Split (3)

train · 79.3k rows

text stringlengths 31 26.1k	summary stringlengths 11 1.19k
លោក Potter បានឡើងកាន់តំណែងជាអ្នកចាត់ការ Chelsea កាលពីខែកញ្ញាឆ្នាំមុន ស្របពេលក្លិបមានម្ចាស់ថ្មីមួយនេះចំណាយប្រាក់ដ៏ច្រើនដើម្បីនាំចូលកីឡាករមានគុណភាពទៅរួមក្រុម។ យ៉ាងណា ក្រោយឡើងដឹកនាំក្រុមរយៈពេល៧ខែចុងក្រោយ អ្នកចាត់ការសញ្ជាតិអង់គ្លេសរូបនេះបានជួយតោខៀវឈ្នះតែ១២ប្រកួតប៉ុណ្ណោះ ក្នុងចំណាមប្រកួតសរុប ៣១លើក។ ការបញ្ចប់តំណែងរលោក Potter ធ្វើឡើង ក្រោយ Chelsea ចាញ់ Aston Villa ២-០ នៅលើក្នុងការប្រកួតលីគកំពូលអង់គ្លេសក្នុងទឹកដីខ្លួនឯងចុងសប្តាហ៍កន្លងទៅ។ បរាជ័យនេះ បានធ្វើឱ្យ Chelsea មានគម្លាតឆ្ងាយពីក្រុម Top4 ដល់ទៅ ១២ ពិន្ទុប្រឈមមិនបានកៅអី Champions League រដូវកាលក្រោយ។ ធ្វើមិនបានល្អនៅក្នុងលីគ ប៉ុន្តែក្រោមការដឹកនាំរបស់លោក Potter តោខៀវឈានដល់វគ្គ៨ក្រុមចុងក្រោយក្របខណ្ឌកំពូលអឺរ៉ុបដោយត្រូវជួប Real Madrid។ ក្នុងសេចក្តីប្រកាស ក្លិប Chelsea សរសេរថាលោក Potter បានព្រមព្រៀងគ្នាចាកចេញពីតំណែងអ្នកចាត់ការ ដើម្បីសម្រួលដល់ក្រុមអាចផ្លាស់ប្តូរប្រព័ន្ធប្រកួតថ្មី។ «អំឡុងពេលដឹកនាំជាមួយក្លិប លោក Graham បាននាំយើងទៅកាន់វគ្គ ១/៤ ផ្តាច់ព្រ័ត្រ Champions League ដែលយើងនឹងជួបជាមួយក្រុម Real Madrid ។ ក្លិប Chelsea សូមថ្លែងអំណរគុណ Graham Potter សម្រាប់ការខិតខំប្រឹងប្រែង និងការរួមចំណែកជួយក្រុម។ សូមជូនពរគាត់សម្រេចបំណងពេលអនាគត»។ ក្លិប Chelsea បន្ថែមដូច្នេះ។ លោក Bruno Saltor នឹងទទួលបន្ទុកជាគ្រូបង្វឹកបណ្ដោះអាសន្ន ជំនួសតំណែងលោក Potter រហូតក្លិបរកអ្នកចាត់ការថ្មីទៅដឹកនាំបន្ត៕	Chelsea បញ្ចប់តំណែងលោក Graham Potter ជាអ្នកចាត់ការទូទៅក្រោយដឹកនាំបាន៧ខែ នៅថ្ងៃទី២ ខែមេសា។ ការឈានដល់បញ្ចប់តំណែងនេះ ដោយសារអតីតអ្នកចាត់ការ Brighton & Hove Albion ដឹកនាំតោខៀវមិនបានល្អសោះ ដោយស្ថិតនៅចំណាត់ថ្នាក់ទី១១ក្នុងតារាង Premier League បើទោះចំណាយប្រាក់ទិញកីឡាករច្រើនជាងគេរដូវកាលនេះ។
ក្រោយការអភិវឌ្ឍអស់រយៈពេល ១៤ឆ្នាំ យន្តហោះប្រភេទ Comac C919 ត្រូវបានផ្តល់អាជ្ញាប័ណ្ណ ដោយរដ្ឋបាលអាកាសចរណ៍ស៊ីវិលនៃប្រទេសចិន កាលពីចុងខែកញ្ញា។ នៅឯពិព័រណ៍យន្តហោះដ៏ធំបំផុតរបស់ប្រទេសចិន នៅទីក្រុង Zhuhai នាពេលថ្មីៗនេះ យន្តហោះប្រភេទ C919 បានបង្ហាញរូបរាងដ៏គួរឱ្យទាក់ទាញ ហោះសំកាំងនៅលើអាកាស អមដោយផ្ទៃមេឃពណ៌ខៀវ មុនពេលចុះចតនៅព្រលានយន្តហោះ។ នៅក្នុងព្រឹត្តិការណ៍នេះ ក្រុមហ៊ុនអាកាសចរណ៍ក្នុងស្រុកចំនួនប្រាំពីរ បានបញ្ជាទិញយន្តហោះប្រភេទ Comac C919 ចំនួន ៣០០គ្រឿង។ គិតត្រឹមចុងខែកញ្ញា ក្រុមហ៊ុន Comac បានទទួលការបញ្ជាទិញសម្រាប់យន្តហោះប្រភេទ C919 ចំនួន ៨១៥គ្រឿង ពីក្រុមហ៊ុនអាកាសចរណ៍ចិនចំនួន ២៨។ បន្ថែមពីលើការបញ្ជាទិញទាំងនេះ Comac ក៏ទទួលបានការបញ្ជាទិញបន្ថែម នូវយន្តហោះប្រភេទ ARJ21 ចំនួន ៣០ គ្រឿង ដែលមានសមត្ថភាពហោះក្នុងរយៈចម្ងាយខ្លី ហើយអាចផ្ទុកអ្នកដំណើរបាន ៩០នាក់។ ក្រុមហ៊ុន Comac បានឱ្យដឹងថា ខ្លួនគ្រោងប្រគល់យន្តហោះ C919 ដំបូង ដល់ក្រុមហ៊ុន China Eastern Airlines នៅចុងឆ្នាំនេះ។ ក្រុមហ៊ុនអាកាសចរណ៍ ដែលមានមូលដ្ឋាននៅទីក្រុងសៀងហៃ បានបញ្ជាទិញយន្តហោះ C919 ទាំងបួនគ្រឿងនេះ កាលពីខែឧសភាក្នុ ងតម្លៃ ៩៩លានដុល្លារ ក្នុងមួយគ្រឿង។ ម៉ូដែលរាងតូចល្មម ដែលផលិតដោយប្រទេសចិននេះ អាចផ្ទុកអ្នកដំណើរបានពី ១៥៨ ទៅ ១៦៩ នាក់ ក្នុងចម្ងាយផ្លូវជាង ៥ ៥០០ គីឡូម៉ែត្រ។ លោក Yang Yang អនុប្រធានផ្នែកលក់ និងទីផ្សាររបស់ក្រុមហ៊ុន Comac បាននិយាយថា ក្រុមហ៊ុនគ្រោងបង្កើនសមត្ថភាពផលិត C919 បន្ទាប់ពីភ្ជាប់ទំនាក់ទំនងពេញលេញ ជាមួយក្រុមហ៊ុនអាកាសចរណ៍នានា ជុំវិញពិភពលោក។ ទីក្រុងប៉េកាំងសង្ឃឹមថា C919 នឹងជួយចិន កាត់បន្ថយការពឹងផ្អែកលើបច្ចេកវិទ្យាបរទេស។ ទោះជាយ៉ាងណាក៏ដោយ សមាសធាតុភាគច្រើន របស់ C919 ត្រូវបាននាំចូលពីក្រុមហ៊ុនផលិតអន្តរជាតិ រួមទាំងម៉ាស៊ីន ប្រព័ន្ធអេឡិចត្រូនិក ប្រព័ន្ធនៃការបញ្ជា ប្រព័ន្ធទំនាក់ទំនង និងសម្ភារៈចុះចត។ ទន្ទឹមនឹងនេះ ចិនក៏ចង់នាំ Comac ចូលក្នុងឧស្សាហកម្មអាកាសចរណ៍ពិភពលោក។ C919 ត្រូវបានលើកឡើងដោយប្រធានាធិបតីចិន Xi Jinping នៅក្នុងរបាយការណ៍កាលពីឆ្នាំ ២០១៧។ លោក Xi បានហៅវា ថាជាកម្លាំងជំរុញនៅពីក្រោយ «គំរូអភិវឌ្ឍន៍ថ្មី» របស់ប្រទេសចិន រួមជាមួយនឹងសមិទ្ធផលវិទ្យាសាស្ត្រ និងបច្ចេកទេសផ្សេងទៀត។ យន្តហោះប្រភេទ C919 ក៏ជួយដាក់ប្រទេសចិនក្នុងបញ្ជីប្រទេសមួយចំនួន ដែលអាចរចនា និងផលិតយន្តហោះផ្ទាល់ខ្លួន ដូចជាអាម៉េរិក រុស្ស៊ី ប្រេស៊ីល កាណាដា អង់គ្លេស បារាំង និងអាល្លឺម៉ង់ជាដើម៕	សាជីវកម្មយន្តហោះពាណិជ្ជកម្មនៃប្រទេសចិន (The Commercial Aircraft Corporation of China - COMAC) ទទួលបានការបញ្ជាទិញបន្ថែមចំនួន ៣០០គ្រឿងបន្ថែម ដែលជាយន្តហោះប្រភេទ Comac C919 បន្ទាប់ពីទទួលបានអាជ្ញាប័ណ្ណ ជាងមួយខែប៉ុណ្ណោះ ។
ចំនួនអ្នកឆ្លងថ្មីនៅថ្ងៃទី៨ ខែមេសាមានត្រឹមតែ៣៩ ករណីប៉ុណ្ណោះ ប្រៀបធៀបនឹង៥៣ករណីថ្មីទៀតកាលពីថ្ងៃទី៧ ខែមេសា។ បើតាមមជ្ឈមណ្ឌលគ្រប់គ្រង និងបង្ការជំងឺឆ្លងកូរ៉េ មកដល់ពេលនេះ អ្នកឆ្លងCOVID-19មានចំនួន១០,៤២៣ ករណី។ ចាប់តាំងតែពីចុងខែកុម្ភៈមក ចំនួនអ្នកឆ្លងថ្មីមានការថយចុះ។ ក្នុងរយៈពេល៤ថ្ងៃជាប់គ្នាមកនេះ អ្នកឆ្លងថ្មីមានចំនួនប្រមាណ៥០ករណី ឫតិចជាងនេះ ប្រៀបធៀបចំនួនឆ្លងថ្មីនៅពេលផ្ទុះជំងឺដែលមានដល់ទៅ៩០៩ករណីឯណោះ។ ទោះជាយ៉ាងនេះក្តី អាជ្ងាធរសុខាភិបាលកូរ៉េខាងត្បូង នៅតែមានការប្រុងប្រៀបខ្ពស់ចំពោះករណីឆ្លងជាចង្កោម នៅវិហារសាសនានិងមន្ទីរពេទ្យ ក៏ដូចជាករណីចម្លងមកពីក្រៅប្រទេសផងដែរ។ ទីក្រុង Daegu និងខេត្ត Gyeongsang ខាងជើង នៅតែជាកន្លែងមានចំនួនឆ្លងច្រើនជាគេ។ ដោយ Daegu មានករណីឆ្លងថ្មីចំនួន៤ ដែលធ្វើឲ្យករណីសរុបក្នុងខេត្តនេះកើនឡើងដល់៦,៨០៧ករណី។ ខេត្ត Gyeongsangខាងជើង ពុំមានករណីឆ្លងថ្មីឡើយ ខណៈករណីឆ្លងនៅជុំវិញខេត្តនេះមាន១,៣២០ករណី។ បន្ថែមពីនេះទីក្រុង និងខេត្តធំៗឯទៀតក៏មានករណីឆ្លងថ្មីដែរ។ ជាក់ស្តែងរដ្ឋធានីសេអ៊ូលមានករណីឆ្លងថ្មីចំនួន១២ និង១០ករណីនៅតំបន់ជុំវិញខេត្ត Gyeonggi។ ចំពោះករណីឆ្លងនាំចូលវិញ កូរ៉េខាងត្បូងរកឃើញ១០ករណីទៀត ធ្វើឲ្យចំនួនករណីឆ្លងនាំចូលកើនឡើងដល់៨៦១ករណី។ ដើម្បីកាត់បន្ថយចំនួនអ្នកឆ្លងថ្មីមកក្រោម៥០ករណី រដ្ឋាភិបាលកូរ៉េខាងត្បូងបានបន្តឲ្យអនុវត្តយ៉ាងតឹងរឹងគម្លាតរាងកាយ បន្ថែម២សប្តាហ៍ទៀត រហូតដល់ថ្ងៃទី១៤ ខែមេសា។ គិតមកត្រឹមថ្ងៃទី៨ ខែមសា កូរ៉េខាងត្បូងបានធ្វើតេស្តមនុស្ស៤៩៤,៧១១នាក់ អ្នកឆ្លងចំនួន១០,៤២៣នាក់ ស្លាប់ចំនួន២០៤នាក់ និងជាសះស្បើយចំនួន៦,៩៧៣នាក់៕	កូរ៉េខាងត្បូងនៅថ្ងៃទី៩ ខែមេសានេះ បានរាយការណ៍ពីករណីឆ្លង COVID-19 ប្រចាំថ្ងៃថ្មីតិចបំផុត គិតតាំងតែពីចុងខែកុម្ភៈមក ខណៈប្រទេសនេះកំពុងបន្តការអនុវត្តគម្លាតរាងកាយ ដើម្បីប្រយុទ្ធប្រឆាំងនឹងជំងឺរាតត្បាត។ នេះយោងតាមទីភ្នាក់ងារព័ត៍មានកូរ៉េខាងត្បូង Yonhap ។
ចំពោះមុខមន្ត្រីក្រោមឱវាទនៃក្រសួងការបរទេស ប្រមុខការទូត Rex Tillerson និយាយថា នយោបាយការទូតរបស់អាមេរិក នឹងផ្ដោតការយកចិត្តទុកសំខាន់លើផលប្រយោជន៍អាមេរិកជាចម្បងមុននឹងបញ្ហាផ្សេងទៀតរាប់ទាំងរឿងសិទ្ធិមនុស្សផង។ ការលើកឡើងបែបនេះ ជាសញ្ញាបង្ហាញពីការប្រែប្រួលនៃនយោបាយការបរទេសរបស់អាមេរិកក្រោមអាណត្តិលោក ដូណាល់ ត្រាំ ហើយវាក៏ខុសពីរដ្ឋបាលអាមេរិកមុនៗដែលផ្ដោតសំខាន់លើបញ្ហាសិទ្ធិមនុស្សក្នុងទំនាក់ទំនងជាមួយប្រទេសផ្សេង។ ការអធិប្បាយរបស់ប្រមុខការទូតអាមេរិកនៅថ្ងៃទី៣ ខែឧសភា ក៏បង្ហាញកាន់តែច្បាស់ថែមទៀតនយោបាយ «America First» របស់លោក ត្រាំ ដែលផ្ដល់អាទិភាពដល់អ្វីជាប្រយោជន៍សម្រាប់អាមេរិក និងមិនសូវខ្វល់ឡើយពីបញ្ហារបស់ប្រទេសផ្សេង។ និយាយឲ្យខ្លី ទីណាផ្ដល់ប្រយោជន៍ឲ្យអាមេរិក នោះរដ្ឋបាលប្រធានាធិបតី ត្រាំ នឹងមិនគិតគូរបញ្ហាអ្វីផ្សេងទៀត ទោះជាមានការរំលោភសិទ្ធិមនុស្ស ឬការបំពានប្រជាធិបតេយ្យអ្វីឡើយ ព្រោះវាមិនមែនជានយោបាយរបស់អាមេរិកទៀត។ «អ្វីដែលមូលដ្ឋាននៃនយោបាយការបរទេសរបស់យើងកន្លងមក គឺតម្លៃរបស់យើងតែម្ដងមានសេរីភាព និងសេចក្ដីថ្លៃថ្នូររបស់មនុស្ស និងសកម្មភាពរបស់។។ គោលការណ៍ទាំងនោះ ជាតម្លៃរបស់យើង មិនមែនជានយោបាយរបស់យើងឡើយ»។ នេះជាអធិប្បាយរបស់រដ្ឋមន្ត្រីការបរទេស Tillerson ទៅកាន់ការជួបជុំមួយនៅក្រសួងកាបរទេសដែលចូលរួមមន្ត្រីជាច្រើនរួមទាំងមន្ត្រីការទូតផងដែរ។ នេះមានន័យថា ក្រោមអាណត្តិលោក ត្រាំ អាមេរិកនឹងមិនផ្ដល់ទម្ងន់ខ្លាំងលើបញ្ហាសិទ្ធិមនុស្សឡើយ។ ជាមួយគ្នានោះ លោកTillerson បញ្ជាក់ថា បើអាមេរិកដាក់លក្ខខណ្ឌខ្លាំងពេកឲ្យប្រទេសផ្សេងអនុវត្តតាមគោលការណ៍របស់ខ្លួន ដូចដែលធ្លាប់ធ្វើកន្លងមក វានឹងបង្កើតជាឧបសគ្គក្នុងការទទួលបានប្រយោជន៍ត្រឡប់មកវិញរាប់ទាំងបញ្ហាសន្តិសុខ និងផលប្រយោជន៍សេដ្ឋកិច្ចផង។ លោកបន្តថា អាមេរិក ត្រូវដឹងឲ្យច្បាស់អ្វីជាបញ្ហាសន្តិសុខរបស់ខ្លួន អ្វីជាផលប្រយោជន៍សេដ្ឋកិច្ច ហើយផលប្រយោជន៍ជាតិ និងបញ្ហាសិទ្ធិមនុស្ស អាចដើរទន្ទឹមគ្នាបានឬយ៉ាងណា។ ឧទាហរណ៍ជាក់ស្ដែងនៃការប្រែប្រួលនយោបាយការបរទេសរបស់រដ្ឋបាលអាមេរិក ដែលមិនសូវឲ្យតម្លៃលើបញ្ហាសិទ្ធិមនុស្ស អាចស្ដែងតាមរយៈការជួបជាមួយមេដឹកនាំប្រទេសដែលមិនសូវមានការគោរពសិទ្ធិមនុស្សដូចជាអេហ្ស៊ីប ក៏ដូចជាការអញ្ជើញមេដឹកនាំហ្វីលីពីន Rodrigo Duterte និងមេដឹកនាំរបបសឹកថៃ ប្រាយុទ្ធ ចន្ទអូចា។ ចុងក្រោយនេះ លោក ត្រាំ បែរជានិយាយលើកសរសើរមេដឹកនាំផ្ដាច់ការវ័យក្មេង គីម ជុងអ៊ុន ហើយថែមចង់ជួបលោក គីម ជុងអ៊ុនទៅទៀត៕	តាំងតែពីដើមមក អាមេរិក ត្រូវគេចាត់ទុតុកថាជាបិតាប្រជាធិបតេយ្យ និងការគោរពសិទ្ធិមនុស្សពេញពិភពលោក។ ទីណាមានការរំលោភបំពានសិទ្ធិមនុស្ស ទីនោះតែងឃើញមានវត្តមានអាមេរិកចេញមុខរកខុសត្រូវ ឬយ៉ាងហោចណាស់បង្ហាញការព្រួយបារម្ភដែរ។ ប៉ុន្តែក្រោមអាណត្តិប្រធានាធិបតី ដូណាល់ ត្រាំ ការគោរពសិទ្ធិមនុស្សនេះ ហាក់រយាលជាងមុន ហើយប្រមុខការទូតអាមេរិកថែមទាំងនិយាយថា ការការពារសិទ្ធិមនុស្សនៅប្រទេស គឺជាឧបសគ្គសម្រាប់ប្រយោជន៍អាមេរិកទៅទៀត។
បងប្អូនជនជាតិអ៊ីតាលី លោក Vincenzo និង Giacomo Barbato បានកត់សម្គាល់កាលពីឆ្នាំ២០១២កន្លងមកថា មិនទាន់មានក្រុមហ៊ុនប្រើប្រាស់ឈ្មោះ «Steve Jobs» ជានិក្ខិតសញ្ញា ឬពាណិជ្ជសញ្ញា (Trademark) របស់ខ្លួននៅឡើយ ហេតុដូច្នេះពួកគេក៏សម្រាប់ចិត្តយកឈ្មោះនិមិត្តរូបរបស់ខ្លួនទៅដាក់ឲ្យក្រុមដែលពួកគេបង្កើតថ្មី។ Business Insider របស់អ៊ីតាលី បានបញ្ជាក់ឲ្យដឹងផងដែរថា ក្រុមហ៊ុន Apple បានចាត់វិធានការផ្លូវច្បាប់លើបងប្អូនអ៊ីតាលីអស់រយៈពេលជាច្រើនឆ្នាំហើយ ជាពិសេសឡូហ្គោអក្សរ «J» ដែលមានលំនាំដូចជាផ្លែប៉ោមរបស់ក្រុមហ៊ុន Apple។ បើតាមបងប្អូនប្រុសទាំងពីររូបនេះ ចៅក្រមបានសម្រេចថា ឡូហ្គោដែលពួកគេប្រើប្រាស់គឺជាអក្សរ ដូច្នេះវាមិនអាចច្រលំថាជាឡូហ្គោរបស់ក្រុមហ៊ុន Apple និងជាការរំលោភកម្មសិទ្ធិបញ្ញានោះឡើយ។ លោក Vincenzo និង លោក Giacomo Barbato បានចុះឈ្មោះក្រុមហ៊ុនរបស់ខ្លួននៅការិយាល័យកម្មសិទ្ធិបញ្ញាសហភាពអឺរ៉ុប កាលពីឆ្នាំ២០១៤ ហើយទើបតែចុះឈ្មោះជាសកលកាលពីពេលថ្មីៗកន្លងមកនេះ។ បច្ចុប្បន្ន ក្រុមហ៊ុន Steve Jobs ផលិតតែសម្លៀកបំពាក់ប៉ុណ្ណោះ ប៉ុន្តែយីហោដដែលនេះ នឹងពង្រីកទីផ្សារលើសេវាកម្មអេឡិចត្រូនិកជាមួយនឹងបច្ចេកវិទ្យាទំនើបៗ និងបង្កើតថ្មីបំផុត។ ស្ថាបនិកពីរនាក់បងប្អូន បានលើកឡើងថា៖ «យើងតែងតែគោរពចំពោះឈ្មោះ Steve Jobs ហើយអាជីវកម្មរបស់យើងគ្មានអ្វីជាប់ពាក់ព័ន្ធគ្នានោះឡើយ»៕	ក្រុមហ៊ុនលក់សម្លៀកបំពាក់អ៊ីតាលីដែលមាននិក្ខិតសញ្ញា ឬពាណិជ្ជសញ្ញា ថា «Steve Jobs» បានជោគជ័យក្នុងការប្រើប្រាស់ឈ្មោះស្ថាបនិក iPhone និងឡូហ្គោយកលំនាំតាមក្រុមហ៊ុន Apple។ នេះបើតាមការផ្សាយរបស់សារព័ត៌មានBusiness Insider Italia។
ដើម្បីទប់ស្កាត់កុំឲ្យឆ្លងរាលដាលជំងឺកូវីដ-១៩កាន់តែច្រើនឡើង ក្រសួងអប់រំណែនាំបុគ្គលិកដែលបម្រើការនៅពហុកីឡដ្ឋានជាតិអូឡាំពិកទាំងអស់បន្តធ្វើការនៅផ្ទះ និងតាមអនឡាញវិញ។ ចំពោះអ្នកដែលឧស្សាហ៍មកហាត់ប្រាណ និងលេងកីឡានៅទីនោះ ក៏ត្រូវផ្អាកសកម្មភាពជាបណ្តោះអាសន្នសិនដែរ។ គិតត្រឹមថ្ងៃទី៤ ខែធ្នូ នេះ ក្រសួងសុខាភិបាល ធ្វើតេស្តមនុស្សចំនួន៩,៧៩៣នាក់ ដែលពាក់ព័ន្ធនឹងព្រឹត្តិការណ៍២៨ វិច្ឆិកាហើយ។ ក្នុងចំណោមអ្នកទាំងនោះ មានមនុស្ស ២៣នាក់ បានឆ្លងជំងឺកូវីដ-១៩ ។ ចំពោះអ្នកអវិជ្ជមានកូវីដ-១៩ទាំងនោះ នឹងបន្តធ្វើតេស្តជាលើកទី២នៅថ្ងៃទី៨ ខែធ្នូ និងតេស្តលើកទី៣ នៅថ្ងៃទី១២ ខែធ្នូ។ កន្លងមកក្រសួងសុខាភិបាល បានកំណត់យកទីតាំងមន្ទីរពេទ្យមិត្តភាពខ្មែរ-សូវៀត សម្រាប់ឲ្យសិស្សានុសិស្ស និងគ្រូបង្រៀនពិនិត្យសុខភាព រួមទាំងទីតាំងផ្សេងទៀត នៅតាមបណ្ដាខេត្តនីមួយៗ។ កាលពីថ្ងៃទី៣០ ខែវិច្ឆិកា ក្រសួងអប់រំ បានណែនាំឲ្យពលរដ្ឋផ្អាកហាត់ប្រាណ និងលេងកីឡា ដែលមានការប្រមូលផ្តុំគ្នាច្រើន រយៈពេល១៥ថ្ងៃ។ ប៉ុន្តែការផ្អាកនេះ គឺសម្រាប់តែពលរដ្ឋនៅក្នុងរាជធានីភ្នំពេញ និងសៀមរាបតែប៉ុណ្ណោះ។ នាថ្ងៃដដែល សម្តេចនាយករដ្ឋមន្ត្រី ហ៊ុន សែន ក៏បានអំពាវនាវឲ្យពលរដ្ឋផ្អាកជួបជុំគ្នា រៀបចំកម្មវិធី អាពាហ៍ពិពាហ៍ និងកម្មវិធីផ្សេងៗផងដែរ។ នាថ្ងៃនោះ សម្តេចក៏បានប្រាប់ទៅលោក ហង់ជួន ណារ៉ុន រដ្ឋមន្ត្រី ឲ្យបិទសាលារៀនទាំងអស់ ដើម្បីទប់ស្កាត់កុំឲ្យឆ្លងជំងឺកូវីដ-១៩ ក្នុងលក្ខណៈទ្រង់ទ្រាយធំ។ ចំណែកក្រសួងវប្បធម៌ និងវិចិត្រសិល្បៈ ក៏បានប្រកាសផ្អាកដំណើរការរោងភាពយន្ត រោងសម្តែង និងសារមន្ទីរទូទាំងប្រទេសផង។ គិតត្រឹមថ្ងៃទី៤ ខែធ្នូនេះ កម្ពុជាមានឆ្លងកូវីដ-១៩ ចំនួន៣៣៥នាក់ ដោយសះស្បើយ៣០៤នាក់។ អ្នកជំងឺ២៦នាក់កំពុងព្យាបាលនៅពេទ្យខ្មែរសូវៀត និង៥នាក់នៅមណ្ឌលសុខភាពចាក់អង្រែ៕	ភ្នំពេញ៖ ក្រសួងអប់រំ យុវជន និងកីឡាបានណែនាំឲ្យពលរដ្ឋផ្អាកទៅហាត់ប្រាណ និងលេងកីឡានៅបរិវេណពហុកីឡដ្ឋានជាតិអូឡាំពិក ចាប់ពីថ្ងៃទី៧ ដល់ថ្ងៃទី១២ ខែធ្នូ។ នោះក៏ព្រោះតែក្រសួងសុខាភិបាល នឹងយកទីតាំងនោះ ធ្វើតេស្តសុខភាពលើអ្នកពាក់ព័ន្ធនឹងព្រឹត្តិការណ៍សហគមន៍២៨វិច្ឆិកា។
សង្ក្រាន្ត អាចប្រែឲ្យស្រួលយល់ថា ដំណើរដាច់ឆ្នាំចាស់ផ្លាស់ចូលឆ្នាំថ្មី។ ក្នុងពិធីចូលឆ្នាំថ្មី សង្ក្រាន្ត មាន៣ថ្ងៃ គឺថ្ងៃទី១ ជាថ្ងៃចូលឆ្នាំ, ថ្ងៃទី២ ជា ពារកណ្ដាល ឬហៅថា វ័នបត (ថ្ងៃខ្វាក់), និង ថ្ងៃទី៣ ជា ពារឡើងស័ក គឺផ្លាស់ស័កថ្មីនៅថ្ងៃនេះឯង៕	សង្ក្រាន្ត ចេញពីភាសាសំស្ក្រឹត «សង្ក្រាន្តិ»។ បើតាមការពន្យល់ក្នុងវចនានុក្រមសម្តេចព្រះសង្ឃរាជ ជួន ណាត សង្ក្រាន្ត មានន័យថា ជាដំណើរឃ្លាតចាកទី; ការឈានចូលដល់; ដំណើរពេញគ្រប់ជាមួយឆ្នាំ។
បិសាចក្រហមបានធ្លាក់ចេញពីពានរង្វាន់ Champions league ត្រឹមវគ្គ១៦ក្រុមចុងក្រោយ ក្រោមថ្វីជើងក្រុម Atletico Madrid ក្នុងទឹកដី Old Trafford ដោយសរុបលទ្ធផលទាំងពីរជើង ២-១ នាថ្ងៃទី១៦ខែមីនា។ រយៈពេល១១ឆ្នាំហើយដែលបិសាចក្រហមមិនអាចឈានជើងទៅកាន់វគ្គពាក់កណ្តាលផ្តាច់ព្រ័ត្រចាប់តាំងពីឆ្នាំ ២០១១ មក។ ក្រោយចាញ់ក្រុម AT Madrid អតីតខ្សែការពារបិសាចក្រហម Ferdinand ជឿជាក់ថា ក្លិបត្រូវ ផ្តោតការយកចិត្តទុកដាក់បន្ថែមទៀត និងត្រូវផ្លាស់ប្តូរប្រព័ន្ធដឹកនាំបន្តទៀត។ «អ្វីដែលបង្ហាញអ្នក ឱ្យឃើញនៅពេលនេះគឺក្លិបគួរតែផ្លាស់ប្តូរ ក្លិបត្រូវការនរណាម្នាក់ដែលអាចនាំភាពខ្លាំងរបស់ក្លិបត្រលប់មកវិញបាន។ ទោះនាំ Mbappe និង Haaland មកក៏ដោយ បិសាចក្រហមមិនអាចឈ្នះពានបានឡើយ។ រឿងដែលសំខាន់គឺពីប្រព័ន្ធដឹកនាំខាងលើ»។ លោក Ferdinand និយាយប្រាប់ទូរទស្សន៍ BT Sport បែបនេះ។ រយៈពេលរបស់លោក Rangnick ដឹកនាំបីសាចក្រហមនឹងត្រូវផុតកំណត់ក្រោយចប់រដូវកាល។ Rio Ferdinand បានបង្ហាញក្តីរំពឹងចំពោះក្លិប Man Utd ថា នឹងនាំយកគ្រូបង្វឹកដែលអាចជួយក្រុមទៅកាន់ភាពជោគជ័យជាថ្មី៕	ទោះក្លិបយកបានខ្សែប្រយុទ្ធ Kylian Mbappe និង Erling Haaland ក៏មិនអាចជួយកែប្រែក្រុម Manchester United ក្នុងពេលនេះបានឡើយ។ នេះជាការលើកឡើងរបស់អតីតខ្សែការពារក្រុមបិសាចក្រហម Rio Ferdinand។
លទ្ធផលនៃការស្ទង់មតិរបស់ ABC News/Ipsos ដែលបានប្រកាសនៅថ្ងៃទី៥ ខែឧសភាបង្ហាញថា បញ្ហាសេដ្ឋកិច្ច និងអតិផរណាជាបញ្ហាចម្បងដែលអ្នកបោះឆ្នោតនៅក្នុងការបោះឆ្នោតប្រធានាធិបតីនៅចុងឆ្នាំនេះ។ អត្រា ៨៨ភាគរយនៃប្រជាជនអាម៉េរិកចូលរួមស្ទង់មតិបានឲ្យដឹងថា បញ្ហាសេដ្ឋកិច្ចនឹងជះឥទ្ធិពលលើការសម្រេចចិត្តរបស់ពួកគេក្នុងការគូសសន្លឹកឆ្នោតជ្រើសប្រធានាធិបតី ចំណែក ៨៥ភាគរយបាននិយាយស្រដៀងគ្នាដែលពាក់ព័ន្ធបញ្ហាអតិផរណា។ ទន្ទឹមនេះ ៤៦ភាគរយនៃប្រជាជនអាម៉េរិកដែលចូលរួមស្ទង់មតិបានបង្ហាញនូវការជឿជាក់លើលោក ត្រាំ ក្នុងកិច្ចការដឹកនាំវិស័យសេដ្ឋកិច្ចឲ្យរីកចម្រើនក្នុងនោះ ៣២ភាគរយបានជ្រើសលោក បៃឌិន ខណៈ ២១ភាគរយទៀតមិនទុកចិត្តលើបេក្ខជនទាំងពីរ។ លើសពីនេះ ៤៤ភាគរយនៃការចូលរួមស្ទង់មតិទុកចិត្តលើលោក ត្រាំ ក្នុងការដោះស្រាយបានល្អលើបញ្ហាអតិផរណា ហើយមានតែ ៣០ភាគរយប៉ុណ្ណោះជឿថាលោក បៃឌិន ធ្វើកិច្ចការនេះបានល្អ ស្របពេល២៥ភាគរយមិនជឿជាក់លើបេក្ខជនទាំងពីរនេះ។ ៤៣ភាគរយនៃអ្នកឆ្លើយសំណួរបាននិយាយថា ស្ថានភាពហិរញ្ញវត្ថុរបស់ពួកគេមិនមានភាពប្រសើរឡើងចាប់តាំងពីលោក បៃឌិន ក្លាយជាប្រធានាធិបតី ហើយ ៤០ភាគរយបាននិយាយថាស្ថានភាពនៅតែដដែល ខណៈ ១៦ភាគរយមានភាពល្អប្រសើរ។ ទាក់ទងនឹងប្រៀបធៀបសំឡេងឆ្នោតរវាងលោក បៃឌិន និងលោក ត្រាំ នៅថ្ងៃទី៥ ខែវិច្ឆិកាខាងមុខ អ្នកចូលរួមស្ទង់មតិ ៤៦ភាគរយគាំទ្រលោក ត្រាំ និង ៤៤ភាគរយគាំទ្រលោក បៃឌិន។ យ៉ាងណាមិញ ក្នុងចំណោមអ្នកដែលចុះឈ្មោះបោះឆ្នោត ៤៦ភាគរយ គាំទ្រលោក បៃឌិន ខណៈ ៤៥ភាគរយគាំទ្រលោក ត្រាំ ។ បើយោងតាមលទ្ធផលស្ទង់មតិ លោក Biden ត្រូវបានចាត់ទុកថាជាបេក្ខជនដែលស្មោះត្រង់ និងគួរឱ្យទុកចិត្ត ជាជាងលោក ត្រាំ។ ចំណែក ទាក់ទងនឹងការការពារលទ្ធិប្រជាធិបតេយ្យ បេក្ខជនទាំងពីរទទួលបានអត្រាគាំទ្រស្មើគ្នា។ ការស្ទង់មតិរបស់ ABC News/Ipsos ត្រូវបានធ្វើឡើងតាមរយៈអនឡាញជាមួយនឹងមនុស្សពេញវ័យចំនួន ២២៦០នាក់នៅក្នុងចំណោមក្រុមអ្នកគ្រាំទ្របក្សសាធារណៈរដ្ឋ ប្រជាធិបតេយ្យ និងអ្នកឯករាជ្យ ចាប់ពីថ្ងៃទី២៥ ដល់ថ្ងៃទី៣០ ខែមេសា។ មូលនិធិរូបិយវត្ថុអន្តរជាតិ (IMF) កាលពីពាក់ណ្តាលខែមេសាបានព្យាករថា កំណើនសេដ្ឋកិច្ចអាម៉េរិកនឹងកើនឡើងក្នុងរង្វង់ ២,៧ភាគរយនៅក្នុងឆ្នាំ២០២៤។ ចំណែក អតិផរណាមិនទាន់ធ្លាក់ចុះដល់គោលដៅ ២ភាគរយរបស់ធនាគារកណ្តាលអាម៉េរិកចង់បាននៅឡើយទេ។ នៅថ្ងៃទី២៥ ខែមេសា ក្រសួងពាណិជ្ជកម្មអាមេរិកបានបង្ហាញតួលេខអតិផរណាកើនឡើង ៣,៤ភាគរយក្នុងរយៈពេល ៣ខែនៃឆ្នាំ២០២៤ បើធៀបគ្រាដូចគ្នានៅឆ្នាំ២០២៣ មានការកើនឡើងតែ ១,៨ភាគរយប៉ុណ្ណោះ៕	លទ្ធផលនៃការស្ទង់មតិបានបង្ហាញថា ប្រជាជនអាម៉េរិកទុកចិត្តលើលោកអតីតប្រធានាធិបតី ដូណាល់ ត្រាំ ជាជាងប្រធានាធិបតីបច្ចុប្បន្នលោក ចូ បៃឌិន លើការដោះស្រាយបញ្ហាសេដ្ឋកិច្ច និងអតិផរណានៅក្នុងប្រទេស។
លោកបណ្តិត សុខ ទូត ពន្យល់ថា មានហេតុផល៥យ៉ាង ដែលប្រទេសកម្ពុជាត្រូវចាប់យកចិន ទីមួយ ប្រធានាធិបតីចិនដូរពីការជិះរថភ្លើងយឺត មកជិះយន្តហោះ ពោលគឺសំដៅលើការរីកចម្រើនរបស់ចិន ព្រោះ ចិនដូរតែគោលនយោបាយទីផ្សារសេរី ប៉ុន្តែប្រព័ន្ធគ្រប់គ្រងរដ្ឋទាំងមូល គឺនៅដដែល។ ទីពីរ ចិនបានជ្រាបចូលគ្រប់សរសៃឈាមក្នុងតំបន់អាស៊ាននិងពិភពលោក(វប្បធម៌ ភាសា ប្រពៃណី ទំនៀមទម្លាប់)។ ទីបីភូមិសាស្ត្រប្រទេសចិននៅជិតកម្ពុជា។ ទីបួនចិនគ្រប់ដណ្តប់សេដ្ឋកិច្ចពិភពលោកទាំងស្រុងនៅពេលខាងមុខ។ ទីប្រាំ ជំនួយចិនផ្តល់មកឲ្យកម្ពុជា គឺជាជំនួយឥតសំណង។ សូមអញ្ជើញស្តាប់ការពន្យល់លម្អិតរបស់បណ្ឌិត សុខ ទូច ប្រធានរាជបណ្ឌិត្យសភាកម្ពុជា ដែលបានថ្លែងក្នុងកិច្ចពិភាក្សាមួយនៅរាជបណ្ឌិត្យសភាកម្ពុជា នៅព្រឹកថ្ងៃទី២៩ ខែកញ្ញា៖	ភ្នំពេញ៖ លោក សុខ ទូច ប្រធានរាជបណ្ឌិត្យសភាកម្ពុជា បានបង្ហាញហេតុផល៥យ៉ាង ដែលកម្ពុជាត្រូវចាប់យកចិន ធ្វើជាដៃគូយុទ្ធសាស្ត្រគ្រប់ជ្រុងជ្រោយ ដើម្បីធ្វើការអភិវឌ្ឍន៍ប្រទេស។
ក្នុងសេចក្តីជូនដំណឹង ផ្នែករោគស្ត្រី និងផ្នែករូបភាពវេជ្ជសាស្ត្រនៃមន្ទីរពេទ្យមិត្តភាពខ្មែរ-សូវៀត នឹងផ្តល់ជូន និងថតរូបសុដន់ ដោយឥតគិតថ្លៃ ចាប់ពីថ្ងៃទី១៩ ដល់ថ្ងៃទី៣០ ខែមីនា ឆ្នាំ២០១៨ ៕	មន្ទីរពេទ្យមិត្តភាពខ្មែរ-សូវៀត បានជូនដំណឹងកាលពីថ្ងៃទី១៣ ខែមីនា ពីការពិនិត្យរោគស្ត្រីដោយឥតគិតថ្លៃ នាឱកាសអបអរសាទរ ពិធីបុណ្យចូលឆ្នាំថ្មីប្រពៃណីជាតិ នាពេលខាងមុខ។
ពិធីចុះហត្ថលេខានេះគឺជាកិច្ចព្រមព្រៀងបន្ថែមទៀត លើការចុះអនុស្សរណៈយោគយល់គ្នា ដែលបានចុះហត្ថលេខារវាងភាគីទាំង៣ កាលពីថ្ងៃទី១៨ ខែកុម្ភៈ ឆ្នាំ២០២១ កន្លងទៅ។សូមបញ្ជាក់ថា ក្រុមហ៊ុនសម្ព័ន្ធទូរទស្សន៍កម្ពុជា បង្កើតឡើងក្នុងបំណងបង្កើត ក្រុមហ៊ុនចម្រុះរវាងរដ្ឋ និងឯកជនសម្រាប់គ្រប់គ្រង ថ្នាលទូរទស្សន៍ឌីជីថលជាតិ ដើម្បីធ្វើឲ្យកម្ពុជា ឈានទៅសម្រេចឲ្យបាន តាមផែនការរបស់អាស៊ាន និយាយជារួម និងនិយាយដោយឡែក ស្របតាមយុទ្ធសាស្រ្តរបស់រាជរដ្ឋាភិបាលកម្ពុជា។រដ្ឋាភិបាល បានកំណត់យកឆ្នាំ២០២៣ ជាកាលបរិច្ឆេទ នៃការដាក់ឲ្យដំណើរការថ្នាលទូរទស្សន៍ឌីជីថលជាតិ ដោយតម្រូវឲ្យក្រុមហ៊ុនទូរទស្សន៍អាណាឡូកឯកជនទាំងអស់ មកប្រើប្រាស់សេវថ្នាលទូរទស្សន៍ឌីជីថលជាតិ និងបន្តការផ្សាយព្រមគ្នា ជាប្រព័ន្ធអាណាឡូក និងប្រព័ន្ធឌីជីថលស្របគ្នា មុននឹងដល់ដំណាច់ឆ្នាំ២០២៥ ដែលជាកាលបរិច្ឆេទសម្រាប់បិទការផ្សាយទូរទស្សនតាមប្រព័ន្ធអាណាឡូកជាស្ថាពរ។ ថ្នាលទូរទស្សន៍ឌីជីថលជាតិ ដែលជាក្រុមហ៊ុនចម្រុះរវាងរដ្ឋ និងឯកជនថ្មីនេះ នឹងផ្តល់ជូននូវសេវាថ្នាលទូរទស្សន៍ឌីជីថល ផ្សាយតាមប្រព័ន្ធ DVB-T2 ដែលមានប៉ុស្តិ៍ច្រើនប្រភេទសម្បូរបែប សំដៅលើកស្ទួយវិស័យព័ត៌មាន អប់រំ ចំណេះដឹង សិល្បៈ កម្សាន្ត កីឡា និងទស្សនីយភាពត្រជាក់ៗ ដែលនាំមកនូវភាពសុខដុមរមនាដល់ក្រុមគ្រួសារកម្ពុជា។ លោកស្រី ហ៊ុន ម៉ាណា ប្រធានក្រុមហ៊ុនទូរទស្សន៍បាយ័នគ្រុបបានមានប្រសាសន៍ថា៖ ខ្ញុំពិតជាមានសេចក្ដីសោមនស្សរីករាយ ក្នុងការសហការគ្នាបង្កើតថ្នាលទូរទស្សន៍ឌីជីថលនេះហើយក៏ជាផ្នែកមួយផងដែរ ក្នុងការគាំទ្រការផ្សព្វផ្សាយ គោលនយោបាយរបស់រាជរដ្ឋាភិបាលកម្ពុជាដែលបច្ចុប្បន្ន កម្ពុជាកំពុងមានការអភិវឌ្ឍលើគ្រប់វិស័យទាំងអស់ ក្រោមម្លប់សន្តិភាពនិងស្ថិរភាពនយោបាយ។ លោក គិត ម៉េងប្រធានក្រុមហ៊ុនរ៉ូយ៉ាល់គ្រុប បានមានប្រសាសន៍ថា៖ យើងខ្ញុំមានសេចក្តីសោមនស្សរីករាយដែលបានចាប់ដៃគូសហការគ្នា បង្កើតក្រុមហ៊ុនសម្ព័ន្ធទូរទស្សន៍កម្ពុជា និងមានមោទកភាព ដែលបានចូលរួមចំណែកជួយអភិវឌ្ឍន៍ប្រទេសកម្ពុជាក្នុងវិស័យសោតទស្សន៍ និងផ្សព្វផ្សាយ ឲ្យទៅជាប្រព័ន្ធឌីជីថលពេញលេញនិងស្របតាមគោលនយោបាយរបស់រាជរដ្ឋាភិបាល ក្នុងការចូលរួមសម្រេចឲ្យបានសេដ្ឋកិច្ចសង្គមឌីជីថលកម្ពុជា ស្របតាមគន្លងឧស្សាហកម្មបច្ចេកវិទ្យាឌីជីថលជំនាន់ទី៤។ ដោយឡែក លោក អ៊ឹង ឆៃងួនប្រធានក្រុមហ៊ុនទូរទស្សន៍ហង្សមាសគ្រុប បានលើកឡើងថាថ្នាលទូរទស្សន៍ឌីជីថលនេះនឹងនាំមកនូវទស្សនីយភាព និងស្តង់ដាថ្មីសន្លាងមួយទៀត ដែលមានកម្រិតផ្សាយគុណភាពខ្ពស់ច្បាស់ត្រជាក់ភ្នែក ពីកម្រិត HD ដល់ UHD 4K។ សម្រាប់ លោក អ៊ឹង ឆៃងួន ទូរទស្សន៍ឌីជីថលនេះ ជាថ្នាលប្រមូលផ្តុំនៃកម្មវិធីសិល្បៈ កម្មវិធីកម្សាន្តកម្មវិធីព័ត៌មាន ភាពយន្ត តន្រ្តី និងទស្សនីយភាព ដ៏សម្បូរបែបជាច្រើនទៀតដែលធានានូវការផ្តល់ជូនចំណីចក្ខុដ៏រីករាយ ជូនទស្សនិកជនទូទាំងប្រទេសក្នុងកន្លែងតែមួយ One-Stop Media Services ។ លោក អ៊ឹង ឆៃងួន បន្តដូច្នេះ៖ នេះជាភាពរីកចម្រើនមួយដ៏ធំ ក្នុងវិស័យសោតទស្សន៍ និង ផ្សព្វផ្សាយ ស្របតាមគោលនយោបាយរដ្ឋាភិបាល សម្រាប់សង្គមឌីជីថលកម្ពុជា ឲ្យដើរស្របតាមគន្លង ឧស្សាហកម្មបច្ចេកវិទ្យាឌីជីថលជំនាន់ទី៤។ ដូច្នេះការផ្លាស់ប្តូររូបរាងថ្មី និងបទពិសោធន៍នៃការកម្សាន្តនេះ ធ្វើឲ្យប្រទេសកម្ពុជា អាចដើរតាមបច្ចេកវិទ្យាឈានមុខទន្ទឹមនឹងឆាកអន្តរជាតិ ដោយទស្សនិកជន អាចទស្សនារាល់ទស្សនីយភាព ដែលផលិតឡើងមានគុណភាពស្តង់ដាខ្ពស់ ច្បាស់ត្រជាក់ភ្នែក ពីគេហដ្ឋាន ឬមើលតាមទូរស័ព្ទដៃ គ្រប់វេលា គ្រប់ទីកន្លែង នៅលើថ្នាលតែមួយ។ នេះក៏ជាការលើកទឹកចិត្តដល់ផលិតករ ឲ្យផលិតនូវទស្សនីយភាព មានគុណភាពខ្ពស់បន្តទៀត ដែលមានថ្នាលអាចបង្ហាញស្នាដៃរបស់ខ្លួនទៅកាន់ពិភពលោក។ សូមបញ្ជាក់ផងដែរថាក្រុមហ៊ុននីមួយៗ បានបម្រើទស្សនីយអារម្មណ៍ ព័ត៌មាន អប់រំ ចំណេះដឹងនិងសិល្បៈកម្សាន្ត ក្នុងវិស័យសោតទស្សន៍ ជូនប្រជាជនកម្ពុជាអស់រយៈពេល ២៥ ឆ្នាំមកហើយរហូតមកដល់ពេលនេះ ផ្អែកលើបទពិសោធន៍ ជំនាញ និងធនធានមនុស្សក្រុមហ៊ុនយើងមានជំនឿយ៉ាងមុតមាំថា នឹងអភិវឌ្ឍឧស្សាហកម្មសោតទស្សន៍និងផ្សព្វផ្សាយឲ្យទទួលបានជោគជ័យ៕ ក្រុមហ៊ុនទូរទស្សន៍បាយ័នគ្រុប រួមមាន ប៉ុស្តិ៍ទូរទស្សន៍បាយ័ន ប៊ីធីវីនិងវិទ្យុបាយ័ន។ ក្រុមហ៊ុនទូរទស្សន៍ CBS រួមមានប៉ុស្តិ៍ទូរទស្សន៍ CTN, CTNInternational, CNC, MyTV, CBS Digital, TMS, វិទ្យុភ្នំពេញ៩៤MHzនិង Legend Tiger ។ ចំណែកក្រុមហ៊ុន DigitalSky រួមមានថ្នាលទូរទស្សន៍ឌីជីថលចំនួន ៣ ដូចជា៖ (១)ថ្នាលទូរទស្សន៍ឌីជីថលប្រព័ន្ធ DVB-T/T2 (២)ថ្នាលទូរទស្សន៍ឌីជីថលផ្កាយរណបប្រព័ន្ធDTH (៣)ថ្នាលទូរទស្សន៍ឌីជីថលតាមទូរស័ព្ទដៃប្រព័ន្ធ OTTនិងផលិតប៉ុស្តិ៍ទូរទស្សន៍ខ្លួនឯងចំនួន ១១ ប៉ុស្តិ៍ ដូចជា OneTVSabay, OneTV Drama, OneTV Kids, OneTV Music, OneTV Cinema, OneTV Discovery,OneNews, OneTV Movie HD, OneTV Sport9, OneTV Sport11, OneTV-E-school ។ ក្រុមហ៊ុនទូរទស្សន៍ហង្សមាសគ្រុប រួមមាន ប៉ុស្តិ៍ទូរទស្សន៍ហង្សមាសរស្មីហង្សមាស វិទ្យុហង្សមាស និងរស្មីហង្សមាស, ផលិតកម្មWE, Pleng Records, ក្រុមហ៊ុនពិធីការនិងសារព័ត៌មាន២៤ម៉ោង។ ព័ត៌មានលម្អិត សូមទំនាក់ទំនង 1. ក្រុមហ៊ុនទូរទស្សន៍បាយ័នគ្រុប, ទូរស័ព្ទលេខៈ ០១២ ៨៧២ ៥១៨ 2. ក្រុមហ៊ុនទូរទស្សន៍ CBS, ទូរស័ព្ទលេខៈ ០៨៥ ៥៩៥ ៥៣៣, ០៨៥ ២២៩ ៤៧៧ 3. ក្រុមហ៊ុនទូរទស្សន៍ហង្សមាសគ្រុប, ទូរស័ព្ទលេខៈ ០១២ ៩៥៩ ៥១៩ ស្កេន QR កូដ (អត្ថបទពាណិជ្ជកម្ម)	ភ្នំពេញ៖ ថ្ងៃទី២៦ ខែសីហាឆ្នាំ២០២១ - ប្រទេសកម្ពុជា បានកសាងប្រវត្តិសាស្ត្រថ្មីបន្ថែមទៀត ក្នុងវិស័យសោតទស្សន៍និងផ្សព្វផ្សាយ ដែលបានចុះហត្ថលេខាបង្កើតក្រុមហ៊ុនសម្ព័ន្ធទូរទស្សន៍កម្ពុជាដែលបានដាក់ទុនរួមគ្នា រវាងក្រុមហ៊ុនបណ្ដាញផ្សព្វផ្សាយធំៗចំនួន៣គឺក្រុមហ៊ុនទូរទស្សន៍បាយ័នគ្រុប របស់លោកស្រី ហ៊ុន ម៉ាណា និងក្រុមហ៊ុនរ៉ូយ៉ាល់គ្រុបមានទូរទស្សន៍ CBSនិង Digital Sky របស់លោក គិត ម៉េង និងក្រុមហ៊ុនទូរទស្សន៍ហង្សមាសគ្រុប របស់លោក អ៊ឹង ឆៃងួន ។
ក្នុងជំនួបតាមទូរសព្ទរយៈពេល៩០នាទីនៅថ្ងៃទី៧ ខែសីហា លោក Wei Fenghe បានប្រាប់លោក Mark Esper រដ្ឋមន្ត្រីការពារជាតិអាមេរិកឲ្យបញ្ឈប់សកម្មភាព និងពាក្យសម្តីដែលមិនត្រឹមត្រូវ និងជៀសវាងសកម្មភាពគ្រោះថ្នាក់ទាំងឡាយណាដែលធ្វើឲ្យអូសបន្លាយស្ថានការណ៍។ រដ្ឋមន្ត្រីការពារជាតិចិន និយាយបែបនេះដោយសំដៅចំៗទៅលើបញ្ហាសមុទ្រចិនខាងត្បូង និងកោះតៃវ៉ាន់។ នេះបើតាមទីភ្នាក់ងារព័ត៌មានរដ្ឋចិន Xinhua ។ កិច្ចសន្ទនានេះ បន្ទាប់ពីអាមេរិក ប្រកាសពីគម្រោងទស្សនកិច្ចរបស់លោក Alex Azar រដ្ឋមន្ត្រីសុខាភិបាល និងសេវាកម្មប្រជាជនទៅកាន់តៃវ៉ាន់។ ដំណើរទស្សនកិច្ចរបស់សមាជិកគណៈរដ្ឋមន្ត្រីអាមេរិកនេះត្រូវបានគេចាត់ទុកថា ជាទស្សនកិច្ចកម្រិតខ្ពស់ក្នុងរយៈពេល២០ឆ្នាំចុងក្រោយក្នុងទំនាក់ទំនងមិនផ្លូវការអាមេរិក-តៃវ៉ាន់ ហើយក៏ចំពេលដែលអាមេរិក មិនទទួលស្គាល់ការទាមទារអធិបតេយ្យភាពរបស់ចិនក្នុងសមុទ្រចិនខាងត្បូង ដោយអះអាងថា មិនអនុលោមតាមច្បាប់អន្តរជាតិ។ ចំពោះដំណើរទស្សនកិច្ចខាងលើនេះ អ្នកនាំពាក្យក្រសួងការបរទេសចិន Wang Wenbin បានទាមទារឲ្យលុបចោលដំណើរទស្សនកិច្ចខាងលើ។ លោក Wang បានសង្កត់ធ្ងន់ថា៖« ចិន ប្រឆាំងយ៉ាងដាច់ខាតចំពោះការផ្លាស់ប្តូរមន្ត្រីទៅវិញទៅមក រវាងចិន និងតៃវ៉ាន់»។ លោកបន្ថែមថា ចិនទទូចឲ្យអាមេរិកគោរពគោលការណ៍ចិនតែមួយ ដើម្បីជៀសវាងគ្រោះថ្នាក់ធ្ងន់ធ្ងរលើទំនាក់ទំនងទ្វេភាគី ក៏ដូចជាសន្តិភាព និងស្ថិរភាពនៅសងខាងច្រកសមុទ្រតៃវ៉ាន់។ ផ្ទុយពីអ្វីដែលចិនបានលើកឡើង លោក Esper រដ្ឋមន្ត្រីការពារជាតិអាមេរិកបានលើកឡើងទៅវិញថា ចិនឯណេះទេ ដែលជាអ្នកបង្ករអស្ថិរភាព។ លោក Jonathan Hoffman អ្នកនាំពាក្យក្រសួងការពារជាតិអាមេរិកបានលើកឡើងថា លោក Esper ស្នើឲ្យចិនមានតម្លាភាពជាងមុនលើរឿង COVID-19 ។ ប្រមុខការពារជាតិអាមេរិក ក៏បង្ហាញការបារម្ភលើអំពីការបង្ករអស្ថិរភាពរបស់ចិន នៅជុំវិញតៃវ៉ាន់ និងស្នើឲ្យចិនគោរពតាមកាតព្វកិច្ចអន្តរជាតិ។ តាមពិតទៅ លោក Esper ក៏មានបំណងទៅធ្វើដំណើរទស្សនកិច្ចទៅចិនឲ្យបានមុនចុងឆ្នាំនេះដែរ។ គោលដៅនៃទស្សនកិច្ចនេះ គឺផ្ដោតលើការពិភាក្សាការធ្វើឲ្យប្រសើរឡើងទំនាក់ទំនងនៅពេលមានវិបត្តិ ជាពិសេសក្នុងស្ថានការណ៍ដែលកងទ័ពជើងទឹកអាមេរិកចេញប្រតិបត្តិការជាប្រចាំជិតកោះតៃវ៉ាន់ និងក្នុងសមុទ្រចិនខាងត្បូង៕	រដ្ឋមន្ត្រីការពារជាតិចិន លោក Wei Fenghe បានព្រមានអាមេរិកចំពោះការធ្វើឲ្យប៉ះពាល់ដល់ទំនាក់ទំនងទ្វេភាគី។ ការព្រមាននេះធ្វើឡើង បន្ទាប់ពីអាមេរិក នៅពីថ្ងៃទី៥ កក្កដា បានសម្រេចបញ្ជូនមន្ត្រីជាន់ខ្ពស់ទៅធ្វើទស្សនកិច្ចនៅតៃវ៉ាន់ និងស្របពេលដែលបញ្ហាសមុទ្រខាងត្បូងកាន់តែក្ដៅដែរនោះ។ គម្រោងទស្សនកិច្ចនៅតៃវ៉ាន់ ធ្វើឲ្យចិនក្តៅក្រហាយ និងជំទាស់យ៉ាងដាច់ខាត។
រដ្ឋមន្ត្រីដឹកជញ្ជូនថៃ លោក Arkhom Termpittayapaisith បាននិយាយថា គណៈរដ្ឋមន្ត្រី បានអនុញ្ញាតឲ្យនាយកដ្ឋានផ្លូវ Highways លុបចោលការបង់ថ្លៃធ្វើដំណើររវាងរាជធានីបាងកក និងខេត្តប៉ាតាយ៉ា និងផ្លូវក្រវាត់ភ្ជាប់រវាង Bang Pa-in ទៅកាន់ Bang Phli ចាប់ពីថ្ងៃទី១១ ដល់ថ្ងៃទី១៨ ខែមេសា។ នេះបើយោងតាមការផ្សាយរបស់កាសែតបាងកកប៉ុស្តិ៍។ បន្ថែមពីលើនោះ រដ្ឋមន្ត្រីដឹកជញ្ជូនរូបនេះ ក៏និយាយដែរថា អាជ្ញាធរទទួលផ្លូវ Expressway ក៏មានគម្រោងលុបចោលយកថ្លៃសម្រាប់យានយន្តធ្វើដំណើរលើផ្លូវរវាង Bang Na និងខេត្ត Chonburi អំឡុងពេលបុណ្យចូលឆ្នាំថ្មីនេះដែរ។ ការសម្រេចចិត្តបែបនេះ ធ្វើឡើងដើម្បីសម្រួលការធ្វើដំណើរតាមដងផ្លូវក្នុងពេលឆ្នាំថ្មី ខណៈការធ្វើដំណើរក្នុងពេលនេះ នឹងកើនឡើងខ្លាំង ហើយអាចកកស្ទះជាងថ្ងៃធម្មតា។ មិនត្រឹមតែជនជាតិថៃឡើយដែលទទួលកាដូសម្រាប់ឆ្នាំថ្មី រដ្ឋាភិបាលថៃ ក៏បានលុបចោលថ្លៃធ្វើដំណើររបស់ពលកររាប់លាននាក់ ដែលកំពុងធ្វើការនៅលើទឹកដីថៃងផងដែរ។ អ្នកនាំពាក្យរដ្ឋាភិបាលថៃ Athisit Chaiyanuwat បញ្ជាក់ថា គណៈរដ្ឋមន្ត្រី បានបញ្ជាឲ្យក្រសួងមហាផ្ទៃ លុបចោលថ្លៃធ្វើដំណើរទៅលេងស្រុកកំណើតសម្រាប់ពលករមកពីប្រទេសជិតខាងចំនួន៣ គឺកម្ពុជា, ឡាវ និងមីយ៉ាន់ម៉ា។ ការលុបចោលថ្លៃធ្វើដំណើរនេះ នឹងចាប់ផ្ដើមពីថ្ងៃទី៥ ដល់ថ្ងៃទី៣០ ខែមេសា ដើម្បីអនុញ្ញាតឲ្យពលករទាំង៣ប្រទេស អាចអបអរពិធីបុណ្យចូលឆ្នាំថ្មីនៅស្រុកកំណើតរបស់ពួកដោយសប្បាយរីករាយ។ ជាមួយគ្នានោះ ប៉ូលិសអន្តោប្រវេសន៍ ក៏ទទួលបានការណែនាំមិនឲ្យយកថ្លៃធ្វើដំណើរសម្រាប់ពលករទាំងអស់ផងដែរ។ ចំណែកក្រសួងមហាផ្ទៃ ក៏នឹងសម្រួលការធ្វើដំណើររបស់ពលករ ក៏ដូចជាសមាជិកគ្រួសារពួកគេដែរ។ សូមបញ្ជាក់ថា ពិធីបុណ្យចូលឆ្នាំថ្មី គឺជាបុណ្យដ៏ធំមួយរបស់កម្ពុជា, ថៃ, ឡាវ និងមីយ៉ាន់ម៉ា ដែលកាន់ពុទ្ធសាសនាដូចគ្នា។ ប្រទេសទាំង៤ ប្រារព្ធពិធីបុណ្យនេះ អំឡុងខែមេសា តែខុសគ្នាត្រង់រយៈពេលនៃការប្រារព្ធ និងឈ្មោះប៉ុណ្ណោះ។ នៅកម្ពុជា ប្រជាជនខ្មែរនិយមហៅថា ពិធីបុណ្យចូលឆ្នាំថ្មី ឯថៃហៅថាបុណ្យសង្ក្រាន្ត ហើយឡាវហៅថាសង្ក្រាន្ត និងមីយ៉ាន់ម៉ាហៅថាបុណ្យ Thingyan ។ ដោយសារពិធីបុណ្យនេះប្រារព្ធក្នុងពេលដំណាលគ្នា ទើបរដ្ឋាភិបាលថៃសម្រួលការធ្វើដំណើររបស់ពលករប្រទេសជិតខាងខ្លួន៕	មកទល់ពេលនេះ នៅសល់មួយខែទៀតប៉ុណ្ណោះ ពិធីបុណ្យចូលឆ្នាំថ្មី ឬបុណ្យសង្ក្រាន នឹងមកដល់។ ជាកាដូអបអរឆ្នាំថ្មី រដ្ឋាភិបាលថៃ នៅថ្ងៃទី១៤ ខែមីនា បានអនុម័តយល់ព្រមក្នុងការផ្ដល់សេវាធ្វើដំណើរមិនគិតថ្លៃសម្រាប់ការធ្វើដំណើរតាមផ្លូវល្បឿនលឿនសម្រាប់យានយន្តគ្រប់ប្រភេទ។ ក្រៅពីប្រជាជនថៃ ពលករចំណាកស្រុកមកពីប្រទេសជិតខាងរបស់ថៃ ក៏ទទួលបានការផ្ដល់កាដូសម្រាប់ឆ្នាំថ្មីផងដែរ។
ការប្រើប្រេងដូង លើកន្លែងមានសម្លាករាល់ថ្ងៃ អាចជួយស្បែករបស់អ្នកឲ្យជាសះស្បើយកាន់តែលឿន។ វាទំនងជាមិនអាចបំបាត់ស្នាមសង្វារទាំងស្រុងបាននោះទេ ប៉ុន្តែ វាពិតជាអាចកាត់បន្ថយរូបរាងក្រហម និងអាក្រក់របស់ស្នាមទាំងនោះបាន។ របៀបប្រើ ៖ ចូរលាបប្រេងដូងលើកន្លែងមានបញ្ហា រួចធ្វើការម៉ាស្សាដូងប្រេងដូងនោះ ឲ្យចូលទៅក្នុងតំបន់ដែលមានស្នាមសង្វារ ក្នុងរយៈពេល ២-៣ នាទី។ ទុកវាឲ្យចោលរហូតទាល់តែស្រូបចូលក្នុងស្បែករបស់អ្នក។ ចូរធ្វើបែបបទនេះម្តងទៀតរាល់ថ្ងៃ៕ ត្រួតពិនិត្យដោយ www.health.com.kh	ប្រេងដូង ត្រូវបានគេស្គាល់ថា ជាគ្រឿងផ្សំសម្រាប់ការព្យាបាលបានច្រើនប្រភេទ។ ប្រេងដូង សម្បូរទៅដោយអាស៊ីត lauric ដែលអាចជួយជួសជុលកោសិកាស្បែកដែលខូច។
ខ្សែប្រយុទ្ធឆ្នើមរបស់ក្រុមជម្រើសជាតិអង់គ្លេសរូបនេះ បានក្លាយជាកីឡាករដ៏គួរឲ្យចាប់អារម្មណ៍ និងមានការវិវត្តន៍ខ្លួនល្អបំផុតនៅអង់គ្លេស ចាប់តាំងពីរូបគេបានផ្លាស់ទៅចូលរួមជាមួយ Man City ពីក្លិបចាស់ Liverpool កាលពីឆ្នាំ ២០១៥ ក្នុងតម្លៃផ្ទេរ ៧៨លានដុល្លារអាមេរិក។ Sterling វ័យ២៣ឆ្នាំ ដែលនឹងត្រូវផុតកិច្ចសន្យានៅទឹកដី Etihad ក្នុងឆ្នាំ២០២០ ទទួលបានប្រាក់បៀវត្សទ្វេដងរហូតដល់ជិត ៤០០០០០ដុល្លារអាមេរិក ក្នុងមួយសប្តាហ៍ បន្ទាប់ពីរូបគេយល់ព្រមចុះហត្ថលេខាលើកិច្ចសន្យាចាស់៥ឆ្នាំទៀត។ ថ្លៃពលកម្មដ៏ច្រើនសន្ធឹកនេះ នាំឲ្យរូបគេក្លាយជាកីឡាករបាល់ទាត់អង់គ្លេសដែលមានប្រាក់ឈ្នួលខ្ពស់បំផុត។ កីឡាករសញ្ជាតិអង់គ្លេសដើមកំណើតហ្សាម៉ាអ៊ីករូបនេះ បានដើរតួយ៉ាងសំខាន់ក្នុងការនាំក្រុមមេឃខៀវឈ្នះជើងឯក Premier League រដូវកាលមុន ហើយរដូវកាលនេះរូបកំពុងបន្តបង្ហាញខ្លួនយ៉ាងល្អដោយស៊ុតបញ្ចូលទីចំនួន៤ គ្រាប់ក្នុងការប្រកួត៨លើកក្នុងលីគ។ ជុំវិញការផ្តល់កិច្ចសន្យានិងប្រាក់ឈ្នួលដ៏ច្រើនដល់ Sterling នេះ អ្នកចាត់ការទូទៅលោក Pep Guardiola បានលើកឡើងថា លោកគ្មានអ្វីស្ទាក់ស្ទើរនោះទេដែលក្លិប Man City ព្យាយាមរក្សាទុកកីឡាកររូបនេះឲ្យស្នាក់នៅបន្ត ហើយនេះជាជោគជ័យរបស់លោកផងដែរ៕	ខ្សែប្រយុទ្ធ Raheem Sterling ក្លាយជាកីឡាករអង់គ្លេសមានប្រាក់ឈ្នួលថ្ងៃជាងគេ ក្រោយយល់ព្រមបន្តកិច្ចសន្យាថ្មីរយៈពេល៥ឆ្នាំទៀតឲ្យក្រុម Manchester City ដោយទទួលបានថ្លៃនឿយហត់ ៣០០០០០ផោន (៣៨៩០០០ដុល្លារអាមេរិក) ក្នុងមួយសប្តាហ៍ ។
ក្នុងសន្និសីទសារព័ត៌មានឆ្នាំថ្មី លោក មូន ចេអ៊ីន ដែលបានដើរតួនាទីយ៉ាងចម្បងក្នុងការរៀបចំឲ្យមានជំនួបរវាងវ៉ាស៊ីនតោន និងព្យុងយ៉ាង និយាយថា លោកនឹងព្យាយាមបញ្ចុះបញ្ចូលប្រធានាធិបតីជាប់ឆ្នោត ចូ បៃឌិន ចាត់ទុកកូរ៉េខាងជើងជាសំណុំរឿងអាទិភាពសម្រាប់គោលនយោបាយការបរទេសអាមេរិក។ លោកនិយាយទៀតថា លោក បៃឌិន អាចចាប់ផ្តើមកិច្ចសន្ទនាជាថ្មីដោយផ្អែកលើសេចក្តីថ្លែងការណ៍រួមនៅសិង្ហបុរីឆ្នាំ២០១៨ ។ នៅក្នុងសេចក្តីថ្លែងការណ៍រួមនៃជំនួបរវាងលោក ដូណាល់ ត្រាំ និងគីម ជុងអ៊ុន នៅឆ្នាំ២០១៨ ភាគីទាំងពីរប្តេជ្ញាធ្វើការរួមគ្នាក្នុងការរំសាយអាវុធនុយក្លេអ៊ែរនៅឧបទ្វីបកូរ៉េ។ យ៉ាងណាក្តី ការប្តេជ្ញានេះពុំបានសម្រេចផ្លែផ្កាអ្វីឡើយ ហើយជំនួបលើកទីពីរ នៅទីក្រុងហាណូយ ពុំបានលទ្ធផលអ្វី។ រីឯជំនួបជាបន្តបន្ទាប់នៃក្រុមការងារប្រទេសទាំងក៏បរាជ័យផងដែរ ដោយអាមេរិកច្រានចោលការទាមទាររបស់កូរ៉េខាងជើងក្នុងការដកទណ្ឌកម្មសេដ្ឋកិច្ចជាមុន ជាថ្នូរទៅនឹងការរំសាយនុយក្លេអ៊ែរ។ នៅក្នុងសមាជបក្សពលករកូរ៉េកាលពីសប្តាហ៍មុន លោក គីម លើកឡើងពីការបង្កើនសមត្ថភាពអាវុធនុយក្លេអ៊ែរ មីស៊ីលផ្លោង និងបន្តចាត់ទុកអាមេរិកជាសត្រូវដ៏ធំបំផុតរបស់ខ្លួនដដែល។ ការលើកឡើងរបស់ថ្នាក់ដឹកនាំកូរ៉េខាងជើងនេះ នាំឱ្យលោក មូន លើកឡើងពីភាពចាំបាច់ក្នុងការចរចាដើម្បីរំសាយអាវុធនុយក្លេអ៊ែរឡើងវិញ។ «ការស្បថចូលកាន់តំណែងនៃរដ្ឋបាលលោក បៃឌិន ជាចំណុចចាប់ផ្តើមថ្មីនៃកិច្ចសន្ទនារវាងអាមេរិក-កូរ៉េខាងជើង និងកិច្ចសន្ទនាអន្តរកូរ៉េ ដើម្បីបន្តសមិទ្ធផលដែលសម្រេចបានក្រោមរដ្ឋបាលរបស់លោកត្រាំ»។ ទីភ្នាក់ងារព័ត៌មានកូរ៉េ Yonhap ស្រង់សម្ដី លោក មូន បែបនេះ។ មេដឹកនាំកូរ៉េខាងត្បូងរូបនេះ អះអាងថា លោក គីម នៅតែមានចេតនាក្នុងការចរចា បើសិនជាអាមេរិក និងកូរ៉េខាងជើងអាចស្វែងរកវិធីសាស្ត្រក្នុងការកាត់បន្ថយការគំរាមប្រើអាវុធនុយក្លេអ៊ែរដាក់គ្នា និងការធានាសន្តិសុខនៃរបបកុម្មុយនីស្តឯកោនេះ។ លោក មូន បន្តថា កិច្ចជំនួបរវាងលោកត្រាំ និងលោកគីមនាឆ្នាំ២០១៨ នៅតែមានសារសំខាន់ ហើយរដ្ឋបាលរបស់លោក បៃឌិន គួរតែរៀនសូត្រពីបរាជ័យនៃជំនួបលើទីពីរនាឆ្នាំ២០១៩។ ចំពោះកម្មវិធីមីស៊ីលផ្លោងរបស់កូរ៉េខាងជើងវិញ លោក មូន បញ្ជាក់ថា កូរ៉េខាងត្បូងមានសមត្ថភាពគ្រប់គ្រាន់ក្នុងការទបស្កាត់នឹងការគំរាមនេះដោយមានប្រព័ន្ធការពារមីស៊ីល និងសម្ភារយោធាដទៃទៀត។ កម្មវិធីមីស៊ីលផ្លោងរបស់កូរ៉េខាងជើង ជាចំណុចស្នូលនៃកម្មវិធីអាវុធនុយក្លេអ៊ែររបស់កូរ៉េខាងជើង ដោយប្រទេសនេះមានមហិច្ឆតាក្នុងការពង្រីកសមត្ថភាព និងរយៈចម្ងាយនៃមីស៊ីលផ្ទុកក្បាលគ្រាប់នុយក្លេអ៊ែររបស់ខ្លួន៕ អត្ថបទទាក់ទង មេដឹកនាំកូរ៉េខាងជើង ប្តេជ្ញាបង្កើនសមត្ថភាពអាវុធនុយក្លេអ៊ែរ និងបន្តចាត់ទុកអាមេរិកជាសត្រូវដ៏ធំបំផុត	ប្រធានាធិបតីកូរ៉េខាងត្បូង មូន ចេអ៊ីន នៅថ្ងៃទី១៨ មករា បានស្នើឲ្យប្រធានាធិបតីជាប់ឆ្នោតអាមេរិកចូ បៃឌិន បន្តការចរចាជាមួយកូរ៉េខាងជើងលើការរំសាយនុយក្លេអ៊ែរ ដោយផ្អែកតាមអ្វីដែលបន្សល់ទុកពីរដ្ឋបាលប្រធានាធិបតី ដូណាល់ ត្រាំ ។ លោក ត្រាំ និងលោក គីម បានជួបចរចាគ្នាបីលើក តែពុំសម្រេចបានលទ្ធផលដុំកំភួនទេ ខណៈកូរ៉េខាងជើងយល់ព្រមលុបបំបាត់នុយក្លេអ៊ែរជាថ្នូរការលើកទណ្ឌកម្មសេដ្ឋកិច្ច។
His path surprised allies and adversaries alike, culminating in Sunday's historic vote by the Chinese parliament to abolish presidential term limits. Few had expected that the leader -- whose own family suffered under the chaotic rule of Mao Zedong -- would one day overthrow the system of orderly succession put in place to prevent the return of another all-powerful strongman. Quite the opposite: in a 2013 op-ed in the New York Times, journalist Nicholas Kristof wrote Xi would "spearhead a resurgence of economic reform, and probably some political easing as well." "Mao's body will be hauled out of Tiananmen... and Liu Xiaobo, the Nobel Peace Prize-winning writer, will be released from prison." But Mao's embalmed body is still there, while last year Liu became the first laureate to die in captivity since the Nazis ruled Germany. Kristoff was far from the only one to get it wrong: many journalists, politicians and analysts in China and abroad had high expectations for the leader who had come of age in the Cultural Revolution and sent his daughter to Harvard. But "Xi the reformer was as much a chimera as Hu (Jintao) the reformer or Deng (Xiaoping) the reformer," Kerry Brown, director of the Lau China Institute at King's College London, told AFP, referring to China's past leadership. "A construct of our imaginations that was never going to happen." - 'Wishful thinking' - When Xi became Communist Party chief in 2012, China's future looked quite different: social media had vastly increased the room for public debate, the economy was liberalising, lawyers were fighting back against government abuses of power, and the southern village of Wukan had forced authorities to allow a democratic election. In the years since, there has been a dramatic about-face: China's internet, its private businesses, its human rights defenders, and Wukan have all been crushed in Xi's tightening grip on power. "There was a lot of wishful thinking and there was a lot of complacency that the West was such a light on a hill," said David Kelly, director of research at Beijing-based consultancy China Policy. But the thinking was different in Beijing: "after the Great Financial Crisis... China could say it was the last man standing and the West had demonstrated a failure of its institutions." When Xi took office, he may have been forced to accept some compromises to his authoritarian vision "because he had not yet consolidated his assets," Kelly said. At the time, Xi seemed to be respecting the norms of leadership transition, said Daniel Piccuta, a retired US diplomat and political affairs consultant who was once a top US embassy official in Beijing. "Back then, I had little reason to predict Xi's successful attempt to 'adjust' the timing on the next orderly transition of leadership." Few in China saw Xi coming either. When he was appointed party secretary of Shanghai in 2007, he was a "compromise candidate" who the party's elders hoped to "co-opt", according to a US embassy analysis written at the time. He "was an easy candidate for most in the Politburo to accept," wrote the American diplomat, citing the opinions of mainland Chinese scholars. "The reason they picked Xi is because they thought he was a very mediocre person," said political analyst Willy Lam. "He was a team player." They were proven wrong as Xi launched an anti-corruption campaign that punished one million officials and felled top politicians who posed a threat to him, sending a clear message to any potential adversaries. - 'The Xi Dynasty' - The decision to eliminate term limits "was a kind of coup", Kelly said. But no one except the CCP leadership knows for sure why it took place and what Xi's plans are going forward. "You do it for one of three reasons: because you can, because you want to, or because you have to." Legislators have argued that Xi needed more power to finish carrying out his mandate to make China great again and crush the country's endemic corruption, a goal that is within his reach thanks to another constitutional amendment creating an anti-graft authority with almost limitless power to punish and purge. Others are not convinced. "While to some, this may provide more assurance of 'continuity' in Beijing, there will also likely be disillusions and backlashes in- and outside of China especially among the liberals and pro-China well-wishers," said Fei-ling Wang, a China expert at the Georgia Institute of Technology. As for Kristof, he is still making predictions. "China's emperor system didn't work so well in the Qing Dynasty, he wrote on Twitter, referring to China's last imperial regime. "I suspect it'll be an equal mistake in the Xi Dynasty."	Beijing, CHINA \| China's Xi Jinping strode onto the leadership stage in 2012 to sunny predictions that he would usher in a new era of political reform. But after a stunning power grab, all bets are off.
តទៅនេះសូមស្ដាប់ពីដំណើរដើមទង ដែលនាំឱ្យលោក ឡេង កុក អាន បានភពប្រសព្វនឹងការងារស្រាវជ្រាវ ដែលរៀបរៀងដោយកញ្ញា ប៉ូ សាគុន ដូចតទៅ៖ មានដើមកំណើតនៅរាជធានីភ្នំពេញ ក្នុងសង្កាត់លេខ២ លោក ឡេង កុក អាន បច្ចុប្បន្នគឺជាអ្នកស្រាវជ្រាវគម្ពីរសាស្ត្រាស្លឹករឹតខ្មែរ ក្រាំង និង វាន នៅក្នុងវិទ្យាស្ថានស្រាវជ្រាវ និងអភិរក្សសាស្ត្រាស្លឹករឹតខ្មែរ។ ដើរលើវិថីស្រាវជ្រាវជិត៣០ឆ្នាំ បុរសសម្បុរស្រអែម មុខមាំមិនសូវញញឹមរូបនេះ បានប្រមូល និងរៀបចំសាស្ត្រាស្លឹករឹត ក្រាំង និង វាន ដែលដាច់រាត់រាយ នៅតាមបណ្ដាខេត្តនានា មកផ្គុំបញ្ចូលគ្នា។ អង្គុយក្នុងបន្ទប់ការិយាល័យ នៃវិទ្យាស្ថានស្រាវជ្រាវ និងអភិរក្ស សាស្ត្រាស្លឹករឹតខ្មែរ ដែលមានទីតាំងក្នុងបរិវេណវត្តឧណ្ណាលោម នៅភាគខាងកើត ជាប់ខ្លោងទ្វាឈាងខាងត្បូង លោក ឡេង កុក អាន ប្រាប់ពីសមិទ្ធផលការងាររបស់ខ្លួនដូច្នេះ៖«សាស្ត្រាស្លឹករឹត ខ្ញុំរៀបរាប់ម៉ឺនខ្សែ នៅសារមន្ទីរជាតិ នៅបណ្ណាល័យជាតិ នៅក្នុងវិទ្យាស្ថាននេះ នៅក្នុងវាំង ហើយនៅតាមបណ្ដាខេត្តទាំងអស់ សុទ្ធតែជាស្នាដៃរបស់ខ្ញុំ។ ខេត្តកណ្ដាល១០ស្រុក រាជធានីភ្នំពេញ៨៨វត្ត នៅកំពុងចាមខ្ញុំធ្វើបានប្រហែលជា៦ទៅ៧ស្រុក។ ខ្ញុំធ្វើការនៅតាមវត្ត ហើយទុកនៅក្នុងវត្តនោះដដែល។ បើគិតទៅ ខ្ញុំចូលប្រហែលមិនតិចជាង១ពាន់វត្តទេ»។ តាមពិតទៅ បុរសវ័យ៥៥ឆ្នាំ ដែលមានកូន៤នាក់រូបនេះ មិនបានរៀនច្រើនឡើយ គឺបានរៀនត្រឹមកម្រិតមធ្យមសិក្សាទុតិយភូមិប៉ុណ្ណោះ ហើយដំណើរជីវិតលើនាវាសិក្សារៀនសូត្រក៏លោក ឡេង កុក អាន មានឧបសគ្គច្រើនដែរ។ លោក ពន្យល់ដូច្នេះ៖«ខ្ញុំប្រឡងឌីប្លូមឆ្នាំ១៩៨៣។ បញ្ហារៀនមានច្រើនដំណាក់កាល។ ខ្ញុំកើតឆ្នាំ១៩៦៦ អ៊ីចឹងគេមិនឱ្យចូលរៀន គេរើសឆ្នាំ១៩៦៩ ទើបបានចូលរៀន។ ខ្ញុំមិនបានចូលរៀនខ្ញុំទៅរត់ពន្ធកំណាត់ យកពីអូរជ្រៅមក កាលជំនាន់នោះជិះរថភ្លើង។ រត់មួយជើងកាលហ្នឹងដូចជាគេឱ្យនំ និងសម្លៀកបំពាក់ បានតិចតួច ប៉ុន្តែខ្ញុំចូលចិត្ត»។ កាន់ប៊ិកជាប់ក្នុងដៃទាំងពីរ ហើយខ្លួនផ្អែកលើកៅអីមានធ្លាក់ដៃ លោក កុក អាន ថាដោយសារតែកត្តាជីវភាពខ្វះខាតខ្លះផង ទើបធ្វើឱ្យលោកមិនអាចបន្តការសិក្សា ដើម្បីចាប់យកការងារដែលគាត់ស្រឡាញ់បាន៖«ដល់ពេលក្រោយទៀតគេចាប់ផ្ដើមប្រឡង គេថាបើប្រឡងជាប់ គេឱ្យចូលរៀន ដល់ខ្ញុំប្រឡងជាប់ ខ្ញុំបានចូលរៀននៅសាលា ស៊ីសុវត្ថិ ដូច្នេះខ្ញុំខានរៀន២ឆ្នាំ។ តាមពិតខ្ញុំស្រឡាញ់គ្រូបង្រៀនទេ តែជំនាន់នោះខ្ញុំមិនមានប្រាក់ផង ដល់ហើយទៅ ខ្ញុំការប្រពន្ធឆ្នាំ១៩៨៩ ហើយក៏មិនដឹងធ្វើអ្វីក៏ឈប់រៀនទៅ»។ ចូលមកដល់ដើមហេតុដែលនាំឱ្យលោក ឡេង កុក អាន បានក្លាយជាអ្នកស្រាវជ្រាវវិញ។ តាមពិតទៅ ការ បានស្គាល់សាស្ត្រាស្លឹករឹត គឺជារឿងចៃដន្យបំផុត ដែលស្ទើរតែនឹកស្មានមិនដល់ សម្រាប់យុវជនដែលស្ទើរទាំងចំណេះដឹង និងខ្វះទាំងជីវភាពនោះ។ របរធាក់ស៊ីក្លូ ដែលអាចរកប្រាក់ត្រឹមតែអាចចិញ្ចឹមជីវិតសម្រាប់តែមួយថ្ងៃទៅមួយថ្ងៃនោះឯង ដែលបាននាំឱ្យបុរសជនជាតិបារាំងម្នាក់ ធ្វើការនៅសាលាបារាំងចុងបូព៌ា ចាប់អារម្មណ៍លើយុវជន កុក អាន៖«កាលនោះខ្ញុំធាក់ស៊ីក្លូទេ ហើយក៏បានជួបលោក អូលីយេ ដឺប៊ែណុង នៅសណ្ឋាគារមនោរម្យ។ ពីដើមមានសណ្ឋាគារមនោរម្យ១ សណ្ឋាគារសមួយ សណ្ឋាគារសុខាល័យ១ និងសណ្ឋាគារសាមគ្គី១។ ខ្ញុំចេះអង់គ្លេសតិចតួច ខ្ញុំទៅដឹកគាត់ ហើយគាត់សួរថា តើចង់ធ្វើការជាមួយគាត់ទេ? ខ្ញុំថាចង់។ តើធ្វើការអី? គាត់ថាធ្វើការខាងសាស្ត្រាស្លឹករឹត។ ខ្ញុំថាខ្ញុំមិនដែលស្គាល់ផង»។ បើទោះបីជាមិនធ្លាប់ស្គាល់សាស្ត្រាស្លឹករឹតពីមុនមកក៏ពិតមែន តែលោក ឡេង កុក អាន មិនបានបណ្ដោយឱ្យឱកាសកន្លងផុតទៅដោយងាយៗឡើយ ពោលគឺលោកតាំងចិត្តប្រថុយធ្វើការងារនោះ ទាំងដែលខ្លួនមិនចេះអ្វីទាំងអស់។ ផ្ដើមការងារដំបូង លោក ឡេង កុក អាន ត្រូវរៀនមើលសាស្ត្រាស្លឹករឹតឱ្យយល់សិន។ លោកពន្យល់បន្ថែម៖«គាត់ថាឱ្យខ្ញុំទៅរៀនសាស្ត្រានៅតាមវត្ត ពេលខ្ញុំទៅសួរលោក លោកថាមិនដែលស្គាល់សាស្ត្រាអ្វីផង។ ទៅរករៀននៅទីណាក៏មិនបាន គាត់ក៏ឱ្យក្រាំងខ្ញុំមួយ យកមកពីសុរិន្ទ ឱ្យខ្ញុំមករៀនមើល ខ្ញុំចេះតែព្យាយាមមើលទៅ ក្រោយមកទៀតក៏គាត់បង្កើតអង្គការ ហើយគាត់ក៏ឱ្យខ្ញុំចូលធ្វើការ ក្នុងឆ្នាំ១៩៩០។ មុនដំបូងគាត់ឱ្យខ្ញុំទៅរៀបសាស្ត្រានៅវត្តនាគវន្ត។ ពីដើមគាត់បានបញ្ជូនខ្ញុំទៅរៀនដែរ នៅក្រសួងអប់រំ។ ខ្ញុំថ្មីថ្មោង ខ្ញុំទៅអង្គុយរៀន ខ្ញុំចេះតែអង្គុយពិចារណាខ្លួនឯង មិនដឹងរៀបយ៉ាងណាឱ្យត្រូវខ្សែ»។ អាចនិយាយបានថាមានឧបនិស្ស័យជាមួយសាស្ត្រាស្លឹករឹត លោក ឡេង កុក អាន ព្យាយាមស្វែងយល់ដោយខ្លួនឯង ពីរបៀបរៀបចំសាស្ត្រា បើទោះបីជាវាដាច់ដោចច្រើនបំណែកយ៉ាងណាក៏ដោយ៖«ក្រោយមកខ្ញុំពិចារណា ថាតើសាស្ត្រាហ្នឹងវាស្លឹកយ៉ាងម៉េច? ពណ៌យ៉ាងម៉េច? ខ្ញុំរើសដាក់មួយដុំៗតាមផ្នែក អាហ្នឹងវាបង្រៀនយើងវិញតើ។ ខ្ញុំរៀបនៅរាជធានីភ្នំពេញហើយ ខ្ញុំទៅខេត្តកណ្ដាល ខ្ញុំមានបទពិសោធកាន់តែច្រើន ខ្ញុំធ្វើការរាល់ថ្ងៃ ក៏បានចំណេះដឹងកាន់តែច្រើន។ ឯកសាររាប់ខ្សែ ដាច់រាប់ម៉ឺនសន្លឹក ក៏ខ្ញុំរៀបកើតដែរ»។ ពាក់អាវពណ៌ត្រាវដៃវែង ដាក់ដៃលើសន្លឹកឯកសារពណ៌ស ដែលមាននៅលើតុ លោក ឡេង កុក អាន ថាការងារទាំងនោះបានបង្រៀនលោកគ្រប់ជំហ៊ានដោយឯកឯង៖«យើងខំប្រឹងខ្លួនឯង ដល់ពេលក្រោយខ្ញុំធ្វើបញ្ជីទៀត វាចេះតែរលូនទៅ។ បើនិយាយឱ្យអស់ទៅវាជាឧបនិស្ស័យនៅក្នុងធម្មជាតិ នៅក្នុងខ្លួនរបស់ខ្ញុំ ដូចជាប្រទានចំណេះដឹងឱ្យខ្ញុំតែម្ដង ដូចជាមានអ្វីមកសណ្ឋិននៅក្នុងខ្លួនរបស់ខ្ញុំ ឱ្យខ្ញុំមើលទៅយល់ មើលទៅដឹង»។ លោករៀបរាប់បន្ថែមពីការងារស្រាវជ្រាវរបស់ខ្លួន៖«ក្នុងកិច្ចការស្រាវជ្រាវហ្នឹង រាល់ការពិនិត្យឯកសារ រៀបចំឯកសារ ការធ្វើបញ្ជី ការផ្ទៀងផ្ទាត់ឯកសារពីបុរាណ ខ្ញុំធ្វើទាំងអស់។ កាលណាធ្វើសៀវភៅ ឬធ្វើបញ្ជីចំណងជើងតាមកំព្យូទ័រ ខ្ញុំទៅអង្គុយមើលទៀត។ ការងារនេះជ្រៅណាស់ គ្រាន់តែឃើញសាស្ត្រាមក វាខ្មួរខ្មាញ់ បើកមកសុទ្ធតែដី សុទ្ធតែភក់ យើងគិតយ៉ាងម៉េច»? មានអំណរនឹងការងាររបស់ខ្លួន បុរសដែលបានហែលឆ្លងសម័យសង្គ្រាមខ្មែរក្រហមតាំងពីកុមារភាពរូបនេះ ថាការងារស្រាវជ្រាវសាស្ត្រាសម្រាប់លោកនៅពេលបច្ចុប្បន្ន មិនមានអ្វីលំបាកទៀតឡើយ៖«ទោះជាសាស្ត្រានោះស្មុគស្មាញយ៉ាងណាក៏ដោយ ក៏យកមករៀបចូលក្នុងក្របយ៉ាងស្អាត អ្នកណាឃើញក៏ស្រឡាញ់ដែរ។ សម្លឹងមើលទៅសៀវភៅក្បាលធំៗនៅចំពោះមុខ ដែលរៀបនៅលើតុគរលើគ្នាជាច្រើនក្បាល លោក ឡេង កុក អាន ដែលបានទៅរៀបចំសាស្ត្រាស្លឹករឹតនៅក្នុងប្រទេសថៃ ថាលោកបានរួមចំណែកបង្កើតសមិទ្ធផលដ៏ល្អមួយ ដែលបារាំងប្រាថ្នាធ្វើជិត១០០ឆ្នាំហើយ តែមិនបានសម្រេច៖«លោក អូវីយ៉េ ដឺប៊ែកណុង គាត់និយាយថា បារាំងគេព្យាយាមជិត១០០ឆ្នាំ ដើម្បីធ្វើបញ្ជីឈ្មោះសាស្ត្រាជាសៀវភៅ តែទើបតែចេញ នៅពេលដែលលោក អូវីយ៉េ ដែលទើបមកកាន់៣០ឆ្នាំ។ ពីដើមមុនសង្គ្រាម សាស្ត្រាពេញទូ តែគេធ្វើមិនចេញ ទាល់តែសាស្ត្រាដាច់រាត់រាយបានធ្វើចេញ។ ខ្ញុំថា បើសិនជាខ្ញុំកើតទាន់ជំនាន់នោះ បើសិនសាស្ត្រានៅពេញទូ បើសិនជាខ្ញុំមានចំណេះដឹង ខ្ញុំគិតថាបើធ្វើបញ្ជីឈ្មោះមិនដឹងជាល្អយ៉ាងណាទេ។ ដល់ឥឡូវនេះដាច់រាត់រាយគ្នា ទម្រាំមកផ្គុំចូលគ្នាវិញយូរណាស់។ ទម្រាំងធ្វើការហើយក្នុងមួយវត្តៗ រាប់ខែ»។ បុរសដែលមានអត្តចរិតមឺងម៉ាត់ច្បាស់លាស់រូបនេះ ថាសាស្ត្រាស្លឹករឹត មានតម្លៃមិនអាចកាត់ថ្លៃបានសម្រាប់កម្ពុជា ដែលប្រជាជាតិខ្មែរមិនអាចព្រងើយកន្តើយបាន៖«សាស្ត្រានេះមានតម្លៃមហាសាល ជាអក្សរសាស្ត្រចុងក្រោយបំផុត បើយើងមើលទៅ សិលាចារិក គេបានសរសេរបន្តិចៗទេ តែសាស្ត្រស្លឹករឹតនេះ គឺគេសរសេរក្បោះក្បាយណាស់។ ពីដើមមកខ្មែរយើងរៀនចេះចេញពីណាមក? គឺចេញពីសាស្ត្រស្លឹករឹត ដូច្នេះអត្ថបទចេញពីសាស្ត្រាស្លឹករឹតនេះគឺជាគ្រូដើម ផ្សព្វផ្សាយនៃអរិយធម៌ខ្មែរទាំងអស់ ផ្សព្វផ្សាយនៃអក្សរសាស្ត្រ ផ្សព្វផ្សាយពីទំនៀមទម្លាប់ទាំងអស់។ អ្នកប្រាជ្ញទាំងអស់ គ្រប់និន្នាការទាំងអស់គឺចេញពីសាស្ត្រាស្លឹករឹត»។ ទោះជាយ៉ាងណា បុរសដែលប្រឹងត្រួសត្រាយផ្លូវ សម្រាប់ការស្រាវជ្រាវសាស្ត្រាស្លឹករឹតរូបនេះ មានក្ដីប្រាថ្នាមួយ៖«សព្វថ្ងៃនេះខ្ញុំមិនចង់បានអ្វីទេ សំខាន់គឺបង្កើតក្រុមស្រាវជ្រាវឱ្យពិតប្រាកដ កុំឱ្យតែបង្កើតតែក្រុមតែមិនមានមនុស្ស។ ក្រុមនេះមាន១០នាក់ តែធ្វើការតែខ្ញុំម្នាក់ ងាប់។ ក្រុមនេះបង្កើតឡើងមក មានតែអ្នកគេធ្វើការផ្សេងៗ យើងត្រូវតែបង្កើតក្រុមអ្នកធ្វើការលើរឿងហ្នឹង ទើបការងារវាទៅមុខ»៕	ភ្នំពេញ៖ បានរៀនត្រឹមកម្រិតមធ្យមសិក្សាទុតិយភូមិ លោក ឡេង កុក អាន មានភ័ព្វសំណាងបានចូលបម្រើការផ្នែកស្រាវជ្រាវសាស្ត្រាស្លឹករឹតខ្មែរ ដែលជាគម្ពីរបុរាណផ្ទុកសម្បត្តិវប្បធម៌ជាតិដ៏មហាសាល។ កិច្ចការងារស្រាវជ្រាវ គឺជាភារកិច្ចដ៏លំបាកមួយ ដែលទាមទារឱ្យអ្នកធ្វើការ ត្រូវមានចំណេះជំនាញច្បាស់លាស់។ ប៉ុន្តែសម្រាប់លោក ឡេង កុក អាន ទំនងជាមានឧបនិស្ស័យខ្ពស់ ទើបបានជាលោកអាចធ្វើការងារនេះបាន ទាំងដែលបានរៀនតិចតួច។
Prado វ័យ ២៤ឆ្នាំ ជាកីឡាករដំបូងគេដែលបានឆ្លងផុតវគ្គបញ្ចប់ជាមួយនឹងថេរវេលា ២ម៉ោង ២៤នាទី និង៥៤វិនាទី លើរយៈចម្ងាយ ៤២គីឡូម៉ែត្រ ក្នុងកម្មវិធីរត់ម៉ារ៉ាតុន OCM កាលពីចុងសប្តាហ៍មុន។ ទោះជាយ៉ាងណាក៏ដោយ កាសែត New York Times ចុះផ្សាយថា ជ័យជម្នះរបស់ Prado មានបញ្ហា ដែលក្រោយមកត្រូវបានដកសិទ្ធិពីការឈ្នះនោះវិញ ក្រោយទទួលទឹកពីបុរសជិះកង់ ដែលជាឪពុកខ្លួន។ តាមច្បាប់កីឡាម៉ារ៉ាតុន ដែលបានចែងក្នុងសៀវភៅ Track & Field របស់អាម៉េរិក សរសេរថា «មានតែអ្នកដែលទទួលបានការអនុញ្ញាតក្នុងកម្មវិធី ទើបអាចផ្តល់ទឹក និងវត្តុរាវផ្សេងទៀត ដល់កីឡាករ អំឡុងពេលរត់តាមផ្លូវ»។ អ្នកចូលរួមប្រកួតប្រជែងដែលទទួលអាហារពីកន្លែងផ្សេង ខុសពីកន្លែងផ្តល់ជូនរបស់អ្នករៀបចំ ត្រូវទទួលខុសត្រូវនឹងការដកសិទ្ធិវិញ»។ លោក Garu Kutschar ដែលជានាយកកម្មវិធី Orange County Marathon ត្រូវបង្ខំចិត្តដកសិទ្ធិពីការឈ្នះពានរបស់ Prado បន្ទាប់ពីរូបគេ ទទួលជំនួយដោយគ្មានការអនុញ្ញាតពីបុគ្គលម្នាក់នៅលើកង់ ដែលបំពានច្បាប់ Track & Field និងបទប្បញ្ញត្តិរបស់កម្មវិធី។ លោក Kutschar ការដកនេះ ដើម្បីធានាបាននូវភាពយុត្តិធម៌ និងសុចរិតភាព សម្រាប់ដៃគូប្រកួតប្រជែងទាំងអស់គ្នា។ Prado ដែលបានចំណាយពេលហ្វឹកហាត់រយៈពេល ៤ ខែដើម្បីចូលរួមរត់ម៉ារ៉ាតុនចម្ងាយឆ្ងាយនេះ ភ្ញាក់ផ្អើលចំពោះការដកយកពានពីខ្លួនត្រឡប់ទៅវិញ។ រូបគេអះអាងថា មានតែមនុស្សម្នាក់ប៉ុណ្ណោះដែលឃើញខ្លួនទទួលទឹក នោះគឺអ្នករត់នៅលំដាប់ទី២។ Prado នៅតែអះអាង និងចាត់ទុកថាខ្លួនជាអ្នកឈ្នះម៉ារ៉ាតុន Orange County Marathon៕	Esteban Prado កីឡាកររត់ម៉ារ៉ាតុនចម្ងាយឆ្ងាយ ត្រូវបានដកសិទ្ធិពីការឈ្នះជើងឯកក្នុងកម្មវិធី Orange County Marathon ក្នុងរដ្ឋកាលីហ្វ័រញ៉ា សហរដ្ឋអាម៉េរិកវិញ ដោយសារយកទឹកពីឪពុករបស់ខ្លួន អំឡុងពេលរត់ប្រណាំង។
លោក ហេង ពិសិដ្ឋ ប្រធានមន្ទីរកសិកម្ម ខេត្តត្បូងឃ្មុំ បានប្រាប់សារព័ត៌មានThmeyThmey25 តាមទូរសព្ទ នៅថ្ងៃទី ១៧ ខែធ្នូនេះថា តម្លៃតាសក់ចំណារ ក្នុងខេត្តត្បូងឃ្មុំពិតជា មានការធ្លាក់ចុះពិតមែន។ លោកបញ្ជាក់ថា ការធ្លាក់ថ្លៃនេះ ទើបរយៈពេលប្រមាណ ១សប្ដាហ៍ប៉ុណ្ណោះ។ លោក ហេង ពិសិដ្ឋ បានពន្យល់យ៉ាងដូច្នេះ៖«តម្លៃតាសក់ ធ្លាក់ចុះមែន តែទើបធ្លាក់ក្នុងសប្ដាហ៍នេះទេ ហើយតម្លៃ ៣០០រៀល ក្នុងមួយគីឡូ តែក្នុងស្រុកក្រូចឆ្មារប៉ុណ្ណោះ ព្រោះមានអ្នកដាំច្រើន។ បើនៅតំបន់ផ្សេង លក់បានតម្លៃ ៥០០រៀល ទៅ ៦០០រៀល ក្នុងមួយគីឡូក្រាម»។ ប្រធានមន្ទីរកសិកម្មរូបនេះ បានបន្ថែមថា មានកសិករច្រើន ដែលដាំតាសក់ ព្រោះជាបន្លែមានរយៈពេលខ្លី និងងាយដាំ។ ក្នុងខេត្តត្បូងឃ្មុំ ទាំងមូល មានផ្លៃដីប្រមាណ ៦០ហិកតាទៅហើយ សម្រាប់ដាំតាសក់នេះ ខណៈអ្នកស្រុកក្រូចឆ្មារ ស្ទើរទាំងអស់បានដាំតាសក់ដែរ។ «ការដាំតាសក់ជាន់គ្នា មិនផ្លាស់ប្ដូរដំណាំ និងមិនគិតពីតម្រូវការ ទីផ្សារ ធ្វើឲ្យកសិករ ជួបបញ្ហាទីផ្សារ។ ដូច្នេះ កសិករមិនគួរ ដាំអ្វីតាមគ្នានោះទេ ត្រូវស្វែងយល់ ពីទីផ្សារសិន និងត្រូវរៀបចំក្រុមដាំ ឲ្យបានត្រឹមត្រូវ»។ នេះជាការបញ្ជាក់របស់ប្រធានមន្ទីរកសិកម្មខេត្តត្បូងឃ្មុំ។ អ្នកស្រី ហេង រ៉ែម អ្នកដាំតាសក់ចំណារ នៅភូមិក្ដុលក្រោម ឃុំព្រែកអាជី ស្រុកក្រូចឆ្មារ ខេត្តត្បូងឃ្មុំ។ អ្នកស្រី បានប្រាប់សារព័ត៌មានThmeyThmey25 តាមទូរសព្ទថា អ្នកស្រីផ្ដើមដាំតាសក់ កាលឆ្នាំ២០១៩ បូករួម ជាមួយ ដំណាំល្ពៅ និងត្រឡាច បន្ទាប់ពី ការធ្វើស្រូវវស្សា។ កសិកររូបនេះ បានបន្ថែមថា៖«ជិត ១០ថ្ងៃមកហើយ ដែលតាសក់ ធ្លាក់ថ្លៃ ដល់ ២៥០រៀល ទៅ ៣០០រៀល។ កន្លងមក តាសក់ លក់បាន ១ ០០០រៀល បន្ទាប់មកធ្លាក់ដល់ ៦០០រៀល ហើយពេលនេះ ត្រឹម ៣០០រៀលទេ ហើយមិនសូវមានអ្នកទិញផង»។ កសិករដាំតាសក់ក្នុងស្រុកក្រូចឆ្មាររូបនេះ ប្រាប់ទៀតថា៖«ឆ្នាំនេះពិបាកខ្លាំង ព្រោះដាំតាសក់ មិនចំណេញ ហើយដំណាំស្រូវត្រូវជំនន់ទឹកភ្លៀង បំផ្លាញគ្មានសល់( ២ហិកតា)»។ លើសពីនេះ ដំណាំស្រូវ ដែលខូចខាត ទើបស្ដារបានប្រមាណ ២ខែប៉ុណ្ណោះ កសិករ ហេង រ៉ែម នៅសល់តែដំណាំត្រឡាច និងល្ពៅ ជាក្ដីរំពឹង ដោយដំណាំត្រឡាច អាចលក់បាន ១ឡូ (១២ផ្លែ) តម្លៃ ៧ ០០០រៀល និងដំណាំល្ពៅ តម្លៃ ៨០០រៀល ទៅ ១ ៥០០រៀល ក្នុងមួយគីឡូក្រាម។ នេះបើតាមកសិករ ហេង រ៉ែម៕ ផលតាសក់ របស់ពលរដ្ឋខេត្តត្បូងឃ្មុំ	កសិករក្នុងស្រុកក្រូចឆ្មារ ភាគច្រើន បានងាកមកដាំតាសក់ចំណារ បន្ទាប់ពីដំណាំត្រឡាច ល្ពៅ ប៉េងប៉ោះ ដោយសារជាបន្លែងាយដាំ មានរយៈពេលខ្លី។ ប៉ុន្តែការដាំតាសក់ ជាន់គ្នា ដោយមិនមានការផ្លាស់ប្ដូរ ធ្វើឲ្យតម្លៃតាសក់ ក្នុងស្រុកក្រូចឆ្មារ ធ្លាក់ដល់ ២៥០រៀល ទៅ ៣០០រៀល ក្នុងមួយគីឡូក្រាម។ នេះបើតាមលោក ហេង ពិសិដ្ឋ ប្រធានមន្ទីរកសិកម្ម ខេត្តត្បូងឃ្មុំ ប្រាប់សារព័ត៌មានThmeyThmey25 តាមទូរសព្ទនៅថ្ងៃទី ១៧ ខែធ្នូ។
«គូ»ជានាមសព្ទ មានន័យថាចំនួនពីរផ្ទឹមគ្នា មួយគូ ឬពីរគូ។ ឧទាហរណ៍៖ គូកម្ម គឺបុរស និងស្ត្រីបានគ្នាជាប្តីប្រពន្ធ ហើយព្រាត់គ្នាទៅវិញក្នុងកាលឆាប់រហ័ស។ គូព្រេង គឺគូដែលបានចារ ពីអតីតកាលមកថាជាគូនឹងគ្នានាបច្ចុប្បន្ន, គូស្រករ គូដែលមានអាយុស្រករគ្នា។ នេះបើតាមសន្ទានុក្រមសទិសន័យខ្មែរ។ សន្ទានុក្រមដដែល បញ្ជាក់ថាពាក្យ «គូរ»ជាកិរិយាសព្ទ ធ្វើឱ្យកើតជាគំនូរ តំណាងរូបរាងសរសេរដោយដីខ្មៅ, ប៉ាកកា ឬជក់។ ឧទាហរណ៍៖ គូររូប, គូរគំនូរ, គូសវាស, គូរផែនទី។ «គូរ»សម្រាប់ប្រើជាមួយពាក្យ គិត គឺ គិតគូរ គិតហើយសឹមគូរ៕	ពាក្យថា «គូ» សំដៅលើគូព្រេង គឺបុរស និងស្ត្រីដែលជាគូនឹងគ្នា ដោយយល់ថាបានកសាងជាមួយគ្នាពីអតីតកាលមក។ ចំណែក «គូរ» ធ្វើឱ្យកើតជាគំនូរ។
អគ្គនាយកដ្ឋានពន្ធដារបានបកស្រាយលើការប្រមូលចំណូលពីការលើកផ្លាកយីហោ។ អគ្គនាយកដ្ឋានមានសមត្ថកិច្ចប្រមូលចំណូលពន្ធតែមប្រឹ៍ចំពោះផ្ទាំងរូបភាពផ្សាយពាណិជ្ជកម្ម ឬការលើកផ្លាកយីហោ ឬបណ្ណប្រកាសផ្សាយដំណឹងផ្សេងៗ ដែលជាចំណូលសារពើពន្ធ។ ដោយឡែកអាជ្ញាធររាជធានីភ្នំពេញមានសិទ្ធិប្រមូលកម្រៃសេវាអនុញ្ញាត និងការលើកផ្លាកយីហោ ឬបណ្ណប្រកាសផ្សាយដំណឹងផ្សេងៗ ដែលជាចំណូលមិនមែនសាពើរពន្ធ ហើយនេះមិនមែនជាការយកពន្ធត្រួតគ្នានោះទេ។ កាលពីថ្ងៃទី២៧ខែមិថុនា អគ្គនាយកដ្ឋានពន្ធដារ និង សភាពាណិជ្ជកម្មកម្ពុជា បានបើកកិច្ចប្រជុំលើវិស័យពន្ធដារ ដែលក្នុងនោះមានការពិភាក្សាលើការប្រមូលចំណូលលើផ្លាកយីហោ។ ទោះយ៉ាងណា អគ្គនាយដ្ឋានពន្ធដារអះអាងថា ស្ថាប័នខ្លួនមិនមានសិទ្ធិលុបចោលការប្រមូលសេវាទាំងនេះរបស់សាលារាជធានីភ្នំពេញឡើយ៕	ភ្នំពេញ៖ អគ្គនាយកដ្ឋានពន្ធដារបានច្រានចោលការចុះផ្សាយរបស់សារព័ត៌មានក្នុងស្រុកមួយដែលថា អគ្គនាយកដ្ឋានពន្ធដារលែងអនុញ្ញាតឲ្យអាជ្ញាធររាជធានីភ្នំពេញប្រមូលពន្ធលើផ្លាកយីហោ ទៀតហើយ។ នេះបើតាមសេចក្ដីបំភ្លឺរបស់អគ្គនាយកដ្ឋាន នៅថ្ងៃទី២៩ខែមិថុនា។
ប៉ុន្មានឆ្នាំចុងក្រោយនេះ សាជីវកម្មពហុជាតិកាន់តែច្រើន បានជ្រើសរើសទីតាំងការិយាល័យកណ្តាលនៅក្នុងប្រទេសអាស៊ីអាគ្នេយ៍ផ្សេងក្រៅពីសិង្ហបុរី ដើម្បីសន្សំការចំណាយ និងស្វែងរកឱកាសកាន់តែច្រើន។ សម្រាប់ក្រុមហ៊ុនជប៉ុនភាគច្រើនយល់ថា សិង្ហបុរីនៅតែជាជម្រើសកំពូលសម្រាប់ការកំណត់ទីតាំង ការិយាល័យកណ្តាលនៅក្នុងតំបន់។ ទោះជាយ៉ាងណាក៏ដោយ ក្រុមហ៊ុនផលិតទឹកថ្នាំ Sakata Inx នៅក្នុងខែកុម្ភៈបានបង្កើតទីស្នាក់ការកណ្តាលរបស់ខ្លួននៅម៉ាឡេស៊ី។ តាមការបញ្ជាក់របស់អ្នកនាំពាក្យក្រុមហ៊ុន Sakata Inx ការិយាល័យកណ្តាលថ្មីនេះ រំពឹងថានឹងបង្កើនប្រាក់ចន្លោះពី ៦,៦ ទៅ ១៣,១លានដុល្លារនៅក្នុងប្រាក់ចំណេញប្រតិបត្តិការតាមផែនការអាជីវកម្មរយៈពេលមធ្យមរបស់ក្រុមហ៊ុនរហូតដល់ឆ្នាំ២០២៦។ អត្ថប្រយោជន៍ពន្ធជាកត្តាសំខាន់ដែលក្រុមហ៊ុនជ្រើសរើសម៉ាឡេស៊ី។ ថវិកាជាតិដែលបានស្នើឡើងសម្រាប់ឆ្នាំ២០២៤ របស់ម៉ាឡេស៊ីមានការលើកទឹកចិត្តផ្នែកពន្ធដល់មជ្ឈមណ្ឌលសេវាកម្មសកលសម្រាប់ការកំណត់ទីតាំងការិយាល័យកណ្តាលក្នុងប្រទេស រួមទាំងការលើកទឹកចិត្តពន្ធលើប្រាក់ចំណូលពី ៥-១០ភាគរយរហូតដល់ ១០ឆ្នាំ។ ក្រៅពីម៉ាឡេស៊ី ថៃក៏ជាបេក្ខភាពនាំមុខគេក្នុងការទាក់ទាញទីស្នាក់ការធុរកិច្ចបរទេសដែរ។ ក្រុមហ៊ុន Nissin Foods Holdings បានផ្លាស់ប្តូរទីស្នាក់ការកណ្តាលអាស៊ីអាគ្នេយ៍ពីសិង្ហបុរីទៅកាន់ថៃក្នុងឆ្នាំ២០២០។ រដ្ឋាភិបាលថៃកំពុងខិតខំប្រឹងប្រែងដើម្បីទាក់ទាញក្រុមហ៊ុនពហុជាតិ តាមរយៈការលើកទឹកចិត្តផ្នែកពន្ធ។ តាមការស្ទង់មតិដែលចេញផ្សាយដោយអង្គការពាណិជ្ជកម្មខាងក្រៅរបស់ជប៉ុន (JETRO) ក្នុងខែមីនា ឆ្នាំ២០២៤ ក្នុងចំណោមក្រុមហ៊ុនជប៉ុនដែលមានទីស្នាក់ការនៅសិង្ហបុរី ៣១ភាគរយបាននិយាយថា ពួកគេបានផ្លាស់ប្តូរផ្នែកប្រតិបត្តិទៅកាន់ប្រទេសមួយផ្សេងទៀត ឬកំពុងពិចារណាធ្វើបែបនោះ។ នេះជាការកំណើនគួរឱ្យកត់សម្គាល់ពីចំនួន ៧,៤ភាគរយនៅក្នុងការស្ទង់មតិឆ្នាំ ២០១៩។ ថៃជាគោលដៅពេញនិយមបំផុតសម្រាប់អាជីវកម្មបរទេសនៅពេលក្រុមហ៊ុនជប៉ុនចំនួន១៩ បានផ្លាស់ប្តូរ ឬកំពុងពិចារណាផ្លាស់ប្តូរប្រតិបត្តិការចេញពីសិង្ហបុរី។ ម៉ាឡេស៊ីជាប់ចំណាត់ថ្នាក់លេខ២ ដែលមានអាជីវកម្មជប៉ុនចំនួន ៥ក្រុមហ៊ុន។ លោក Keisuke Asakura នាយករងគ្រប់គ្រងនៃការិយាល័យ JETRO របស់សិង្ហបុរីបាននិយាយថា ៖«ខណៈពេលដែលតម្លៃជួលការិយាល័យ និងការចំណាយផ្សេងទៀតកំពុងកើនឡើងនៅសិង្ហបុរី ការផ្លាស់អគារការិយាល័យទៅថៃរំពឹងថានឹងកើនឡើងដើម្បីបំពេញប្រតិបត្តិការមួយផ្នែករបស់ក្រុមហ៊ុនទាំងនោះ»។ វាមិនមែនត្រឹមតែក្រុមហ៊ុនជប៉ុនទេដែលមានការព្រួយបារម្ភដោយសារតែការកើនឡើងថ្លៃដើមខ្ពស់សិង្ហបុរី។ នៅក្នុងការស្ទង់មតិឆ្នាំ២០២៣ ដោយសភាពាណិជ្ជកម្មអ៊ឺរ៉ុបនៅសិង្ហបុរី អត្រា ៦៩ភាគរយនៃក្រុមហ៊ុនដែលបានឆ្លើយសំណួរថា ពួកគេសុខចិត្តផ្លាស់ប្តូរបុគ្គលិកមួយចំនួន ដោយសារតែការកើនឡើងនៃការចំណាយប្រតិបត្តិការ។ នេបើតាមការចុះផ្សាយរបស់សារព័ត៌មាន Nikkei Asia។ យ៉ាងណាមិញ សិង្ហបុរីនៅតែមានគុណសម្បត្តិលើទីតាំង ជំនាញភាសាបរទេស និងសេវាកម្មហិរញ្ញវត្ថុ។ ទាក់ទិននឹងបញ្ហានេះ វាមិនទំនងថាប្រទេសនេះ នឹងបាត់បង់តំណែងរបស់ខ្លួនជាទីតាំងឈានមុខគេសម្រាប់អាជីវកម្មដែលមានទីតាំងនៅអាស៊ីអាគ្នេយ៍នោះទេ៕	អាជីវកម្មនៅអឺរ៉ុប និងជប៉ុនជាច្រើនកំពុងពិចារណា ឬបានផ្លាស់ប្តូរទីស្នាក់ការកណ្តាល ឬផ្នែកនៃប្រតិបត្តិការរបស់ពួកគេពីសិង្ហបុរី ដោយសារព្រួយបារម្ភអំពីការចំណាយខ្ពស់។ បើតាមសារព័ត៌មានជប៉ុន Nikkei Asia ម៉ាឡេស៊ី និងថៃជាគោលដៅបន្ទាប់សម្រាប់ការបោះទីស្នាក់កណ្តាលរបស់ក្រុមហ៊ុនទាំងនោះ។
មានបងប្អូនជាច្រើនបានធ្លាប់ស្គាល់រួចមកហើយថារថយន្ត Ford Ranger XLT គឺជារថយន្តដែលកំពុងទទួលបានប្រជាប្រិយភាពក្នុងទីផ្សាររថយន្ត Pick Up ក្នុងប្រទេសកម្ពុជា ដែលរថយន្តនេះមានប្រព័ន្ធសុវត្ថិភាព និងបច្ចេកវិទ្យា សមត្ថភាពដឹកទំនិញធ្ងន់ៗ និងអូសសណ្តោងប្រហាក់ប្រហែលទៅនឹងរថយន្ត Ford Ranger Wildtrak ដែលជាកំពូលរថយន្ត Pick Up លក់ដាច់ជាងគេក្នុងទីផ្សារប្រទេសកម្ពុជា។ មិនតែប៉ុណ្ណោះសម្រាប់ម៉ូឌែលឆ្នាំថ្មីនេះរថយន្ត Ford Ranger XLT ស៊េរីថ្មីឆ្នាំ 2022 លេចចេញនូវរូបរាងថ្មីឲ្យកាន់តែមានភាពទាក់ទាញ និងបានមកដល់ប្រទេសកម្ពុជាហើយ ជាមួយនឹងការផ្លាស់ប្តូរប៉ាណាថ្មីដែលបំពាក់ជាមួយអក្សរផុស FORD ធំដូចទៅនឹងប៉ាណារថយន្ត Ford Ranger Raptor ដែរ សម្រាប់កាងផ្នែកខាងក្រោមក៏បានផ្លាស់ប្តូរទៅជាពណ៍ខ្មៅដែលមើលទៅកាន់តែស័ក្តិសមជាមួយនឹងប៉ាណាដែលធ្វើឲ្យរថយន្តនេះកាន់តែមានអំណាច ពោរពេញដោយថាមពល និងភាពស្ព័រផងដែរ។ ក្រៅពីការផ្លាស់ប្តូររូបរាងផ្នែកខាងមុខ រថយន្ត Ford Ranger XLT ស៊េរីថ្មីឆ្នាំ 2022 ក៏នៅតែបន្តបំពាក់ជូននូវប្រព័ន្ធសុវត្ថិភាព និងបច្ចេកវិទ្យាទាំង 40 ចំណុចដែលសុទ្ធសឹងតែចំណុចពិសេសៗលើសដៃគូប្រកួតប្រជែងរួមមាន៖ ម៉ាស៊ីនម៉ាស៊ូតជំនាន់ចុងក្រោយសម្រាប់ម៉ូឌែល 2.2L អាចផលិតនូវកម្លាំងសេះដល់ទៅ 150 PS និងកម្លាំងរមួលបានដល់ទៅ 385 Nm និងម៉ូឌែល 3.2L ជាប្រភេទម៉ាស៊ីនតែមួយជាមួយ Ranger Wildtrak 3.2L ដែលអាចផលិតនូវកម្លាំងសេះដល់ទៅ 200 PS និងកម្លាំងរមួលបានដល់ទៅ 470 Nm។ ប្រអប់លេខ 6 វគ្គអូតូ ក៏ជាប្រអប់លេខតែមួយជាមួយរថយន្ត Ranger Wildtrak ផងដែរ ដែលធ្វើឲ្យមានភាពរលូនក្នុងការបើកបរ (6-Speed Automatic) ចង្កៀងគុជ HID (HID Headlamps) និងចង្កៀងបំភ្លឺផ្នែកខាងក្រោម (Fog Lamps) ដែលមានភាពភ្លឺច្បាស់ជាងមុន ចង្កៀងបិទ/បើក និងហ្វាកូដដោយស្វ័យប្រវត្ត (Auto On/Off Headlamps) ប៉ាណាភ្លឺ ក្រូម៉េពណ៍ទឹកប្រាក់ (Silver Front Grille) យ៉ាន់កង់បែបស្ព័រទំនើបទាន់សម័យទំហំ 17អ៊ីញស័ក្តិសមជាមួយតួរថយន្ត និងអាចជំនះឧបសគ្គបានគ្រប់ស្ថានភាពផ្លូវ ជាពិសេសធន់រឹងមាំសម្រាប់ការដឹកទំនិញ (17 Alloy Wheel) ប្រព័ន្ធកូនសោឆ្លាតវៃ (Smart Key) និងចុចបញ្ឆេះរថយន្ត (Start-Stop Engine) និងចេញចូលរថយន្តដោយគ្រាន់តែយកដៃទៅស៊កនឹងដៃទ្វារ កាមេរ៉ាជំនួយចូលចតផ្នែកខាងក្រោយដែលមានខ្សែគំនូសពណ៍ស រេតាមចង្កូត (Rear View Camera) សេនសឺផ្នែកខាងក្រោយចំនួន 4 គ្រាប់ (4 Rear Sensors) ចុចកព្ចាក់ក្តោបដោយស្វ័យប្រវត្ត (Auto Side Mirror Folding System) ផ្លិតទឹកអូតូ (Rain Sensing Wipers) ចង្កូតបូមអេឡិចត្រូនិចដែលមានលក្ខណះធូរងាយស្រួលបើកបរ )Electric Power-Assisted Steering) ប្រព័ន្ធបញ្ជាដោយសម្លេង (Voice Command) សម្រាប់ការហៅទូរស័ព្ទ និងបញ្ជាប្រព័ន្ធគ្រប់គ្រងសីតុណ្ហភាពរថយន្ត កុងទ័រឌីជីថលរចនាម៉ូដថ្មីស្រឡាងដែលផ្តល់ព័ត៍មានយ៉ាងលម្អិតអំពីរថយន្ត (LCD Instrument Cluster) ប្រព័ន្ធផ្តល់សញ្ញានៅពេលដែលប្រើប្រាស់ម៉ាស៊ូតមិនល្អ (Water In Diesel Filter Warning Lights) កញ្ចក់មើលក្រោយអាចកាត់បន្ថយចំណាំងផ្លាត (Auto-Dimming) អេក្រង់ Touch Screen 8 អ៊ីញ សម្រាប់គ្រប់គ្រង វិទ្យុ តន្រ្តី និងការកំសាន្តផ្សេងៗ (8 Touch Screen) បច្ចេកវិទ្យា SYNC 3 ជំនាន់ថ្មីដែលអាចធ្វើការភ្ជាប់ផ្ទាល់ជាមួយនឹង Apple CarPlay, Android Auto និង Google Map (New SYNC 3 Technology) រន្ធ USB ចំនួន 2 និងរន្ធសាកកម្លាំង 12V នៅផ្នែកខាងក្រោយ (2 USB Ports / 12V Invertor) សេនសឺខ្សែក្រវ៉ាត់សុវត្ថិភាព (Seat Belt Sensor) ប្រព័ន្ធការពារចោរកម្ម (Anti-Theft Alarm System) ប្រព័ន្ធពន្លត់ម៉ាស៊ីនដោយស្វ័យប្រវត្ត ពេលបញ្ឆេះរថយន្តចោល (Auto Engine Off) ប្រព័ន្ធកាត់បន្ថយសម្លេងរំខានពីខាងក្រៅ (Active Noise Cancellation) ប្រព័ន្ធកាត់បន្ថយផ្សែងពុល (Emissions System) ប្រព័ន្ធសម្រាប់កំណត់ល្បឿនអតិបរមាពេលបើកបរ (MyKey System) រថយន្តនេះអាចចុះទឹកបានជម្រៅ 800mm លើសគេ (800mm Water Wading) ប្រព័ន្ធទប់លំនឹងរថយន្តពេលបើកបរលើផ្លូវកោង រអិល និងបញ្ចៀសការក្រឡាប់ (Electronic Stability Program) ប្រព័ន្ធទប់លំនឹងកុំឲ្យរអិលថយក្រោយពេលឡើងចំណោត )Hill Launch Assist) ប្រព័ន្ធទប់លំនឹងពេលចុះចំណោត )Hill Descent Control) ប្រព័ន្ធហ្រ្វាំង ABS និងEBD (Anti-Lock Braking Systems and Electronic Brake Force Distribution) ប្រព័ន្ធជំនួយក្នុងការចាប់ហ្រ្វាំង (Brake Fade) ប្រព័ន្ធគ្រប់គ្រងប៉ុងរបស់រថយន្ត (កាប់ពីតាស)(4x4 Shift-On-The-Fly) ប្រព័ន្ធចាប់ប៉ុងក្រោយដែលជួយសម្រួលដល់ការជាប់ផុង (Rear Lock Differential) តួរថយន្តធ្វើពីដែកថែបមានភាពរឹងមាំខ្លាំង មានដែកថែបពិសេសចំនួន 2ដើម សម្រាប់ការពារផ្នែកចំហៀងសងខាងនៃរថយន្ត (Ultra-High-Strength Boron Steel Side Impact Beam Bar) ខែលដែកថែបការពារម៉ាស៊ីនផ្នែកខាងក្រោម (Front Bumper Protector) គឺជារថយន្ត Pick Up ដែលទទួលបានចំណាត់ថ្នាក់ផ្កាយ 5ផ្នែកសុវត្ថិភាពពីគណ:កម្មការវាយតម្លៃសុវត្ថិភាពរបស់រថយន្តថ្មី (Euro NCAP) បំពាក់ជូននូវពោងសុវត្ថិភាពចំនួន 6 គ្រាប់ (6 Air Bags) ប្រព័ន្ធជើងក្រោមផ្លាស់ប្តូរថ្មីដែលអាចកាត់បន្ថយការរលាក់ រំញ័រ និងមានលំនឹងពេលបើកបរ[Upgraded Suspension System (Improves Steering, Ride and Handling)] អាចអូសសណ្តោងបានដល់ 3 តោន (3 Tons Towing Capacity) អាចដឹកទំនិញបានដល់ទៅជាង 1 តោន (1 Ton Payload Capacity) រថយន្ត Ford Ranger XLT ស៊េរីថ្មីឆ្នាំ 2022 បានមកដល់ទីផ្សារប្រទេសកម្ពុជាជាមួយនឹងតម្លៃ $41,900 សម្រាប់ជម្រើសម៉ាស៊ីន 2.2L និងតម្លៃ $42,900 សម្រាប់ជម្រើសម៉ាស៊ីន 3.2L។ រីឯពណ៍វិញគឺនៅតែមានច្រើនសម្បូរបែបសម្រាប់អតិថិជនដដែលគឺរហូតដល់ទៅ 7 ពណ៍ដូចជា៖ ស ខ្មៅ ប្រផេះ ទឹកប្រាក់ ទឹកមាស ខៀវ និងក្រហម។ សម្រាប់ព័ត៍មានបន្ថែមលោកអ្នកអាចអញ្ជើញទៅសាកសួរព័ត៍មានបន្ថែមនៅតាមបណ្តាសាខាអគារតាំងបង្ហាញរថយន្ត Ford និងទំនាក់ទំនងទៅតាមលេខទូរស័ព្ទដូចខាងក្រោម៖ អគារតាំងបង្ហាញសាខាផ្លូវ ព្រះមុនីវង្ស ដែលស្ថិតនៅអគារលេខ 444 ផ្លួវព្រះមុនីវង្ស ជាប់ទូតវៀតណាម លេខទូរស័ព្ទទំនាក់ទំនង៖ 023 214 214 អគារតាំងបង្ហាញសាខា ទឹកថ្លា ដែលស្ថិតនៅតាមបណ្តោយផ្លូវទៅព្រលានយន្តហោះ លេខទូរស័ព្ទទំនាក់ទំនង៖ 023 890 880 អគារតាំងបង្ហាញសាខា ទួលសង្កែ ដែលស្ថិតនៅលើផ្លូវ 105 ជិតផ្សារសាំហាន់ លេខទូរស័ព្ទទំនាក់ទំនង៖ 078 990 800 \| 087 990 800 អគារតាំងបង្ហាញសាខាខេត្ត សៀមរាប ដែលស្ថិតនៅអគារលេខ 593 តាមបណ្តោយផ្លូវជាតិលេខ 6A លេខទូរស័ព្ទទំនាក់ទំនង៖ 063 766 661 អគារតាំងបង្ហាញសាខាខេត្ត កំពង់ចាម ដែលស្ថិតនៅអគារលេខ 940 តាមបណ្តោយផ្លូវជាតិលេខ 7 ភូមិបឹងស្នាយ សង្កាត់សំបូមាស ក្រុងកំពង់ចាម លេខទូរស័ព្ទទំនាក់ទំនង៖ 092 888 476៕	បច្ចុប្បន្ននេះទីផ្សាររថយន្តក្នុងប្រទេសកម្ពុជាបានបន្តកើនឡើងជាលំដាប់ដែលក្នុងនោះរួមមាន៖ រថយន្ត ខ្នាតតូច ខ្នាតកណ្តាល ខ្នាតធំ រថយន្ត SUV រថយន្ត អាជីវកម្ម និងជាពិសេសនោះគឺរថយន្ត Pick Up។ សម្រាប់កំណើននៃតម្រូវការម៉ូឌែលរថយន្ត Pick Up នោះគឺដោយសារតែរថយន្តនេះមានភាពធន់រឹងមាំ អាចបើកបរគ្រប់ស្ថានភាពផ្លូវ ហើយថែមទាំងអាចដឹក និងអូសសណ្តោងទំនិញធ្ងន់ៗបានផងដែរ ពោលគឺអាចប្រើប្រាស់ជាលក្ខណៈគ្រួសារ និងប្រើប្រាស់សម្រាប់គ្រប់ប្រភេទអាជីវកម្មតែម្តង។
ក្រុងកង់បេរ៉ាដែលកន្លងមកទទួលស្គាល់ហ្សេរុយសាឡិមខាងលិចជារដ្ឋធានីអ៊ីស្រាអែល ស្រាប់តែប្ដូរជំហររបស់ខ្លួនវិញ។ អូស្ត្រាលី នៅថ្ងៃទី១៧ ខែតុលា អះអាងថា បញ្ហាលើការកាន់កាប់ទីក្រុងនេះគួរតែត្រូវដោះស្រាយក្នុងកិច្ចចរចាស្វែងរកសន្តិភាពរវាងប៉ាឡេស្ទីន និងអ៊ីស្រាអែល។ អូស្រ្តាលីក្រោមការដឹកនាំរបស់អតីតនាយករដ្ឋមន្រ្តី ស្កុត ម៉ូរីសុន នៅឆ្នាំ២០១៨ ទទួលស្គាល់ភាគខាងលិចទីក្រុងនេះជារបស់អ៊ីស្រាអែល។ «អូស្រ្តាលី គោរពដំណោះស្រាយរដ្ឋពីរដែលអ៊ីស្រាអែល និងរដ្ឋអនាគតរបស់ប៉ាឡេស្ទីនរួមរស់ជាមួយគ្នាដោយសន្តិភាព និងសន្តិសុខក្នុងព្រំដែនដែលទទួលស្គាល់ដោយអន្តរជាតិ»។ រដ្ឋមន្រ្តីការបរទេសអូស្រ្តាលី លោកស្រី Penny Wong ថ្លែងបែបនេះអំឡុងសន្និសីទកាសែតថ្ងៃទី១៨ ខែតុលាដោយបញ្ជាក់ថា ទូតអូស្រ្តាលីប្រចាំអ៊ីស្រាអែលតែងមានមូលដ្ឋាននៅទីក្រុង Tel Aviv ជានិច្ច មិនមែន នៅហ្សេរុយសាឡិមនោះទេ។ បើតាមលោកស្រី Wong អូស្រ្តាលីនឹងមិនគាំទ្រវិធីសាស្រ្តអ្វីក្រៅពីដំណោះស្រាយរដ្ឋពីរនេះទេ។ ប៉ុន្តែ ក្រុងកង់បេរ៉ានៅតែជាមិត្តមិនប្រែប្រួលរបស់អ៊ីស្រាអែលដដែល ហើយក៏មិនផ្លាស់ប្តូរជំហរគាំទ្រអ៊ីស្រាអែល និងសហគមន៍ជី្វហ្វក្នុងអូស្រា្តលីដែរ។ រីឯ ជំហរគាំទ្ររបស់ក្រុងកង់បេរ៉ារួមមានជំនួយមនុស្សធម៌សម្រាប់ប្រជាជនប៉ាឡេស្ទីនក៏មិនប្រែប្រួលដែរ។ យ៉ាងណាមិញ នាយករដ្ឋមន្រ្តីអ៊ីស្រាអែល Yair Lapid បានថ្កោលទោសការសម្រេចចិត្តរបស់ក្រុងកង់បេរ៉ាភ្លាមៗ។ ក្រសួងការបរទេសអ៊ីស្រាអែល ក៏បានកោះហៅប្រេសិតអូស្រ្តាលីដើម្បីតវ៉ាពីបញ្ហានេះដែរ។ «ហ្សេរុយសាឡិម ជារដ្ឋធានីរួបរួមរបស់អ៊ីស្រាអែលជានិរន្តរ៍ ហើយគ្មានអ្វីអាចផ្លាស់ប្តូរបានទេ»។ នេះបើតាមសេចក្តីថ្លែងការណ៍របស់ការិយាល័យនាយករដ្ឋមន្រ្តីអ៊ីស្រាអែលស្រង់សម្តី លោក Lapid ថ្ងៃទី១៨ ខែតុលាដោយសង្ឃឹមថា រដ្ឋាភិបាលអូស្រ្តាលីទទួលខុសត្រូវលើបញ្ហាផ្សេងៗប្រកបដោយវិជ្ជាជីវៈ ហើយច្បាស់លាស់។ សូមបញ្ជាក់ថា អ៊ីស្រាអែលគ្រប់គ្រងតំបន់ហ្សេរុយសាឡិមខាងលិចតាំងពីឆ្នាំ១៩៤៨មកម្ល៉េះ ខណៈដណ្តើមបានតំបន់ប៉ែកខាងកើតក្នុងឆ្នាំ១៩៦៧ ហើយក៏បានលេបទីក្រុងនេះពីប៉ាឡេស្ទីនទាំងស្រុងនៅឆ្នាំ១៩៨០។ ការលេបតំបន់ខាងកើតនៃទីក្រុងនេះមិនត្រូវបានសហគមន៍អន្តរជាតិទទួលស្គាល់ទេ។ ប៉ុន្តែនៅឆ្នាំប្រហែល២០១៧ បណ្តាប្រទេសដូចជា អាម៉េរិក ហុងគ្រី ឆែក ហុងឌូរ៉ាស និងក្វាតេម៉ាឡាជាដើមទទួលស្គាល់ហ្សេរុយសាឡិមខាងកើតជារបស់អ៊ីស្រាអែល។ អាម៉េរិកក្នុងអាណត្តិលោក ដូណាល់ ត្រាំ ថែមទាំងផ្លាស់ស្ថានទូតអាម៉េរិកពីទីក្រុង Tel Aviv ទៅហ្សេរុយសាឡិមទៀតផង៕	ក្រសួងការបរទេសអូស្រ្តាលី នៅថ្ងៃទី១៨ ខែតុលា ប្រកាសលែងទទួលស្គាល់ហ្សេរុយសាឡិមខាងលិចជារដ្ឋធានីរបស់អ៊ីស្រាអែល ដែលជាការសម្រេចចិត្តរបស់រដ្ឋបាលចាស់។ នាយករដ្ឋមន្រ្តីអ៊ីស្រាអែល ក៏ចេញសេចក្តីថ្លែងការណ៍ថ្កោលទោសការសម្រេចចិត្តរបស់ក្រុងកង់បេរ៉ាភ្លាមៗ ហើយប្រកាន់ជំហរថា ទីក្រុងពិសិដ្ឋនេះនៅតែជារដ្ឋធានីរបស់អ៊ីស្រាអែលជានិរន្តរ៍។
បញ្ហាប្រឈមក្នុងការដាំប្រទាលនេះ គឺរលួយដើម ដោយបណ្ដាលមកពី អាកាសធាតុក្ដៅពេក ឬម្លប់ពេក។ ចំពោះតម្លៃលក់វិញអ្នកស្រី សុឃា ថា លក់បោះដុំអាចបានតម្លៃ១៤ ០០០រៀល និងលក់រាយ អាចលក់បានរង្វង់ ២ម៉ឺនរៀលផងដែរ។ ដើម្បីជ្រាបច្បាស់ពីបច្ចេកទេសដាំដុះខ្ជាយខ្មៅនេះ សូមលោកអ្នកនាងទស្សនាបទសម្ភាសន៍ដូចតទៅ៖	សៀមរាប៖ ខ្ជាយខ្មៅ ឬប្រទាលថ្លើមឆ្កែ ជាប្រទាលយកមើមម្យ៉ាង ដែលអ្នកភូមិនៅលើភ្នំគូលែន ខេត្តសៀមរាប កំពុងដាំ។ ប្រទាលប្រភេទនេះ ត្រូវបានគេយកទៅធ្វើជាឱសថ និងនិងភេសជ្ជៈសុខភាពជាដើម។ ការដាំប្រទាលប្រភេទនេះ អ្នកស្រី សរ សុឃា ថាពិបាកក្នុងការដាំដុះ ដោយសារប្រទាលនេះ ទាមទារស្ថានភាពអាកាសធាតុល្អ និងដីធូរ។
ការសិក្សានេះបានសួរទៅលើឪពុកម្តាយជាច្រើនចំពោះទស្សនៈរបស់ពួកគេថាតើកូនរបស់ខ្លួនកំពុងតែស្គម មានទម្ងន់ធម្មតា ធាត់ឬធាត់ជ្រុលឬអត់ នៅពេលប្រៀបធៀបជាមួយនឹងការថ្លឹងទម្ងន់ និងការវាស់កម្ពស់នៅថ្ងៃតែមួយ។ អ្នកស្រាវជ្រាវបានរកឃើញថា ឪពុកម្តាយភាគច្រើនគ្រាន់តែអាចគិតថា កូនរបស់ខ្លួនស្គមនៅពេលពួកគេស្ថិតក្នុងក្រុមទម្ងន់ដែលស្គមបំផុតប៉ុណ្ណោះ។ ការសិក្សានេះមានទ្រង់ទ្រាយធំ ជាមួយនឹងការចូលរួមពីមនុស្សប្រមាណច្រើនជាង ៣០០០នាក់ ប៉ុន្តែមិនបានដំណាងឲ្យឪពុកម្តាយទាំងអស់ក្នុងប្រទេសអង់គ្លេសទេ។ ការសិក្សានេះក៏មិនអាចប្រាប់យើងឲ្យដឹងថា ហេតុអ្វីបានជាឪពុកម្តាយមិនអាចសម្គាល់ដឹងថាកូនខ្លួនកំពុងតែធាត់នោះទេ ហើយក៏មិនដឹងថាមានមធ្យោបាយដ៏មានប្រសិទ្ធភាពអ្វីមួយសម្រាប់ជួយពួកគេឲ្យស្រកទម្ងន់វិញដែរ។ ប៉ុន្តែរឿងនេះបានបញ្ជាក់ថា វិធីសាស្ត្រជួយខ្លះទំនងជាត្រូវការដែរដើម្បីប្រាកដថា ឪពុកម្តាយដឹងថាពេលណាដែលឃើញថាកូនខ្លួនឯងធាត់។ បើសិនជាអ្នកបារម្ភក្រែងថាកូនរបស់ខ្លួនធាត់ យកល្អគួរតែធ្វើអ្វីមួយឲ្យបានលឿនទៅ។ ការស្រាវជ្រាវបានណែនាំថា យុវវ័យដែលធាត់ជ្រុលច្រើនតែបន្តធាត់ទៀតដល់ពេលពួកគេពេញវ័យ៕ ផ្ដល់សិទ្ធដោយ៖www.health.com.kh	យោងទៅតាមសេចក្តីរាយការណ៍របស់សារព័ត៌មាន BBC បានឲ្យដឹងថា ឪពុកម្តាយមានការពិបាកក្នុងការសម្គាល់ភាពធាត់ជ្រុលរបស់កូនខ្លួនឯងណាស់ ដូច្នេះហើយវាអាចនឹងធ្វើឲ្យមានផលវិបាកចំពោះសុខភាពពួកគេបាន។ រឿងនេះបានមកពីការសិក្សាថ្មីមួយដែលរកឃើញថា មួយភាគបីនៃឪពុកម្តាយជនជាតិអង់គ្លេសមិនអាចប៉ាន់ស្មានដឹងទៅលើទម្ងន់របស់កូនខ្លួនឯងបាន។
ប្រលោមលោក រឿងល្ខោន និងភាពយន្ត របស់លោក ប៊ីវ ឆៃលាង បានរួមចំណែកយ៉ាងខ្លាំងក្នុងការលើកកម្ពស់អក្សរសិល្ប៍ខ្មែរ ជាពិសេសកាលពីសម័យមុនសង្គ្រាម។ ស្នាដៃមួយចំនួនបានបាត់បង់ទាំងស្រុង រីឯខ្លះទៀតនៅសល់ស្លាកស្នាមខ្លះសម្រាប់ការស្រាវជ្រាវ។ ក្រុមព្រះសុរិយា ក៏បានបង្ហាញពីសា្នដៃភាពយន្តមួយចំនួនរបស់លោក ប៊ីវ ឆៃលាង ក្នុង Youtube ផ្លូវការរបស់ខ្លួនផងដែរ។ ឯកសារស្រាវជ្រាវរបស់លោក ឃីង ហុកឌី បានបង្ហាញថាលោក ប៊ីវ ឆៃលាង បាននិពន្ធប្រលោមលោក រឿងល្ខោន និងភាពយន្តបានជាង៤០ស្នាដៃ។ រីឯឯកសារស្រាវជ្រាវរបស់លោក វ៉ាន់ឌី កាអុន បានបញ្ជាក់ថា ស្នាដៃរបស់លោក ប៊ីវ ឆៃលាង ភាគច្រើនលើកឡើងជាពិសេសអំពីស្មារតីស្នេហាជាតិ ស្នេហាយុត្តិធម៌ និងពីចិត្តសប្បុរស។ សម្រាប់ប្រលោមលោកមួយចំនួន លោក ប៊ីវ ឆៃលាង តាក់តែងដោយផ្អែកតាមឯកសារមហាបុរសខ្មែរ និងព្រឹត្តិការណ៍ប្រវត្តិសាស្ត្រសំខាន់ៗ។ ជាក់ស្តែងក្នុងខ្សែអាត់ជាសំឡេងជាង៥នាទី ដែលអត្ថាធិប្បាយដោយលោក វ៉ាន់ឌី កាអុន ក្នុងនាទីវិភាគអក្សរសិល្ប៍ខ្មែរ រឿង «ព្រះមកុដពេជ្រ» ដែលជាស្នាដៃរបស់លោក ប៊ីវ ឆៃលាង ឆ្នាំ១៩៥២ បានរៀបរាប់ពីការតស៊ូរស្វិតស្វាញរបស់តួអង្គ ជាពិសេសអំពីសេចក្ដីស្មោះត្រង់ចំពោះសាសនា ប្រទេសជាតិ និងព្រះមហាក្សត្រ។ លោក វ៉ាន់ឌី កាអុន បានបញ្ជាក់ទៀតថា នៅចន្លោះឆ្នាំ១៩៥២ដល់១៩៥៥ អ្នកអានប្រលោមលោកខ្មែរ បានចាប់អារម្មណ៍ជាពិសេស លើប្រភេទរឿង ការផ្សងព្រេង និងអាថ៌កំបាំងរបស់លោក ប៊ីវ ឆៃលាង។ លោកមានទេពកោសល្យខ្ពស់ក្នុងសិល្បៈនិទានរឿង។ បន្ទាប់ពីបាននិពន្ធរឿងល្ខោនមួយដែលមានចំណងជើងថា «ដំណក់ឈាមលើផ្កាកុឡាប» នៅឆ្នាំ១៩៥១ លោក ប៊ីវ ឆៃលាង បាននិពន្ធប្រលោមលោកមួយចំនួន ដោយយកសម័យអង្គរធ្វើជាក្របខណ្ឌ ឬផ្អែកលើព្រឹត្តិការណ៍ប្រវត្តិសាស្ត្រ ដែលមានក្នុងឯកសារមហាបុរស ដូចជារឿង ព្រះមកុដពេជ្រ រន្ទះពេជ្រ វីរបុរស វិទ្យាបុរស ព្រះចន្ទរាជា បក្សីចាំក្រុង ព្រះខ័នរាជជាដើម។ ស្នាដៃទាំងឡាយនេះត្រូវបានបោះពុម្ពផ្សាយនៅចន្លោះឆ្នាំ១៩៥២-១៩៥៥។ ទន្ទឹមនឹងនេះអ្នកនិពន្ធលើកឡើងផងដែរអំពីការប្រយុទ្ធស្លាប់រស់រវាងសភាវល្អនិងសភាវអាក្រក់ ដូចជានៅក្នុងរឿងព្រះមកុដពេជ្រជាដើម។ លោក តាន់ សៀរ ដែលត្រូវជាអតីតសិស្សក្នុងក្រុមរបាំរបស់លោក ប៊ីវ ឆៃលាង បានបញ្ជាក់ប្រាប់សារព័ត៌មានថ្មីៗថា អ្នកនិពន្ធរូបនេះ កើតនៅឆ្នាំ១៩២៥ ប៉ុន្តែឯកសារទូទៅបង្ហាញថា លោកបានកើតនៅថ្ងៃទី៤ ខែតុលា ឆ្នាំ១៩៣០ នៅភូមិជ្រៃវៀន ស្រុកព្រៃឈរ ខេត្តកំពង់ចាម ដោយមានឪពុកឈ្មោះ ប៊ីវ ឡៃលេង និងម្តាយឈ្មោះ សូ លិង។ លោកជាអ្នកនិពន្ធ ជាចាងហ្វាងផលិតកម្ម ឥន្ទ្រទេវី។ លោកបានបង្កើតសមាគមវប្បធម៌ ឥន្ទ្រទេវី ហើយលោកក៏ជាសហស្ថាបនិកបង្កើតសមាគមអ្នកនិពន្ធខ្មែរ ជាមួយមិត្តអ្នកនិពន្ធខ្មែរដទៃទៀតនៅឆ្នាំ១៩៥៦ និងធ្លាប់បានជាប់ឆ្នោតជាសមាជិកក្រុមអភិបាលចំនួន២លើក។ ពីឆ្នាំ១៩៥១ដល់១៩៦៧ លោកបាននិពន្ធ និងបោះពុម្ពផ្សាយប្រលោមលោកចំនួន១៨រឿង រួមទាំងរឿងល្ខោន។ ក្រោយពីបានក្លាយជាចាងហ្វាងផលិតកម្ម ឥន្ទ្រទេវីភាពយន្ត លោកបានយកប្រលោមលោកដែលជាស្នាដៃផ្ទាល់ ទៅថតជាខ្សែភាពយន្ត។ ក្រោយពីប្រទេសធ្លាក់ក្នុងរបបខ្មែរក្រហម គឺពីថ្ងៃទី២៩ខែមករា ឆ្នាំ១៩៧៦ លោកបានទៅរស់នៅប្រទេសបារាំង។ នៅប្រទេសបារាំង លោកបានចាប់ផ្ដើមសមាគមវប្បធម៌ ឥន្ទ្រទេវី ដោយមានក្រុមរបាំប្រជាប្រិយ និងបុរាណ ហើយបានសម្ដែងរហូតដល់ឆ្នាំ ១៩៩៣ បានចំនួន១១៤លើក ទាំងនៅក្នុងប្រទេសបារាំងនិងនៅអឺរ៉ុប ក្នុងមហោស្រពអន្តរជាតិ។ លោកបានបោះពុម្ពឡើងវិញ នូវស្នាដៃប្រលោមលោកដែលបានរកឃើញនៅបណ្ណាគារនានា ក្នុងប្រទេសបារាំងនិងនៅសហរដ្ឋអាមេរិក ហើយលោកនៅតែបន្តការតែងនិពន្ធបន្តទៀត។ ស្នាដៃអត្ថបទអក្សសិល្ប៍របស់លោក ប៊ីវ ឆៃលាង នៅឆ្នាំ១៩៥១ដល់ឆ្នាំ១៩៩៣ រួមមានរឿង ១ រឿង ដំណក់ឈាមលើផ្កាកុលាប ជាប្រភេទរឿងល្ខោន និពន្ធក្នុងឆ្នាំ១៩៥១នៅភ្នំពេញ។ ២ រឿង ព្រះមកុដពេជ្រ ប្រលោមលោក និពន្ធឆ្នាំ១៩៥២ នៅភ្នំពេញ ហើយបោះពុម្ពនៅប៉ារីសឆ្នាំ១៩៨៩។ ៣ រឿង វិទ្យាបុរស ប្រលោមលោក និពន្ធក្នុងឆ្នាំ១៩៥៤ នៅភ្នំពេញ។ ៤ រឿង ព្រះចន្ទរាជា ជាប្រលោមលោក និពន្ធក្នុងឆ្នាំ១៩៥៥ នៅភ្នំពេញ។ ៥ រឿង បក្សីចាំក្រុង ជាប្រលោមលោក និពន្ធឆ្នាំ១៩៥៥ នៅភ្នំពេញ។ ៦ រឿង ព្រះខ័នរាជ ជាប្រលោមលោក និពន្ធឆ្នាំ១៩៥៥។ ៧ រឿង មហន្តរាយនៅរថភ្លើង ជាប្រលោមលោក និពន្ធឆ្នាំ១៩៥៦។ ៨ រឿង រដ្ឋប្រហារ ជាប្រលោមលោក និពន្ធឆ្នាំ១៩៥៦នៅភ្នំពេញ។ ៩ រឿង ជំទាវហិនហោច ជារឿងល្ខោន និពន្ធឆ្នាំ១៩៥៦នៅភ្នំពេញ។ ១០ រឿង នារីបដិវត្តន៍ ជាប្រលោមលោក ឆ្នាំ១៩៥៧ នៅភ្នំពេញ។ ១១ រឿង ក្រពើនេនធន ជាប្រលោមលោក ឆ្នាំ១៩៥៧នៅភ្នំពេញ។ ១២ រឿង នាងសក់ក្រអូប ជាប្រលោមលោក ឆ្នាំ១៩៥៧នៅភ្នំពេញ។ ១៣ រឿង វិរកញ្ញា ជាប្រលោមលោក ឆ្នាំ១៩៥៧នៅភ្នំពេញ។ ១៤ រឿង សិរីសួស្ដី និងអពមង្គល ជាប្រលោមលោក ឆ្នាំ១៩៥៧នៅភ្នំពេញ។ ១៥ រឿង ឆ្នាំ១៩៥៨មើលក្រោយផង ជាប្រលោមលោក ឆ្នាំ១៩៥៨នៅភ្នំពេញ។ ១៦ រឿង ឧទ្ទាមភ្នំរអាង ជាប្រលោមលោក ១៩៥៨នៅភ្នំពេញ។ ១៧ រឿង ដែនដីគោកធ្លក ជាប្រលោមលោក ឆ្នាំ១៩៥៨ នៅភ្នំពេញ។ ១៨ រឿង ព្រះនាងសោមា ជាប្រលលោមលោក ឆ្នាំ១៩៥៨នៅភ្នំពេញ។ ១៩ រឿង ព្រះបាទហ៊ុនទៀន ជាប្រលោមលោក ឆ្នាំ១៩៥៩ នៅភ្នំពេញ។ ២០ រឿង សេនាដៃដែក ជាប្រលោមលោក ឆ្នាំ១៩៦២នៅភ្នំពេញ។ ២១ រឿង អន្លង់វាសនា ជាប្រលោមលោក ឆ្នាំ១៩៦២នៅភ្នំពេញ។ ២២ រឿង ការកេត ជាប្រលោមលោក ឆ្នាំ១៩៦៣ ភ្នំពេញ។ ២៣ រឿង កងកម្មកងកែវ ជាប្រលោមលោក ឆ្នាំ១៩៦៤ បោះពុម្ពនៅប៉ារីស ឆ្នាំ១៩៨៨។ ២៤ រឿង ស្រមោលនាងអក្ខរា ជាប្រលោមលោក ឆ្នាំ១៩៦៤នៅភ្នំពេញ។ ២៥ រឿង កាលណាផ្ការីក ជាប្រលោមលោក ឆ្នាំ១៩៦៧ នៅភ្នំពេញ។ ២៦ រឿង បេះដូងម៉ែកណ្ដាលស្នេហ៍កម្ម ជាប្រលោមលោក មាន២ភាគ ឆ្នាំ១៩៨៩ និពន្ធនៅប៉ារីស។ ២៧ រឿង "បិសាចនៅព្រៃបង់បត់" ជាប្រលោមលោក ឆ្នាំ១៩៩៣ នៅប៉ារីស។ សម្រាប់ស្នាដៃក្នុងវណ្ណកម្មភាពយន្តឥន្ទ្រទេវីរួមមាន៖ ១ រឿង មើលក្រោយផង ផលិតឆ្នាំ១៩៦២ តួសម្ដែងមាន ស ស៊ីយ៉ាវុទ្ធ ម៉ម ស៊ីផាន់។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ ២ រឿង បុប្ផាទល់ដែន ឆ្នាំ១៩៦៣ តួសម្ដែង ណុប ណែម ឌី សាវ៉េត ព្រាប សំបូរ។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ ៣ រឿង កងកម្មកងកែវ ឆ្នាំ១៩៦៤ តួសម្ដែង ជា យុទ្ធថន គឹម ណូវ៉ា អ៊ី គឹមសួ។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ កងកម្មកងកែវ(solo), ទ្រុងអនាថា(solo)។ ៤ រឿង អន្លង់វាសនា ឆ្នាំ១៩៦៤ តួសម្ដែង មាស សំអែល ឌី សាវ៉េត។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ ៥ រឿង កាលណាផ្ការីក ១៩៦៥ តួសម្ដែង ជា យុទ្ធថន សោម វណ្ណសូដានី។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ កាលណាផ្ការីក(duo)។ ៦ រឿង នាងការកេត (neang karaketh) ឆ្នាំ១៩៦៥ តួសម្ដែង ជា យុទ្ធថន សោម វណ្ណសូដានី។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ ជំនួញនាងការកេត(solo) នាងការកេត(solo)។ ៧ រឿង នាងសក់ក្រអូប ឆ្នាំ១៩៦៦ តួសម្ដែង វណ្ណ វណ្ណៈ សោម វណ្ណសូដានី។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ កែវ បញ្ចពណ៌(duo) ទំនួញកែវបញ្ចពណ៌(duo)។ ៨ រឿង ស្រមោលអក្ខរា ១៩៦៦ តួសម្ដែង គង់ សំអឿន Pich Kam Nhan Rath។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ បំណុលកម្ម(solo) ព្យុះកម្ម(solo)។ ៩ រឿង នាងកែវណាម៉ា ឆ្នាំ១៩៦៧ (កំណែទី២)។ តួសម្ដែង វណ្ណ វណ្ណៈ សោម វណ្ណសូដានី។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ ១០ រឿង នាងកាកី ឆ្នាំ១៩៦៧ តួសម្ដែង វណ្ណ វណ្ណៈ ទិត្យ វិជ្ជរ៉ាដានី សូ ហ៊ាន យី គីលែន។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ ក្បួនកាកី(solo) សំណៅកាកី(solo)។ ១១ រឿង នាងពិម្ពាសជាតិ ឆ្នាំ១៩៦៨ តួសម្ដែង គង់ សំអឿន សោម វណ្ណសូដានី។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ អ្នកម្ដាយ(solo) បំណុលកម្ម(duo)។ ១២ រឿង នាងច័ន្ទគ្រឿហ្វា ឆ្នាំ១៩៦៩ តួសម្ដែង គង់ សំអឿន សោម វណ្ណសូដានី។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ សម្ផស្សចន្ទគ្រឿហ្វា (duo) សំណោកចន្ទគ្រឿហ្វា(solo) កម្រងផ្កាភួង(solo)។ ១៣ រឿង រតនាវង្ស ឆ្នាំ១៩៧០ តួសម្ដែង គង់ សំអឿន ទិត្យ វិជ្ជរ៉ាដានី សោម វណ្ណសូដានី។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ ស្នេហារតនាវង្ស(duo) រតនាវង្ស សុគន្ធារស(solo)។ ១៤ រឿង ទាវឯក ឆ្នាំ១៩៧២ តួសម្ដែង គង់ សំអឿន ទិត្យ វិជ្ជរ៉ាដានី យី គីលែន សេង បុទុម។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ ស្នេហាទុំទាវ(duo) វាំងនននាងទាវ(solo) សើចទាំងទឹកភ្នែក(solo) ចម្រៀងទាវឯក(duo) ចម្រៀងនោនិងពេជ្រ(duo)។ ១៥ រឿង "ព្រះមហាមោគ្គលាន" ឆ្នាំ១៩៧៤ តួសម្ដែង គង់ សំអឿន ទិត្យ វិជ្ជរ៉ាដានី នី សេង បុទុម។ វណ្ណកម្មភាពយន្ត ឥន្ទ្រទេវី ចាងហ្វាងផលិតកម្ម ប៊ីវ ឆៃលាង។ កុលបុត្របំពេម្ដាយ(duo) និស្ស័យកម្មព្រះមហាមោគ្គលាន(solo) សម្រស់នាងបក្សី(duo) ចម្លើយនាងព្រាហ្មណី(duo)៕	លោក ប៊ីវ ឆៃលាង ជាអ្នកនិពន្ធប្រលោមលោក អ្នកដឹកនាំរឿងល្ខោន និងជាសមិទ្ធករភាពយន្តដ៏ល្បីល្បាញរបស់កម្ពុជា កាលពីសម័យសង្គមរាស្ត្រនិយម។ លោកបានទទួលមរណភាព កាលពីថ្ងៃទី៦ ខែមករា ឆ្នាំ២០២០ នៅក្រុងប៉ារីស ប្រទេសបារាំង ដោយជរាពាធ ក្នុងវ័យ៩០ឆ្នាំ។ លោកមានកូន៩នាក់ ក្នុងនោះស្រី៥នាក់ ប៉ុន្តែមិនមានអ្នកណាម្នាក់មានឧបនិស្ស័យខាងនិពន្ធដូចជារូបលោកនោះឡើយ។
ខេត្តស្ទឹងត្រែង ស្ថិតនៅតំបន់ខ្ពង់រាប និងភ្នំ ដែលមានផ្ទៃដី ១១ ០៩២គីឡូម៉ែត្រការ៉េ។ ទន្លេមេគង្គ ហូរកាត់ខេត្តនេះពីរជើងទៅត្បូង ដែលមានប្រវែងជាងគេ១០០គីឡូម៉ែត្រ។ ក្រៅពីនេះ នៅមានទន្លេ៣ទៀត ដែលជាដៃទន្លេមេគង្គ គឺទន្លេកុង ទន្លេសាន និងស្រែពក។ ផ្លូវទឹកទាំង៤នេះ រួមជាមួយព្រែក អូរ ដែលហូរខ្វាត់ខ្វែង ផ្តល់ភាពងាយស្រួលដល់នាវាចរណ៍ និងជាប្រភពទឹកយ៉ាងច្រើន។ ប្រភពទឹកទាំងនេះ បានផ្តល់ជាប្រយោជន៍ដល់ជីវចម្រុះជាច្រើនប្រភេទ និងបង្កើតបានជាព្រៃលិចទឹកប្លែកពីគេ។ ប្រភពទឹកពីគ្រប់ទិសទីបាននាំឲ្យខេត្តនេះ ក្លាយជាខេត្តដ៏មានសក្តានុពលផ្នែកអេកូទេសចរណ៍ ដោយសារអំណោយផលនៃត្រីកម្រជាច្រើន និងសត្វផ្សោតផងដែរ។ សៀវភៅខ្ញុំចង់ដឹងរបស់អង្គការស៊ីប៉ា ដែលមានចំណងជើងថា«ដំណើរឡើងតាមទន្លេមេគង្គ» បានរៀបរាប់ថា ក្រៅពីត្រីធម្មតាដែលគេនេសាទក្នុងទន្លេទាំង៤ គេឃើញមានត្រីកម្រជាច្រើនទៀត។ ត្រីទាំងនេះ មិនដែលចាកចេញពីតំបន់នេះទេ ដូចជាត្រីប៉ាសេអ៊ី ត្រីប៉ាវ៉ាមុខមួយ ត្រីប៉ាវ៉ាមុខពីរ និងត្រីប៉ាកក់។ ចំពោះការនេសាទ គេប្រព្រឹត្តទៅនៅខែធ្នូរ មករា និងកុម្ភៈ ក្រៅពីអំណោយផលនៃប្រភេទត្រីកម្រ ប្រភពទឹកទាំងនោះ ក៏បង្កើតឲ្យមានព្រៃលិចទឹកប្លែកពីគេដែលស្ថិតនៅក្នុងពោះទន្លេមេគង្គផងដែរ។ ព្រៃលិចទឹកនោះមិនសូវសម្បូរទេ គឺមានតែដើមជ្រៃដើមរៃ និងដើមអញ្ចែង។ នៅពេលទឹករីង ដើមឈើខ្លះមានគល់ត្រាំក្នុងទឹក ខ្លះទៀតមានគល់នៅលើគោក ដុះលើទីទួលថ្មនិងខ្សាច់ ដែលអាចឡើងក្នុងផ្នែកខ្លះនៃពោះទន្លមេគង្គ។ ពោះទន្លេ ជាប្រឡាញធម្មជាតិនៅលើផ្ទៃដី ដែលមានទន្លេហូរ។ នៅពេលទឹកឡើងខ្លាំង ដើមឈើទាបៗជ្រុះស្លឹក ដោយសារត្រូវលិចទឹក និងត្រូវកម្លាំងទឹកហូរ។ មានតែដើមឈើធំៗប៉ុណ្ណោះ ដែលរក្សាស្លឹកពណ៌ខៀវ និងមានចុងផុតពីទឹក ជាពិសេសដើមដើមអញ្ចែង ដែលខ្លះមានកម្ពស់ខ្ពស់ជាង១០ម៉ែត្រ។ នៅរដូវប្រាំង ក្រោយពេលទឹកស្រកផុតទៅ ស្លឹកចាប់ដុះឡើងវិញ ហើយព្រៃឈើក្លាយទៅជាជម្រកសត្វព្រៃ៕	ស្ទឹងត្រែង ជាខេត្តមួយដែលស្ថិតនៅតាមដងទន្លេមេគង្គផ្នែកខាងលើបំផុត ជាប់ព្រំដែនឡាវ។ នៅចន្លោះក្រុងស្ទឹងត្រែង និងព្រំដែនឡាវ មានអន្លង់ធំៗជ្រៅៗស្ថិតនៅក្នុងពោះទន្លេមេគង្គ។ អន្លង់ទាំងអស់នោះ ជាកន្លែងត្រីផ្តុំគ្នារស់នៅនារដូវប្រាំង ហើយអន្លង់ឈើទាលជាប់ព្រំដែនឡាវ ក៏មានផ្សោតរស់នៅផងដែរ។ លើសពីត្រីធម្មតាដែលគេនេសាទ គេក៏ឃើញមានត្រីកម្រជាច្រើនប្រភេទដូចជា ត្រីប៉ាសេអ៊ី ត្រីប៉ាវ៉ាមុខមួយ និងត្រីប៉ាវ៉ាមុខពីរជាដើម។
បើតាមលោកស្រី សុខ បូរី ប្រធានផ្នែកលក់ បុរីខេមរភូមិ បានឲ្យដឹងថា គម្រោងនេះ ត្រូវបាន វិនិយោគឡើងដោយក្រុមហ៊ុន Monarchy land & Investment នៅលើផ្ទៃដី ចំនួន៣ ហិចតា នៅក្នុងភូមិសាស្ត្រ តំបន់សក្តានុពលថ្មីនៃស្រុកកណ្តាលស្ទឹង ខេត្តកណ្តាល គឺមានចម្ងាយត្រឹមតែ ៧០០ម៉ែត្រ ពីផ្កូវជាតិលេខ២ (ខាងឆ្វេងដៃ បើមកពីព្រែកហូរ និង ខាងស្តាំដៃ បើមកពីរង្វង់មូលគួរស្រូវ) គឺត្រង់ចំណុច ភូមិឆ្មាពួន ឃុំជើងកើប។ គម្រោង បុរីខេមរភូមិ ដែលត្រូវចាប់ផ្តើម សាងសង់ជាផ្លូវការនេះ មានការអភិវឌ្ឈន៍ ចេញជាសំណង់ លំនៅដ្ឋាន ជាង១០០ផ្ទះ ដែលចែកចេញជា ៣ប្រភេទផ្ទះ ក្នុងនោះ មានប្រភេទផ្ទះល្វែង បែបអាជីវកម្ម ឬ (Shop house ),ប្រភេទផ្ទះវីឡាកូនកាត់ (link house) និង ប្រភេទផ្ទះវីឡាទោល (Single Villa)ហើយ ដែលសំណង់លំនៅដ្ឋានទាំងនេះ ប្រើពេលសាងសង ជាង១ឆ្នាំ (ចាប់ពីខែមិថុនា ឆ្នាំ២០២១ នេះ រហូតដល់ ខែមិថុនា ឆ្នាំ២០២២)។ បើតាមការបញ្ជាក់ របស់លោកស្រី សុខ បូរី ប្រធានផ្នែកលក់ គំរោងបូរីខេមរភូមិ សម្រាប់សំណង់លំនៅដ្ឋាន នៅក្នុងបុរីខេមរភូមិនេះ ត្រូវបានរចនា និងសាងសង់ឡើង តាមបែបស៊ីវិល័យ ស្របទៅតាមតម្រូវការ និងទំហំខុសៗគ្នា សំរាប់អតិថិជន ក្នុងនោះ ប្រភេទផ្ទះវីឡាកូនកាត់ ឬ (link house) មានទំហំដី ៥ម៉ែត្រ គុណ ២០ម៉ែត្រ និងមានទំហំផ្ទះ ៥ម៉ែត្រ គុណ ១០ ម៉ែត្រ, មាន២បន្ទប់ គេង និង៣បន្ទប់ទឹក មានតម្លៃចាប់ពី ៤៨,៨០០ ដុល្លារអាមេរិកឡើងទៅ។ ប្រភេទផ្ទះល្វែងបែបអាជីវកម្ម ឬ (Shop house) មានទំហំដី ៤.២ម៉ែត្រ គុណ ២៥ម៉ែត្រ និងមានទំហំផ្ទះ ៤.២ម៉ែត្រ គុណ១៤.៥ម៉ែត្រ ) មាន៤បន្ទប់គេង និង ៥បន្ទប់ទឹក ដែលមានតំលៃចាប់ពី៩៨,៨០០ដុល្លារ អាមេរិក ឡើងទៅ។ និងទី៣ ជាប្រភេទផ្ទះវីឡាទោល ឬ (Single Villa) មានទំហំដី ១០ម៉ែត្រ គុណ២០ម៉ែត្រ និងមានទំហំផ្ទះ ៧ម៉ែត្រ គុណ ១២ម៉ែត្រ មាន៦បន្ទប់គេង និង ៧បន្ទប់ទឹក នៅសល់ដី ចំហៀងផ្ទះ ១ម៉ែត្រកន្លះ ទីធ្លាមុខផ្ទះ ពី៦ម៉ែត្រកន្លះ ទៅ៨ម៉ែត្រ អាចចតរថយន្ត បាន២គ្រឿង ហើយនៅខាងក្រោយផ្ទះ មាននៅសល់ដី ចាប់ពី២ម៉ែត្រ ទៅ៤ម៉ែត្រកន្លះ ដែលមានតម្លៃចាប់ពី ១៣៨,៨០០ដុល្លារឡើងទៅ។ បានន័យថា តម្លៃលំនៅដ្ឋាន ទាំងបីប្រភេទ នៅក្នុងបុរីខេមរភូមិនេះ មានតម្លៃសមរម្យ ឬទាបជាង បើប្រៀបធៀប និងសំណង់លំនៅដ្ឋាននៃបុរីផ្សេងៗ ហើយចំពោះអតិថិជន ដែលទិញផ្ទះ នៅក្នុងគំរោង បុរីខេមរភូមិនេះ និងទទួលបានប្លង់រឹង ដោយឥតគិតថ្លៃ ប្រសិនបង់ផ្តាច់ភ្លាមៗ ឬបង់ផ្តាច់ក្នុង រយះពេល២ឆ្នាំ។ ចំណែក លោកស្រី ឃួន លក្ខិណា អគ្គនាយិការង ក្រុមហ៊ុន Monarchy land & Investment និងជាតំណាង គំរោងបុរីខេមរភូមិ ក៏បានបន្ថែមដែរថា លក្ខណះពិសេស នៃគម្រោង បែបទំនើបកម្ម ស៊ីវីល័យ រចនាបថប្លែក រួមផ្សំបរិស្ថានល្អរស់នៅ ដោយភាពថ្លៃថ្នូរ និងមោទនភាព ។«បុរីខេមរភូមិរបស់យើងនេះ គឺមានទីតាំងភូមិអំណោយផល និងមានសក្តានុពល ដោយនៅមិនឆ្ងាយ ពីផ្លូវជាតិលេខ២ ដែលជាផ្លូវហាយវេយ៍ ដែលកំពុងស្ថាបនាដោយរាជរដ្ឋាភិបាល បានន័យថា ចម្ងាយតែ៧០០ម៉ែត្រប៉ុណ្ណោះ ពីផ្លូវជាតិលេខ២) ក្បែរផ្លូវក្រវ៉ាត់ក្រុងទី៣ និងព្រលានយន្តហោះថ្មី ដែលកំពុងសាងសង់ ពិសេសនៅក្បែរ ផ្សារទំនើបអីអន៣ និងមិនឆ្ងាយពីផ្លូវ៦០ម៉ែត និងផ្លូវ៥០ម៉ែត្រ, ក្បែរសាលារៀន ទីប្រជុំជន មន្ទីរពេទ្យ វត្តអារាម និងតំបន់ពាណិជ្ជកម្ម មួយចំនួនទៀត ដែលកំពុងរីកដុះដាលដូចផ្សិត ជាបន្តបន្ទាប់នោះ»។ បើតាម លោកស្រី ឃួន លក្ខិណា បន្ទាប់ ពីគម្រោងបុរីខេមរភូមិនេះ ក្រុមហ៊ុន Monarchy land & investment នឹងមានគម្រោង អភិវឌ្ឈន៍ដំណង់លំនៅដ្ឋានបែបធម្មជាតិ ដែលជាគម្រោងទី២ បន្តពីគម្រោងទីមួយនេះ ដែលមានទីតាំងស្ថិតនៅក្នុងទីក្រុងតាខ្មៅ នៅមិនឆ្ងាយ ពីស្រុកកណ្ដាលស្ទឹងនេះ លើផ្ទៃដី ប្រមាណ៣០ហិកតា ដែលជាដីមានភូមិសាស្ត្រ នៅតំបន់ជាប់មាត់ទន្លេ។ «នៅទីនោះយើងនិង ប្រែក្លាយជាគម្រោងបែបលំនៅឋានសួនបរិស្ថានធម្មជាតិបៃតងសុទ្ធសាធ ហើយសង្ឍឹមថា នឹងទទួលបានការគាំទ្រដូចគ្នា និងបុរីខេមរភូមិនេះផងដែរ»៕ (អត្ថបទពាណិជ្ជកម្ម)	បុរីខេមរភូមិ និងលេខចេញរូបរាង និងប្រណិតភាព របស់ខ្លួនជាផ្លូវការ នាពេលឆាប់ៗខាងមុននេះហើយ ។ បុរីខេមរភូមិនេះ បានបញ្ចុះបឋមសិលាបើកការដ្ឋាន សាងសង់ជាផ្លូវការ នាថ្ងៃទី១០ ខែមិថុនា ឆ្នាំ២០២១ នៅលើផ្ទៃដី ប្រមាណ ៣ហិកតា ស្ថិតក្នុងភូមិឆ្មាពួន ឃុំជើងកើប ស្រុកកណ្តាលស្ទឹង ខេត្តកណ្តាល។
តាមរយៈអគ្គរដ្ឋទូតចិនប្រចាំប្រចាំឥណ្ឌា លោក Sun Weidong នៅថ្ងៃទី២៤ ខែកក្កដា រដ្ឋាភិបាលចិន បានរិះគន់មន្ត្រីការទូតជាន់ខ្ពស់អង់គ្លេស ដែលបានថ្លែងការណ៍អំពីជំហររបស់រដ្ឋាភិបាលអង់គ្លេសពាក់ព័ន្ធនឹងការប្រឈមមុខគ្នារវាងចិន និងឥណ្ឌានៅតាមបន្ទាត់ព្រំដែន។ សម្រាប់រដ្ឋាភិបាលចិន បញ្ហាទាំងនេះ មិនមែនជារឿងដែលប្រទេសដទៃគួរលូកដៃចូលឡើយ។ តាមការចុះផ្សាយរបស់សារព័ត៌មាន Hindustan times ប្រតិកម្មរបស់មន្ត្រីការទូតជាន់ខ្ពស់ចិន ដែលបានធ្វើឡើងតាមរយៈ Tweeter បានកត់សម្គាល់ថា ការប៉ះទង្គិចគ្នារវាងចិន និងឥណ្ឌា គឺជារឿងទ្វេភាគី ហើយ ភាគីទាំងពីរមានឆន្ទៈ និងសមត្ថភាព ដើម្បីគ្រប់គ្រងលើភាពចម្រូងចម្រាសនេះ ដោយមិនចាំបាច់មានភាគី ទីបីណាមួយមកចូលរួមឡើយ។ លោកអគ្គរដ្ឋទូត ក៏បានពន្លេចករណីពីរផ្សេងទៀត គឺបញ្ហានៅហុងកុង និងសមុទ្រចិនខាងត្បូងដែល អង់គ្លេស ព្យាយាមបង្ហាញគោលជំហរដូចគ្នា។ លោកអគ្គរដ្ឋទូត បានលើកឡើងថាបញ្ហាប្រឈមពិតនៅក្នុងសមុទ្រចិនខាងត្បូង គឺមកពីអ្នកមានឥទ្ធិពលក្រៅតំបន់នោះទេ ដែលព្យាយាមបំផ្លើសបញ្ហា និងគំរាមកំហែងសន្តិភាព និងស្ថិរភាពក្នុងតំបន់។ រីឯបញ្ហាហុងកុងវិញ លោកសង្កត់ធ្ងន់ថា ចិន ក៏មិនអនុញ្ញាតឲ្យបរទេសលូកលាន់ផងដែរ។ តាមលោកអគ្គរាជទូតអង់គ្លេសប្រចាំឥណ្ឌា ក្នុងជំហររបស់ខ្លួន អង់គ្លេសទទួលស្គាល់ថា បញ្ហាទាំងនេះមិនមែនជារឿងរបស់ខ្លួន ឬក៏ជារឿង ដែលអង់គ្លេសចង់ពាក់ព័ន្ធដែរ។ ក៏ប៉ុន្តែវាជាបញ្ហាប្រឈមរបស់ពិភពលោក ដែលអង់គ្លេសត្រូវតែផ្តោតការយកចិត្តទុកដាក់។ គួរជម្រាបបន្តិចថា ក្នុងមួយរយៈពេលចុងក្រោយនេះ ចិន និងអង់គ្លេស ហាក់ដូចជាមានរឿងប្រទាំងប្រទើសគ្នាច្រើន ក្នុងក្របខណ្ឌទ្វេភាគី និងអន្តរជាតិ។ អង់គ្លេស បន្តរិះគន់ចិនទាំងបញ្ហាសន្តិសុខក្នុងតំបន់ និងសន្តិសុខជាតិរបស់ចិន។ តែយ៉ាងណា ចិន ក៏បានព្រមានអង់គ្លេស ដែលចិន មើលឃើញថា កំពុងតែចូលដៃជាមួយនឹងអាមេរិកដើម្បីដាក់សម្ពាធលើខ្លួននោះ៕	រដ្ឋាភិបាលចិន បានប្រតិកម្មទៅនឹងរដ្ឋាភិបាលអង់គ្លេស ដែលបានយកសកម្មភាព និងការអនុវត្តគោលនយោបាយរបស់ខ្លួនធ្វើជាប្រធានបទសម្រាប់ការវែកញែកផ្សេងៗ។ រដ្ឋាភិបាលចិន មិនត្រូវការអន្តរាគមន៍ពីភាគីដទៃឡើយ ដ្បិតចិនមានសមត្ថភាពគ្រប់គ្រាន់សម្រាប់គ្រប់គ្រងស្ថានការណ៍ ក៏ដូចជាបញ្ហាដែលបានកើតមានពាក់ព័ន្ធនឹងខ្លួន។
សូមជម្រាបថាខេត្តសៀមរាបនៅក្នុងឆ្នាំ២០១៨នេះ បានរៀបចំពិធីបុណ្យអុំទូករយៈពេល២ថ្ងៃ គឺនៅថ្ងៃទី២១ និងទី២២ ខែវិច្ឆិកា នៅបណ្តោយស្ទឹងសៀមរាបដោយមានទូកចំនួន៣៣ទូក ចូលរួមប្រណាំង។ ទីតាំងរៀបចំពិធីបុណ្យអុំទូក នៅបណ្តោយស្ទឹងសៀមរាបរយៈពេល២ថ្ងៃនេះ ក៏ជាគោលដៅទេសចរដ៏សំខាន់ ដែលបានទាក់ទាញបានភ្ញៀវទេសចរជាតិ និងអន្តរជាតិឲ្យ ឲ្យទៅកម្សាន្តយ៉ាងច្រើនកុះករដែរ៕	ខេត្តសៀមរាប ទទួលបានភ្ញៀវទេសជាតិ និងអន្តរជាតិជាង៣៣ម៉ឺននាក់ នៅក្នុងអំឡុងព្រះព្រះរាជពិធីបុណ្យអុំទូក បណ្តែតប្រទីប និងសំពះព្រះខែ អកអំបុក ក្នងនោះមានភ្ញៀវជាតិជាង២៩ម៉ឺននាក់ កើនឡើងជាង ១៩ភាគរយ និងភ្ញៀវទេសចរអន្តរជាតិជាង៣ម៉ឺននាក់។ នេះបើតាមទីភ្នាក់ងារសារព័ត៌មានកម្ពុជា(AKP) ដែលបានស្រង់សម្តី ឃឹម ប៊ុនសុង អភិបាលខេត្តសៀមរាប ដែលបញ្ជាក់បន្តថា ចំនួននេះកើនឡើងជាង១៨ភាគរយ បើធៀបនឹងឆ្នាំ២០១៧។
Salah, Eriksen និង Son សុទ្ធតែបានបង្ហាញខ្លួននៅជម្រើសដំបូងនាការប្រកួតក្នុងក្របខណ្ឌ Premier League ដោយក្រុមរបស់លោក Jurgen Klopp បានយកឈ្នះ Spurs ដែលមានលោក Mauricio Pochettino ជាអ្នកចាត់ការ ក្នុងលទ្ធផល ២-១។ ក្នុងជំនួបនោះ Salah ជាអ្នករកគ្រាប់ជ័យជម្នះឲ្យហង្សក្រហមដោយការទាត់បាល់ប៉េណាល់ទី មុនពេល Jordan Henderson ស៊ុតតាមរកគ្រាប់តាមស្មើ ពោលគឺក្រោយពេល Harry Kane សម្រេចទីគ្រាប់នាំមុខឲ្យ Spurs តាំងពីនាទីដំបូងនោះ។ យ៉ាងណាក៏ដោយ ការប្រកួតនៅ Anfield ខ្សែបម្រើសញ្ជាតិដាណឺម៉ាក Eriksen មិនសូវបង្ហាញភាពលេចធ្លោដូចមិត្តរួមក្រុម Son ខ្សែប្រយុទ្ធកូរ៉េខាងត្បូង និងខ្សែប្រយុទ្ធឆ្នើមសញ្ជាតិអាហ្ស៊ីប Salah ឡើយ។ បើយោងតាមការចេញផ្សាយរបស់កាសែតអ៊ីតាលី Tuttosport កីឡាករទាំងបីនេះ ត្រូវបានឃ្លាំមើលយ៉ាងយកចិត្តទុកដាក់ពីសំណាក់អ្នកអង្កេតរបស់ក្លិប Juventus។ ពួកគេរាយការណ៍ថា Eriksen វ័យ២៧ឆ្នាំ ជាអាទិភាពចម្បងសម្រាប់ក្រុមសេះបង្កង់ ស្របពេលកិច្ចសន្យារបស់គេ នឹងត្រូវដល់កាលកំណត់នៅដើមរដូវកាលក្រោយ ដែលធ្វើឲ្យក្លិបយក្សអ៊ីតាលីអាចចាប់ផ្តើមចរចាកិច្ចសន្យានៅខែមករានេះតែម្តង។ ក្រៅពីម្ចាស់ជើងឯកអ៊ីតាលី Serie A អតីតសមាជិក Ajax រូបនេះ ក៏មានការចាប់អារម្មណ៍ខ្លាំងពីសំណាក់ក្លិបយក្សអេស្ប៉ាញ Real Madrid ផងដែរ។ Son ដែលជាកីឡាករអាស៊ីមានឈ្មោះក្នុងបញ្ជី៣០រូបចុងក្រោយដើម្បីប្រជែងពានរង្វាន់ Ballon d'Or ឆ្នាំ២០១៩នេះ ក៏ជាគោលដៅសំខាន់របស់ Juventus ដែរ បើទោះពួកគេសម្បូរកីឡាករល្អៗស្រាប់ហើយនោះ។ ប្រធានក្រុមជម្រើសជាតិកូរ៉េខាងត្បូង រូបនេះជាខ្សែប្រយុទ្ធដែលបង្គគ្រោះថ្នាក់សម្រាប់ក្រុមគូប្រជែងនៅ Premier League ចាប់តាំងពីរូបគេផ្លាស់ពី Bayer Leverkusen កាលពីឆ្នាំ២០១៥។ ទន្ទឹមនឹងនេះ Juventus ក្រោមការដឹកនាំរបស់លោក Maurizio Sarri ក៏គ្រោងបើកខ្ទង់ចំណាយដ៏ធំមួយដើម្បីយក Salah ទៅកាន់ទឹកដីអ៊ីតាលីវិញដែរ។ Salah បានចាកចេញពី AS Roma ក្នុងឆ្នាំ ២០១៧ ក្រោយធ្វើព្យុះភ្លៀងនៅ Serie A ពីររដូវកាលរួចមក។ ពីររដូវកាលចុងក្រោយនៅលីគកំពូលអង់គ្លេស Salah ជួយ Liverpool ឈ្នះពាន Champions League ១លើក និងរងជើងឯកម្តង និងជាអ្នកស៊ុតបញ្ជូលទីច្រើនជាងគេនៅ Premier League រដូវកាលមុនផងដែរ៕	កាសែតនៅអ៊ីតាលី អះអាងថាក្លិប Juventus បានបញ្ជូនអ្នកអង្កេតរបស់ខ្លួនទៅមើលការប្រកួតរវាង Liverpool ទល់ Tottenham Spur កាលពីចុងសប្ហាហ៍ ដើម្បីតាមដានទម្រង់លេងរបស់ខ្សែប្រយុទ្ធ Mohamed Salah ខ្សែបម្រើ Christian Eriksen និង Son Heung-min។ សេះបង្កង់គ្រោងនាំយកតារាទាំងបីទៅរួមក្រុម បើទោះសម្បូរកីឡាករឆ្នើមៗដូចជា Cristiano Ronaldo រួចហើយក្តី។
អត្ថបទទាក់ទង FIFA ពិន័យឥណ្ឌូណេស៊ី ៤៥០០០ដុល្លារ ជុំវិញហិង្សាលើអ្នកគាំទ្រម៉ាឡេស៊ី គណៈកម្មការវិន័យរបស់ FIFA មើលឃើញថាអ្នកគាំទ្រហុងកុងបានបង្កការរំខានក្នុងពេលប្រកួតដោយមានសំឡេងទាក់ទងនយោបាយដែលខុសនឹងច្បាប់របស់ស្ថាប័នគ្រប់គ្រងកីឡាបាល់ទាត់ពិភពលោកមួយនេះ។ ហុងកុងជាក្រុងស្វយ័តមួយ ប៉ុន្តែដោយសារតែជាតំបន់រដ្ឋបាលរបស់ចិន ដូច្នេះភ្លេងជាតិចិនត្រូវបន្លឺឡើងមុនពេលចាប់ផ្តើមការប្រកួត។ ទឹកដីមួយនេះ កំពុងជួបវិបត្តិធ្ងន់ធ្ងរ និងហ៊ុំព័ទ្ធដោយបាតុកម្មប្រឆាំងប៉េកាំង ដែលអូសបន្លាយអស់រយៈពេលជាច្រើនខែរហូតសព្វថ្ងៃ។ បទចម្រៀងជាតិចិនបានបន្លឺឡើង ប៉ុន្តែអ្នកគាំទ្រហុងកុងបានរំខានដោយស្រែក និងភផ្លុំកញ្ចែនៅមុនការប្រកួត ដែលជម្រើសជាតិហុងកុងចាញ់អ៊ីរ៉ង់ ២-០ កាលពីថ្ងៃទី ១០ ខែកញ្ញា។ ហុងកុងដែលស្ថិតក្នុងពូល C ជាមួយកម្ពុជា នឹងត្រូវជួបម្ចាស់ផ្ទះអ៊ីរ៉ាក់ក្នុងជំនួបជម្រុះជុំទី២ World Cup 2022 នៅវេលាម៉ោង ១១:០០នាទីយប់នេះ [ម៉ោងនៅកម្ពុជា] មុនទទួលភ្ញៀវបារ៉ែននៅថ្ងៃទី ១៤ ខែវិច្ឆិកា ឆ្នាំ២០១៩៕	សហព័ន្ធកីឡាបាល់ទាត់អន្តរជាតិ (FIFA) ពិន័យសហព័ន្ធកីឡាបាល់ទាត់ហុងកុង (HKF) ជាទឹកប្រាក់ ១៥០០០ដុល្លារអាមេរិកបន្ទាប់ពីអ្នកគាំទ្រហុងកុងស្រែក និងផ្លុំកញ្ចែរំខានពេលចាក់បទភ្លេងជាតិចិនមុនការប្រកួតវគ្គជម្រុះ World Cup ទល់នឹងអ៊ីរ៉ង់។ ការពិន័យនេះធ្វើឡើងក្រោយ FIFA បានពិន័យឥណ្ឌូណេស៊ីជាទឹកប្រាក់ ៤៥០០០ដុល្លារអាមេរិក ជុំវិញអំពើហិង្សារបស់អ្នកគាំទ្រឥណ្ឌូណេស៊ីលើអ្នកគាំទ្រម៉ាឡាស៊ីក្នុងប្រកួតជម្រុះដូចគ្នានេះ។
គម្រោងធនាគារក្របីនេះ គ្រប់គ្រងដោយនាយកដ្ឋានអភរិក្សដីសើមទឹកសាប នៃក្រសួងបរិស្ថាន និងគាំទ្របច្ចេកទេស និងអនុវត្តដោយក្រុមការងារទីវាលរបស់អង្គការ WCS ក្រោមការគាំទ្ររបស់គម្រោង«ស្តារមុខងារស្ថានប្រព័ន្ធធម្មជាតិឡើងវិញ» (CEPF-Buffalo)។ អង្គការ WCS បានឱ្យដឹងថា ការផ្តល់ពូជមេក្របីទាំងអស់នេះជាការផ្តួចផ្តើម និងគាំទ្រថវិកាដោយផ្ទាល់ពីរដ្ឋមន្ត្រីក្រសួងបរិស្ថាន។ កម្មវិធីប្រគល់ក្របីមេ ដល់ប្រជាសហគមន៍តាមមូលដ្ឋាននេះ ធ្វើឡើងចំនួនពីរលើក ដោយលើកទី១ ធ្វើឡើងនៅដើមឆ្នាំ២០២១ មានមេក្របីចំនួន២៥ ត្រូវបានផ្ដល់ដល់សមាជិកសហគមន៍ចំនួន១៣គ្រួសារ។ ចំណែកឯលើកទី២ ក៏មានមេក្របីចំនួន២៥ក្បាលដែរ សម្រាប់សមាជិកគ្រួសារចំនួន១២ ក្នុងភូមិកំពង់វាំង ភូមិព្រៃខ្លា និងភូមិឈូក ស្ថិតក្នុងភូមិឃុំប្រឡាយ ស្រុកស្ទោង ខេត្តកំពង់ធំ។ រូបភាព ដោយអង្គការ WCS «សម្រាប់គម្រោងនេះ គ្រួសារនីមួយៗទទួលបានក្របីចំនួន២ និងមានភ្ជាប់ជាមួយកិច្ចសន្យាត្រូវទទួលចិញ្ចឹមរយៈពេល១០ឆ្នាំ មុនពេលបង្វែរទៅឱ្យគ្រួសារផ្សេងទៀត ចិញ្ចឹមបន្ដ»។ នេះជាការបញ្ជាក់របស់អង្គការWCS។ អង្គការនេះ បានបង្ហាញថា សត្វក្របី បានកំពុងដើតួនាទីយ៉ាងសំខាន់ជំនួសសត្វចតុប្បាទព្រៃដែលបានបាត់វត្តមានពីព្រៃធម្មជាតិ ដូចជា ដំរី ខ្ទីង ក្របីព្រៃជាដើម។ ដោយវត្តមានសត្វក្របី នាពេលបច្ចុប្បន្នតួនាទីរបស់វា កំពុងរក្សា និងស្តារមុខងាស្ថានប្រព័ន្ធនៅតាមទីជម្រកក្នុងតំបន់ការពារធម្មជាតិ ដើម្បីបង្កើតជាទីជម្រកសមស្រប រក្សាប្រភពទឹក និងប្រភពចំណីអាហារសម្រាប់ប្រភេទសត្វជិតផុតពូជបំផុតមួយចំនួន។ «ក្របីធ្វើសកម្មភាពដេកននៀល ជញ្ជ្រំ និងការស៊ីស្រៅតាមថ្លុកឬត្រពាំង ជាផ្នែកមួយជួយរក្សាចំណី សម្រាប់សត្វផ្សេងទៀត ដូចជាត្រយងយក្ស ត្រយងចង្កំកស សត្វខ្សឹប និងប្រភេទសត្វព្រៃសំខាន់ៗផ្សេងទៀត ដែលរស់នៅតាមព្រៃធម្មជាតិ»។ នេះជាការបញ្ជាក់ពីសារៈសំខាន់ ដែលកើតចេញពីគម្រោងធនាគារក្របី៕	ភ្នំពេញ៖ ក្រសួងបរិស្ថាន បានប្រគល់ក្របីមេជំហានទី២ ចំនួន២៥ក្បាល ដល់សហគមន៍ចំនួន១២គ្រួសារ ក្នុងភូមិចំនួន៣ ពីគម្រោងធនាគារក្របី ក្រោមការសម្របសម្រួលដោយអង្គការ WCS។ លោក សាយ សំអាល់ រដ្ឋមន្ត្រីក្រសួងបរិស្ថានលើកឡើងថា គម្រោងធនាគារក្របី បង្កើតក្នុងបំណងរួមចំណែកលើកកម្ពស់ជីវភាពរបស់សហគមន៍ នៅតាមតំបន់ការពារធម្មជាតិឱ្យមានភាពប្រសើរ។
លើកនេះយើងសង្ឃឹមថា បងស្រី ឡោ ចន្ធី អ្នកខេត្តពោធិ៍សាត់នឹងទទួលបានជោគជ័យជាមួយមុខរបរថ្មីនៃការចិញ្ចឹមមាន់ស្រែរបស់គាត់ជាមួយដើមទុនទឹកប្រាក់រង្វាន់ ៥លានរៀល ដែលឈ្នះពីក្រវិលកំប៉ុងស្រាបៀរ កម្ពុជា រួមផ្សំនឹងបទពិសោធន៍ដែលរៀនចេះពីការបរាជ័យកាលពីមុន។ លោកស្រី ចន្ធី រៀបរាប់ពីការឈ្នះរង្វាន់នេះយ៉ាងដូច្នេះថា៖ «ស្រាបៀរ កម្ពុជា បានក្លាយជា ជម្រើសសម្រាប់ការជួបជុំរបស់ខ្ញុំជាមួយបងប្អូន និង មិត្តភក្តិទៅហើយ។ កាលពីថ្ងៃ ៣០ មិថុនា កន្លងទៅខ្ញុំមានកម្មវិធីអាហារសាមគ្គីជាមួយសាច់ញាតិក្រុមគ្រួសាររបស់ខ្ញុំ ហើយខ្ញុំទិញស្រាបៀរ កម្ពុជា មកជប់លៀងដូចរាល់ដង តែលើកនេះបំណងប៉ងប្រាថ្នាខ្ញុំបានដូចចិត្ត ដោយសារក្រវិលកំប៉ុងសំណាងទឹកប្រាក់ ៥លានរៀល ដែលខ្ញុំបានឈ្នះពីស្រាបៀរ កម្ពុជា នារាត្រីនោះខណៈដែលខ្ញុំគាស់កំប៉ុងទី៥»។ លោកស្រីបន្តទៀតថា ទឹកប្រាក់ ៥លានរៀល នេះខ្ញុំនឹងសាកល្បងចិញ្ចឹមមាន់អោយបានសម្រេច ដូចគេឯងនៅក្នុងភូមិ។ ក្រៅពីអ្នកស្រុកបាកាន រូបនេះក៏នៅមានអ្នកឈ្នះសរុបចំនួន ៤៧នាក់ ផ្សេងទៀតបានគាស់ ឈ្នះទឹកប្រាក់ ៥លានរៀល កាលពី១សប្តាហ៍ កន្លងទៅរួមមាន អ្នកភ្នំពេញ ២៩នាក់ កំពង់ស្ពឺ ២នាក់ កណ្តាល ៦នាក់ កំពង់ឆ្នាំង ១នាក់ ត្បូងឃ្មុំ ១នាក់ កោះកុង ១នាក់ ព្រះសីហនុ ១នាក់ បន្ទាយមានជ័យ ១នាក់ តាកែវ ២នាក់ ឧត្តរមានជ័យ ១នាក់ និង កំពង់ចាម ១នាក់ផងដែរ៕ ពិសា ស្រាបៀរ កម្ពុជា ដោយការទទួលខុសត្រូវ! (អត្ថបទពាណិជ្ជកម្ម)	បរាជ័យលើមុខរបរអាចមិនមែនគ្រាន់តែជាការខាតបង់ច្រើនលើរឿង ប្រាក់កាក់ប៉ុណ្ណោះទេ ប៉ុន្តែគឺកម្លាំងចិត្តផងដែរ។ ការពិតវាគឺជាមេរៀនបង្រៀនអោយបុគ្គលបរាជ័យឆ្ពោះទៅរកភាពជោគជ័យតែប៉ុណ្ណោះដរាបណាយើងនៅតែបន្តស្វែងរកវិធីសាស្ត្រផ្សេងៗធ្វើវាអោយបាន។
មានកម្ពស់៤០ម៉ែត្រ ប្រាសាទភ្នំដា កសាងអំពីឥដ្ឋ ថ្មបាយក្រៀម និងថ្មភក់ រាងការ៉េ។ ជ្រុងនីមួយៗ មានប្រវែង ១២ម៉ែត្រ និងកម្ពស់១៨ម៉ែត្រ។ ប្រាសាទនេះ មានទ្វា ៣ជាទ្វាបញ្ឆោត និងទ្វា១ជាទ្វាពិតនៅជញ្ជាំងខាងជើង។ ប្រាសាទដ៏ចំណាស់មួយនេះ កសាងឡើងក្នុងសតវត្សទី៦ ក្នុងរជ្ជកាលព្រះបាទរុទ្រវរ្ម័ន ជាក្សត្រចុងក្រោយក្នុងសម័យអាណាចក្រភ្នំ ដើម្បីឧទ្ទិសដល់ព្រហ្មញ្ញសាសនា។ នេះបើតាមគេហទំព័ររដ្ឋបាលខេត្តតាកែវ។ ទេសចរ អាចគយគន់ផ្ទៃទឹកយ៉ាងធំល្វឹងល្វើយនៅជុំវិញភ្នំនារដូវវស្សា។ រីឯរដូវប្រាំង ផ្ទៃទឹក ប្រែក្លាយជាវាលស្រែខៀវស្រងាត់មើលដាច់កន្ទុយភ្នែក។ ទេសចរដែលទៅកម្សាន្តនៅប្រាសាទភ្នំដា អាចគយគន់សម្រស់ធម្មជាតិ សិក្សាស្រាវជ្រាវពីប្រវត្តិសាស្ត្រ និងជាពិសេសអាចភ្លក់រស់ជាតិអាហារតំបន់ដ៏ឈ្ងុ0យឆ្ងាញ់នៅទីនោះផងដែរ។ ដើម្បីទៅដល់ប្រាសាទភ្នំដា ទេសចរអាចធ្វើដំណើរដោយកង់ ម៉ូតូ រថយន្តតាមផ្លូវគោក ដោយឡែកបើតាមផ្លូវទឹកទេសចរអាចធ្វើដំណើរដោយទូក និងអូប័រ។ ប្រាសាទភ្នំដា មានចម្ងាយផ្លូវ២៥គីឡូម៉ែត្រតាមផ្លូវទឹក និង៦៥គីឡូម៉ែត្រតាមផ្លូវគោកពីទីរួមខេត្តតាកែវ ។	រមណីយដ្ឋានទេសចរណ៍ប្រាសាទភ្នំដា មានភាពទាក់ទាញទាំងផ្នែកប្រវត្តិសាស្ត្រ និងធម្មជាតិ។ ទេសចរអាចសម្រាកមើលទេសភាពជុំវិញភ្នំ និងសិក្សារស្រាវជ្រាវពីប្រាសាទដ៏ចំណាស់មួយនេះ។ ប្រាសាទភ្នំដា មានទីតាំងស្ថិតនៅ ក្នុងភូមិព្រែកតាផ ឃុំគោកធ្លក ស្រុកអង្គរបូរី ខេត្តតាកែវ។
បណ្តាប្រទេសអឺរ៉ុប កំពុងប្រឈមមុខការផ្ទុះឡើងវិញករណីឆ្លងជំងឺកូវីដ-១៩ ដែលបង្ខំឱ្យរដ្ឋាភិបាលប្រទេសមួយចំនួន បានចាប់ផ្តើតរឹតត្បិតវិធានការទប់ស្កាត់ជំងឺកូវីដ-១៩ សារជាថ្មី។ ការរឹតត្បិតនេះ រងការប្រឆាំងខ្លាំងពីសំណាក់ប្រជាជន ហើយការតវ៉ាក៏ផ្ទុះឡើងជាបន្តបន្ទាប់នៅហូឡង់ អូទ្រីស និងបែលហ្ស៊ិកជាដើម។ នៅបែលហ្ស៊ិក ប៉ូលិសអះអាងថា មនុស្សជាង៣៥០០០នាក់បានប្រមូលផ្តុំគ្នាតវ៉ាប្រឆាំងវិធានការរបស់រដ្ឋាភិបាល។ ប៉ុន្តែអំពើហិង្សាក៏ផ្ទុះឡើង ដោយក្រុមបាតុករស្លៀកពាក់អាវខ្មៅ និងស្រែកថា សេរីភាពៗ បានគប់ដុំថ្មសំដៅប៉ូលិសដែលបានបាញ់ទឹកសំដៅពួកគេវិញ។ បាតុករម្នាក់បានកាន់បដាមួយដោយសរសេរថា នៅពេលរបបផ្តាច់ការក្លាយជាច្បាប់ ភាពបះបោរក្លាយជាកាតព្វកិច្ច។ បាតុកម្មនៅបែលហ្ស៊ិកនេះ ត្រូវបានហៅថា«រួមគ្នាដើម្បីសេរីភាព» ដោយផ្តោតទៅលើការទាមទារឱ្យបញ្ឈប់ការហាមប្រាមលើអ្នកមិនចាក់វ៉ាកសាំងមិនឱ្យទៅកន្លែងនានាដូចជាហាងស្រា និងភោជនីយដា្ឋន។ ក្នុងហេតុការណ៍បាតុកម្មនេះ ប៉ូលិសបានបង្រ្កាបបានភ្លាមៗនៅល្ងាចថ្ងៃទី២១ ខែវិច្ឆិកាដដែល ដោយផ្លូវនានាបានបើកដំណើរឡើងវិញ និងឃុំខ្លួនបាតុករចំនួន៤២នាក់ ឯពីរនាក់ទៀតត្រូវបានចាប់ខ្លួន។ រដ្ឋាភិបាលបែលហ្ស៊ិក កាលពីសប្ដាហ៍មុន សម្រេចអនុវត្តវិធានការយ៉ាងតឹងរ៉ឹងដោយតម្រូវឱ្យប្រជាជនពាក់ម៉ាស ធ្វើការពីផ្ទះ និងរឹតបន្តឹងសេរីភាពអ្នកមិនទាន់ចាក់វ៉ាក់សាំង ខណៈសន្ទុះនៃករណីឆ្លងបានហក់ឡើងខ្លាំងក្នុងរលកទី៤នេះ។ ត្រឹមថ្ងៃទី២២ ខែវិច្ឆិកា បែលហ្ស៊ិកបានរាយការណ៍ករណីឆ្លងសរុបចំនួន១,៥៨១,៥០០នាក់ និងស្លាប់ចំនួន២៦,៥៦៨នាក់៕	ប៉ូលិសបែលហ្ស៊ិក បានប៉ះទង្គិចគ្នាជាមួយបាតករនៅតាមដងផ្លូវមួយចំនួននៃទីក្រុងព្រុចសែលនាថ្ងៃទី២១ ខែវិច្ឆិកា អំឡុងការតវ៉ាប្រឆាំងការរឹតត្បិតវិធានការគ្រប់គ្រងជំងឺកូវីដ-១៩ ឡើងវិញ ស្របពេលករណីឆ្លងហក់ឡើងខ្លាំង។ ប៉ូលិសបានប្រើបាញ់កាណុងទឹក និងឧស្ម័នបង្ហូរទឹកភ្នែកបំបែកក្រុមបាតុករដែលបានគុំដប់ថ្ម និងគ្រាប់បែកផ្សែង។
នាយករដ្ឋមន្ត្រីនូវែលសេឡង់លោកស្រី Jacinda Ardern នៅថ្ងៃទី២១ ខែកញ្ញា បានទម្លាក់កម្រិតឆ្លើយតបជំងឺ COVID-19 នៅទូទាំងប្រទេស ក្រោយចំនួនការឆ្លងថ្មីបានថយចុះដល់កម្រិតមួយដែលលែងបារម្ភ។ យ៉ាងណាមិញ ទីក្រុង Auckland ដែលជាចំណុចរងគ្រោះដោយសាររលកទីពីរ នៅតែបន្តស្ថិតក្រោមការរឹតត្បិតមួយរយៈពេលទៀត។ តំបន់ទាំងឡាយរបស់នូវែលសេឡង់ នឹងអនុវត្តការឆ្លើយតបនឹងជំងឺ COVID-19 ត្រឹមកម្រិតទីមួយដែលជាកម្រិតទាបបំផុតក្នុងចំណោមកម្រិតឆ្លើយចំនួន៤ ខណៈទីក្រុង Auckland នៅស្ថិតកម្រិតទីបី។ ការទម្លាក់កម្រិតឆ្លើយតបនេះ ជាលទ្ធផលនៃការធូរស្រាលករណី COVID-19 នៅនូវែលសេឡង់។ បើតាមទីភ្នាក់ព័ត៌មាន Reuters លោកស្រីនាយករដ្ឋមន្ត្រី Jacinda Ardern បាននិយាយថា ទីក្រុង Auckland ដែលជាទីក្រុងធំបំផុតរបស់នូវែលសេឡង់ ត្រូវការពេលវេលាបន្ថែមទៀតមុនពេលវិធានការទប់ស្កាត់ទាំងអស់ អាចត្រូវបានដកចេញវិញ។ ទោះត្រូវស្ថិតក្រោមវិធានការរឹតត្បិតទៀតក្ដី ទីក្រុង Auckland នឹងមិនរងការរឹតបន្តឹងខ្លាំងឡើយដោយការប្រមូលផ្តុំមនុស្សរហូតដល់ ១០០នាក់ នឹងត្រូវបានអនុញ្ញាត។ នាសន្និសីទសារព័ត៌មានថ្ងៃទី២១ ខែកញ្ញា លោកស្រីនាយករដ្ឋមន្ត្រីលើកឡើងថា៖« សកម្មភាពរួមគ្នារបស់ពួកយើងបានគ្រប់គ្រងវីរុសបានយ៉ាងល្អ។ ទីក្រុង Auckland ជាចំណុចកណ្តាលនៃការផ្ទុះឡើងហើយនេះជាមូលហេតុដែលត្រូវមានការប្រុងប្រយ័ត្នខ្លាំងនៅទីនេះ»។ នូវែលសេឡង់ដែលជាប្រទេសមួយមានប្រជាជន ៥ លាននាក់ បានបញ្ឈប់ការឆ្លងរាលដាលជំងឺ COVID-19 នៅដំណាក់ដំបូងដែលរាប់តាំងពីរដើមឆ្នាំនេះ។ ប៉ុន្តែការផ្ទុះឡើងថ្មីនៅទីក្រុង Auckland ក្នុងខែសីហាបានជំរុញឱ្យរដ្ឋាភិបាលបិទទីក្រុងនេះឡើងវិញ និងអនុវត្តវិធានការតឹងរ៉ឹងនៅផ្នែកឯទៀតរបស់ប្រទេស។ វិធានការរតឹងរ៉ឹង អមដោយការចូលរួមរបស់ប្រជាជន ដោយរក្សាចំនួនករណីឆ្លងសរុបត្រឹម ១៤៦៤នាក់ និងដោយមានអ្នកស្លាប់ ២៥នាក់៕	ដោយ៖កង ម៉េងហុង
ព្រែកជីកហ្វូណនតេជោ មិនបានធ្វើឱ្យប្រជាជន និងអ្នកជំនាញវៀតណាមមួយចំនួនពេញចិត្តឡើយ ដោយតែងបង្ហាញក្តីបារម្ភជាញឹកញាប់ ពាក់ព័ន្ធនឹងគម្រោងដឹកជញ្ជូនតាមផ្លូវទឹកភ្ជាប់ទៅសមុទ្រដំបូងរបស់កម្ពុជា។ ចំណែក មន្រ្តីកម្ពុជា បានបកស្រាយ និងការពារផលប្រយោជន៍ខ្លួន ពាក់ព័ន្ធផលប៉ះពាល់បរិស្ថាន និងការប៉ះពាល់ដល់លំហូរទឹកទន្លេមេគង្គជាបន្តបន្ទាប់។ យ៉ាងណាមិញ ក្រសួងការបរទេសវៀតណាម នៅថ្ងៃទី៥ ខែឧសភា បានបង្ហាញការចាប់អារម្មណ៍ និងទទួលស្គាល់ផលប្រយោជន៍ស្របច្បាប់របស់កម្ពុជាលើគម្រោងព្រែកជីក។ «វៀតណាម គោរពផលប្រយោជន៍ស្របច្បាប់របស់កម្ពុជា ដោយផ្អែកតាមកិច្ចព្រមព្រៀងទន្លេមេគង្គឆ្នាំ១៩៩៥, បទបញ្ញត្តិពាក់ព័ន្ធនឹងគណៈកម្មការទន្លេមេគង្គ និងភាពជាអ្នកជិតខាងរវាងប្រទេសទាំងពីរប្រកបដោយមិត្តភាព»។ លោកស្រី Pham Thu Hang អ្នកនាំពាក្យក្រសួងការបរទេសវៀតណាម បានបញ្ជាក់បែបនេះ នៅចំពោះមុខអ្នកសារព័ត៌មាន។ លោកស្រី Hang បានអំពាវនាវឱ្យភាគីកម្ពុជាផ្តល់ និងចែករំលែកព័ត៌មានពីផលប៉ះពាល់គម្រោងព្រែកជីកដល់ខ្លួន និងសមាជិកគណៈកម្មការទន្លេមេគង្គផង។ កន្លងមក មន្រ្តីកម្ពុជា បានបញ្ជាក់ថា គម្រោងព្រែកជីកហ្វូណនតេជោ មិនបានធ្វើឱ្យប៉ះពាល់ដល់លំហូរទឹកទន្លេមេគង្គឡើយ ខណៈផលប៉ះពាល់ មានកម្រិតតិចតួច និងអាចស្ថិតនៅក្រោមការគ្រប់គ្រងបាន។ នៅចំពោះមុខអ្នកសារព័ត៌មាន មន្រ្តីក្រសួងការបរទេសវៀតណាម បានថ្លែងយ៉ាងច្បាស់ពីការផ្តល់តម្លៃ និងផ្តល់អាទិភាព លើភាពជាអ្នកជិតខាង, មិត្តភាពប្រកបដោយប្រពៃណី, កិច្ចសហប្រតិបត្តិការទ្វេភាគី រួមទាំងចីរភាពរយៈពេលយូរអង្វែង៕ អត្ថបទទាក់ទង សម្ដេច ហ៊ុន សែន៖ កម្ពុជា ត្រូវតែជីកព្រែកហ្វូណន ព្រែកជីកហ្វូណនតេជោ ជាសសៃឈាម និងដង្ហើមសេដ្ឋកិច្ចថ្មីរបស់កម្ពុជា! សម្ដេច ហ៊ុន សែន ប្រកាសមិនចរចាជាមួយវៀតណាម រឿងព្រែកជីកហ្វូណនតេជោ	អ្នកនាំពាក្យក្រសួងការបរទេសវៀតណាម លោកស្រី Pham Thu Hang នៅថ្ងៃទី៥ ខែឧសភា បានបញ្ជាក់ថា វៀតណាមចាប់អារម្មណ៍ជាខ្លាំង ហើយគោរពផលប្រយោជន៍ស្របច្បាប់របស់កម្ពុជា ពាក់ព័ន្ធនឹងគម្រោងព្រែកជីកហ្វូណនតេជោ។ ទន្ទឹមនេះ អ្នកនាំពាក្យក្រសួងការបរទេសវៀតណាម ក៏បានអំពាវនាវឱ្យភាគីកម្ពុជាផ្តល់ព័ត៌មានពីផលប៉ះពាល់ដល់ខ្លួន និងសមាជិកគណៈកម្មការទន្លេមេគង្គ។
សៀមរាប៖ ទិដ្ឋភាព ប្រាសាទភ្នំក្រោម ក្រោមតំណក់ទឹកភ្លៀង និងចុះអ័ព្ទ នាពេលព្រឹកព្រលឹមថ្ងៃទី២ ខែមេសា។ ប្រាសាទភ្នំក្រោម ស្ថិតនៅលើភ្នំក្រោម សង្កាត់ចុងឃ្នៀស ក្រុងសៀមរាប ហាក់ស្ងាត់ភ្ញៀវទេសចរ ខុសពីប្រាសាទនានា ក្នុងខេត្តសៀមរាប។ តាមការអះអាងពីពលរដ្ឋក្នុងតំបន់នោះ ធម្មតាតំបន់នេះពុំសូវមានភ្ញៀវទេសចរឡើយ បើទោះបីជាគ្មានភ្លៀងក៏ដោយ។ កន្លងមកអាជ្ញាធរជាតិអប្សរា បានរៀបចំទីតាំងទស្សនាថ្ងៃលិចនៅប្រាសាទភ្នំក្រោម សម្រាប់អ្នកនិយមទស្សនាថ្ងៃលិចផងដែរ។ សូមអញ្ជើញលោក-អ្នកនាងទស្សនាទិដ្ឋភាពខាងក្រោមដូចតទៅ៖	ដោយ៖ ឈន សុផាត
ក្រុមហ៊ុន Ambrosia ដែលមានមូលដ្ឋាននៅរដ្ឋ Utah សហរដ្ឋអាមេរិក បានចាប់ផ្ដើមដំណើការ នាំចេញទឹកដោះមនុស្ស ទៅលក់នៅទីផ្សាអាមេរិកដំបូងគេបង្អស់ សម្រាប់មាតាដែលត្រូវការទឹកដោះ ជំនួសរបបអាហាររបស់កូនពួកគេ ជាពិសេសស្ត្រីដែលកង្វះទឹកដោះ។ ក្រុមហ៊ុននេះ បានដើរប្រមូលទិញទឹកដោះនៅក្នុងប្រទេសកម្ពុជា អស់រយៈពេលជាងមួយឆ្នាំហើយ ដោយយកទៅក្លាស្សេឲ្យបានល្អ មុននឹងនាំចេញទៅលក់ក្នុងទីផ្សារអាមេរិក ដែលជាទីកន្លែងយកទឹកដោះទៅកម្ចាត់មេរោគ ហើយលក់ក្នុងតម្លៃ២០ដុល្លារ ក្នុងមួយកញ្ចប់ ដែលមានរង្វាស់១៤៧មីល្លីលីត្រ។ ទាក់ទងនឹងបញ្ហានេះ អគ្គនាយកនៃអគ្គនាយដ្ឋានគយ និងរដ្ឋាករលោក គុន ញឹម បានបង្គាប់ឲ្យក្រុមហ៊ុន Ambrosia នេះ បញ្ឈប់ការនាំចេញបណ្ដោះអាសន្នសិន ដោយតម្រូវឲ្យមានការសុំច្បាប់ពីក្រសួងសុខាភិបាលឲ្យបានត្រឹមត្រូវ។ បើតាមសម្តីរបស់លោក គុន ញឹម ដែលត្រូវបានស្រង់ដោយទីភ្នាក់សារព័ត៌មាន AFP បានបញ្ជាក់ដូច្នេះ៖«ពួកយើងបានស្នើឲ្យក្រុមហ៊ុននេះទាក់ទងទៅក្រសួងសុខាភិបាលសិន ព្រោះក្រុមហ៊ុននេះ បាននាំចេញទឹកដោះស្រស់ ដែលផលិតចេញពីសេរីរាង្គរបស់មនុស្ស។ ដូច្នេះយើងត្រូវការឲ្យពួកគាត់ សុំការអនុញ្ញាតពីក្រសួងសុខាភិបាល ពីព្រោះពួកគេមិនទាន់មានការអនុញ្ញាតត្រឹមត្រូវឡើយ»។ បន្ថែមពីលើនេះអគ្គនាយកនៃអគ្គនាយដ្ឋានគយ និងរដ្ឋាកររូបនេះ បាននិយាយថា មន្ត្រីរដ្ឋាភិបាល គ្រោងជួបប្រជុំគ្នាក្នុងពេលឆាប់ៗខាងមុខនេះ ដើម្បីសម្រេចកំណត់យកគោលនយោបាយ ទាក់ទងផលិតផលទឹកដោះនេះ ព្រោះជាករណីដែលគួរឲ្យចាប់អារម្មណ៍។ ជាមួយគ្នានេះស្ត្រីខ្មែរម្នាក់ មានវ័យ៣០ឆ្នាំ ធ្លាប់បានលក់ទឹកដោះរបស់នាង អស់រយៈពេល៣ខែមកហើយ បន្ទាប់ពីនាងបានសម្រាលកូនប្រុសម្នាក់។ ស្ត្រីខ្មែររូបនេះ បានបូមទឹកដោះនាង ៦ថ្ងៃ ក្នុងមួយសប្ដាហ៍ ហើយនាងអាចរកប្រាក់បានពី៣ម៉ឺនរៀល ទៅ៤ម៉ឺនរៀលក្នុងមួយថ្ងៃ ដោយអាស្រ័យលើបរិមាណទឹកដោះរបស់នាង។ សារព័ត៌មាន AFP ដែលបានស្រង់សម្ដីស្ត្រីម្នាក់នេះ បានសរសេរដូច្នេះថា៖«គ្រួសារខ្ញុំក្រីក្រ ហើយខ្ញុំបានលក់ទឹកដោះនេះ ដើម្បីជួយឲ្យខ្ញុំអាចរកប្រាក់បានច្រើន។ ពួកយើងបានយំផងដែរ នៅពេលដែលទទួលបានដំណឹងថា ក្រុមហ៊ុន (Ambrosia)នេះ ត្រូវបានអាជ្ញាធរឲ្យផ្អាកការនាំចេញទឹកដោះបណ្ដោះអាសន្ននេះ»។ បើតាមស្ត្រីវ័យ៣០ឆ្នាំ ខាងលើនេះ ក្រៅពីរូបនាងក៏មានស្ត្រីខ្មែរ ដែលជាពលរដ្ឋរស់នៅតំបន់ក្រីក្រស្ទឹងមានជ័យ២០នាក់ផ្សេងទៀត បូមទឹកដោះខ្លួនយកទៅលក់ឲ្យក្រុមហ៊ុន Ambrosia ដើម្បីទទួលបានប្រាក់កម្រៃសម្រាប់គ្រួសារពួកគេផងដែរ។ ទាក់ទងនឹងការនាំចេញទឹកដោះស្រស់របស់មនុស្ស ទៅលក់នៅទីផ្សាអាមេរិកនេះ ស្ថាបនិកក្រុមហ៊ុន Ambrosia លោក Bronzson Woods ដែលមានគំនិតបង្កើតគម្រោងនេះឡើង បានអះអាងការពារមុខជំនួញនេះថា វាមិនបានធ្វើឲ្យប៉ះពាល់ដល់ស្ត្រីនោះទេ តែផ្ទុយទៅវិញវាគឺជាការជំរុញឲ្យស្ត្រីដែលរស់នៅតំបន់ក្រីក្រ អាចមានលទ្ធភាពរកប្រាក់ចិញ្ចឹមកូន តាមរយៈការលក់ទឹកដោះប៉ុណ្ណោះ។ លោក Bronzson Woods ធ្លាប់បានបង្ហោះវិដេអូតាមរយៈបណ្ដាញ YouTube ដោយស្នើឲ្យរដ្ឋាភិបាលអនុញ្ញាតឲ្យលោក បន្តការនាំចេញផលិតផលទឹកដោះស្រស់របស់មនុស្សទៅលក់នៅអាមេរិកនេះផងដែរ។ ស្ថាបនិកក្រុមហ៊ុន Ambrosia រូបនេះ បាននិយាយនៅលើ YouTube ដូច្នេះថា៖«ខ្ញុំមានទំនុកចិត្តថា រដ្ឋាភិបាលកម្ពុជានឹងយល់ថាអ្វីដែលយើងកំពុងធ្វើនៅពេលនេះវាគឺជារឿងល្អ ហើយពួកគេនឹងយកទៅពិភាក្សាគ្នាពីបញ្ហានេះ។ ហើយក្រុមហ៊ុនយើងធ្លាប់បានទទួលការអនុញ្ញាតឲ្យនាំចេញទឹកដោះនេះ ៦ដង ក្នុងរយៈពេល៦ខែមុននេះ»៕	ភ្នំពេញ៖ អាជ្ញាធរខ្មែរ ហាមក្រុមហ៊ុនអាមេរិក Ambrosia ដែលនាំទឹកដោះស្ត្រីទៅលក់នៅអាមេរិកនោះ ផ្អាកការនាំចេញជាបណ្ដោះអាសន្ន ក្រោមហេតុផលថា ក្រុមហ៊ុនមួយនេះមិនទាន់មានការអនុញ្ញាតត្រឹមត្រូវពីក្រសួងសុខាភិបាល។
គុណនាម «លេស» គឺតិច, តិចតួច, តូច, ឆ្មារ។ ជានាមសព្ទ ហេតុបន្តិចបន្តួច ពុត កិច្ចកល ឧបាយ ហេតុជាគ្រឿងអាង។ ជាដំណើរយកជាលេសដើម្បីគេចពីអ្វីមួយ។ លេសធ្វើជាឈឺ ព្រោះមិនចង់ទៅរៀន។ «លេះ និងលែះ» ជានាមសព្ទ មានន័យតែមួយដូចគ្នា មានន័យជា វត្ថុដែលត្រូវលិទ្ធភ្លក្ស ដែលជញ្ជក់ជញ្ជាប, របស់តិចតួចស្តួចស្តើង។ ឧទាហរណ៍៖ អស់អង្ករអស់ម្ហូបទៅហើយ មានលែះអីពិសា! អស់ប្រាក់រលីងទៅហើយ បានលែះអីចាយទៀត៕	ក្នុងការប្រើប្រាស់ពាក្យ «លេស, លេះ និងលែះ» ពិតជាមិនដូចគ្នាទេ។ ក្នុងវចនានុក្រមខ្មែរ សម្តេចព្រះសង្ឃរាជ ជួន ណាត បានពន្យល់អត្ថន័យខុសគ្នារវាងពាក្យទាំងនេះ។
Lyon នឹងបើទ្វារកីឡដ្ឋាន Groupama ក្នុងក្រុង Lyon ប្រទេសបារាំង ដើម្បីទទួលស្វាគមន៍ Juventus សម្រាប់ជំនួបជើងទី១ វគ្គ១៦ក្រុមចុងក្រោយពានរង្វាន់ Champions League នៅរាត្រីថ្ងៃទី២៦ ខែកុម្ភៈ វេលាម៉ោង៣:០០នាទីអាធ្រាត្រ [ម៉ោងនៅកម្ពុជា]។ ក្រោយមានតួលេខអ្នកឆ្លង COVID-19 នៅក្នុងប្រទេសអ៊ីតាលីមានចំនួនច្រើនជាងគេក្នុងចំណោមប្រទេសនៅអឺរ៉ុប បានធ្វើឲ្យការប្រកួតកីឡាបាល់ទាត់មួយចំនួន ដូចជា Serie A និង Europa League ត្រូវពន្យារពេលប្រកួត និងខ្លះត្រូវលេងដោយបិទទ្វារ គ្មានអ្នកគាំទ្រផង។ តែយ៉ាងណាក៏ដោយ តំបន់ខ្លះទៀតនៅអ៊ីតាលីនៅតែអាចដំណើរការប្រកួតធម្មតា។ ជំនួបរវាង Napoli ទល់នឹង Barcelona ក្នុងក្របខណ្ឌអឺរ៉ុប ក្នុងក្រុង Naples នៅថ្ងៃអង្គារបានបន្តទៅមុខនិងមានអ្នកគាំទ្រពេញក្នុងកីឡដ្ឋាន San Paolo។ សម្រាប់ Juventus វិញ ពួកគេក៏ត្រូវបានភាគីបារាំងអនុញ្ញាឲ្យក្រុមអ្នកគាំទ្រខ្លួនពីអ៊ីតាលីទៅទស្សនាផងដែរពេលតទល់គ្នានៅទឹកដីរបស់ Lyon។ «មិនមានការរឹតបន្តឹងពិសេសណាមួយ ត្រូវអនុវត្តសម្រាប់អ្នកគាំទ្ររបស់ Juventus ទេ។ អ្នកគាំទ្រ Juventus ទាំងអស់អាចស្សនាការប្រកួត Champions League នៅកីឡដ្ឋាន Groupama ដោយគ្មានបញ្ហាអ្វីឡើយ»។ នេះជាការបញ្ជាក់របស់ក្លិប Juventus។ គិតត្រឹមថ្ងៃទី២៦ កុម្ភៈ បារាំង មានអ្នកឆ្លង COVID-19 ចំនួន១៧ករណី ក្នុងនោះស្លាប់២ករណី និងជាសះស្បើយ ១១ករណី។ ដោយឡែកអ៊ីតាលី ជាប្រទេសតំបន់អឺរ៉ុបរងគ្រោះធ្ងន់ជាងគេដោយសារមេរោគកូរ៉ូណាប្រភេទថ្មីដែលផ្ទុះដំបូងនៅទឹកដីចិនក្នុងតំបន់អាស៊ី។ ករណីឆ្លងជំងឺដែលបង្កដោយកូរ៉ូណាវីរុស (COVID-19) នៅអ៊ីតាលីមានចំនួន៣២២នាក់ និងករណីស្លាប់ចំនួន១១នាក់ ខណៈបច្ចុប្បន្នបានរាលដាលទៅដល់ភាគខាងត្បូងប្រទេសហើយ៕	ក្រុមអ្នកគាំទ្ររបស់ Juventus នឹងធ្វើដំណើរទៅប្រទេសបារាំងដើម្បីទស្សនាការប្រកួតក្របខណ្ឌ UEFA Champions League ទល់នឹងក្រុម Lyon បើទោះបីជាមានការរីករាលដាលខ្លាំងនៃវីជំងឺរលាកសួតបង្កដោយមេរោគកូរ៉ូណាប្រភេទថ្មី (COVID-19) នៅអ៊ីតាលីក៏ដោយ។ នេះបើតាមការបញ្ជាក់របស់ក្លិបរហស្សនាមសេះបង្កង់។
ខាងក្រោមនេះខ្ញុំនឹងបង្ហាញអំពីលក្ខណៈខ្លះៗអំពីការតាំងសមាធិនៅពេលម៉ោងគេង៖ ចូរគិតទៅលើការតាំងសមាធិដែលរំងាប់អារម្មណ៍ ហើយផ្តោតសំខាន់តែទៅលើសម្លេង និងអារម្មណ៍ដឹងនៅជុំវិញខ្លួនបានហើយ ចូរសាកល្បងលើការតាំងសមាធិបែបយកចិត្តទុកដាក់ ដោយផ្តោតសំខាន់ទៅលើអ្វីមួយច្បាស់លាស់។ អ្នកអាចជ្រើសរើសរបស់អ្វីមួយដូចជា ពន្លឺភ្លើងទៀនជាដើម ធ្វើការតាំងសមាធិបែបណែនាំ ដែលអ្នកអាចធ្វើវាតាមអ្នកដែលបង្រៀនអ្នកតាំងសមាធិ។ អ្នកប្រហែលជាតម្រូវឲ្យបន្ធូរសាច់ដុំទាំងអស់ក្នុងខ្លួន ឬស្រមើស្រមៃទៅលើអ្វីដែលសន្តិភាព ឬស្ថិតក្នុងស្ថានភាពដែលធូរស្រាលក្នុងអារម្មណ៍ស្រាប់៕ ត្រួតពិនិត្យដោយ www.health.com.kh	អារម្មណ៍ដែលច្របូកច្របលអាចធ្វើឲ្យអ្នកមិនអាចគេងលក់បានស្រួលឡើយ។ ហើយទម្លាប់នៃការតាំងសមាធិបន្ធូរអារម្មណ៍ ប្រហែលជាអាចធ្វើឲ្យរលកច្របូកច្របលក្នុងចិត្តអ្នករសាត់បាត់បាន។
ថ្លែងក្នុងពិធីប្រគល់សញ្ញាបត្រដល់និស្សិតនៃវិទ្យាស្ថានវ៉ាន់ដា នោះ ប្រមុខរដ្ឋាភិបាល បានបញ្ជាក់ដូច្នេះថា៖«បែកធ្លាយសំឡេងប៉ុន្មានថ្ងៃនោះ នោះហើយដែល ហ៊ុន សែន វាយមួយដៃឆ្វេង តែនៅដៃស្ដាំអត់ទាន់វាយទេ»។ សូមស្ដាប់ប្រសាសន៍សម្ដេច ហ៊ុន សែន៖	ភ្នំពេញ៖ សម្ដេចនាយករដ្ឋមន្ត្រី ហ៊ុន សែន បាននិយាយថា ការបែកធ្លាយសំឡេងសន្ទនាគ្នារវាងសម្ដេច និងឯកឧត្តម កឹម សុខា កាលពីប៉ុន្មានថ្ងៃនេះ គឺព្រមានទៅលើមេដឹកនាំគណបក្សសង្គ្រោះជាតិ ដែលធ្លាប់បានប្រើយុទ្ធសាស្ត្រនយោបាយ វាយប្រហារមកលើក្រុមគ្រួសារសម្ដេច កន្លងមក។
«ធនាគារដៃគូយើងជាអ្នកកំណត់ លក្ខណៈវិនិច្ឆ័យ លើក្រដាសប្រាក់ដែលគាត់ទទួលបានពីយើង។ ការដឹកក្រដាសប្រាក់ថ្មីដុល្លាអាម៉េរិកចូលវិញ ក៏ត្រូវមានបង់សេវាដឹកជញ្ជូនធានារ៉ាប់រងដូចគ្នា ដែលត្រូវរ៉ាប់រងដោយធនាគារជាតិ។ ដូច្នេះ ការចាយវាយក្រដាសប្រាក់ដុល្លារមានភាពងាយស្រួលមួយផ្នែក ប៉ុន្តែក៏មានផលខាតដល់សេដ្ឋកិច្ចមួយផ្នែកដែរ»។ លោកស្រី ជា សិរី បានសរសេររៀបរាប់យ៉ាងលម្អិតបែបនេះ នៅលើគណនីហ្វេសប៊ុករបស់ខ្លួន នាអំឡុងបំពេញបេសកកម្មនៅប្រទេសចិន នាថ្ងៃទី២៣ ខែកក្កដា ។ ដើម្បីធានាកុំឱ្យមានការខាតបង់ផ្នែកសេដ្ឋកិច្ចដែលបណ្តាលមកពីដុល្លារូបនីយកម្មនេះ គឺទាមទារឱ្យធនាគារជាតិ ដែលអ្នករៀបចំគោលនយោបាយរូបិយវត្ថុ ត្រូវថ្លឹងថ្លែងវិធានការឱ្យបានម៉ត់ចត់ មុននឹងអនុវត្តលើសកម្មភាពអ្វីមួយ។ បើតាមលោកស្រីទេសាភិបាលធនាគារជាតិ ជម្រើសល្អសម្រាប់កម្ពុជា គឺបន្តប្រើប្រាស់ប្រព័ន្ធឌីជីថល KHQR ក្នុងការទូទាត់ថ្លៃទំនិញ ឬថ្លៃសេវាកម្មអ្វីមួយ ជាដុល្លារ ឬ ជារៀល ហើយគ្រប់គ្នាត្រូវចូលរួមលើកទឹកចិត្តភ្ញៀវទេសចរអន្តរជាតិឱ្យប្រើប្រាក់រៀលឱ្យបានច្រើន។ ដើម្បីជំរុញនូវការទូទាត់ប្រាក់តាមប្រព័ន្ធឌីជីថលនេះឱ្យបានកាន់តែប្រសើរ ធនាគារជាតិកំពុងអនុវត្តគម្រោងទូទាត់ប្រាក់ឆ្លងដែនជាមួយប្រទេសថៃ ឡាវ វៀតណាម រួមទាំងក្រុមហ៊ុនអន្តរជាតិ UnionPay របស់ចិន ផងដែរ។ ការទូទាត់ប្រាក់តាមប្រព័ន្ធឌីថលតាមរយៈការស្កេន QR Code នឹងអនុញ្ញាតឱ្យភ្ញៀវទេសចរប្រទេសទាំងនោះដែលមកកម្សាន្តនៅកម្ពុជា អាចទូទាត់ថ្លៃទំនិញ ឬថ្លៃសេវាកម្មណាមួយតាមការស្កេន KHQR របស់ធនាគារជាតិបានយ៉ាងរហ័ស និងងាយស្រួល ដោយចាំបាច់ប្រើក្រដាសប្រាក់ដុល្លារអាម៉េរិកឡើយ។ ត្រង់ចំណុចនេះ បានន័យថា នៅពេលភ្ញៀវទេសចរចិនធ្វើដំណើរកម្សាន្តនៅកម្ពុជា ភ្ញៀវទាំងនោះអាចប្រើប្រាស់កម្មវិធី UnionPay មកទូទាត់ជារូបិយវត្ថុក្នុងស្រុករបស់ខ្លួន(ប្រាក់យ័ន)នៅកម្ពុជាបានយ៉ាងងាយស្រួល ដោយគ្រាន់តែស្កេន KHQR របស់អាជីវករណាមួយនៅកម្ពុជាប៉ុណ្ណោះ ហើយប្រាក់ដែលចូលនៅក្នុងគណនីអាជីវករនោះ គឺជាលុយរៀលតែម្តង។ ការណ៍ដែលធនាគារជាតិប្រឹងប្រែងជំរុញការទូទាត់ប្រាក់តាមប្រព័ន្ធឌីជីថលនេះ គឺដើម្បីសម្រួលការទូទាត់របស់ពលរដ្ឋ ជាពិសេសភ្ញៀវទេសចរអន្តរជាតិដែលមកកាន់កម្ពុជាឱ្យកាន់តែមានភាពប្រសើរ និងមិនខាតបង់នូវអត្រាប្តូរប្រាក់ រួមទាំងសម្រួលដល់បញ្ហាក្រដាសប្រាក់ដុល្លារដែលរហែក ទក់ ប្រឡាក់...ផងដែរ។ អត្ថបទទាក់ទង ការទូទាត់ប្រាក់ទាំងរៀល និងដុល្លារ តាមប្រព័ន្ធបាគង មានជាង២០០ទ្រីលានរៀល កើន៤៥ភាគរយ ទស្សនៈ៖ តើការចាយប្រាក់រៀលចំណេញអ្វីខ្លះដល់សេដ្ឋកិច្ចជាតិ? ក្រៅពីសហការជាមួយប្រទេស និងក្រុមហ៊ុនខាងលើ ធនាគារជាតិកំពុងពង្រីកគម្រោងទូទាត់ឆ្លងដែនជាមួយប្រទេសផ្សេងទៀតក្នុងតំបន់ និងដៃគូសហការនានា ដូចជា ប្រទេសចិន ជប៉ុន ឥណ្ឌា កូរ៉េ សិង្ហបុរី ម៉ាឡេស៊ី និងក្រុមហ៊ុនអាលីផេ(Alipay) ជាដើម។ នាពេលឆាប់ៗខាងមុខនេះ ធនាគារជាតិ នឹងដាក់ដំណើរការប្រព័ន្ធទូទាត់បាគងសម្រាប់អ្នកទេសចរ ( Bakong Tourist App) ដើម្បីផ្តល់ភាពងាយស្រួលដល់ភ្ញៀវទេសចរអន្តរជាតិ ដែលមកកម្ពុជាឱ្យងាកមកប្រើប្រាស់នូវការទូទាត់ប្រាក់តាមប្រព័ន្ធឌីជីថលនេះ។ លោកស្រី ជា សិរី បានពន្យល់ថា នៅពេលភ្ញៀវទេសចរចូលមកដល់កម្ពុជា ពួកគេអាចទាញយកកម្មវិធីបាគង ( Bakong Tourist App) ដើម្បីប្រើប្រាស់បានដែរ។ បើទោះបីជាអ្នកទេសចរមិនមានគណនីធនាគារក្នុងស្រុក ដើម្បីដកលុយបំពេញនៅក្នុងកាបូបអេឡិចត្រូនិក (E-Wallet) បាគងក៏ដោយ ក៏ពួកគេអាចប្រើ Credit Card ដែលមានពីប្រទេសខ្លួន ដូចជា Visa Card, Master Card ឬ UnionPay... ជាដើម ដើម្បីទូទាត់ថ្លៃទំនិញ និងសេវាកម្មនានាបានដែរ។ ប្រព័ន្ធ«បាគង»សម្រាប់ទេសចរអន្តរជាតិ ដែលធនាគារជាតិគ្រោងដាក់ដំណើការនេះ នឹងជួយឱ្យទេសចរអន្តរជាតិងាយស្រួលទូទាត់ប្រាក់នៅកម្ពុជា។ ការណ៍នេះ មិនត្រឹមតែធ្វើឱ្យភ្ញៀវទេសចរអន្តរជាតិទទួលបានបទពិសោធថ្មី ក្នុងការទូទាត់ប្រាក់តាមប្រព័ន្ធឌីជីថល (Cash Digital Experian) នៅកម្ពុជាប៉ុណ្ណោះទេ ប៉ុន្តែវានឹងដោះស្រាយនូវបញ្ហាប្រឈមមួយចំនួននៅក្នុងវិស័យទេសចរណ៍។ នេះបើតាមលោកស្រី ជា សិរី ដែលថ្លែងនៅក្នុងសន្និបាតបូកសរុបលទ្ធផលការងារប្រចាំឆមាសទី១របស់ធនាគារជាតិ នាថ្ងៃទី១៩ ខែកក្កដា។ លោកស្រី បានបញ្ជាក់ថា៖« នេះនឹងអាចដោះស្រាយនូវបញ្ហាប្រឈមមួយចំនួនរបស់ទេសចរយើង ជាពិសេសនៅខេត្តសៀមរាប ដែលប្រឈមក្នុងការចាយក្រដាស[ដុល្លារ]ធំ»។ ក្នុងចំណោមប្រព័ន្ធទូទាត់ទាំងអស់ ប្រព័ន្ធបាគងបានបំពេញមុខងារកាន់តែសម្បូរបែបដល់អ្នកប្រើប្រាស់ដែលបានជំរុញឱ្យការប្រើប្រាស់ប្រព័ន្ធនេះកើនឡើងជាបន្តបន្ទាប់ និងរួមចំណែកក្នុងការលើកកម្ពស់បរិយាប័ន្នហិរញ្ញវត្ថុនិងលើកមុខមាត់កម្ពុជាលើឆាកអន្តរជាតិ។ បច្ចុប្បន្ន ធនាគារដែលជាសមាជិកប្រព័ន្ធបាគងរបស់ធនាគារជាតិនៃកម្ពុជា មានចំនួន៧៤គ្រឹះស្ថាន។ ក្នុងនោះមាន៥៨គ្រឹះស្ថាន បានដាក់ដំណើរការប្រព័ន្ធនេះជាផ្លូវការ ខណៈ១៦គ្រឹះស្ថានទៀត កំពុងបន្តធ្វើ សន្ធានកម្មប្រព័ន្ធ។ អតិថិជនដែលចុះឈ្មោះប្រើប្រាស់ប្រព័ន្ធនេះផ្ទាល់មានចំនួន ៦២៤,៥ពាន់គណនី កើន២២,៨ពាន់លានគណនី ធៀបនឹងចុងឆ្នាំ២០២៣។ ដោយឡែក អតិថិជនដែលមានគណនីធនាគារ/អីវ៉ាឡេត(E-Wallet) នៅគ្រឹះស្ថានធនាគារនិងហិរញ្ញវត្ថុ និងគ្រឹះស្ថានផ្តល់សេវាទូទាត់សងប្រាក់ដែលអាចធ្វើប្រតិបត្តិការតាមប្រព័ន្ធបាគង (Customer Reached) មានប្រមាណ ៣០ លានគណនី (កើនឡើង ១០ភាគរយ ធៀបនឹងចុងឆ្នាំ២០២៣) ដោយប៉ាន់ប្រមាណស្មើនឹង ១,៧ ដងនៃចំនួនប្រជាជនសរុប។ នេះបើយោងតាមរបាយការណ៍ប្រចាំឆមាសទី១របស់ដែលធនាគាជាតិដែលទើបចេញផ្សាយនាថ្ងៃទី១៩ ខែកក្កដា៕	ភ្នំពេញ៖ ធនាគារជាតិនៃកម្ពុជា មិនមែនជាអ្នកបោះពុម្ពក្រដាសប្រាក់ដុល្លារអាម៉េរិកទេ ហើយក៏គ្មានសិទ្ធិ កាត់ ឬដុតក្រដាសប្រាក់ដុល្លារ ដែលចាស់ ទក់ រហែកចោលនោះទេ។ នេះជាការលើកឡើងសាជាថ្មីរបស់លោកស្រី ជា សិរី ទេសាភិបាលធនាគារជាតិ ដែលបានបញ្ជាក់ថា រាល់ប្រតិបត្តិការទាំងនេះ ធនាគារជាតិត្រូវជួលក្រុមហ៊ុនដឹកជញ្ជូន និងបង់សេវាធានារ៉ាប់រង ដើម្បីដឹកឱ្យធនាគារដៃគូដែលមានសិទ្ធិផ្ទាល់ ឬ ដោយប្រយោល ជាមួយធនាគារកណ្តាលអាម៉េរិកក្នុងការគ្រប់គ្រងក្រដាសប្រាក់ដុល្លារនេះ។
អតិផរណាប្រចាំខែធ្នូ ឆ្នាំ២០២៣ របស់អាហ្សង់ទីនបានកើនឡើងដល់ ២១១ភាគរយ បើធៀបនឹងរយៈពេលដូចគ្នាកាលពីឆ្នាំមុន ដែលវាជាកម្រិតខ្ពស់បំផុតចាប់តាំងពីដើមទសវត្សរ៍ទី៩០។ នេះបើតាមទីភ្នាក់ងារព័ត៌មាន Reuters បានដកស្រង់ទិន្នន័យពីទីភ្នាក់ងារស្ថិតិរបស់អាហ្សង់ទីន។ បើប្រៀបធៀបទៅនឹងខែវិច្ឆិកា សន្ទុះអតិផរណាបានកើនឡើង ២៥,៥ភាគរយ។ ល្បឿននេះគឺទាបជាងការព្យាកររបស់អ្នកសេដ្ឋកិច្ច។ តួលេខចុងក្រោយនេះ ធ្វើឱ្យអាហ្សង់ទីននាំមុខដាច់វេណេស៊ុយអេឡា ដោយក្លាយជាប្រទេសដែលមានអតិផរណាខ្ពស់បំផុតនៅអាម៉េរិកឡាទីន។ នៅខែធ្នូ ឆ្នាំ២០២៣ អតិផរណានៅវ៉េណេស៊ុយអេឡាបានធ្លាក់ចុះមកត្រឹម ១៩៣ភាគរយ។ អត្រាអតិផរណាក្នុងពេលបច្ចុប្បន្ននៅតែខ្ពស់បំផុតចាប់តាំងពីដើមទសវត្សរ៍ឆ្នាំ ១៩៩០ មក។ អាហ្សង់ទីនបានធ្លាក់ចូលទៅក្នុងអតិផរណាកម្រិតខ្ពស់រយៈពេលវែង ដោយធ្វើឲ្យតម្លៃអាហារបានកើនឡើងយ៉ាងឆាប់រហ័ស។ ប្រធានាធិបតីថ្មីលោក Javier Milei ចង់អនុវត្តគោលនយោបាយតឹងរ៉ឹង ដើម្បីកាត់បន្ថយអតិផរណា ឱនភាពសារពើពន្ធ និងបង្កើនថវិការដ្ឋាភិបាលឡើងវិញ។ យ៉ាងណា លោកបញ្ជាក់ថា វាត្រូវការពេលវេលា ហើយអ្វីៗអាចនឹងកាន់តែអាក្រក់ជាងនេះ មុននឹងត្រឡប់មកធូរស្រាលជាបណ្តើរៗ។ អាហ្សង់ទីនក៏រងឥទ្ធិពលពីខាងក្រៅដែលនាំឲ្យមានការកើនឡើងអតិផរណាដូចប្រទេសនានានៅទូទាំងពិភពលោកដូចជា សង្រ្គាមនៅអ៊ុយក្រែន ភាពតានតឹងនៃខ្សែច្រវាក់ផ្គត់ផ្គង់ និងការកើនឡើងយ៉ាងខ្លាំងនៃការចំណាយសាធារណៈ។ យ៉ាងណា អ្នកសេដ្ឋកិច្ចជាច្រើនយល់ថា បញ្ហាចម្បងស្ថិតនៅក្នុងប្រទេសខ្លួនច្រើនជាង។ ប្រទេសនេះ មានការចំណាយច្រើនជាងចំណូលដែលទទួលបាន។ ការថែទាំសុខភាព ការអប់រំ ថាមពល និងសេវាសាធារណៈនៅទីនេះត្រូវបានឧបត្ថម្ភធនច្រើន ឬឥតគិតថ្លៃក៏មាន។ ដូច្នេះ ដើម្បីប៉ះប៉ូវការខ្វះខាត ពួកគេបានបង្កើនការបោះពុម្ពប្រាក់ប៉េសូ (រូបិយប័ណ្ណអាហ្សង់ទីន)។ សេដ្ឋវិទូជាច្រើនយល់ថា គោលនយោបាយបោះពុម្ពប្រាក់ និងការបាត់បង់ទំនុកចិត្តរបស់ប្រជាជនលើប្រាក់ប៉េសូបានធ្វើឱ្យសេដ្ឋកិច្ចអាហ្សង់ទីនធ្លាក់ចូលទៅក្នុងស្ថានភាពដូចបច្ចុប្បន្ន៕	អាហ្សង់ទីនទើបតែបាននាំមុខវ៉េណេស៊ុយអេឡាក្លាយជាប្រទេសដែលមានអតិផរណាខ្ពស់គេបំផុតនៅអាម៉េរិកឡាទីនដែលមានអត្រា ២១១ភាគរយកាលពីខែធ្នូ ឆ្នាំ២០២៣ ។ ការចំណាយលើសេវាសាធារណៈច្រើន ធ្វើឲ្យរដ្ឋាបាលអាហ្សង់ទីនបង្ខំចិត្តបោះពុម្ពក្រដាសប្រាក់ច្រើន ជាហេតុបណ្តាលឲ្យប្រទេសនេះមានកំណើនអតិផរណាខ្ពស់។
សព្វថ្ងៃ កសិករមួយចំនួន កាន់តែចាប់អារម្មណ៍ ដាំដំណាំឈើរី និងដំណាំមួយចំនួនទៀត ដែលមានប្រភពពីប៉ែកអឺរ៉ុប។ ដ្បិតថាធ្លាប់មានកសិករខ្លះ ដាំឈើរីនៅកម្ពុជា ទទួលបានផល តែក្រសួងកសិកម្ម មិនទាន់សិក្សាពីការដាំដំណាំនេះ នៅក្នុងលក្ខខណ្ឌអាកាសធាតុត្រូពិកដូចកម្ពុជានៅឡើយ។ លោក ហ៊ាន វណ្ណហនអគ្គលេខាធិការនៃក្រសួងកសិកម្ម រុក្ខាប្រមាញ់ និងនេសាទបានបង្ហោះសារលើគណនីហ្វេសប៊ុកដាស់តឿនដល់កសិករ ដែលមានបំណងដាំឈើរី ឱ្យគិតគូរមុននឹងសម្រេចចិត្តដាំឈើរី ដោយមិនត្រូវដាំតាមការបំផុសបំផុលរបស់ឈ្មួញខិលខូចនោះទេ។ មន្ត្រីកសិកម្មរូបនេះ បានសរសេររៀបរាប់ដូច្នេះ៖«ដំណាំឈើរី ពិតជាមិនរើសដីពិតមែន។ តែជាទូទៅ មិនអាចដាំនៅកម្ពុជាបានទេ ព្រោះវានឹងមិនចេញផ្កានិងផ្លែ។ វាអាចដុះនៅស្រុកយើង តែមិនបានផលនោះទេ។ ដូច្នេះកសិករមិនគួរចំណាយលុយទិញកូន តាមការផ្សព្វផ្សាយ យកទៅដាំឡើយ»។ ជុំវិញបញ្ហានេះ លោក គៀន សុភាប្រធាននាយកដ្ឋានដំណាំរួមផ្សំ នៃក្រសួងកសិកម្ម ក៏បានអះអាងដូចគ្នាដែរ។ សម្រាប់លោកគៀន សុភា ការណ៍ដែលឈ្មួញផ្សព្វផ្សាយឱ្យកសិករដាំឈើរី និងដំណាំដែលមានប្រភពពីអឺរ៉ុបដទៃទៀតដើម្បីតែប្រយោជន៍ខ្លួន ជាទង្វើអសីលធម៌មួយ។ ប្រធាននាយកដ្ឋានដំណាំរួមផ្សំ រូបនេះអំពាវនាវឱ្យឈ្មួញទាំងនោះគួរបញ្ឈប់ផ្សព្វផ្សាយផ្ទុយពីការពិតបែបនេះ ព្រោះមិនទាន់មានការសិក្សាច្បាស់លាស់ណាមួយពីការដាំ«ឈើរី»នៅកម្ពុជានៅឡើយ។ លោក គៀន សុភា បញ្ជាក់ដូច្នវ៖«យើងមិនបានសិក្សានៅឡើយដោយដំណាំទាំងនេះ ជាដំណាំសម្រាប់តំបន់ត្រជាក់។ យើងមិនដឹងថា តើឈ្មួញនាំចូលពីប្រភពណា? តើគេបានដាំសាកល្បងនៅប្រទេសយើង ប៉ុន្មានឆ្នាំហើយ? លទ្ធផលទទួលបានដូចម្តេច?អ្នកចង់ដាំ គួរស្វែងយល់ឲ្យច្បាស់សិន មុនសម្រេចចិត្តវិនិយោគ»៕ លោក ហ៊ាន វណ្ណហន អគ្គលេខាធិការក្រសួងកសិកម្ម រុក្ខាប្រមាញ់ និងនេសាទ លោក គៀន សុភា ប្រធាននាយកដ្ឋានដំណាំរួមផ្សំនៃក្រសួងកសិកម្ម	លោក ហ៊ាន វណ្ណហន អគ្គលេខាធិការនៃក្រសួងកសិកម្ម បានស្នើឱ្យកសិករក្នុងស្រុក ពិចារណា និងស្វែងយល់ពីដំណាំ«ឈើរី»ឱ្យបានច្បាស់លាស់ជាមុន មុននឹងនាំយកដំណាំនេះ មកដាំដុះនៅក្នុងប្រទេសកម្ពុជា។ ការស្នើនេះ ធ្វើឡើងបន្ទាប់ពីមានឈ្មួញឃោសនាលក់ដំណាំនេះនៅបណ្តាញសង្គមហ្វេសប៊ុក ហើយពួកគេអះអាងថា ដំណាំនេះអាចដាំដុះបានផលល្អ នៅក្នុងប្រទេសកម្ពុជាទៀតផង។ មន្ត្រីនៃក្រសួងកសិកម្ម គូសបញ្ជាក់ថា ឈើរី ជាដំណាំរើសដី និងមិនសមស្របនឹងអាកាសធាតុនៅកម្ពុជានោះទេ។ វាជាផ្លែឈើ ដែលពេញនិយមដាំដុះនៅតំបន់អឺរ៉ុបដែលមានអាកាសធាតុត្រជាក់។
ដោយយល់យ៉ាងច្បាស់អំពីតម្រូវការរបស់អតិថិជនរបស់ខ្លួន ភោជនីយដ្ឋានផាកកាហ្វេ ដែលជាភោជនីយដ្ឋាន មួយមានការគិតគូជាមុន ហើយបានត្រៀមខ្លួនរួចជាស្រេច ដើម្បីបន្តផ្តល់ជូនសេវាម្ហូបអាហារ កាហ្វេ ភេសជ្ជៈ ទោះបីក្នុងកាលៈទេសៈប្រែប្រួលយ៉ាងក៏ដោយ។ ដើម្បីបំពេញតម្រូវការជូនដល់អតិថិជនរបស់ខ្លួន ភោជនីយដ្ឋានផាកកាហ្វេ បានដាក់លក់ប្រភេទមុខម្ហូប ដែល ងាយស្រួលក្នុងការចំអិននៅផ្ទះ គឺងាយៗដូចឆុងមីកញ្ចប់ពិសេសទទួលបានរសជាតិយ៉ាងឈ្ងុយឆ្ងាញ់ ដែលជារសជាតិដើមពីផាកកាហ្វេ។ មុខម្ហូបដែលងាយស្រួលចំអិននៅផ្ទះគឺមានដូចជា៖ ខគោ ខកង្កែប និង ស៊ុបមាន់ខ្មៅ ដែលបានរៀបចំវេចខ្ចប់យ៉ាងមានអនាម័យ ងាយស្រួលទុកដាក់ពិសេសគឺអាចរក្សាទុកបានរយៈពេលយូរផងដែរ ដោយទុកនៅកន្លែងកក។ លោក ឈុំ យៀង ដែលជាអ្នកជំនាញខាងម្ហូបអាហារប្រចាំផាកកាហ្វេផ្ទាល់ បានរៀបរាប់ថា សម្រាប់ម្ហូបដែល ងាយស្រួលចំអិននៅផ្ទះដែលផាកកាហ្វេបានដាក់លក់ជូនអតិថជនទាំងអស់នេះគឺពិតជាងាយស្រួលចំអិនប្រៀបដូចការឆុងមីកញ្ចប់ ដែលអ្នកគ្រប់ៗគ្នាមិនថាប្រុសស្រីគឺអាចធ្វើបានទាំងអស់គ្នា ហើយបានផ្តល់អត្ថប្រយោជន៌ច្រើន ហើយអាចសន្សំសំចៃពេលវេលា នឹងថវិកាបានច្រើនសម្រាប់នៅក្នុងគ្រាដ៏លំបាកមួយនេះ ដែលប្រជាជនយើងមានភាពលំបាកក្នុងការស្វែងរកម្ហូបអាហារដែលឈ្ងុយឆ្ងាញ់ សុវត្ថិភាព អនាម័យ។ គួរបញ្ជាក់ផងដែរថាសម្រាប់ម្ហូបដែលងាយស្រួលចំអិននៅផ្ទះគឺមានដាក់លក់នៅតែកម្មវិធីទូរសព្ទដៃផាកកាហ្វេ (Park Café Mobile App) ឬលោកអ្នកអាចតេកុម្ម៉ង់តាមរយៈលេខ ០២៣ ៩៩០ ៩៩០ ជាមួយតម្លៃដ៏ពិសេសមិនធ្លាប់មានពីមុនមក។ សម្រាប់ការតំឡើងកម្មវិធីទូរសព្ទដៃផាកកាហ្វេ (Park Café Mobile App) សូមចូលតាមតំណរភ្ជាប់ដូចខាងក្រោមនេះ៖ bit.ly/3lbHSCi - ទាញយកកម្មវិធី Park Cafe App លើទូរស័ព្ទដៃ៖ (ពិសេសសម្រាប់លោកអ្នក Install App ថ្មីឥឡូវនេះ គឺទទួលបាននូវ Promotion Code ចំនួន $3.00 x 5ដង ប្រើចំនួន 5ដង សម្រាប់កុម៉្មង់តាម App Park Cafe) (អត្ថបទពាណិជ្ជកម្ម)	រដ្ឋាភិបាលបានចេញសម្រេចបន្តការបិទខ្ទប់ ( Lockdown) ភ្នំពេញ និងក្រុងតាខ្មៅ ខេត្តកណ្តាលរយៈពេល៧ថ្ងៃ ទៀត រីឯផ្សារដ្ឋនៅទូទាំងរាជធានីក៏ត្រូវបិទបណ្តោះអាសន្នផងដែរដើម្បីទប់ស្កាត់ការរាលដាលកូវីដ-១៩។ កត្តានេះ នាំឲ្យប្រជាជនមួយចំនួន មិនអាចចេញក្រៅទិញរបស់របរបានច្រើនដង ហើយអ្នកខ្លះ ពិបាកក្នុងការជ្រើសរើសប្រភេទម្ហូបដែលអាចទុកបានរយៈពេលយូរ ងាយស្រួលចំអិន ពិសេសសម្រាប់អ្នកដែលមានតួនាទីត្រូវធ្វើការពីផ្ទះ។
បច្ចុប្បន្ន ក្រុមហ៊ុន Enercam Resource Co. ltd របស់ប្រទេសកាណាដា កំពុងសិក្សាលទ្ធភាពវិនិយោគក្នុងការបូមប្រេង ដែលនៅសល់ជិត២០ម៉ឺនបារ៉ែលទៀតពីប្លុកA បន្តពីក្រុមហ៊ុន KrisEnergy ដែលបូមប្រេងបានចំនួន ២៩០ ២៥៤បារ៉ែល។ លោក ម៉េង សក្តិធារ៉ា ថ្លែងបែបនេះក្នុងនៅក្នុងសន្និសីទកាសែតស្តីពី«សមិទ្ធផលសម្រេចបានរយៈពេល៥ឆ្នាំរបស់ក្រសួងរ៉ែ និងថាមពល» នៅទីស្តីការគណៈរដ្ឋមន្ត្រី កាលព្រឹកថ្ងៃទី៩សីហា។ រដ្ឋលេខាធិការក្រសួងរ៉ែ និងថាមពលរូបនេះនិយាយដូច្នេះ៖ «យើងនៅសល់ប្រេងជិត២០ម៉ឺនបារ៉ែលទៀត ដែលត្រូវបូមយកបន្តមកទៀត[...]។ ឥឡូវនេះ ក្រុមការងារក្រសួងរ៉ែ និងក្រុមហ៊ុន Enercam កំពុងសិក្សារួមគ្នាដើម្បីចាប់ផ្តើមដំណើរការបូមប្រេងពីប្លុកAនេះឡើងវិញ ក្នុងពេលឆាប់ៗនេះ»។ លោក ម៉េង សក្តិធារ៉ា រដ្ឋលេខាធិការក្រសួងរ៉ែ និងថាមពល ។ រូបថត៖ អង្គភាពអ្នកនាំពាក្យរាជរដ្ឋាភិបាល បើតាមលោក ម៉េង សក្តិធារ៉ា ប្រេងនៅប្លុកAនេះ គឺមានសក្កានុពលធំណាស់ ដោយសារធនធានប្រេងនៅប្លុកនេះ គឺមានលក្ខណៈពាណិជ្ជកម្ម ហើយត្រូវបានបញ្ជាក់ពីក្រុមហ៊ុនអន្តរជាតិរួចមកហើយ។ កន្លងមក ក្រមហ៊ុន KrisEnergy របស់ប្រទេសសិង្ហបុរី និងក្រុមហ៊ុន Chevron របស់សហរដ្ឋអាម៉េរិក បានចំណាយទុនអស់ជិត២០០លានដុល្លារ ក្នុងការសិក្សាស្រាវជ្រាវអំពីប្រេងទាំង៥អណ្តូងនៅប្លុក A នេះ ។ នេះជាការបញ្ជាក់បន្ថែមរបស់លោក សក្តិធារ៉ា។ សូមរំឭកថា ផលិតកម្មប្រេងកាតលើកដំបូង និងជាប្រវត្តិសាស្ត្ររបស់កម្ពុជា ត្រូវបានដំណើរការ ដោយក្រុមហ៊ុន KrisEnergy នៅតំបន់អប្សរានៃប្លុកA កាលពីថ្ងៃទី២៩ ធ្នូ ឆ្នាំ២០២០។ មកទល់ខែឧសភា ឆ្នាំ២០២១ ក្រុមហ៊ុននេះ បូមប្រេងពីប្លុកA បានជិត៣០ម៉ឺនបារ៉ែល។ បន្ទាប់មកក្រុមហ៊ុនអន្តរជាតិមួយនេះ បានប្រកាសក្ស័យធន នាអំឡុងខែមិថុនា ឆ្នាំ២០២១ ព្រោះតែជួបនឹងវិបត្តិហិរញ្ញវត្ថុ ហើយប្រេងទាំងជិត៣០ម៉ឺនបារ៉ែលរបស់កម្ពុជានោះ ត្រូវបានម្ចាស់កប៉ាល់ MT Strovolos ដែលម្ចាស់បំណុលក្រុមហ៊ុន KrisEnergyលួចដឹកចេញពីកម្ពុជា។ អត្ថបទទាក់ទង កម្ពុជានឹងបាន៧០ភាគរយនៃតម្លៃប្រេងឆៅជិត៣០ម៉ឺនបារ៉ែល ដែលបាត់កន្លងមក បច្ចុប្បន្ន ប្រេងឆៅរបស់កម្ពុជាទាំងជិត៣០ម៉ឺនបារ៉ែលដែលម្ចាស់កប៉ាល់ MT Strovolos បានលួចនោះ ក្រសួងរ៉ែ និងថាមពល កំពុងប្តឹង និងចរចាតាមច្បាប់ផ្លូវ ដើម្បីទាមទារយកមក វិញ។ បើតាម លោក ម៉េង សក្តិធារ៉ា ការចរចាជាមួយម្ចាស់កប៉ាល់ MT Strovolos រំពឹងចុះកិច្ចព្រមព្រៀងជាមួយគ្នានៅដំណាច់ខែកញ្ញា ឆ្នាំ២០២២។ លោក អះអាងថា កម្ពុជានឹងបានប្រយោជន៍ ៧០ភាគរយនៃតម្លៃប្រេងឆៅសរុបទាំងជិត៣០ម៉ឺនបារ៉ែលនេះ៕	ប្រេងនៅតំបន់អប្សរានៃប្លុក A គឺនៅសល់ជិត២០ម៉ឺនបារ៉ែលទៀត ដែលបច្ចុប្បន្នក្រុមហ៊ុនមកពីប្រទេសកាណាដា កំពុងសិក្សាលទ្ធភាពនិងវិនិយោគលើវិស័យបូមប្រេងនៅប្លុកនេះ បន្តពីក្រុមហ៊ុន KrisEnergy ដែលបានក្ស័យធន។ លោក ម៉េង សក្តិធារ៉ា រដ្ឋលេខាធិការក្រសួងរ៉ែ និងថាមពល បញ្ជាក់ថា ប្រេងរបស់កម្ពុជាដែលក្រុមហ៊ុន KrisEnergy បូមបានជិត៣០ម៉ឺនបារ៉ែលពីប្លុកAកន្លងមកនេះ គឺស្មើនឹងពាក់កណ្តាលនៃធនធានប្រេង ដែលមាននៅក្នុងអណ្តូងទាំង៥នៃប្លុកនេះ។
វចនានុក្រម សម្តេចព្រះសង្ឃរាជ ជួន ណាត បានពន្យល់ពាក្យ «អាចារ» សំដៅដោយការប្រព្រឹត្ត, ចរិយា,ឫក, ឫកពា, មារយាទ, ឫកមារយាទ, បែបបទសណ្តាប់ធ្នាប់។ មានអាចារល្អ មានឫកពាល្អ។ ចំណែក«អាចារ្យ» អ្នកប្រដៅ ឬអ្នកហាត់មារយាទ, អ្នកប្រព្រឹត្តល្អ អ្នកកាន់ត្រឹមត្រូវ, អ្នកបង្រៀន និងផ្តល់ចំណេះដល់គេ។ សិស្សមានវិជ្ជាល្អដោយសារតែមានអាចារ្យដ៏ល្អខិតខំបង្រៀន៕	ពាក្យថា «អាចារ» និង«អាចារ្យ» មានសូរសព្ទដូចគ្នា តែន័យខុសគ្នាស្រឡះ។
ពាក្យទាំងនោះ មានដូចជា ទេវី ឬ ទេពី, ទេវតា ឬ ទេពតា, វង្ស ឬ ពង្ស, វានរ ឬ ពានរ, វានរី ឬ ពានរី, វិធី ឬ ពិធី, វិធុរ ឬ ពិធុរ, វិន័យ ឬ ពិន័យ, វិឃាត ឬ ពិឃាត, វិចិត្រ ឬ ពិចិត្រ, វិជ័យ ឬ ពិជ័យ, វិសាខ ឬ ពិសាខ, វិសាល ឬ ពិសាល, វិរុទ្ធ ឬ ពិរុទ្ធ, វិសុទ្ធិ ឬ ពិសុទ្ធិ, វិសិដ្ឋ ឬ ពិសិដ្ឋ, វិសេស ឬ ពិសេស, វិស្ណុ ឬ ពិស្ណុ, វិរោធ ឬ ពិរោធ ។ល។ ទោះពាក្យខាងលើ អាចសរសេរបានពីរបែប ពោលគឺ មួយ ប្រើអក្សរ «វ» ហើយមួយទៀត ប្រើអក្សរ «ព» ក៏ដោយ តែពាក្យទាំងនោះ នៅរក្សាអត្ថន័យតែមួយ។ ជាក់ស្តែង ដូចជាពាក្យ វង្ស ឬ ពង្ស នៅតែមានអត្ថន័យដូចគ្នាថា «ត្រកូល, ពូជ, អម្បូរ»។ ពាក្យ វង្ស ឬ ពង្ស មិនបានប្រែប្រួលអត្ថន័យ ដោយសារតែការសរសេរខុសគ្នានោះទេ។ ការបកស្រាយនេះ គឺពឹងផ្អែកលើវចនានុក្រម សម្តេច ជួន ណាត ជាគោល៕	នៅក្នុងភាសាខ្មែរ ពេលខ្លះ អក្សរ «វ» អាចផ្លាស់ប្តូរទៅជា អក្សរ «ព» បាន។ ពាក្យនោះ នៅមានអត្ថន័យដើម ដដែល ទោះបំលែងអក្សរ «វ» ទៅជាអក្សរ «ព» ក៏ដោយ។
អគារតាំងបង្ហាញរថយន្តនេះ សាងសង់ឡើងដោយផ្ដោតសំខាន់លើការផ្ដល់នូវបទពិសោធន៍ប្រកបដោយភាពច្នៃប្រឌិត និងលេចធ្លោ ដល់អតិថិជនកម្ពុជា ហើយវត្តមានវបស់វាគឺជាការផ្ដល់ទំនុកចិត្តលើការប្ដេជ្ញារបស់ឡិចស៊ឺសចំពោះទីផ្សារកម្ពុជា។ ដោយប្រើប្រាស់បច្ចេកវិទ្យាទំនើប ជាមួយរចនាបថសហសម័យ លាយបញ្ចូលនឹងរចនាបថដែលបំផុសគំនិតចេញពីវប្បធម៌កម្ពុជា អគារតាំងបង្ហាញរថយន្តនេះត្រូវបានចាត់ទុកថាជាសំណង់ស្ថាបត្យកម្មដ៏ល្អឯក ដែលអាចនឹងផ្ដល់ជូននូវអារម្មណ៍រំភើបដល់អ្នកស្នេហារថយន្តទាំងឡាយ។ ជាការឆ្លុះបញ្ចាំងនូវពាក្យស្លោក Experience Amazing (ទទួលយកបទពិសោធន៍អស្ចារ្យ) របស់ម៉ាកឡិចស៊ឺស អគារតាំងបង្ហាញរថយន្ត នេះបានរៀបចំឡើងដើម្បីបង្ហាញអំពីការរចនា គំនិតច្នៃប្រឌិត រួមផ្សំនឹងការលើកកម្ពស់នៃបទពិសោធន៍ តាមរយៈចំណុចតូចៗជាច្រើនដែលបានរៀបចំឡើងយ៉ាងសម្រិតសម្រាង។ ជាក់ស្ដែងនៅទីធ្លាខាងមុខនៃ អគារតាំងបង្ហាញរថយន្ត បានរចនាយកលំនាំតាមអក្សរ L នៃម៉ាកឡិចស៊ឺស ខណៈនៅផ្នែកខាងមុខមានដំឡើងដោយផ្ទាំងកញ្ចក់ដ៏ខ្ពស់ ដើម្បីឆ្លុះយកពន្លឺធម្មជាតិចូលមកខាងក្នុង ពេលដែលពន្លឺធម្មជាតិចាំងលើថ្មម៉ាបពណ៌សដែលបានក្រាលនៅផ្នែកខាងក្នុង កាន់តែបង្កើនសម្រស់នៃ អគារតាំងបង្ហាញរថយន្តមួយនេះមួយកម្រិតទៀត។ នៅផ្នែកខាងក្នុងក៏មានតុបតែងដោយឈើប្រណិត រួមជាមួយ នឹងការរំលេចនូវក្រឡាសូត្រមាសខ្មែរដែលជាវប្បធម៌ប្រពៃណីរបស់កម្ពុជាផងដែរ។ ការរចនាដែលឆ្លុះបញ្ចាំងពីសិល្បៈវប្បធម៌ប្រពៃណីខ្មែរ បានតុបតែងលំអគ្រប់ជ្រុងចាប់ពីកន្លែងទទួលភ្ញៀវ រហូតដល់កន្លែងបម្រើសេវាកម្មរថយន្ត តាមរយៈការដាក់តាំងនូវល្ខោន ស្រមោលស្បែកធំដែលជាសម្បត្តិបេតិកភណ្ឌវប្បធម៌ពិភពលោកនៃអង្គការយូណេស្កូ។ ចំនុចដែលកាន់តែពិសេសទៀត នៅកន្លែងអង្គុយរងចាំ ក៏មានរចនានូវចម្រឹងសរសរបង្អួច ដែលបានយកលំនាំចេញពីចម្រឹងបង្អួចនៃប្រាសាទអង្គរវត្ត។ គួរដឹងថា អគារតាំងបង្ហាញរថយន្ត ដំបូងគេរបស់ឡិចស៊ឺស មានចែកចេញជាបីទីតាំង ផ្សេងគ្នា ដោយទីតាំងទីមួយត្រូវបានប្រើប្រាស់ជាច្រកចូល ហើយក្នុងនោះមានបង្កប់ នូវបន្ទប់ទទួលរថយន្ត ជាមួយនឹងតំបន់ផ្ដល់សេវាកម្មរថយន្ត ដែលមានទីធ្លាធំទូលាយ មានការរួមបញ្ចូលគ្នារវាងរចនាបថទាន់សម័យ ជាមួយនឹងវប្បធម៌ប្រពៃណីកម្ពុជា។ ទីតាំងទីពីរឯណោះវិញ ត្រូវបានប្រើប្រាស់សម្រាប់ជាសាលតាំងបង្ហាញរថយន្ត បន្ទប់ប្រឹក្សាយោបល់ និងបន្ទប់ VIP ដែលនៅទីតាំងនេះមានតុបតែងដោយថ្មម៉ាបពណ៌ស ពិដានឈើដ៏ប្រណិត ក៏ដូចជាសូត្រមាសខ្មែរផងដែរ។ ទីតាំងចុងក្រោយ ត្រូវបានប្រើប្រាស់សម្រាប់ជាតំបន់ទទួលភ្ញៀវ និងតំបន់តាំងបង្ហាញ វត្ថុអនុស្សាវរីយ៍របស់ឡិចស៊ឺស។ ស្របតាមការរចនាឡើង នៃ អគារតាំងបង្ហាញរថយន្តទាំងមូល ទីតាំងទីបីនេះ បានច្នៃបញ្ចូលនូវវប្បធម៌ប្រពៃណីខ្មែរ ដែលមានជាសិប្បកម្មឈើ និងផ្ទាំងគំនូរខ្មែរ ជាមួយនឹងរចនាបថសម័យទំនើបនៃ អគារតាំងបង្ហាញរថយន្តរថយន្តប្រណិត។ ការបង្ហាញខ្លួននៃ អគារតាំងបង្ហាញរថយន្តផ្លូវការនេះ ប្រៀបបានជាសមិទ្ធផលសំខាន់ មួយសម្រាប់ឡិចស៊ឺស ដែលអាចឆ្លុះបញ្ចាំងអំពីកិច្ចខិតខំប្រឹងប្រែងរបស់ឡិចស៊ឺស ក្នុងការផ្ដល់ជូននូវប្រណិតភាពដែលបង្កើតឡើងជាពិសេសសម្រាប់អតិថិជនកម្ពុជា ក៏ដូចជាសម្រាប់អតិថិជននៅជុំវិញពិភពលោក។ លោក Preston Tan នាយកប្រតិបត្តិនៃឡិចស៊ឺសប្រចាំនៅតំបន់អាស៊ី បានបង្ហាញអារម្មណ៍រំភើបបែបនេះថា ៖ អាស៊ីគឺជាទីផ្សារសំខាន់មួយសម្រាប់ឡិចស៊ឺស។ ក្នុងនាមជាប្រទេសទី៨នៅអាស៊ី ដែលមាន អគារតាំងបង្ហាញរថយន្តឡិចស៊ឺសផ្លូវការ យើងរីករាយចំពោះអ្វីដែលយើងអាចនាំមកកាន់ទីផ្សារប្រណិតនៅកម្ពុជា។ ពួកយើងបានមើលឃើញពីឱកាស ស្របពេលដែលសេដ្ឋកិច្ចនៃប្រទេសនេះ (ប្រទេសកម្ពុជា) មានការរីកចម្រើន។ នេះគ្រាន់តែជាការចាប់ផ្ដើមប៉ុណ្ណោះ យើងនឹងនាំមកនូវផលិតផលគួរឲ្យចាប់អារម្មណ៍ និងលើកកម្ពស់បទពិសោធន៍នៅកម្ពុជានាពេលអនាគត។ ការតាំងចិត្តរបស់ឡិចស៊ឺសសម្រាប់ទីផ្សារកម្ពុជា មិនត្រឹមតែបានឆ្លុះបញ្ចាំងតាមរយៈ ចំណុចតូចៗក្នុង អគារតាំងបង្ហាញរថយន្ត ថ្មីរបស់ខ្លួននោះទេ ប៉ុន្តែក៏បានសបញ្ជាក់ យ៉ាងច្បាស់តាមរយៈការប្ដេជ្ញាដ៏យូរអង្វែង ចំពោះ អ្នកប្រើប្រាស់រថយន្តនៅកម្ពុជា។ ឧកញ៉ា គង់ នួន ប្រធាននៃឡិចស៊ឺសប្រចាំនៅកម្ពុជា បានមានប្រសាសន៍ថា ៖ យើងបានយកចិត្តទុកដាក់ជាបំផុតក្នុងការចូលរួមចំណែកក្នុងកំណើននៃសេដ្ឋកិច្ចកម្ពុជា តាមរយៈការផ្ដល់ជូនផលិតផល និងសេវាកម្មប្រណិត ទៅដល់អតិថិជនកម្ពុជាជំនាន់ថ្មី។ អគារតាំងបង្ហាញរថយន្តនេះគឺ ជាការបោះជំហានដំបូងសម្រាប់ឡិចស៊ឺសក្នុងការឆ្ពោះ ទៅមុខក្នុងទីផ្សារដ៏រស់រវើកមួយនេះ ហើយយើងសង្ឃឹមថាការមកដល់នៃឡិចស៊ឺសនៅ កម្ពុជា នឹងនាំមកនូវការផ្លាស់ប្ដូរសំខាន់នៅក្នុងសង្គម។ នៅក្នុងប្រទេសដែលពលរដ្ឋជីវភាពស្ដុកស្ដម្ភមានការកើនឡើង និងបានចូលរួមចំណែក គួរឲ្យកត់សម្គាល់ទៅក្នុងសេដ្ឋកិច្ចជាតិ ពួកយើងជឿជាក់ថា ឡិចស៊ឺសគឺ ជាផ្នែកមួយដ៏សំខាន់ក្នុងការកែប្រែមុខមាត់ និងរបៀបរស់នៅរបស់ពួកគេ។ ដើម្បីអបអរសាទរដល់ការបើកដំណើរការអគារតាំងបង្ហាញរថយន្ត ផ្លូវការដំបូងនៅកម្ពុជា ឡិចស៊ឺសនឹងណែនាំនូវក្រុមការងារដែលមានស្មារតីប្ដេជ្ញាខ្ពស់ និងរថយន្តប្រណិត ច្រើនជម្រើសដែលតម្រូវទៅតាមទីផ្សារប្រទេសកម្ពុជា។ ឡិចស៊ឺសនឹងធ្វើការដាក់លក់ជាផ្លូវការ នូវរថយន្តប្រណិតជាច្រើនម៉ូដែលរួមមាន LX LM RX NX និង LS ហើយ អតិថិជនដែលស្រឡាញ់ពេញចិត្តម៉ូដែល ES ក៏អាចកុម្ម៉ង់ទុកមុន ផងដែរ។ គួរបញ្ជាក់ថាអំឡុងពេលបើកសម្ពោធជាផ្លូវការនៃឡិចស៊ឺសនៅកម្ពុជា សេវាកម្មប្រកប ដោយគុណភាពខ្ពស់ជាច្រើនបានត្រៀមរៀបចំសម្រាប់អតិថិជន។ រាល់ការទិញរថយន្តថ្មីពីឡិចស៊ឺស អតិថិជនអាចរីករាយនឹងការផ្ដល់ជូនបន្ថែមដ៏ពិសេសដែលរួមមាន ការធានារយៈពេល៣ឆ្នាំ ឬ ១០០ ០០០គីឡូម៉ែត្រ បូកនឹងការកញ្ចប់ជួសជុលទូទៅ និងកញ្ចប់ថែទាំតាមពេលវេលា ដោយប្រើប្រាស់ប្រេងម៉ាស៊ីនសុទ្ធរបស់ឡិចស៊ឺស រយៈពេល៣ឆ្នាំ។ អតិថិជនក៏នឹងទទួលបាននូវភាពជាសមាជិក ដើម្បីអាចចូលរួមកម្មវិធី ពីសេសៗ ដូចជា ការជួបជុំពិសារអាហារពេលល្ងាច និងឱកាសចូលរួមការប្រកួតវាយកូនហ្គោលរបស់ឡិចស៊ឺស ជាដើម៕ ទំនាក់ទំនងលេខទូរសព្ទ៖ 017 222 733 / 017 888 727 អំពីឡិចស៊ឺស ឡិចស៊ឺស បានចាប់ផ្ដើមដំណើរការដំបូងក្នុងឆ្នាំ១៩៨៩ ជាមួយរថយន្ត Sedan ជារថយន្តប្រចាំម៉ាក។ ឡិចស៊ឺស បានចូលរួមចំណែកយ៉ាងសំខាន់ក្នុងការផ្លាស់ប្ដូរមុខមាត់ ឧស្សាហកម្មរថយន្តប្រណិត។ ក្នុងឆ្នាំ១៩៩៨ ឡិចស៊ឺស បានប្រកាសចេញរថយន្ត SUV ប្រណិតដែលជាម៉ូដែល Lexus RX។ ក្នុងនាមជាម៉ាករថយន្តដែលលក់រថយន្តហាយប្រ៊ីតឈានមុខគេ ឡិចស៊ឺស បានបង្ហាញចេញនូវរថយន្ត Hybrid ប្រណិតដំបូងគេក្នុងលោក ហើយត្រឹមបំណាច់ខែសីហា ឆ្នាំ២០២៣ ឡិចស៊ឺស អាចលក់រថយន្តហាយប្រ៊ីតបានជាង ២,៦៦លានគ្រឿង រួមមានរថយន្ត HEV PHEV និង BEV។ ឈរជើងជាម៉ាករថយន្តប្រណិតលំដាប់ពិភពលោក ជាមួយស្មារតីប្ដេជ្ញាខ្ពស់ចំពោះភាពមោះមុត ការរចាន លេចធ្លោ គុណភាពខ្ពស់ និងសមត្ថភាពខ្លាំងក្លា ឡិចស៊ឺស បានអភិវឌ្ឍន៍ រថយន្តច្រើនម៉ូដែល ដែលអាចបំពេញតាមតម្រូវការអតិថិជនរថយន្តប្រណិតជំនាន់ថ្មី ហើយបច្ចុប្បន្ន ឡិចស៊ឺស មានវត្តមានក្នុងប្រទេស និងតំបន់ជាង ៩០ នៅទូទាំងពិភពលោក។ ក្រុមការងារ ឡិចស៊ឺស នៅជុំវិញពិភពលោក បានប្ដេជ្ញាយ៉ាងមោះមុតក្នុងការផ្ដល់ជូនបទពិសោធន៍ដ៏អស្ចារ្យ និងពោរពេញដោយក្ដីរំភើបដែលអាចស្វែងរកបានតែនៅ ឡិចស៊ឺស រួមទាំងមានឆន្ទៈក្នុងការផ្លាស់ប្ដូរពិភពលោកផងដែរ។	រាជធានីភ្នំពេញ ថ្ងៃទី១៣ ខែកក្កដា ឆ្នាំ២០២៤ - ម៉ាករថយន្តលំដាប់សកលលោក ឡិចស៊ឺស បានបើកដំណើរការ អគារតាំងបង្ហាញរថយន្តផ្លូវការដំបូងរបស់ខ្លួននៅកម្ពុជា នាថ្ងៃទី១៣ ខែកក្កដា ឆ្នាំ២០២៤ ក្រោមការចូលរួមជាពីសំណាក់តំណាងរាជរដ្ឋាភិបាល កម្ពុជា ក្រុមអ្នកសារព័ត៌មាន និងភ្ញៀវកិត្តិយសជាច្រើនរូបដែលទទួលបានការអញ្ជើញជាពិសេស។ ដោយមើលឃើញអំពីកំណើនសេដ្ឋកិច្ចនៃប្រទេសកម្ពុជា អគារតាំងបង្ហាញ រថយន្តផ្លូវការមួយនេះប្រៀបបានជាសមិទ្ធផលសំខាន់មួយរបស់ឡិចស៊ឺស ក្នុងការពង្រីកខ្លួនក្នុងតំបន់អាស៊ី បន្ថែមពីលើទីផ្សារជាង ៩០លើទូទាំងសកលលោក។
សុធីរ៖ អា សំណាង! អញឃើញក្មេងៗឥឡូវចង់ធ្វើថៅកែគ្រប់ៗគ្នា។ អត់ដឹងថា ធ្វើជំនួញហ្នឹងពិបាកទេឬ? ហើយអ្នកឡុងចុងក៏មានចំនួនច្រើនដែរ។ សំណាង៖ អ្ហែងនិយាយហ្នឹងដូចជាចង់បន្ទច់បង្អាក់ក្តីស្រមៃ និងចំណង់របស់គេពេកហើយ។ សុធីរ៖ អញមិនចង់បន្ទច់បង្អាក់អីទេ។ អញគ្រាន់តែចង់ប្រាប់ថា ធ្វើថៅកែមិនងាយទេ។ ធ្វើការច្រើនម៉ោងជាងបុគ្គលិកឆ្ងាយណាស់ គិតច្រើនជាងបុគ្គលិកឆ្ងាយណាស់។ រឿងរ៉ាវ១០០ជំពូកកើតឡើងណ៎ា!។ អញស្គាល់មនុស្សម្នាក់ គាត់បាននិយាយប្រាប់អញថា បើដឹងតែរកស៊ីខ្លួនឯងពិបាកយ៉ាងនេះ គាត់មិនឈប់ធ្វើការពីកន្លែងចាស់ទេ។ ធ្វើការឲ្យគេ ធ្វើតែមួយមុខ ដល់តែធ្វើការខ្លួនឯង ធ្វើ១០០មុខ។ គាត់ប្រាប់អញថា គាត់ខកចិត្តដោយសម្រេចចិត្តខុស។ កន្លែងចាស់គាត់បានប្រាក់ខែច្រើនគួរសមដែរ ដល់តែបើករបរខ្លួនឯង ប្រាក់ខែខ្លួនឯងក៏អត់ ហើយថែមទាំងយកលុយផ្ទះទៅបើកឲ្យបុគ្គលិកបន្ថែមទៀត។ សំណាង៖ អារឿងហ្នឹងវាអ៊ីចឹងហើយ។ តែមនុស្សយើងកើតមកតែងតែមានក្តីស្រមៃក្នុងចិត្តចង់ធ្វើនេះ ឬនោះអ៊ីចឹងហើយ។ សុធីរ៖ ហេតុអ្វីបានជាគេមានក្តីស្រមៃ ឬចំណង់ចង់ធ្វើជាថៅកែ ឬសហគ្រិន? សំណាង៖ ព្រោះ គេគិតថា ពួកគេអាចបញ្ចេញគំនិតដោយខ្លួនគេបាន ហើយបើជំនួញជោគជ័យ គេអាចចំណេញបានច្រើនជាងប្រាក់ខែ។ បើជំនួញជោគជ័យ គេអាចមានសេរីភាព និងឯករាជ្យខាងហិរញ្ញវត្ថុ។ គេមិនធ្វើការក្រោមសម្ពាធនរណាម្នាក់។ បើជំនួញជោគជ័យ គេអាចបន្សល់កេរជំនួញនោះ ទុកឲ្យកូនចៅជំនាន់ក្រោយ ឬគេមានកិត្តិយស។ល។ សុធីរ៖ អាហ្នឹងបើជោគជ័យ។ ចុះបើជំនួញមិនជោគជ័យវិញ? សំណាង៖ បើមិនជោគជ័យវាជារឿងផ្សេង ហើយទោះជាយ៉ាងណា គេក៏បានបទពិសោធន៍ក្នុងជីវិតដែរ។ សុធីរ៖ តើអ្នកបើកជំនួញប៉ុន្មានភាគរយដែលជោគជ័យ? សំណាង៖ អញលឺគេថា អ្នកជោគជ័យមានចំនួនក្រោម២០ភាគរយទេ។ ៨០ភាគរយទៀតឡុងចុងហើយ។ តែទោះជាយ៉ាងនេះក្តី យើងមិនត្រូវហាមឃាត់ ឬនិយាយបង្អាក់ចំណង់ ឬក្តីស្រមៃរបស់មនុស្សឡើយ ជាពិសេសយុវជន។ ចំណង់ និងក្តីស្រមៃ នាំឲ្យបង្កើតគំនិតច្នៃប្រឌិតថ្មីៗ។ សុធីរ៖ តែបើយើងមិននិយាយខ្លះ ហើយបណ្តោយពួកគេ(យុវជន+យុវចាស់ខ្លះ)ខ្លាំងពេក យើងដូចជារុញពួកគេឲ្យចូលឡានអ៊ីចឹង។ អាហ្នឹងយ៉ាងម៉េចទៅវិញ? សំណាង៖ អាហ្នឹងក៏ជាបទពិសោធន៍ជីវិតដែរ អា សុធីរ!។ អញលឺគេនិយាយតៗគ្នាថា បើមិនប្រថុយ ក៏មិនជោគជ័យដែរ។ បើតាមយោបល់អញ គួរទុកឲ្យបុគ្គលម្នាក់ៗបង្កើតក្តីស្រមៃ និងបំពេញចំណង់ពួកគេទៅចុះ ចូរកុំបន្ទច់បង្អាក់គេឲ្យសោះ!៕	សំណាង និងសុធីរ នៅតែបារម្ភរឿងកូវីដដដែល។ ប៉ុន្តែ ក្លើទាំងពីរហាក់បីដូចជាងាកចេញពីប្រធានបទកូវីដបន្តិច ហើយចាប់ផ្តើមជជែកគ្នារឿងជំនួញម្តង បើទោះបីពេលវេលានេះ ជំនួញកំពុងតែដួលបះជើងក៏ដោយក្តី។ តើក្តីស្រមៃ និងចំណង់ចង់ក្លាយជាសហគ្រិនជាកំហុសដែរឬទេ?
លោក អ៊ុន ចាន់ដា ប្រាប់សារព័ត៌មានថ្មីៗ តាមទូរស័ព្ទថា ស្ត្រីខ្មែរអាមេរិករូបនោះ បានឆ្លងកាត់ការធ្វើចត្តាឡីស័ករយៈពេល១៤ថ្ងៃរួចហើយ ហើយក៏បានឆ្លងកាត់ការធ្វើតេស្តរកមេរោគកូវីដ-១៩ ចំនួន២លើក ដោយលទ្ធផលដែលបង្ហាញ គឺអវិជ្ជមានទាំង២លើក។ លោក អះអាងថា ក្នុងអំឡុងធ្វើចត្តាឡីស័ក១៤ថ្ងៃមកនេះ ក្រុមគ្រូពេទ្យ បានតាមដានពិនិត្យសុខភាពរបស់ស្ត្រីរូបនោះយ៉ាងយកចិត្តទុកដាក់។ ស្ត្រីខ្មែរអាមេរិករូបនោះ ត្រូវបានផាកពិន័យប្រាក់១លានរៀល ចំពោះកំហុស ក្នុងការរត់គេចពីបន្ទប់ចត្តាឡីស័ក។ គិតត្រឹមថ្ងៃទី៣០ ខែកក្កដា ឆ្នាំ២០២០ កម្ពុជា រកឃើញអ្នកឆ្លងជំងឺកូវីដ-១៩ ២៣៤នាក់ហើយ ដោយក្នុងនោះ បានជាសះស្បើយវិញ១៦២នាក់ និង កំពុងសម្រាកព្យាបាល៧២នាក់៕	ស្ត្រីខ្មែរសញ្ជាតិអាមេរិកម្នាក់ ដែលលួចចេញពីបន្ទប់ចត្តាឡីស័ក ក្នុងរាជធានីភ្នំពេញ ធ្វើដំណើរទៅដល់ខេត្តកំពង់ចាម ហើយត្រូវបានចាប់យកទៅធ្វើចត្តាឡីស័កឡើងវិញ នៅខេត្តកំពង់ចាម ត្រូវបានអនុញ្ញាតឲ្យចេញពីបន្ទប់ចត្តាឡីស័កហើយ នៅថ្ងៃទី៣០ ខែកក្កដា ឆ្នាំ២០២០នេះ។ នេះបើតាមលោក អ៊ុន ចាត់ដា អភិបាលខេត្តកំពង់ចាម។
ក្នុងជំនួបជាមួយលោកស្រីការី ឡាំ នៅមុនពិធីតាំងពិពណ៌ China International Import Expo កាលពីថ្ងៃទី ៤ វិច្ឆិកា លោក ស៊ី ជិនភីង បានលើកសរសើរការដឹកនាំលោកស្រីថា បានបំពេញតាមកាតព្វកិច្ចទាំងស្រុង រួមទាំងការព្យាយាមធ្វើឲ្យស្ថានការណ៍នៅហុងកុងមានស្ថិរភាព និងពង្រឹងបរិយាកាសសង្គម ព្រមទាំងបានសម្រេចកិច្ចការលំបាកៗជាច្រើន។ តាមការចុះផ្សាយរបស់ទីភ្នាក់ងារព័ត៌មាន Xinhua មេដឹកនាំចិនវ័យ៦៦ឆ្នាំ ដែលតំណាងរដ្ឋាភិបាលកណ្តាលចិនរូបនេះ បានសង្កត់ធ្ងន់ថា លោកគាំទ្រយ៉ាងពេញទំហឹងចំពោះលោកស្រី ឡាំ ព្រមទាំងទទួលស្គាល់ពេញលេញលើការងារលោកស្រីនិងសមាជិករដ្ឋបាលលោកស្រី។ ទន្ទឹមនឹងការលើកសរសើរចំពោះការមេដឹកនាំហុងកុង លោក ស៊ី កត់សម្គាល់ថាការបញ្ចប់ចលាចល និងអំពើហិង្សា ព្រមទាំងការស្តារសណ្ដាប់ធ្នាប់ នៅតែជាកិច្ចការដ៏សំខាន់បំផុតសម្រាប់ទីក្រុងហុងកុង នាពេលបច្ចុប្បន្ន។ ម្យ៉ាងវិញទៀត ប្រមុខរដ្ឋចិនដ៏មានឥទ្ធិពលរូបនេះ ក៏ស្នើឲ្យមានកិច្ចប្រឹងប្រែងដ៏មានប្រសិទ្ធភាពក្នុងគោលដៅពង្រឹងជីវភាពរស់នៅរបស់ប្រជាជន និងបង្កើតកិច្ចសន្ទនាជាមួយរាល់វិស័យទាំងអស់ក្នុងសង្គម។ អត្ថបទទាក់ទង ប៉េកាំងច្រានចោលរបាយការណ៍ពាក់ព័ន្ធគម្រោងតំណែងលោកស្រី ការី ឡាំ ប៉េកាំងរៀបចំគម្រោងដកលោកស្រី ការី ឡាំ ផ្គាប់ចិត្តពលរដ្ឋហុងកុង? មែនទែនទៅ ការប្រកាសគាំទ្រពេញទំហឹងលើលោកស្រី ការី ឡាំ នេះ កើតឡើងក្រោយពីមានលេចធ្លាយរបាយការណ៍កាលពីថ្មីៗនេះថា រដ្ឋាភិបាលចិន កំពុងគិតគូរផែនការដកតំណែងលោកស្រី ការី ឡាំ ជាមេដឹកនាំហុងកុង ស្របពេលបង្ហាញមុខបេក្ខជនបន្តតំណែងកំពូលនៅក្រុងហុងកុងនេះ គឺមានដូចជា លោក Norman Chan អតីតប្រធានអាជ្ញាធរទទួលបន្ទុកផ្នែករូបិយវត្ថុហុងកុង និងលោក Henry Tang ដែលធ្លាប់កាន់តំណែងជារដ្ឋមន្ត្រីហិរញ្ញវត្ថុ។ យ៉ាងណាមិញ ក្រុងប៉េកាំង បានចេញមុខបដិសេធរបាយការណ៍នេះ ដោយចាត់ទុកថា គ្រាន់តែជា «ពាក្យចចាមអារ៉ាមនយោបាយ ជាមួយនឹងគំនិតអាក្រក់នៅពីក្រោយ» តែប៉ុណ្ណោះ។ សូមបញ្ជាក់ថា ទីក្រុងហុងកុងប្រឈមមុខនឹងបាតុកម្មហិង្សានិងទ្រង់ទ្រាយធំ ចាប់តាំងពីខែមិថុនាមក ដែលបង្កការរាំងស្ទះកាអភិវឌ្ឍសេដ្ឋកិច្ចរបស់ទីក្រុងនេះ។ ចាប់តាំងពីឆ្នាំ១៩៩៧មក ក្រុងប៉េកាំងដឹកនាំទីក្រុងហុងកុង ក្រោមគំរូពិសេសមួយ ហៅថា «ប្រទេសមួយ ប្រព័ន្ធពីរ» ដែលបើកផ្លូវឲ្យទីក្រុងនេះមានស្វ័យភាពគ្រប់គ្រងគ្រប់ផ្នែកទាំងអស់ លើកលែងតែវិស័យការពារជាតិ និងការបរទេស។ ក៏ប៉ុន្តែកំហឹងពលរដ្ឋហុងកុង ស្ទុះឡើងខ្លាំងនារយៈពេលប៉ុន្មានឆ្នាំចុងក្រោយនេះ ដោយបារម្ភថា ក្រុងប៉េកាំង ចាប់ផ្តើមបំផ្លាញសេរីភាព និងប្រជាធិបតេយ្យក្នុងក្រុងហុងកុង ជាពិសេសចាប់តាំងពីលោកស៊ី ជិនភីង ចូលកាន់អំណាចមក៕	ប្រធានាធិបតីចិន ស៊ី ជិនភីង បានបង្ហាញទំនុកចិត្តយ៉ាងពេញទំហឹងចំពោះមេដឹកនាំហុងកុងលោកស្រី ការី ឡាំ ខណៈអ្នកទាំងពីរបានជួបគ្នាក្នុងក្រុងសៀងហៃ។ ជំនួបអំឡុងភាពតានតឹងនេះ កើតឡើងប៉ុន្មានថ្ងៃប៉ុណ្ណោះ ក្រោយបក្សកម្មុយនីស្តចិន យល់ព្រមផ្លាស់ប្តូរវិធីសាស្ត្រលែងដកហូតតំណែងមន្ត្រីជាន់ខ្ពស់នៃក្រុងហុងកុង។
១. កាហ្វេអ៊ីន នោះក៏ព្រោះតែជាតិកាហ្វេអ៊ីននៅក្នុងកាហ្វេអាចរំញោចប្រព័ន្ធប្រសាទនិងបង្ខំការផលិតសារធាតុគីមីមួយចំនួនក្នុងខួរក្បាលដែលជះឥទ្ធិពលលើអារម្មណ៍។ ម្យ៉ាងវិញទៀតកាហ្វេមានលក្ខណៈសម្បត្តិបញ្ចុះជាតិទឹកដែលនឹងធ្វើអោយបញ្ហាខ្វះជាតិទឹកក្នុងរាងកាយកើតមានឡើង។ ហើយដូចបានរៀបរាប់ខាងលើកង្វះជាតិទឹកក្នុងរាងកាយជាកត្តាចម្បងមួយនៃបញ្ហាអារម្មណ៍ប្រែប្រួលឆាប់រហ័ស។ ២. ផលិតផលអាហារផ្សំឡើងពីម្សៅចម្រាញ់ នំគុកឃី នំស្រួយ ភីហ្សាជាដើមសុទ្ធតែធ្វើឡើងពីម្សៅចម្រាញ់ដែលជាអ្វីមួយផ្សារភ្ជាប់នឹងការរលាក។ ហើយអ្នកគួរដឹងថាការរលាក គឺជាអ្វីមួយដែលជះឥទ្ធិពលកាន់តែគួរឱ្យព្រួយបារម្ភនៅពេលអ្នកកំពុងស្ត្រេស ឬមានអារម្មណ៍តានតឹង។ ដូច្នេះដើម្បីជាការប្រសើរចូរកម្រិត ឬចៀសវាងការទទួលទានអាហារផ្សំឡើងពីម្សៅចម្រាញ់ក្នុងអំឡូងពេលនេះ។ ៣. អាហារមានផ្ទុកជាតិស្ករខ្ពស់ ការឡើងចុះនៃកម្រិតជាតិស្ករក្នុងឈាមក៏ជាមូលហេតុនៃបញ្ហាអារម្មណ៍ប្រែប្រួលផងដែរ។ ហើយអ្នកនឹងមានអារម្មណ៍កាន់តែស្ត្រេសខ្លាំងនៅពេលកម្រិតនៃជាតិស្ករក្នុងឈាមធ្លាក់ចុះ។ ម្យ៉ាងវិញទៀតរបបអាហារមានផ្ទុកជាតិស្ករខ្ពស់អាចបង្កការរលាកក្នុងរាងកាយហើយនេះជាអ្វីមួយដែលនាំអោយកើតមានបញ្ហាអតុល្យភាពនៃអ័រម៉ូន។ ហើយអារម្មណ៍អាចត្រូវទទួលរងឥទ្ធិពលប្រសិនបើកម្រិតនៃអ័រម៉ូនក្នុងរាងកាយគ្មានតុល្យភាព។ ៤. គ្រឿងស្រវឹង ការទទួលទានគ្រឿងស្រវឹងមិនអាចជួយឱ្យអ្នកបាត់ស្ត្រេសដូចដែលធ្លាប់បានគិតឡើយ! ការពិតនោះគឺគ្រឿងស្រវឹងមានតែផ្ដល់ឱ្យរាងកាយពេញទៅដោយជាតិពុលដែលពិបាកនឹងកម្ចាត់ចោល ឬបញ្ចេញមកក្រៅពិសេសកំឡុងពេលអ្នកកំពុងស្ត្រេស ឬតានតឹងក្នុងអារម្មណ៍ស្រាប់។ លើសពីនេះទៅទៀតការទទួលទានគ្រឿងស្រវឹងមិនជួយឱ្យអ្នកគេងបានស្កប់ឡើងដែលជាហេតុធ្វើឱ្យក្រោកមកអស់កម្លាំងមិនស្រស់ស្រាយនៅព្រឹកបន្ទាប់។ ៥. អាហារកែច្នៃ អាហារប្រភេទនេះគ្មានផ្ទុកសារធាតុចិញ្ចឹមនិងជាតិរ៉ែចាំបាច់ដែលរាងកាយត្រូវការដើម្បីគ្រង់គ្រងស្ត្រេសឡើយ ប៉ុន្តែបែរជាមានផ្ទុកសម្បូរទៅដោយសារធាតុរក្សាទុកបានយូរ គ្រឿងផ្សំកែច្នៃបន្ថែមរសជាតិ និងសារធាតុគីមីផ្សេងៗដែលមិនល្អចំពោះសុខភាពទៅវិញ៕ ត្រួតពិនិត្យដោយ៖ www.health.com.kh	ភាគច្រើននៃពួកយើងប្រហែលជាមិនធ្លាប់ដឹងទេថា ប្រភេទនៃអាហារមួយចំនួនអាចជះឥទ្ធិពលគួរឱ្យព្រួយបារម្ភលើបញ្ហាស្ត្រេស ឬភាពតានតឹងក្នុងអារម្មណ៍? ថាតើអាហារទាំងនោះមានអ្វីខ្លះ? កុំបារម្ភ! ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីកត្តាស្មានមិនដល់មួយចំនួនដែលជះឥទ្ធិពលដល់អារម្មណ៍ ៖
សន្និសីទអង្គការសហប្រជាជាតិស្តីពីពាណិជ្ជកម្ម និងការអភិវឌ្ឍ (UNCTAD) និងសាលាពាណិជ្ជ សាស្ត្រ Alibaba បានប្រកាសឲ្យមានការចុះឈ្មោះចូលរៀនក្នុងវគ្គបណ្តុះបណ្តាលសម្រាប់សហគ្រិន អាស៊ី ជាលើកដំបូងចំនួន ៣៧នាក់ ក្នុងកម្មវិធីគំនិតផ្តួចផ្តើមeFounders ដែលត្រូវបានធ្វើឡើងនៅបរិវេណសាលា Alibaba នាទីក្រុងហានចូវ ប្រទេសចិន។ វគ្គបណ្តុះបណ្តាលដែលមានរយៈពេល ១១ថ្ងៃនេះគឺជាផ្នែកមួយនៃការប្តេជ្ញាចិត្តរបស់លោក Jack Ma ស្ថាបនិក និងជាប្រធានប្រតិបត្តិរបស់ក្រុមហ៊ុន Alibaba Group និងជាទីប្រឹក្សាពិសេសរបស់ UNCTAD ក្នុងគោលបំណងដើម្បីលើកកម្ពស់សិទ្ធិអំណាចដល់សហគ្រិនចំនួន ១០០០នាក់ ដែលមកពីបណ្តាប្រទេសកំពុងអភិវឌ្ឍក្នុងរយៈពេល៥ឆ្នាំ។ការដាក់ឲ្យដំណើរការកម្មវិធីដំបូងសម្រាប់សហគ្រិន អាស៊ី នេះ កើតមានឡើងបន្ទាប់ពីការទទួលបានជោគជ័យនៃការបើកវគ្គសិក្សាបែបនេះដល់សិក្ខាកាមអាហ្វ្រិកចំនួន ២៤នាក់រួចមកហើយកាលពីខែវិច្ឆិកាកន្លងទៅ។ ឆ្លងកាត់ការជ្រើសរើសយ៉ាងម៉ត់ចត់ជាទីបំផុត បេក្ខជនចុងក្រោយមកពីប្រទេសកម្ពុជាឥណ្ឌូនេស៊ី ម៉ាឡេស៊ី ប៉ាគីស្ថាន ហ្វីលីពីន ថៃ និងប្រទេសវៀតណាម នឹងចាប់ផ្តើមចូលរៀនក្នុងវគ្គបណ្តុះបណ្តាលរយៈពេល ១១ថ្ងៃ ដែលផ្តល់នូវគំនិតច្នៃប្រឌិតផ្នែកពាណិជ្ជកម្មអេឡិចត្រូនិចពីប្រទេសចិន និងបណ្តាប្រទេសជុំវិញពិភពលោក ហើយពួកគេនឹងក្លាយជាកម្មសិក្សាការីរបស់គំនិតផ្តួចផ្តើម eFounders ។ មិនត្រឹមតែប៉ុណ្ណោះ សិក្ខាកាមទាំងអស់ក៏នឹងក្លាយទៅជាកម្លាំងចលករដ៏សំខាន់នៅក្នុងការអភិវឌ្ឍប្រទេសជាតិរបស់ពួកគេ ដើម្បីជំរុញការផ្លាស់ប្តូរទៅជាប្រព័ន្ធសេដ្ឋកិច្ចឌីជីថលផងដែរ។ លោកស្រី Arlette Verploegh អ្នកសម្របសម្រួលកម្មវិធីគំនិតផ្តួចផ្តើម eFounders របស់ UNCTAD បានមានប្រសាសន៍ថា«យើងចង់ជួយយុវជនឱ្យចូលរួមចំណែកក្នុងការងារដែលយើងធ្វើដើម្បីសម្រេចបាននូវកំណើនសេដ្ឋកិច្ចប្រកបដោយចីរភាព។ គំនិតផ្តួចផ្តើមនេះ គឺផ្តោតលើបំពេញចន្លោះប្រហោងឌីជីថលសម្រាប់សហគ្រិនវ័យក្មេង និងស្វែងរកនូវសក្តានុពលរបស់ពួកគេ។ វាជាផ្នែកមួយនៃភាពជាដៃគូឆ្លាតវៃរបស់ UNCTAD ដែលបង្កើតដើម្បីឈានទៅរកការសម្រេចបាននូវគោលដៅអភិវឌ្ឍន៍ប្រកបដោយនិរន្តរភាព។»សិក្ខាកាមទាំងអស់គឺជាស្ថាបនិកនៃក្រុមហ៊ុនដែលទើបតែចាប់ផ្តើមអាជីវកម្មរបស់ពួកគេដំបូង ដែលមានកម្រិតចាប់ពីពាណិជ្ជកម្មអេឡិចត្រូនិច ទិន្នន័យធំៗ ការដឹកជញ្ជូន បច្ចេកវិទ្យាក្នុងទូទាត់ឥណទានហិរញ្ញវត្ថុ និងទេសចរណ៍ជាដើម។ យើងពិតជាមានសេចក្តីរំភើបរីករាយខ្លាំងណាស់ក្នុងការពង្រីកកម្មវិធីអាហារូបករណ៍នេះឲ្យទៅដល់សហគ្រិនជាច្រើនទៀតមកពីតំបន់អាស៊ីជាលើកដំបូង ដែលជាផ្នែកមួយនៃការប្តេជ្ញាចិត្តរបស់យើងក្នុងការផ្តល់សិទ្ធិអំណាចដល់ម្ចាស់ជើងឯកឌីជីថល និងសហគមន៍នៅជុំវិញពិភពលោក។» នេះជាការថ្លែងរបស់លោក Brian A. Wong អនុប្រធានក្រុមហ៊ុនAlibaba Group ដែលដឹកនាំកម្មវិធីគំនិតផ្តួចផ្តើមជាសកលមួយនេះ។លោកបន្តថា «គោលដៅរបស់យើងគឺដើម្បីជំរុញ និងលើកកម្ពស់សហគ្រិនឱ្យក្លាយជាអ្នកត្រួសត្រាយផ្លូវសម្រាប់ការកសាងនូវគំរូអភិវឌ្ឍន៍មួយដែលមិនត្រឹមតែសម្រាប់អាជីវកម្មរបស់ពួកគេប៉ុណ្ណោះទេ ថែមទាំងផ្តល់ផលប្រយោជន៍ដល់សង្គមផងដែរតាមរយៈការបង្កើតវេទិកាជាច្រើនដែលទាំងអស់គ្នាអាចចូលរួម និងទទួលបានផលប្រយោជន៍ជាច្រើនពីកិច្ចការងារទាំងឡាយនេះ។ ដោយឈរលើស្មារតីនៃរបៀបវារៈឆ្នាំ២០៣០ សម្រាប់ការអភិវឌ្ឍប្រកបដោយនិរន្តរភាពកម្មវិធីនេះ ត្រូវបានធ្វើឡើងស្របតាមការអំពាវនាវយ៉ាងទូលំទូលាយដើម្បីធានាថា គ្មាននរណាម្នាក់ត្រូវបានទុកចោលនៅក្នុងយុគសម័យសេដ្ឋកិច្ចឌីជីថលនោះទេ ហើយក៏ដើម្បីជួយកាត់បន្ថយគម្លាតឌីជីថលដែលក្រុមហ៊ុនអាជីវកម្មជាច្រើននៅក្នុងទីផ្សារបាននឹងកំពុងជួបប្រទះផងដែរ។ ដោយមានកិច្ចសហការរៀបចំរួមគ្នារវាងអង្គការ UNCTAD និងសាលាពាណិជ្ជសាស្ត្រ Alibaba គំនិតផ្តួចផ្តើម efounders ក៏បានចូលរួមគាំទ្រដល់បេសកកម្មរបស់ Alibabaផងដែរដើម្បីជួយដល់អាជីវកម្មខ្នាតតូចទាំងអស់ឲ្យទទួលបានជោគជ័យទាំងនៅទីផ្សារក្នុងស្រុកទាំងនៅទីផ្សារក្រៅប្រទេស។ គំនិតផ្តួចផ្តើមនេះ ត្រូវបានប្រកាសជាលើកដំបូងកាលពីឆ្នាំ២០១៧ ដោយលោកJack Ma ក្នុងនាមលោកជាទីប្រឹក្សាពិសេសរបស់ UNCTAD សម្រាប់សហគ្រិនវ័យក្មេង និងអាជីវកម្មខ្នាតតូច នៅពេលដែលលោករួមជាមួយនឹងលោកបណ្ឌិតMukhisa Kituyi អគ្គលេខាធិការ UNCTAD បានបំពេញទស្សនកិច្ចនៅអាហ្វ្រិក។ សិក្ខាកាមទាំងអស់នៃគំនិតផ្តួចផ្តើម eFounders នឹងបានសិក្សាស្វែងយល់ពីមូលដ្ឋានគ្រឹះនៃពាណិជ្ជកម្ម អេឡិចត្រូនិច និងប្រព័ន្ធបច្ចេកវិទ្យាដែលមានការប្រែប្រួល និងមាន ឥទ្ធិពលលើសង្គមនៃប្រទេសចិន ហើយទទួលបានការបង្រៀន និងការពិភាក្សាជាមួយអ្នកជំនាញ និងអ្នកប្រតិបត្តិក្នុងតំបន់ដោយផ្ទាល់ដើម្បីកំណត់មេរៀនដែលអាចយកមកអនុវត្តបាននៅក្នុងទីផ្សារផ្ទាល់ខ្លួន។ ប្រធានបទសំខាន់ៗនៅក្នុងវគ្គបណ្តុះបណ្តាលនេះរួមមាន៖ ពាណិជ្ជកម្មអេឡិចត្រូនិក ការទូទាត់ ការដឹកជញ្ជូន ទិន្នន័យធំៗ និងទេសចរណ៍ ដែលសុទ្ធសឹងតែជាបទពិសោធន៍ទទួលបានមកពីក្រុមហ៊ុន Alibaba Group និងក្រុមហ៊ុនទទួលបានជោគជ័យផ្សេងៗទៀតនៅក្នុងខ្សែសង្វាក់តម្លៃពាណិជ្ជកម្មអេឡិចត្រូនិច ជាមួយនឹងវគ្គសិក្សាស្តីពីហិរញ្ញវត្ថុតាមប្រព័ន្ធឌីជីថល ការដឹកជញ្ជូនឆ្លាតវៃ និងការអភិវឌ្ឍពាណិជ្ជកម្ម អេឡិចត្រូនិចនៅតាមជនបទជាដើម។ នៅពេលបញ្ចប់ការសិក្សា សិក្ខាកាមនឹងក្លាយទៅជាសមាជិកផ្លូវការនៃគំនិតផ្តួចផ្តើម eFounders និងបង្ហាញពីការប្តេជ្ញាចិត្តរបស់ខ្លួនថាតើពួកគេនឹងយកចំនេះដឹងណាខ្លះទៅអនុវត្តក្នុងអាជីវកម្មរបស់ពួកគេ ហើយអនុវត្តដោយរបៀបណា។ ជាផ្នែកមួយរបស់គំនិតផ្តួចផ្តើម eFounders សម្រាប់សហគ្រិនវ័យក្មេងដែលទទួលបានភាពជោគជ័យនៅជុំវិញពិភពលោក UNCTAD និងក្រុមហ៊ុន Alibaba Group ក៏នឹងបន្តផ្ដល់ដំបូន្មាន ការប្រឹក្សា និងផ្តល់ការគាំទ្របន្ថែមទៀតដល់ការបង្កើតប្រព័ន្ធសេដ្ឋកិច្ច-ពាណិជ្ជកម្មអេឡិចត្រូនិចរួមគ្នាជាមួយអ្នកពាក់ព័ន្ធដទៃទៀតផងដែរ។ វគ្គបណ្តុះបណ្តាលដំបូងដល់ក្រុមសិក្ខាកាមនៃ eFounders មានសហគ្រិនចំនួន ២៤នាក់មកពីអាហ្វ្រិក ដែលបានបញ្ចប់ការសិក្សាកាលពីខែវិច្ឆិកា ឆ្នាំ ២០១៧កន្លងទៅ បន្ទាប់ពីសិក្ខាសាលាដែលមានរយៈពេលពីរសប្តាហ៍ស្រដៀងគ្នានេះបានធ្វើនៅហានចូវ។ ដើម្បីបន្តបង្កើនឥទ្ធិពលនៃគំនិតផ្តួចផ្តើមនេះ UNCTAD និង Alibaba បានបញ្ចប់កិច្ចប្រជុំតាមដានពេញលេញមួយជាមួយកម្មសិក្សាការីទាំងអស់រួចហើយ ហើយពួកគេកំពុងអនុវត្តយ៉ាងសកម្មនូវអ្វីដែលពួកគេបានរៀនសូត្រនៅក្នុងសហគ្រាសរបស់ពួកគេក៏ដូចជាការចែករំលែកការយល់ដឹងជាមួយសហគមន៍របស់ពួកគេផងដែរ។ កម្មសិក្សាការីទាំងអស់កំពុងធ្វើការងារដើម្បីឆ្ពោះទៅរកការសម្រេចបាននូវប្តេជ្ញាចិត្តរបស់ពួកគេ ហើយនឹងបន្តធ្វើការតាមដានត្រួតពិនិត្យជាមួយនឹង UNCTAD និង alibaba រៀងរាល់បីខែម្ដង។ សម្រាប់ព័ត៌មានបន្ថែមអំពីកម្មវិធីគំនិតផ្តួចផ្តើម eFounders សូមចូលទៅគេហទំព័រ https://agi.alibaba.com/efounders-fellowship និង http://unctad.org/en/pages/newsdetails.aspx?OriginalVersionID=1615 ។ ភ្ជាប់ទៅគេហទំព័រ UNCTAD eCommere Week 2018 ( អត្ថបទពាណិជ្ជកម្ម )
ការពន្យល់របស់ លោក ហេង សួ អ្នកនាំពាក្យក្រសួងការងារ និងបណ្ដុះបណ្ដាលវិជ្ជាជីវៈ៖ ពលករកម្ពុជា ដែលកំពុងស្នាក់នៅនិងធ្វើការនៅប្រទេសថៃដែលមិនមានឯកសារ ឬដែលធ្លាប់ជាពលករស្របច្បាប់ ប៉ុន្តែបានផ្លាស់ប្ដូរ ឬមិនបានបំពេញនីតិវិធីនានារបស់ភាគីថៃហើយក្លាយទៅជាពលករមិនស្របច្បាប់ ត្រូវរួសរាន់មកបំពេញនីតិវិធីតាមដំណាក់កាលដែលបានកំណត់ទុក។ ដំណាក់កាលទី១ ចាប់ពីថ្ងៃទី២៤ខែកក្កដា ដល់ថ្ងៃទី៧ខែសីហាឆ្នាំ២០១៧ គឺជាដំណាក់កាលដែលពលករត្រូវព្យាយាមពន្យល់ថៅកែឲ្យចុះឈ្មោះខ្លួន នៅការិយាល័យស្រង់ទិន្នន័យពលករបរទេស របស់ក្រសួងការងារថៃ ទាំង៩៧ការិយាល័យ។ ដំណាក់កាលទី២ ចាប់ពីថ្ងៃទី៨ខែសីហា ដល់ថ្ងៃទី៩ខែខែកញ្ញា គឺជារយៈពេលដែលពលករត្រូវទៅបង្ហាញខ្លួននៅការិយាល័យណាមួយនៃការិយាល័យទាំង៩៧កន្លែង។ ដំណាក់កាលទី៣ គឺចាប់ពីថ្ងៃទី១០ខែកញ្ញាដល់ថ្ងៃទី៣១ខែធ្នូឆ្នាំនេះ គឺជារយៈពេលដែលពលករត្រូវស្នាក់នៅ និងរង់ចាំធ្វើការបញ្ជាក់អត្តសញ្ញាណពីគណៈកម្មការផ្ដល់ភាពស្របច្បាប់ ក៏ដូចជាស្នើសុំការអនុញ្ញាតឲ្យរស់នៅ និងធ្វើការ ឬ Stay Permit និង Work Permit ពីមន្ត្រីអន្តោប្រវេសន៍ថៃ និងក្រសួងការងារថៃ។ ការសម្រួលយន្តការផ្ដល់ភាពស្របច្បាប់ដល់ពលករកម្ពុជានេះ គឺកើតចេញពីលទ្ធផលនៃកិច្ចប្រជុំរវាងគណៈកម្មការផ្ដល់ភាពស្របច្បាប់ដល់ពលករកម្ពុជា ដែលកំពុងស្នាក់នៅ និងធ្វើការនៅប្រទេសថៃ (ភាគីកម្ពុជា) និងក្រសួងការងារថៃ កាលពីថ្ងៃទី៦ខែកក្កដាឆ្នាំនេះ។ ពលករខ្មែរអាចទំនាក់ទំនងមកលេខទូរសព្ទ +៦៦ ៨៦ ៧៩៩ ៩៩៥៧ ឬ +៦៦ ៩៤ ០៩២ ៥៩០៥ សម្រាប់ព័ត៌មានបន្ថែម៕	ភ្នំពេញ៖ ដើម្បីបានភាពស្របច្បាប់ ពលករកម្ពុជានៅប្រទេសថៃត្រូវបំពេញនីតិវិធី៣ដំណាក់កាល ដែលចាប់អនុវត្តចាប់ពីថ្ងៃទី២៤ខែកក្កដា ដល់ថ្ងៃទី៣១ខែធ្នូ។ នេះបើតាមសេចក្ដីប្រកាសព័ត៌មានរបស់គណៈកម្មាការផ្ដល់ភាពស្របច្បាប់ដល់ពលករកម្ពុជា នៅថ្ងៃទី ២៤ខែកក្កដា។
លោក នី ចិត្រា បានដាំដំណាំធម្មជាតិបន្តិចបន្តួចនៅក្នុងទីធ្លាផ្ទះរបស់លោក នៅឯស្រុកក្រគរ ខេត្តពោធិ៍សាត់ រយៈពេលមួយឆ្នាំមកហើយ ទុកគ្រាន់ទទួលទាននៅក្នុងគ្រួសារប៉ុណ្ណោះ។ លោក ចិត្រា មិនដែលនឹកថា ដាំដុះបន្លែទាំងនោះយកទៅលក់ឡើយ តែផ្តើមចេញពីពលរដ្ឋរស់នៅក្នុងភូមិជាមួយគ្នា សុំ ទិញបន្លែ និងមើលឃើញពីតម្រូវការអ្នកទទួលទានបន្លែធម្មជាតិកាន់តែច្រើន បានជំរុញឲ្យបុរសវ័យ៣០ឆ្នាំ នី ចិត្រា ពង្រីកការដាំដុះ។ កសិកររស់នៅភូមិសំរោង ឃុំក្បាលត្រាច រូបនេះ បញ្ជាក់យ៉ាងដូច្នេះ៖«ដោយសារខ្ញុំសម្លឹងឃើញទីផ្សារស្រុកយើងបច្ចុប្បន្ន គេឲ្យតម្លៃលើកសិផលសុវត្ថភាព ទើបខ្ញុំបង្កើនការដាំបន្លែបន្ថែម»។ នៅក្នុងទំហំដីបណ្តោយ៥០ម៉ែត្រ និងទទឹង៣០ម៉ែត្រ ដែលក្នុងនោះមានស្រះទឹកទំហំ៣០០ម៉ែត្រការ៉េ លោក នី ចិត្រា មានដាំប៉េងបោះ, ននោង, ត្រឡាច, ល្ពៅ ពោតបារាំង និងបន្លែមួយចំនួនទៀត។ ក្រៅពីបន្លែទាំងនេះ លោក ចិត្រា ក៏បានភ្ញាស់កូនមាន់, ចិញ្ចឹមមាន់ប្រមាណ៣០០ក្បាល ហើយបានទិញត្រីងៀត, ស្ករត្នោត និងផ្លែឈើមួយចំនួនទៀត យកទៅលក់បន្តផងដែរ។ កសិផលសុវត្ថភាពទាំងនេះ បានផ្តល់ប្រាក់ចំណេញដល់លោក ចិត្រា ចន្លោះពី៥០០ទៅ៦០០ដុល្លារក្នុងមួយខែ ដែលអតិថិជនភាគច្រើនជាអ្នករស់នៅក្នុងភូមិឃុំជាមួយនឹងរូបលោក និងមានអតិថិជននៅទីរួមខេត្តពោធិ៍សាត់ បាត់ដំបង កំពង់ចាម និងភ្នំពេញផងដែរ ដែលបានបញ្ជាទិញយកទៅទទួលទានជាលក្ខណៈគ្រួសារ។ លោក នី ចិត្រា បានអះអាងថា កសិផលរបស់លោកមិនអាចផ្គត់ផ្គង់ទាន់តម្រូវការរបស់អ្នកបញ្ជាទិញឡើយ ហើយមានអតិថិជនជាច្រើនជំរុញឲ្យលោក ចិត្រា ពង្រីកអាជីវកម្មលក្ខណៈគ្រួសារនេះឲ្យបានធំជាងមុន។ កសិករវ័យ៣០ឆ្នាំ រស់នៅក្នុងឃុំក្បាលត្រាចនៃស្រុកក្រគរ រូបនេះ មិនមែនមិនចង់ពង្រីកជំនួញមូលដ្ឋានរបស់ខ្លួននោះទេ តែលោក នី ចិត្រា កំពុងបារម្ភពីគ្រោះរាំងស្ងួតដែលមិនអំណោយផលគ្រប់គ្រាន់សម្រាប់ការដាំដុះកសិផលរបស់លោកឡើយ។ យ៉ាងណាក៏ដោយ លោក នី ចិត្រា កំពុងរកដំណោះស្រាយ ដើម្បីនឹងពង្រីកអាជីវកម្មកសិកផលសុវត្ថភាពនេះ បន្ថែមទៀតនៅថ្ងៃអនាគត៕	ផ្តើមពីការដាំដុះបន្លែធម្មជាតិទុកទទួលទាននៅក្នុងគ្រួសារ មានអតិថិជនជាច្រើនបានសុំទិញពីលោក នី ចិត្រា។ ទំនោរនៃការទទួលទានកសិផលធម្មជាតិ បានជំរុញឲ្យកសិកររស់នៅខេត្តពោធិ៍សាត់ នី ចិត្រា ពង្រីកការដាំដុះបន្លែនិងចិញ្ចឹមមាន់បន្ថែម ដែលអាចរកប្រាក់ចំណេញបានចន្លោះពី៥០០ទៅ៦០០ដុល្លារក្នុងមួយខែ។ បើទោះជា លោក ចិត្រា បានពង្រីកអាជីវកម្មរបស់ខ្លួនមួយកម្រិតហើយក៏ពិតមែន តែមិនទាន់បានឆ្លើយនឹងតម្រូវការអតិថិជនរបស់លោកដែលមាននៅខេត្តបាត់ដំបងនិងភ្នំពេញជាដើម។ បុរសវ័យ៣០ឆ្នាំ រូបនេះ កំពុងសិក្សាពីលទ្ធភាពពង្រីកអាជីវកម្មកសិផលធម្មជាតិនេះបន្ថែមទៀត ខណៈតំបន់ដែលរស់នៅប្រឈមនឹងគ្រោះរាំងស្ងួត។
១. ការធ្វើលំហាត់ប្រាណច្រើនពេក ជាធម្មតាការធ្វើលំហាត់ប្រាណមានឥទ្ធិពលលើសាច់ដុំ។ ដូច្នេះប្រសិនបើអ្នកធ្វើលំហាត់ប្រាណហួសកម្រិតពេកនោះបញ្ហាសាច់ដុំផ្សេងៗនឹងកើតមានឡើងពិសេសប្រសិនបើអ្នកមិនបានទទួលទានកាបូអ៊ីដ្រាតនិងប្រូតេអ៊ីនគ្រប់គ្រាន់ថែមទៀត! ការធ្វើលំហាត់ប្រាណសម្រាប់រយៈពេលពី ៦០ ទៅ ៩០ នាទីរាល់ពេលអាចបង្កើនហានិភ័យនៃបញ្ហាបាត់បង់ម៉ាសនៃសាច់ដុំ។ នៅពេលបញ្ហានេះកើតឡើងសាច់ដុំមិនត្រឹមតែចុះខ្សោយប៉ុណ្ណោះទេ ប៉ុន្តែក៏ប៉ះពាល់ដល់ការដុតរំលាយអាហារក្នុងរាងកាយផងដែរ។ ២. កម្រិតនៃជាតិប៉ូតាស្យូម ឬសូដ្យូមទាបពេក ទាំងប៉ូតាស្យូមនិងសូដ្យូមសុទ្ធតែជាអេឡិចត្រូលីត្រដែលចាំបាច់សម្រាប់ដំណើរការមុខងារសាច់ដុំ។ អ្នកអាចបាត់បង់អេឡិចត្រូលីត្រទាំងពីរនេះបានយ៉ាងងាយតាមរយៈការបែកញើស។ នៅពេលកម្រិតជាតិប៉ូតាស្យូមនិងសូដ្យូមធ្លាក់ចុះទាបនោះសាច់ដុំប្រាកដជាខ្សោយខុសធម្មតា។ ៣. កង្វះអាហារូបត្ថម្ភ រាងកាយត្រូវការកាបូអ៊ីដ្រាតនិងប្រូតេអ៊ីនគ្រប់គ្រាន់ដើម្បីបង្កើនម៉ាសនៃសាច់ដុំនិងរក្សាសុខភាពសាច់ដុំល្អប្រសើរ។ នេះហើយជាមូលហេតុដែលការទទួលទានអាហារគ្មានតុល្យភាពអាចបណ្ដាលឱ្យបញ្ហាបាត់បង់ម៉ាសនៃសាច់ដុំងាយនឹងកើតឡើង។ ៤. ជាតិស្ករក្នុងឈាមចុះទាប ជាតិស្ករក្នុងឈាមចុះទាបក៏អាចបង្កបញ្ហាសាច់ដុំចុះខ្សោយគួរឱ្យកត់សម្គាល់។ ស្ថានភាពនេះច្រើនកើតឡើងជាទូទៅចំពោះអ្នកជំងឺទឹកនោមផ្អែមដែលអាចបង្កជាគ្រោះថ្នាក់ធ្ងន់ធ្ងរ។ ទោះជាយ៉ាងណាអ្នកដែលមិនមានជំងឺទឹកនោមផ្អែមក៏អាចជួបប្រទះបញ្ហាជាតិស្ករក្នុងឈាមចុះទាបផងដែរ។ ៥. កត្តាអាយុ វ័យកាន់តែចាស់ក៏ជាមូលហេតុនៃបញ្ហាបាត់បង់ម៉ាសសាច់ដុំផងដែរ។ វ័យកាន់តែជ្រេសាច់ដុំក៏ត្រូវបានជំនួសដោយខ្លាញ់ ពិសេសចំពោះមនុស្សវ័យចំណាស់ដែលមិនធ្វើលំហាតប្រាណសោះ។ ៦. កង្វះសកម្មភាពរាងកាយ ការមិនធ្វើលំហាត់ប្រាណសោះ ឬកង្វះសកម្មភាពរាងកាយជាមូលហេតុទូទៅបំផុតមួយនៃបញ្ហាបាត់បង់ម៉ាសសាច់ដុំ ឬសាច់ដុំចុះខ្សោយ។ ជាធម្មតាការធ្វើលំហាត់ប្រាណទៀងទាត់ គឺជាវិធីដ៏ល្អបំផុតមួយដើម្បីបង្កើតនិងរក្សាសាច់ដុំ។ ប្រសិនបើអ្នកមិនធ្វើលំហាត់ប្រាណសោះនោះសាច់ដុំអាចនឹងប្រែជាចុះខ្សោយទៅៗ។ ជាក់ស្ដែងសាច់ដុំអាចនឹងរួមតូចប្រសិនបើអ្នកមិនប្រើប្រាស់វាសោះតាមរយៈការធ្វើលំហាត់ប្រាណ ឬសកម្មភាពរាងកាយផ្សេងទៀត។ ៧. ឥទ្ធិពលនៃថ្នាំមួយចំនួន ពិតណាស់ថ្នាំគ្រប់ប្រភេទសុទ្ធតែមានផលប៉ះពាល់។ ថាតើអ្នកដឹងទេថាថ្នាំមួយចំនួនអាចជះឥទ្ធិពលគួរឱ្យព្រួយបារម្ភចំពោះសុខភាពសាច់ដុំដែលនាំឱ្យចុះខ្សោយនិងបាត់បង់ម៉ាស? ៨. គេងមិនបានគ្រប់គ្រាន់ ការគេងមិនបានគ្រប់គ្រាន់ជះឥទ្ធិពលគួរឱ្យបារម្ភចំពោះសុខភាពរាងកាយទាំងមូល ក៏ដូចជាសាច់ដុំ។ ដូច្នេះដើម្បីជាការប្រសើរចូរព្យាយាមសម្រាកឱ្យបានច្រើនគ្រប់គ្រាន់៕ ត្រួតពិនិត្យដោយ www.health.com.kh	ថាតើការបាត់បង់ម៉ាសនៃសាច់ដុំ ឬបញ្ហាសាច់ដុំចុះខ្សោយអាចបណ្ដាលមកពីមូលហេតុអ្វីខ្លះ? ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីមូលហេតុទូទៅបំផុតមួយចំនួននៃបញ្ហាបាត់បង់ម៉ាសសាច់ដុំ ៖
កម្មវិធីបង្ហោះខ្លែងឯកបន្ទាយស្រី នឹងរៀបចំនៅថ្ងៃទី១៩ ខែធ្នូ ឆ្នាំ២០២១ ដោយបង្ហោះខ្លែងឯកធំៗ ចំនួន១៦ និងប្រភេទខ្លែង តូចៗជាច្រើនទៀត។ លោក ឃឹម ហ្វីណង់ បញ្ជាក់ថា ព្រឹត្តិការណ៍ទេសចរណ៍វប្បធម៌នេះ នឹងរៀបចំនៅភូមិសសី ឃុំត្បែង ដើម្បីឱ្យទេសចរបានស្គាល់ពីប្រពៃណីបង្ហោះខ្លែង និងបង្ហាញពីទេសភាពធម្មជាតិដ៏ស្រស់ត្រកាលនៃជើងភ្នំគូលែន។ ក្រៅពីកម្មវីធីនេះ ស្រុកបន្ទាយស្រី នឹងមានកម្មវីធីរាំវង់ស្គរដៃ និងកម្មវិធីទស្សនាព្រះច័ន្ទពេញវង់នៅភ្នំគូលែន។ រូបភាពដោយ រដ្ឋបាលស្រុកបន្ទាយស្រី លោក ឃឹម ហ្វីណង់ ប្រាប់ថ្មីៗ២៥ ដូច្នេះ៖ «នៅពេលបន្តបន្ទាប់ទៀត ស្រុកបន្ទាយស្រីនឹងមានកម្មវិធីកាន់តែច្រើនតាមខែ ឬបុណ្យផ្សេងៗ ទាំងបុណ្យប្រពៃណីជាតិ និងពិធីសាសនាជាដើម។ កន្លងមក យើងមានកម្មវិធីដាល់អំបុក។ នៅចុងឆ្នាំ យើងនឹងមានកម្មវិធីពិព័រណ៍ម្ហូបតាមតំបន់ទៀត»។ រូបភាពដោយ រដ្ឋបាលស្រុកបន្ទាយស្រី លោក ហ្វីណង់ បានបន្ថែមថា ស្រុកបន្ទាយស្រី មានទិសដៅជំរុញវិស័យទេសចរណ៍ឱ្យកាន់តែមានសក្តានុពល ដើម្បីឱ្យសេដ្ឋកិច្ចប្រជាពលរដ្ឋក្នុងស្រុកបន្ទាយស្រីកាន់តែប្រសើរ៕	ភ្នំពេញ៖ ស្រុកបន្ទាយស្រី បង្កើតកម្មវិធីបង្ហោះខ្លែងឯក ដើម្បីទាក់ទាញទេសចរឱ្យទៅលេងស្រុកបន្ទាយស្រី និងជំរុញវិស័យទេសចរណ៍ឱ្យកាន់តែរីកចម្រើន។
អត្ថបទទាក់ទង សល់ ១០ថ្ងៃទៀត ការផ្ដល់ភាពស្របច្បាប់ដល់ពលករខ្មែរនៅថៃប្រមាណ ១ម៉ឺននាក់ នឹងត្រូវបញ្ចប់ អគ្គស្នងការនគរបាលជាតិ ដែលស្រង់សម្តីលោក សួន បវរ អភិបាលខេត្តបន្ទាយមានជ័យ បាននិយាយថា រយៈពេល៣ថ្ងៃមកនេះ ពលករខ្មែរខុសច្បាប់ត្រូវបានអាជ្ញាធរថៃ ចាប់បញ្ជូនមកវិញ ដោយសារតែពួកគេ ត្រូវអនុវត្តច្បាប់ការងារ ដែលរដ្ឋាភិបាលថៃបានកំណត់កន្លងមក។ សារព័ត៌មាន ThmeyThmey មិនអាចទាក់ទងលោក ហេង សួរ អ្នកនាំពាក្យក្រសួងការងារ និងបណ្តុះបណ្តាលវិជ្ជាជីវៈ ដើម្បីសុំការអត្ថាធិប្បាយ ទាក់ទងនឹងរឿងពលករខ្មែរ ដែលធ្វើការងារនៅប្រទេសថៃឡើយ។ គិតត្រឹមខែមិថុនា ឆ្នាំ២០១៨នេះ ភាគីកម្ពុជា-ថៃ បានផ្ដល់ភាពស្របច្បាប់ដល់ពលករខ្មែរ ដែលកំពុងស្នាក់នៅ និងធ្វើការនៅប្រទេសថៃ បានចំនួន ១លាន ៧ម៉ឺននាក់ ដោយក្នុងនោះ ពលករខ្មែរបានទទួលការបញ្ជាក់អត្តសញ្ញាណបណ្ណស៊ីជម្ពូ (បណ្ណមិនមែនសញ្ជាតិថៃ) ចំនួន ៤២ម៉ឺននាក់ និងចំនួន ៦៥ម៉ឺននាក់ សម្រួលឯកសារ និងផ្ដល់ភាពស្របច្បាប់តាមរយៈ MoU។ នេះបើតាមគណៈកម្មការផ្ដល់ភាពស្របច្បាប់ដល់ពលករកម្ពុជាកន្លងមក៕	បន្ទាយមានជ័យ៖ អាជ្ញាធរថៃ បានបញ្ចូនពលករខ្មែរធ្វើការងារខុសច្បាប់ ពី៥០នាក់ ទៅ១០០នាក់ក្នុងមួយថ្ងៃ ត្រឡប់មកកម្ពុជាវិញ តាមច្រកព្រំដែនប៉ោយប៉ែត។ នេះបើតាមគេហទំព័ររបស់អគ្គស្នងការដ្ឋាននគរបាលជាតិ។
សូមលោកអ្នកស្តាប់ការរៀបរាប់របស់លោក Kilian Blaise ដែលជាអ្នកគ្រប់គ្រងទទួលបន្ទុកទំនាក់ទំនងសាធារណៈនៃសភាពាណិជ្ជកម្មអឺរ៉ុប នៅក្នុងបទសម្ភាសជាមួយ នាយ យ៉ាន។	សភាពាណិជ្ជកម្មអឺរ៉ុប ឬ EuroCham www.eurocham-cambodia.org ត្រូវបានបង្កើតឡើងនៅក្នុងឆ្នាំ២០១១ នៅកម្ពុជា។ តើស្ថាប័នមួយនេះមានគោលដៅអ្វី ហើយបំពេញការងារអ្វីខ្លះ?
«ខ្ញុំខុសមែន ខុសរឿងចាប់ព្រាបពីរហ្នឹងដើម្បីចង់បានលុយ២ម៉ឺនរៀល ហើយនឹងចាប២០តែ៣ម៉ឺនរៀល។ ខុស ខុសធ្ងន់ធ្ងរ»។ ស្ត្រីរូបនោះ បានសារភាពពីកំហុសរបស់ខ្លួននៅចំពោះមុខសមត្ថកិច្ចនៃរដ្ឋបាលខណ្ឌដូនពេញ ហើយសន្យាលែងប្រព្រឹត្តបែបនេះជារៀងរហូត។ ស្រ្តីដែលប្រកបរបរលក់ចាបប្រមាណ៣០ឆ្នាំមកហើយនោះ បានបញ្ជាក់ថា ទទួលបានការបញ្ជាទិញព្រាបពីអតិថិជន ហើយជាលើកដំបូងបំផុតដែលហ៊ានចាប់ព្រាបពីមុខវាំង ខណៈកន្លែងមក គាត់ទៅទិញបន្តពីអ្នកលក់នៅម្តុំវត្តកោះ។ បើតាមរដ្ឋបាលខណ្ឌដូនពេញ បន្ទាប់ពីបានសាកសួរ និងណែនាំ នៅថ្ងៃទី៨ ខែធ្នូ រដ្ឋបាលខណ្ឌបានអនុញ្ញាតឱ្យគាត់ត្រឡប់ទៅផ្ទះវិញ និងហាមមិនឱ្យគាត់ប្រព្រឹត្តនូវទង្វើអសកម្មផ្សេងៗដែលប៉ះពាល់ដល់សង្គមទៀតឡើយ ។ «សូមសំណូមពរដល់បងប្អូនប្រជាពលរដ្ឋដែលមកកម្សាន្តនៅតាមសួរច្បារមាត់ទន្លេ ហើយបានជួបប្រទះនៅករណីខាងលើនេះ សូមរាយការណ៍ដល់អាជ្ញាធរដែលនៅនឹងគោលដៅនោះភ្លាមៗ ដើម្បីមានវិធានការហាមឃាត់ជាបន្ទាន់»។ នេះជាការបញ្ជាក់របស់រដ្ឋបាលខណ្ឌដូនពេញ៕	ឃ្លីបវីដេអូខ្លីមួយ បានបង្ហាញពីសកម្មភាពស្ត្រីម្នាក់ ចាប់សត្វព្រាបមួយគូនៅសួនច្បារមាត់ទន្លេ មុខព្រះបរមរាជវាំង ដើម្បីយកទៅលក់ឱ្យម៉ូយរបស់ខ្លួន ដែលបានបញ្ជាទិញ ក្នុងតម្លៃ២ម៉ឺនរៀល រួមចាប២០ក្បាលទៀតក្នុងតម្លៃ៣ម៉ឺនរៀល។
ព័ត៌មានពិស្ដារ សូមស្ដាប់បទយកការណ៍ដែលរៀបរៀងដោយអ្នកនាង អ៊ីសា រ៉ហានី ពីខេត្តសៀមរាបដូចតទៅ៖ ទឹកស្ទឹងសៀមរាប ត្រូវបានប្រជាពលរដ្ឋជាទូទៅចាត់ទុកជាទឹកពិសិដ្ឋ ដែលហូរកាត់លិង្គមួយពាន់ ពីភ្នំគូលែន។ ប៉ុន្តែកំណើនប្រជាជន និងមានការតាំងលំនៅតាមដងស្ទឹងនេះកាន់តែច្រើន បានធ្វើឱ្យស្ទឹងនេះ រងការបំពុលធ្ងន់ធ្ងរដោយសំរាម ពិសេសសំរាមប្លាស្ទិក ខណៈទឹកស្ទឹងមានក្លិនមិនល្អ និងមិនអាចប្រើប្រាស់បាន។ សង្កាត់សៀមរាប ជាសហគមន៍មួយ ដែលជាកន្លែងហូរកាត់ផ្នែកខាងចុងនៃស្ទឹងសៀមរាប មុននឹងហូរចាក់ទៅទន្លេសាប។ ការបំពុលទឹកបានកើតឡើងយ៉ាងធ្ងន់ធ្ងរ ដោយសារប្រជាពលរដ្ឋមួយចំនួនចោលសំរាមក្នុងទឹកស្ទឹងនេះ។ សកម្មភាពសម្អាតបរិស្ថានក្នុងស្ទឹងសៀមរាប បានកើតឡើងយ៉ាងផុសផុលខ្លាំង ចាប់ពីចុងឆ្នាំ២០១៩កន្លងទៅ ដោយក្នុងនោះប្រជាពលរដ្ឋបានយល់ដឹងកាន់តែច្រើន ពីបញ្ហាបរិស្ថាន និងចង់ឃើញស្ទឹងសៀមរាប ស្រស់ស្អាតដូចកាលពីអតីតកាល។ កម្មវិធីសម្អាតបរិស្ថាន ត្រូវបានរៀបចំឡើងជាហូរហែនៅសង្កាត់សៀមរាប បំណងបំផុសចលនាឱ្យប្រជាពលរដ្ឋ យល់កាន់តែច្បាស់ពីការចួលរួមសម្អាតបរិស្ថាន។ នៅថ្ងៃទី១២ មីនា កន្លងទៅ ចៅសង្កាត់សៀមរាប បានកៀងគរលោកគ្រូអ្នកគ្រូ និងមន្ត្រីរាជការក្នុងមូលដ្ឋាន ចុះបារសំរាមចេញពីស្ទឹងសៀមរាប។ សំរាមទាំងនោះ បានបញ្ចេញក្លិនយ៉ាងស្អុយរលួយ តែមិនបានរាំងស្ទះដល់អ្នកចុះសម្អាតទេ។ អ្នកគ្រូ ជា ចាន់ណា ដែលបានចូលរួមក្នុងកម្មវិធីនៅពេលនោះឱ្យដឹងថា អ្នកគ្រូយល់ថាកម្មវិធីសម្អាតសំរាមពីស្ទឹងនៅពេលនេះពិតជាល្អណាស់ ហើយកន្លងមកអ្នកគ្រូតែងអប់រំកូនសិស្សឱ្យចេះទុកដាក់សំរាមឱ្យបានត្រឹមត្រូវ ក៏ដូចជាការកាត់បន្ថយជាដើម។ អ្នកគ្រូបន្ថែមថា សំរាមក្នុងស្ទឹងបានបង្កផលប៉ះពាល់ច្រើនដល់បរិស្ថាន ពិសេសអាចធ្វើឱ្យត្រីងាប់។ ចំណែកអ្នកគ្រូ សុវណ្ណារ័ត្ន វិញក៏យល់មិនខុសគ្នាប៉ុន្មានពីអ្នកគ្រូ ចាន់ណាដែរ។ អ្នកគ្រូថា សប្បាយចិត្តពេលចូលរួមកម្មវិធីរើសសំរាមពីស្ទឹងសៀមរាបដើម្បីឱ្យទឹកស្ទឹងស្អាត និងលែងកខ្វក់។ អ្នកគ្រូប្រាប់ថា៖« យើងបោះសំរាមក្នុងទឹកវាអត់ល្អ ណាមួយវាធ្វើឱ្យទឹកកខ្វក់ ត្រីងាប់ ប៉ះពាល់ដល់បរិស្ថាន ខ្ញុំបានប្រាប់ក្មេងៗថា កុំឱ្យបោះសំរាមចូលទឹក គឺការបង្រៀនខ្ញុំមានច្រើន គឺណែនាំក្មេងៗរាល់ពេល»។ ចៅសង្កាត់សៀមរាប លោក ម៉ៃ សាមេត ដែលដឹកនាំកម្មវិធីសម្អាតបរិស្ថាននៅពេលនោះបានឱ្យដឹងថា ការសម្អាតបរិស្ថាននៅពេលនេះ គឺដើម្បីចូលរួមអបអរបុណ្យទន្លេលើកទី៦ ដែលរៀបចំឡើងនៅខេត្តបាត់ដំបង ចាប់ពីថ្ងៃទី១៣ ដល់ទី១៥ មីនា។ ជាមួយគ្នានោះ កម្មវិធីបរិស្ថាននៅពេលនេះក៏ឆ្លើយតបទៅនឹងការណែនាំពីរដ្ឋបាលខេត្ត ឱ្យយកចិត្តទុកដាក់ការសម្អាតអនាម័យបរិស្ថានដើម្បីបង្ការពីជំងឺកូវីដ១៩។ ទាក់ទងនឹងការសម្អាតបរិស្ថាននៅតាមដងស្ទឹងសៀមរាបនេះ លោក ម៉ៃ សាមេត ពន្យល់ថា សង្កាត់លោកមានផែនការសម្អាត រហូតដល់ផ្នែកខាងក្រោមនៃស្ទឹង ហើយការងារនេះចាប់ផ្តើមអនុវត្តន៍តាំងពីចុងឆ្នាំ២០១៩មក ហើយមកដល់ពេលនេះការងារនេះ ធ្វើបានជាង៨០ភាគរយហើយ។ លោកចៅសង្កាត់ ក៏បានរៀបចំផ្សព្វផ្សាយ និងដាក់ស្លាកសញ្ញាហាមឃាត់ការចោលសំរាមក្នុងស្ទឹង ព្រមទាំងគ្រោងអនុវត្តន៍សារាចរណ៍លេខ១១៣ ស្ដីពីការផាកពិន័យអ្នកចោលសំរាមក្នុងមូលដ្ឋានលោកផងដែរ។ លោក ស៊ា សុផល ប្រធានអង្គការមូលនិធិទំពាំងស្នងឫស្សីដែលសហការផ្តល់សម្ភារសម្អាតបរិស្ថានក្នុងសង្កាត់សៀមរាប បានលើកឡើងថា សំរាមប្លាស្ទិកពិតជាប៉ះពាល់ធ្ងន់ធ្ងរដល់សោភ័ណភាពសាធារណ ពិសេសដល់វិស័យទេសចរណ៍។ ហើយការចោលសំរាមក្នុងស្ទឹង បានបង្កឱ្យមានសារធាតុពុលក្នុងទឹក និងបង្កជាមេរោគធ្វើឱ្យប៉ះពាល់ដល់ប្រព័ន្ធជីវៈចម្រុះក្នុងទឹក។ ជាមួយនឹងទស្សននិងគោលដៅចង់បានបរិស្ថានស្អាត អ្នកគ្រូ ចាន់ណា មានក្ដីស្រមៃចង់ឱ្យសហគម៍ខ្លួនគ្មានសំរាម។ អ្នកគ្រូចង់ឱ្យក្មេងៗបន្តជួយសំអាតបរិស្ថាន ដើម្បីសុខភាពយើងទាំងអស់គ្នា។ ចំណែកអ្នកគ្រូ សុវណ្ណារ័ត្ន៖« បើស្ទឹងគ្មានសំរាម ទឹកនឹងថ្លា ពីមុនស្ទឹងល្អណាស់គ្មានសំរាម អាចងូត បើឆ្លុះដល់បាត ចឹងគួរតែធ្វើឱ្យទឹកស្ទឹងល្អដូចពីមុន...សូមឱ្យពលរដ្ឋទាំងក្មេងទាំងចាស់ ជួយថែរក្សាទឹកស្ទឹងផង កុំចោលសំរាម និងដបក្នុងទឹក»។ រីឯលោកចៅសង្កាត់សៀមរាប៖« សំណូមពរឱ្យប្រជាពលរដ្ឋឈប់ចោលសំរាមក្នុងស្ទឹង ព្រោះស្ទឹងសៀមរាបជាស្ទឹងពិសិដ្ឋ ជាស្ទឹងបុរាណ ស័ក្ដិសិទ្ធណាស់មានប្រភពពីភ្នំគូលែន មានលិង្គមួយពាន់ដែលចាស់បុរាណជឿណាស់»៕	សៀមរាប៖ អាជ្ញាធរសង្កាត់សៀមរាប កាលពីថ្ងៃទី១២ មីនាកន្លងទៅ បានបន្តរៀបចំកម្មវិធីសម្អាតបរិស្ថានក្នុងមូលដ្ឋានរបស់ខ្លួន និងផ្តោតសំខាន់លើការបារសំរាមប្លាស្ទិក ចេញពីស្ទឹងសៀមរាប។ កម្មវិធីនេះ ធ្វើឡើងក្រៅពីប្រតិទិនប្រចាំខែរបស់សង្កាត់ ដែលតែងអនុវត្តន៍ជាប្រចាំខែលើការងារបរិស្ថាន សំដៅធ្វើឱ្យស្ទឹងសៀមរាបលែងហ៊ុមព័ទ្ធដោយសំរាម។ ប្រជាពលរដ្ឋដែលចូលរួមក្នុងកម្មវិធីនេះ បានបង្ហាញការតាំងចិត្តខ្ពស់ ក្នុងការធ្វើឲ្យស្ទឹងសៀមរាបលែងមានសំរាម។ ហើយនេះក៏ជាក្តីស្រមៃរបស់ ប្រជាពលរដ្ឋដែរ។
ញ៉ាំអាហារពណ៌ទឹកក្រូច អាហារគ្រប់ប្រភេទដែលមានពណ៌លឿង ឬក្រហម ទំនងជាមានសារធាតុ Carentonoid ដែលជាសារធាតុមួយស្ថិតក្នុងក្រុម Phytonutrients ដែលវាជាអ្នកបំពាក់ពណ៌អោយអាហារទាំងនេះ។ ក្រោយពីការស្រាវជ្រាវមួយក្នុងសាកលវិទ្យាល័យ Harvard បានរកឃើញថា មានការថយចុះពីជំងឺមហារីករហូតដល់ ៣២ភាគរយតាមរយៈការទទួលទានអាហារដែលមានពណ៌ទឹកក្រូច។ នេះគឺជាវិធីសាស្ត្រធម្មជាតិមួយដើម្បីបង្ការជំងឺមហារីក។បង្កើនការទទួលទានជាតិស័ង្គសី ស័ង្គសីមានមុខងារខាងខាងក្នុងជាច្រើនសម្រាប់បម្រើដល់រាងកាយ។ ស័ង្គសីមានតួនាទីក្នុងការផលិតអង់ស៊ីមអង់ទីអុកស៊ីដង់មួយប្រភេទដែលមានឈ្មោះថា Superoxide Dismutase (SOD) ដែលជាទ័ពស្រួចដ៏ល្អបំផុតក្នុងការប្រឆាំងនឹងជំងឺមហារីក។ អាហាររបស់វាមានដូចជា គ្រាប់ល្ពៅ, ខ្ទឹមបារាំង និងបន្លែពណ៌បៃតងចាស់។ វីតាមីន D វីតាមីន D គឺជាភ្នាក់ងារប្រឆាំងនឹងជំងឺមហារីកយ៉ាងអស្ចារ្យ។ ពន្លឺព្រះអាទិត្យគឺជាប្រភពដ៏ល្អបំផុតក្នុងការទទួលបានវីតាមីន D ប៉ុន្តែវាអាចជារឿងពិបាកវិញសម្រាប់រដូវរងារ។ អ្នកប្រហែលជាត្រូវការប្រើថ្នាំបំប៉នបន្ថែមជំនួសវិញ។ កម្រិតធម្មតានៃការប្រើប្រាស់គឺ ១០០០IUក្នុងមួយថ្ងៃ។ ញ៉ាំអាហារប្រឆាំងនឹងជំងឺមហារីក ប៉េងប៉ោះ, រមៀត, តែបៃតង, ផ្លែទទឹម, ផ្កាខាត់ណា Broccoli, ផ្លែបឺរីពណ៌ខៀវ និងខ្ទឹមសគឺជាប្រភពដ៏ល្អក្នុងការទទួលបានសារធាតុប្រឆាំងនឹងជំងឺមហារីក។ ចៀសវាងការថយចុះសារធាតុម៉ាញ៉េស្យូម បើយោងទៅតាមអ្នកស្រាវជ្រាវបានអោយដឹងថា ការថយចុះរបស់សារធាតុម៉ាញ៉េស្យូមអាចបង្កើនការប្រឈមនឹងជំងឺមហារីកកាន់តែខ្លាំង។ ពួកគេប៉ានស្មានដឹងថា មានប្រជាជនច្រើនណាស់ដែលខ្វះសារធាតុម៉ាញ៉េស្យូម។ ម៉ាញ៉េស្យូមត្រូវបានគេរកឃើញក្នុងគ្រាប់ល្ង, ផ្លែអាលម៉ុង, គ្រាប់ផ្កាឈូករ័ត្ន, ក្រូចឆ្មា, ផ្លែប៉ម, បន្លែពណ៌បៃតងចាស់, អង្ករសម្រូត និងអាហារផ្សេងៗទៀត។ ចំពោះថ្នាំបំប៉នវិញគួរតែ ២០០ ទៅ ៨០០មីលីក្រាមជារៀងរាល់ថ្ងៃ៕ ត្រួតពិនិត្យដោយ www.health.com.kh	បើសិនជាអ្នកបារម្ភអំពីជំងឺមហារីក ឬចង់បង្ការខ្លួនពីជំងឺនេះ អ្នកប្រហែលជាអាចធ្វើរឿងខាងក្រោមនេះបាន។ ការជឿជាក់ទៅលើធម្មជាតិនឹងអាចជាវិធីសាស្ត្របង្ការជំងឺមហារីកបានយ៉ាងល្អ។
សម្រាប់ស្ត្រីដែលជាម្តាយដំបូង យកល្អគួរតែស្វែងយល់អំពីហេតុផលធម្មតាដែលនាំឲ្យកូនក្នុងផ្ទៃចេះតែធាក់ ឬកម្រើកដូចខាងក្រោមនេះ៖ ទារកចាប់ផ្តើមចេះកម្រើកតាំងពីដើមសប្តាហ៍ទី៩មកម្លេះ ប៉ុន្តែការធ្វើចលនានេះអាចដឹងបានតារយៈការថតអេកូប៉ុណ្ណោះ។ ប៉ុន្តែម្តាយអាចចាប់ផ្តើមដឹងអំពីចលនារបស់កូននៅជុំវិញសប្តាហ៍ទី២៤។ ការធាក់របស់កូនជាសញ្ញាមួយដែលបញ្ជាក់ថា អ្វីៗគឺដំណើរការល្អ កូនមានសុខភាពល្អ និងមានភាពសកម្ម។ ការធាក់របស់កូនគឺជាការឆ្លើយតបនឹងការប្រែប្រួលចំពោះមជ្ឈដ្ឋានរបស់គេ។ ម្តាយអាចដឹងអំពីសកម្មភាពរបស់កូននៅពេលមានសំឡេងខ្លាំង ពន្លឺខ្លាំង ឬញ៉ាំសារធាតុអ្វីមួយប្លែក។ ការគេងផ្អៀងមកខាងឆ្វេងនឹងជំរុញដល់របត់ឈាមរត់ និងបង្កើនការផ្គត់ផ្គង់ឈាមដល់កូន ដែលវាជាហេតុផលមួយធ្វើឲ្យគេកម្រើកច្រើនជាងធម្មតាដែរ។ កាលណាកូនកម្រើក ១៥ ទៅ២០ដង គឺជាសញ្ញាបញ្ជាក់ថា គេមានសុខភាពល្អ និងមានការលូតលាស់ល្អហើយ។ ក្រោយពីពពោះបាន ២៨សប្តាហ៍ បើសិនជាម្តាយមានអារម្មណ៍ថា កូនកម្រើកចាប់ពី ១០ដងឡើងទៅ វាអាចជាសញ្ញាមួយបញ្ជាក់ថា កូនកំពុងតែថប់ដង្ហើម ដោយសារតែកង្វះអុកស៊ីសែន ឬកង្វះជាតិស្ករក្នុងឈាម។ យ៉ាងណាមិញ ចូរសុំយោបល់ពីគ្រូពេទ្យ ឬឆ្មប បើសិនជាអ្នកមានការបារម្ភច្រើន ពីការកម្រើករបស់កូនក្នុងផ្ទៃ៕ ត្រួតពិនិត្យដោយ www.health.com.kh	កាលណាដែលស្ត្រីមានផ្ទៃពោះដល់ខែទី ៩ ហើយគាត់តែងតែមានការបារម្ភច្រើនអំពីសុវត្ថិភាពកូនក្នុងផ្ទៃ។ អ្វីដែលកាន់តែបារម្ភនោះគឺថា ការកម្រើករបស់កូនក្នុងផ្ទៃតែម្តង។ ទោះបីជាយ៉ាងណាក៏ដោយ ការដែលមានអារម្មណ៍ដឹងដំបូងថាកូនក្នុងពោះកំពុងតែកម្រើក វាពិតជារឿងមួយគួរឲ្យភ្ញាក់ផ្អើលខ្លាំងណាស់
ចំពោះរង្វាន់របស់ស្រាបៀ TIGER ដែលបានចាប់រង្វាន់លើកទីពីរនេះ គូស្វាមីភរិយាថ្មីចំនួន ៥ គូ ដែលមានសំណាងបានឈ្នះរង្វាន់ ដំណើរកម្សាន្តទៅទីក្រុងស៊ីដនី រួមជាមួយនឹងទឹកប្រាក់១,៥០០ ដុល្លារ មានរាយឈ្មោះដូចខាងក្រោម៖ អ្នកឈ្នះរង្វាន់ទាំងអស់ អាចស្វែងរកឈ្មោះរបស់ខ្លួន នៅលើទំព័រកាសែត ឬលើទំព័រហ្វេសប៊ុកផ្លូវការរបស់ស្រាបៀ TIGER។ ចំពោះគូស្វាមីទាំងអស់ ដែលបានឈ្នះរង្វាន់ខាងលើ ក្រុមហ៊ុននឹងទាក់ទងទៅដោយផ្ទាល់។ អបអរពិធីអាពាហ៍ពិពាហ៍របស់លោកអ្នក ជាមួយស្រាបៀ TIGER ដែលជាស្រាបៀល្បីល្បាញលំដាប់ថ្នាក់ពិភពលោក ប្រចាំអាស៊ី។ ប្រសិនបើលោកអ្នកចង់ជាវស្រាបៀ TIGER ដែលជាស្រាបៀល្បីល្បាញលំដាប់ថ្នាក់ពិភពលោក ប្រចាំអាស៊ី សម្រាប់ពិធីអាពាហ៍ពិពាហ៍របស់អ្នក សូមទូរសព្ទមកលេខ 011 222 400 ឬ 011 333 500 សម្រាប់ព័ត៌មានបន្ថែម។ ពិសាដោយការទទួលខុសត្រូវ៕ (អត្ថបទពាណិជ្ជកម្ម)	រាជធានីភ្នំពេញ៖កាលពីថ្ងៃអាទិត្យទី៣០ ខែមិថុនា ឆ្នាំ២០១៩ ស្រាបៀរ TIGER ដែលជាស្រាបៀល្បីល្បាញលំដាប់ថ្នាក់ពិភពលោក ប្រចាំអាស៊ី បានរៀបចំកម្មវិធីចាប់រង្វាន់លើកទី២ ជូនអតិថិជនរបស់ខ្លួន។ កម្មវិធីនេះ មានការផ្សាយផ្ទាល់តាមកញ្ចក់ទូរទស្សន៍ MyTV និងបានរកឃើញគូស្វាមីភរិយាថ្មីចំនួន ៥ គូដែលឈ្នះដំណើរកម្សាន្ត ទៅទីក្រុងស៊ីដនី រួមជាមួយនឹងទឹកប្រាក់ ១,៥០០ដុល្លារ។
យោងតាមសេចក្តីថ្លែងការណ៍រួមរបស់ក្រុមសង្គមស៊ីវិលខាងលើ នាថ្ងៃទី៦មេសា ឆ្នាំ២០២០ ការស្នើឱ្យរដ្ឋាភិបាលជួយអន្តាគមន៍ពន្យារពេលទូទាត់ប្រាក់សង់ទៅឱ្យគ្រឹះស្ថានហិរញ្ញវត្ថុវិញនេះ គឺដើម្បីផ្តល់ឱ្យអ្នកខ្ចីប្រាក់ ឬអ្នកជាប់បំណុលពីគ្រឹះស្ថានហិរញ្ញវត្ថុនានា មានឱកាសស្នាក់នៅ និងរក្សាសុវត្ថិភាព ក្នុងអំឡុងពេលនៃការឆ្លងរាលដាលជំងឺកូវីដ-១៩(COVID-19)។ បើតាមសេចក្តីថ្លែងការណ៍ដដែល ពលរដ្ឋខ្មែរ ដែលកំពុងស្ថិតនៅក្នុងការគំរាមកំហែងផ្នែកសុខភាពសាធារណៈ ពីការរាតត្បាតនៃជំងឺកូវីដ-១៩ហើយនោះ មិនគួរត្រូវភ័យខ្លាចក្នុងការបាត់បង់ដីធ្លី ឬ ផ្ទះសម្បែងទៀតទេ ដោយសារគ្មានលទ្ធភាពសង់ប្រាក់ឱ្យគ្រឹះស្ថានហិរញ្ញវត្ថុនានាវិញ។ «យើងខ្ញុំ សូមស្នើសុំជាថ្មីម្តងទៀត នូវសំណើរដែលបានស្នើសុំដំបូងកាលពីជិតមួយឆ្នាំមុន សូមឱ្យផ្អាកការបង់សងកម្ចីទាំងអស់ រួមទាំងប្រាក់ដើម និងការប្រាក់ ក៏ដូចជា ការប្រាក់បង្គរ [ការប្រាក់ដែលកត់ត្រាទុក និងត្រូវទូទាត់នៅពេលក្រោយ] សម្រាប់រយៈពេលយ៉ាងតិច៣ខែ»។ នេះជាការលើកឡើងនៅក្នុងសេចក្តីថ្លែងការរួមរបស់អង្គការសង្គមស៊ីវិល។ ពាក់ព័ន្ធនឹងការស្នើសុំឱ្យផ្អាកបង់ប្រាក់កម្ចី និងការប្រាក់ឱ្យគ្រឹះស្ថានហិរញ្ញវត្ថុវិញនេះ លោក កាំង តុងងី ប្រធាននាយកដ្ឋានទំនាក់ទំនងនិងជាអ្នកនាំពាក្យសមាគមមីក្រូហិរញ្ញវត្ថុកម្ពុជា បានលើកឡើងថា ការធ្វើបែបនេះ មិនមែនជាវិធីអាចដោះស្រោយបញ្ហាបានទេ តែផ្ទុយទៅវិញ គឺជាការបង្កផលប៉ះពាល់យ៉ាងធ្ងន់ធ្ងរដល់វិស័យហរិញ្ញវត្ថុដែលមានតួនាទីសំខាន់ណាស់នៅក្នុងវិស័យសេដ្ឋកិច្ចជាតិ។ «ប្រសិនបើយើងធ្វើអ្វីមួយដោយគ្មានការប្រុងប្រយ័ត្ន ឱ្យវិស័យហរិញ្ញវត្ថុជួបបញ្ហា នោះវានឹងមានហានិភ័យខ្ពស់ណាស់ក្នុងការបង្កឱ្យមានវិបត្តិសេដ្ឋកិច្ចក្នុងប្រទេសទាំងមូល»។ លោក កាំង តុងងី និយាយដូច្នេះ ដោយ បញ្ជាក់ប្រាប់សារព័ត៌មានថ្មីៗ តាមប្រព័ន្ធទំនាក់ទំនងតេឡេក្រាមថា វិស័យមីក្រូហិរញ្ញវត្ថុកម្ពុជា មានអតិថិជនរហូតដល់២លាននាក់ ហើយការដាក់ចេញនូវដំណោះស្រាយតែមួយដូចគ្នា សម្រាប់មនុស្ស២លាននាក់គឺមិនបានទេ ព្រោះគ្មានប្រសិទ្ធភាព។ កន្លងមកធនាគារជាតិនៃកម្ពុជា បានដាក់នូវវិធានការរហូតដល់៩ចំណុច ដើម្បីឱ្យគ្រឹះស្ថានហិរញ្ញវត្ថុនីមួយៗមានលទ្ធភាពជ្រើសរើសយកដំណោះស្រោយណាមួយឬលើសពីមួយ ដើម្បីរៀបចំជាដំណោះស្រោយមួយដែលត្រូវតាមលក្ខខណ្ឌនីមួយៗរបស់អតិថិជន ពីព្រោះទំហំនៃផលប៉ះពាល់របស់អតិថិជន គឺមានស្ថានភាពខុសៗគ្នាទាំងអស់។ បើតាមលោក តុងងី ការរៀបចំឥណទានឡើងវិញនេះ គឺជាផ្នែកមួយនៃការសម្រួលទុកលំបាកពលរដ្ឋហើយ។ «យើងឃើញថាផលប៉ះពាល់នៃជំងឺកូវីដ-១៩ លើអតិថិជនយើង គឺមានវិសាលភាពធំធេងណាស់។ អ៊ីចឹងហើយ! បានកន្លងមកតាមរយៈយុទ្ធនាការរៀបចំឥណទានឡើងវិញ សមាជិកយើងទាំង១១៤របស់សមាគមមីក្រូហិរញ្ញវត្ថុកម្ពុជា បានរៀបចំឥណទានឡើងវិញជូនអតិថិជនរហូតដល់៣០ម៉ឺននាក់ ក្នុងទំហំឥណទាន ១,៤០០លានដុល្លារ»។ នេះជាការបញ្ជាក់របស់លោក តុងងី ដោយអះអាងថា ក្រៅពីការរៀបចំឥណទានឡើងវិញនេះ សមាគមមីក្រូហិរញ្ញវត្ថុកម្ពុជា ក៏បានចូលរួមក្នុងយុទ្ធនា និងការគាំទ្រដល់អតិថិជនរងប៉ះពាល់ដោយសារឥទ្ធិពលជំងឺកូវីដ-១៩ នៅតាមគ្រឹះស្ថាន និងស្ថាប័ននីមួយៗផងដែរ។ តែយ៉ាងណាការរៀបចំឥណទានឡើងវិញនេះ មិនទាន់ពេញលេញសម្រាប់កម្ចីឥណទានខ្នាតតូច ប្រមាណ១០ភាគរយ ដែលត្រូវបានរាយការណ៍ដោយវិស័យមីក្រូហិរញ្ញវត្ថុ គឺមិនគ្រប់គ្រាន់ ដើម្បីដោះស្រាយជាមួយទំហំនៃវិបត្តិនេះទេ។ នេះជាការលើកឡើងរបស់អង្គការសង្គមស៊ីវិល១០៣ស្ថាប័ន ដែលបានបន្ថែមថា ការអនុវត្តវិធានការនានា ក្នុងការជួយសម្រាលបន្ទុលបំណុលបែបទូលំទូលាយ គឺត្រូវការជាចាំបាច់ ខណៈកម្ពុជាកំពុងប្រឈមនឹងការឆ្លងរាលដាលកូវីដ-១៩ ជាសហគមន៍ក្នុងទ្រងទ្រាយធំ ដែលមានអ្នកស្លាប់ជាបន្តបន្ទាប់នោះ។ ការឆ្លងរាលដាលនូវជំងឺកូវីដ-១៩ បានធ្វើឱ្យវិស័យកាត់ដេរ ទេសចរណ៍ សេវាកំសាន្ត និងសំណង់ កំពុងរងគ្រោះជាខ្លាំង។ វិស័យទាំងអស់នេះ បានការងារឱ្យស្រ្តីរាប់សែននាក់ ខណៈអត្រានៃអ្នកខ្ចីកម្ចីខ្នាតតូច គឺមានស្ត្រីចំនួន៧៥ភាគរយ។ លើសពីនេះ កម្មករចំណាកស្រុក សហគមន៍ក្រីក្រ អ្នកប្រកបមុខរបរសេដ្ឋកិច្ចក្រៅប្រព័ន្ធ អ្នកធ្វើជំនួញ អាជីវករ អ្នកលក់ដូរតាមដងផ្លូវ គឺសុទ្ធសឹងប្រឈមនឹងការធ្លាក់ចុះខ្លាំងនៃប្រាក់ចំណូល។ ឥទ្ធិពលនៃការឆ្លងរាលដាលនៃជំងឺកូវីដ-១៩នេះ វិស័យមីក្រូហិរញ្ញវត្ថុ ក៏ដូចជាវិស័យឯកជនដទៃទៀតដែរ កំពុងប្រឈមនឹងការធ្លាក់ចុះចំណូល ហើយតម្រូវការថ្លៃនៃការប្រតិបត្តិការនានា មានការកើនឡើងខ្ពស់ ខុសពីធម្មតា។ នេះជាការលើកឡើងរបស់ប្រធាននាយកដ្ឋានទំនាក់ទំនងនិងជាអ្នកនាំពាក្យសមាគមមីក្រូហិរញ្ញវត្ថុកម្ពុជា ដោយបញ្ជាក់ថា ក្នុងពេលដ៏លំបាកនៃវិបត្តិការកូវីដ-១៩នេះ គ្រឹះស្ថានមីក្រូហិរញ្ញវត្ថុ ក៏ដូចជាធនាគារនានា ក៏មានកាតព្វកិច្ច និងទំនួលខុសត្រូវ ក្នុងការទូទាត់ការប្រាក់ឬប្រាក់ដើមវិញឱ្យអតិថិជនដែលបានដាក់បញ្ញើក្នុងគ្រឹះស្ថានហិរញ្ញវត្ថុនានា ផងដែរ៕	សហគមន៍ អង្គការ សហជីព រួមទាំងក្រុមសង្គមស៊ីវិលផ្សេងៗទៀត ចំនួន១០៣ស្ថាប័ន បានស្នើឱ្យរដ្ឋាភិបាលដាក់ចេញជាវិធានការណែនាំដល់គ្រឹះស្ថានមីក្រូហិរញ្ញវត្ថុ និងធនាគារទាំងអស់នៅកម្ពុជា ឱ្យផ្អាកការបង់សងប្រាក់កម្ចី និងការប្រាក់បង្គរទាំងអស់ពីកូនបំណុល យ៉ាងតិចណាស់៣ខែ។ សមាគមមីក្រូហិរញ្ញវត្ថុថា ការធ្វើបែបនេះ មិនមែនជាវិធីដោះស្រាយបញ្ហាទេ តែផ្ទុយទៅវិញ គឺជាការបង្កផលប៉ះពាល់យ៉ាងធ្ងន់ធ្ងរដល់វិស័យហរិញ្ញវត្ថុ។
បើតាមសេចក្ដីជូនដំណឹងរបស់ក្រសួងអប់រំ យុវជន និងកីឡា និស្សិតកម្ពុជា នឹងមានឱកាសទទួលបានអាហារូបករណ៍ទៅសិក្សានៅប្រទេសរុស្ស៊ី។ អាហារូបករណ៍នេះ ផ្ដល់ដល់និស្សិតថ្នាក់ Master Degree សិក្សាលើមុខវិជ្ជា Nuclear Power Industry and Technologies, ថ្នាក់ Bachelor Degree សម្រាប់មុខវិជ្ជា Earth Science និងមុខវិជ្ជា Nuclear Power Industry and Technologies។ ចំណែកថ្នាក់ Specialist Degree សិក្សាលើមុខវិជ្ជា Clinical Medicine។ សម្រាប់បេក្ខជនទាំងពីរភេទ ដែលមានចំណាប់អារម្មណ៍ អាចចុះឈ្មោះស្នើសុំអាហារូបករណ៍តាមរយៈគេហទំព័រ http://Russia.study ឲ្យបានមុនថ្ងៃទី ៣០ ខែមីនា ឆ្នាំ២០១៧។ ព័ត៌មានបន្ថែម ទាក់ទងតាមទូរសព្ទ ០៩៦ ៥៨១ ៥៨០១ ឬ ០២៣ ២១០ ៩៣១ និងអ៊ីម៉ែល [email protected] ៕	ភ្នំពេញ៖ ក្រសួងអប់រំ យុវជន និងកីឡា បានជូនដំណឹងស្ដីពីអាហារូបករណ៍ថ្នាក់ឧត្តមសិក្សា ទៅសិក្សានៅប្រទេសរុស្ស៊ី ឆ្នាំសិក្សា២០១៧-២០១៨។ អាហារូបករណ៍នេះ បានផ្ដល់ដោយប្រទេសរុស្ស៊ីសម្រាប់និស្សិតកម្ពុជា។ នេះបើតាមសេចក្ដីជូនដំណឹងរបស់ក្រសួងអប់រំ យុវជន និងកីឡា។
សិង្ហបុរី ជាគោលដៅបរទេសទីមួយរបស់យន្តហោះចិន C919 ។ ដ្បិតធ្វើដំណើរទៅចូលរួមពិព័រណ៍អាកាសក្ដី វត្តមាន C919 នៅក្រៅប្រទេសលើកដំបូងនេះ បង្ហាញពីសមត្ថភាពរបស់ចិនក្នុងវិស័យអាកាសចរណ៍។ យន្តហោះខ្លួនធំរបស់ចិន បានហោះហើរសាកល្បងនៅថ្ងៃទី១៨ ខែកុម្ភៈ មុនពេលកម្មវិធី Singapore Air Show។ យន្តហោះនេះត្រូវបានផលិតដោយសាជីវកម្មយន្តហោះពាណិជ្ជកម្មចិន (Comac)។ ព្រឹត្តិការណ៍តាំងពិព័រណ៍នៅសិង្ហបុរី ជាឱកាសមួយសម្រាប់ C919 ដើម្បីលើកកម្ពស់មុខមាត់របស់ខ្លួននៅទីផ្សារបរទេសដែលក្ដោបក្ដាប់ដោយក្រុមហ៊ុន Airbus និង Boeing ។ ក្នុងពិធីនេះ ក្រុមហ៊ុន Airbus បង្ហាញតែយន្តហោះប្រភេទ A350-1000 ប៉ុណ្ណោះ ខណៈ Boeing ក៏មិននាំយន្តហោះពាណិជ្ជកម្មទៅសិង្ហបុរីដែរ គឺមានតែយន្តហោះយោធា។ ក្រុមហ៊ុន Comac បានអភិវឌ្ឍយន្តហោះប្រភេទ C919 រយៈពេល ១៤ឆ្នាំ ហើយបានសាកល្បងហោះហើរកាលពីចុងខែកញ្ញា ឆ្នាំ២០២២។ នេះជាគំរូយន្តហោះរាងតូចល្មមដែលអាចផ្ទុកអ្នកដំណើរបានពី ១៥៨ ទៅ ១៦៩ នាក់ និងអាចហោះបានរយៈចម្ងាយជាង ៥៥០០ គីឡូម៉ែត្រ។ C919 ជាដៃគូប្រជែងជាមួយយន្តហោះ Boeing 737 និង Airbus 320។ ចិនបានវិនិយោគយ៉ាងច្រើនក្នុងការផលិតយន្តហោះក្នុងស្រុក ដែលមានគោលបំណងប្រជែងក្រុមហ៊ុនយក្សលោកខាងលិចទាំងពីរ។ យន្តហោះនេះទើបតែមានអាជ្ញាប័ណ្ណធ្វើប្រតិបត្តិការក្នុងប្រទេសចិន ហើយទើបតែត្រូវបានដាក់ឱ្យដំណើរការពាណិជ្ជកម្មដោយក្រុមហ៊ុន China Eastern Airlines។ នៅខែធ្នូ ឆ្នាំ២០២៣ យន្តហោះ C919 បានចាកចេញពីចិនដីគោកជាលើកដំបូងដោយចូលរួមក្នុងការតាំងពិព័រណ៍នៅហុងកុង។ នៅក្នុងព្រឹត្តិការណ៍នោះ យន្តហោះ C919 និង ARJ-21 ដែលផលិតដោយ Comac ដែរនោះត្រូវបានដាក់តាំងបង្ហាញនៅអាកាសយានដ្ឋានអន្តរជាតិហុងកុង។ បើតាមមន្ត្រីក្រុមហ៊ុន Comac ពួកគេនឹងវិនិយោគរាប់សិបពាន់លានយ័នក្នុងរយៈពេល ៣-៥ឆ្នាំខាងមុខ ដើម្បីពង្រីកផលិតកម្ម C919 ។ មន្ត្រីអាកាសចរណ៍ចិនបាននិយាយថា ពួកគេនឹងស្វែងរកវិធីដើម្បីឲ្យយន្តហោះ C919 ទទួលបានការអនុម័តដោយទីភ្នាក់ងារសុវត្ថិភាពអាកាសចរណ៍អឺរ៉ុប (EASA) ដែរ។ បើតាមសារព័ត៌មាន Reuters បច្ចុប្បន្នមានតែយន្តហោះ C919 ចំនួន៤ ប៉ុណ្ណោះដែលកំពុងប្រតិបត្តិការនៅចិន។ យ៉ាងណាមិញ នៅក្នុងបរិបទនៃវិស័យអាកាសចរណ៍ខ្វះយន្តហោះ Comac កំពុងទាក់ទាញការចាប់អារម្មណ៍ពីពិភពលោកកាន់តែខ្លាំងឡើង។ លោក Adam Cowburn នៅក្រុមហ៊ុនប្រឹក្សាអាកាសចរណ៍ Alton Aviation Consultancy បានប្រាប់ Reuters ថា ៖« អតិថិជនរបស់យើងកាន់តែច្រើនឡើងកំពុងដាក់ C919 នៅក្នុងការពិចារណារបស់ពួកគេ»។ មកទល់ពេលនេះ C919 បានទទួលការបញ្ជាទិញច្រើនជាង ១ពាន់គ្រឿងដែលសុទ្ធសឹងតែជាក្រុមហ៊ុនហោះហើរក្នុងស្រុក។ ក្រុមហ៊ុនអាកាសចរណ៍ China Eastern Airlines ជាអតិថិជនដំបូងគេ។ នៅខែកញ្ញាក្រុមហ៊ុននេះបានបញ្ជាទិញ ១០០គ្រឿងទៀតពី Comac ដែលមានតម្លៃប្រហែល ១០ពាន់លានដុល្លារ៕	យន្តហោះ C919 ដែលផលិតនៅចិន បានហោះហើរដំបូងទៅក្រៅប្រទេស ដើម្បីចូលរួមក្នុងការតាំងពិព័រណ៍ 2024 Singapore Airshow នៅសិង្ហបុរី នាថ្ងៃទី ២០-២៥ ខែកុម្ភៈ។
សូមអញ្ជើញទស្សនាទិដ្ឋភាពនៃភូមិបាក់ព្រា ដែលផ្ដិតរូបភាព និងវីដេអូដោយ លោក ប៉ាន់ បូនី អ្នកសារព័ត៌មាន ThmeyThmey ដូចតទៅ៖	បាត់ដំបង៖ «បាក់ព្រា» ឈ្មោះភូមិដែលស្ថិតនៅឃុំព្រៃចាស់ ស្រុកឯកភ្នំ ខេត្តបាត់ដំបង ត្រូវគេស្គាល់ច្បាស់តាមរយៈបទចម្រៀង «កូនស្រីអ្នកនេសាទ» ដែលបញ្ចេញសូរ្យសៀងដោយអ្នកស្រី រស់ សេរីសុទ្ធា និងនិពន្ធដោយកវីស្ទឹងសង្កែ លោក គង្គ ប៊ុនឈឿន។ មិនខុសពីការរៀបរាប់ក្នុងបទចម្រៀងនោះឡើយ ភូមិមួយនេះនៅតែជាតំបន់នេសាទសម្រាប់ពលរដ្ឋប្រមាណ៤០០គ្រួសារក្នុងការប្រកបរបរចិញ្ចឹមជីវិត។ លើចម្ងាយជាង៣៥គីឡូម៉ែត្រពីទីរួមខេត្តបាត់ដំបង ការធ្វើដំណើរទៅកាន់ភូមិបាក់ព្រា ត្រូវចំណាយពេលប្រមាណ៣ម៉ោង ដោយកាត់ការធ្វើដំណើរកាណូតលើស្ទឹងសង្កែ។ នៅតាមផ្លូវឆ្ពោះទៅកាន់ភូមិនេសាទមួយនេះ លោកអ្នកអាចទស្សនានូវទេសភាព ស្រស់ស្អាត ហ៊ុមព័ទ្ធដោយព្រៃលិចទឹក គួរជាទីគយគន់ និងផ្ទះនៅលើផ្ទៃទឹកជាមួយនិងការប្រកបរបរនេសាទរបស់ប្រជាជននៅទីនោះ។ បច្ចុប្បន្ន ភូមិបាក់ព្រា មានសាលារៀន វត្តអារាម និងមណ្ឌលសុខភាពផងដែរ។
លោក លី ផឹង ជាអតីតនាយករដ្ឋមន្ត្រីទី៤ចិន ចន្លោះពីឆ្នាំ១៩៨៧ ដល់ឆ្នាំ១៩៩៨ និងជាអតីតប្រធានគណៈកម្មាធិការអចិន្ត្រៃយ៍សភាប្រជាជនចិនពីឆ្នាំ១៩៩៨ ដល់ឆ្នាំ២០០៣ ក៏ជាធ្លាប់ជាមនុស្សដ៏មានឥទ្ធិពលលំដាប់ពីទីពីរ នៅក្នុងបក្សកុម្មុយនីស្តចិន បន្ទាប់ពីលោក Jiang Zemin ផងដែរ។ Xinhua មិនបានបញ្ជាក់ពីស្ថានភាពជំងឺរបស់អតីតនាយករដ្ឋមន្ត្រីចិន រូបនេះឡើយ ប៉ុន្តែកន្លងមក លោកធ្លាប់មានជំងឺមហារីកប្លោកនោម។ លោក លី ផឹង ត្រូវបានគេប្រសិទ្ធនាមថា «Butcher of Beijing» (ពេជ្ឈឃាដក្រុងប៉េកាំង) ដោយលោកមានតួនាទីខ្ពស់លើការបង្ក្រាបចលានបាតុកម្មនៅទីលានធៀនអានមេន (Tiananmen Square) កាលពីថ្ងៃទី៤ ខែមិថុនា ឆ្នាំ១៩៨៩៕	លោក លី ផឹង (Li Peng) អតីតនាយករដ្ឋមន្ត្រីចិន សម្រាប់តួនាទីក្រុងបង្ក្រាបចលនានៅទីលានធៀនអានមែន បានទទួលមរណភាពក្នុងអាយុ៩០ឆ្នាំ។ នេះបើតាមការផ្សាយរបស់ទីភ្នាក់ងារព័ត៌មាន Xinhua នាថ្ងៃអង្គារ ទី២៣ ខែកក្កដា ឆ្នាំ២០១៩។
According to CBRE, the Ministry of Land Management, Urban Planning and Construction, the first 2 months of 2020 maintained strong growth in approved investment into construction, with the total value of approvals reaching almost US$2 billion across 728 public and private projects, indicating a growth of 47% compared to the same period in 2019. But this has likely slowed down in March 2020 when it became clear that issues caused by the virus will persist for quite some time. Condominium prices face downward trend By the end of Q1 2020, condominium price per square metre, especially in the high-end and mid-range sectors, have begun showing signs of a possible downward trend, according to CBRE Cambodia. The mid-range markets price per square metre decreased by 1.5% while the high-end market slipped by 0.5%. On the other hand, the affordable segment of the market increased in price by 0.3%. Condominium rentals are also affected by current market conditions. Rental prices in the high-end and mid-range have slid by 0.4% and 0.6% respectively. The drop in prices is attributed to fears surrounding COVID-19 and new supplies of condominium units coming online in Q1 2020. The CBRE Cambodia report indicates that the effects of COVID-19 on real estate prices, especially in condominiums, are still in its early stages. Prices could still go down if the socio-economic impact of the pandemic persists in Q2 2020. Office space market becomes more competitive for landlords Phnom Penhs office space market has seen a massive increase in supply over the past few years. While occupancy remained at a reasonable level since, the uncertainty caused by COVID-19 have severely limited the number of potential tenants - making the market more competitive for landlords. According to CBRE Cambodia, quoting rents flatlined for all office segments in Q1 2020 despite initial upward movements of rents beginning January. The competition has somewhat intensified for landlords, some even offering short-term discounts to attract new tenants. It is expected that the spread between quotes and actual rentals will widen through Q3 2020 as the pandemic continues to escalate. The incoming influx of office spaces is reportedly expected to apply downward pressure on the office markets rental prices in Q2 and Q3 2020. Retail spaces are the most exposed to COVID-19 economic pressures As the Kingdom prepares for what appears to be a peak thats yet-to-come, segments of the Cambodian population, particularly in the cities have started observing self-quarantines. The governments cancellation of major public events such as celebrations of the Khmer New Year have severely curtailed the foot traffic normally seen by commercial establishments. According to CBREs report, the decrease in foot traffic in Phnom Penhs retail centres saw a sharp drop due to the spread of COVID-19. Low retail sales have translated to quoted rentals rates being slashed by as much as 10.5%, the sharpest reduction in 4 years. Retailers are advised to explore omnichannel presence to keep afloat amid the pandemic.CBRE expects retail and consumer confidence to pick up later in 2020. Landed property remains resilient According to CBRE, despite the recent disruption from the headwinds including the partial withdrawal of EBA preferential trade arrangements with the EU, the COVID-19 outbreak, and external geopolitical and economic uncertainty, Borey developers confidence remains strong, signaled by the 14 newly launched projects witnessed during the past 6 months. Quoted prices on these properties also showed no signs of slowing down by the end of Q1 2020. In fact, prices saw increases of up to 2.9% in linked house properties during the same period - with villas reporting price growths of up to 4.3%. This is attributed to the local status of landed property as safe-haven for capital, according to the CBRE Cambodia report. CBREs report anticipates that Borey sale prices will remain robust throughout the year. If there are any market corrections, household cash-flow distress is expected to be contained by the secondary market, a.k.a resales. (source : https://www.realestate.com.kh/news/real-estate-prices-begin-downward-trend-due-to-covid-19/	Real estate prices in Cambodia are starting to take a hit due to fears of COVID-19, according to a report from CBRE Cambodia. The outbreak, which began in Wuhan, China, back in January 2020, has infected more than 1.2 million people internationally by early April 2020. As the pandemic escalates, the socio-economic effects of COVID-19 are starting to affect the real estate prices across the world, including that of Cambodias.
លោក Ali Asghari អ្នកគ្រប់គ្រងប៉ុស្តិ៍ទូរទស្សន៍ព័ត៌មាន Ariana Newsក្នុងអាហ្វហ្គានីស្ថាន លើកឡើងថា នៅរសៀលថ្ងៃទី ៣១ ខែមករា អ្នកសារព័ត៌មានរបស់ខ្លួន២នាក់ត្រូវបានចាប់ខ្លួន ប៉ុន្តែមិនបានដឹងច្បាស់ពីអត្តសញ្ញាណអ្នកចាប់ជំរិតនោះទេ។ អ្នកនាំពាក្យរដ្ឋបាលតាលីបង់លោក Bilal Karimi អះអាងថា ខ្លួនកំពុងស៊ើបអង្កេតពីការចាប់ជំរិតបុរសទាំង២នាក់នោះ តែបដិសេធថា អ្នកសារព័ត៌មានទាំងនេះមិនត្រូវបានចាប់ខ្លួនដោយរដ្ឋាភិបាលតាលីបង់ទេ។ «ដោយការព្រួយបារម្ភកើនឡើងទៅលើការរឹតបន្តឹងប្រព័ន្ធផ្សព្វផ្សាយ និងការបញ្ចេញមតិដោយសេរី អង្គការសហប្រជាជាតិ (UN) ជំរុញឱ្យក្រុមតាលីបង់បង្ហាញជាសាធារណៈថា ហេតុអ្វីបានជាពួកគេត្រូវគោរពសិទ្ធិអាហ្វហ្គានីស្ថាន ហើយចាប់ឃុំខ្លួនអ្នករាយការណ៍ព័ត៌មានទាំងនេះ»។ បេសកកម្មជំនួយរបស់អង្គការសហប្រជាជាតិនៅអាហ្វហ្គានីស្ថាន(UNAMA) បង្ហោះសារបែបនេះនៅលើ Twitter នៅថ្ងៃទី១ ខែកុម្ភៈ។ ពីទីក្រុងហ្សឺណែវនៅថ្ងៃដដែល អ្នកនាំពាក្យស្នងការសិទ្ធិមនុស្ស UN លោកស្រី Ravina Shamdasan ក៏បង្ហាញព្រួយបារម្ភយ៉ាងខ្លាំងចំពោះការបាត់ខ្លួនសកម្មជនសិទ្ធិមនុស្ស៦នាក់កាលពីខែមុនពាក់ព័ន្ធនឹងការតវ៉ាទាមទារឱ្យគោរពសិទ្ធិស្ត្រី។ «យើងមានការព្រួយបារម្ភយ៉ាងខ្លាំងចំពោះសុខុមាលភាព និងសុវត្ថិភាពរបស់ពួកគេ»។ អ្នកនាំពាក្យសិទ្ធិមនុស្ស UN បញ្ជាក់បែបនេះ ដោយបន្តថា នៅមានរបាយការណ៍ផ្សេងទៀតទាក់ទិននឹងការតាមចាប់ខ្លួនសកម្មជនដទៃទៀតនៅអាហ្វហ្គានីស្ថាន។ របាយការណ៍ទាំងនេះអាចជាតម្រុយដែលនាំឱ្យមានការចាប់ខ្លួន និងឃុំខ្លួនដោយបំពាន។ យ៉ាងណាមិញ អ្នកនាំពាក្យក្រុមតាលីបង់ លោក Zabihullah Mujahid បានច្រានចោលការវាយតម្លៃរបស់អ្នកនាំពាក្យសិទ្ធិមនុស្ស UN ដោយនិយាយថា ខ្លួនកំពុងស៊ើបអង្កេតស្ថានភាពពាក់ព័ន្ធនឹងស្ត្រីដែលត្រូវបានចាប់ជំរិតនោះ។ គួរបញ្ជាក់ថា ការព្រួយបារម្ភទៅលើសុវត្ថិភាពរបស់អ្នកប្រឆាំងតាលីបង់ និងស្រ្តីដែលមានមុខងារសំខាន់ៗក្នុងអាហ្វហ្គានីស្ថានបានកើនឡើង តាំងពីក្រុមឥស្លាមជ្រុលនិយមមួយចូលកាន់កាប់ប្រទេសកាលពីខែសីហា ឆ្នាំ២០២១។ សមាជិកសង្គមស៊ីវិល និងសកម្មជនសិទ្ធិមនុស្សជាច្រើននាក់បានភៀសខ្លួនចេញពីប្រទេស ថ្វីបើពួកតាលីបង់អះអាងថា ខ្លួនលើកលែងទោសជារួមមានសមាជិកយោធាអាហ្វហ្គានីស្ថាន ហើយសន្យាគោរពសិទ្ធិស្ត្រីស្របតាមច្បាប់ និងទំនៀមទម្លាប់ឥស្លាមក៏ដោយ៕	បេសកកម្មរបស់អង្គការសហប្រជាជាតិ (UN) ប្រចាំអាហ្វហ្គានីស្ថាននៅថ្ងៃទី១ ខែកុម្ភៈ អំពាវនាវឱ្យរដ្ឋបាលតាលីបង់បញ្ចេញព័ត៌មានលម្អិតស្តីពីការឃុំខ្លួនអ្នកសារព័ត៌មានអាហ្វហ្គានីស្ថាន២នាក់ដែលបានបាត់ខ្លួនកាលពីថ្ងៃទី៣១ ខែមករា។
កម្មវិធីអាហារូបករណ៍នេះ គឺជាកិច្ចផ្តួចផ្តើមមួយក្រោមការដឹកនាំរបស់ លោក ចេន ហ្ស៊ី ដែលជាប្រធានក្រុមប្រឹក្សាភិបាល ព្រីនស៍ ហូលឌីង គ្រុប សហការជាមួយនឹងក្រសួង អប់រំ យុវជន និងកីឡា។ បេក្ខភាពដែលទទួលបានអាហារូបករណ៍នេះ នឹងបន្តការសិក្សាតាមគោលដៅរបស់ពួកគេ ដោយអាហារូបករណ៍បានជួយកាត់បន្ថយឧបសគ្គ និងការលំបាកដូចជាបញ្ហាហិរញ្ញវត្ថុ នៅក្នុងការសិក្សាជាដើម។ អាហារូបករណ៍នេះបានផ្តល់ឱកាសដល់យុវជនកម្ពុជា ក្នុងការពង្រីក សក្តានុពលរបស់ពួកគេ ដើម្បីធានានិរន្តរភាពនៃវិស័យសំខាន់ៗ របស់កម្ពុជា ដូចជាការរីកចម្រើនផ្នែកសំណង់ ក្នុងវិស័យអចលនទ្រព្យ ការជំរុញបរិយាប័ន្នហិរញ្ញវត្ថុ និងសេដ្ឋកិច្ចឌីជីថលក្នុងវិស័យធនាគារ និងឧស្សាហកម្មហិរញ្ញវត្ថុ និងការជួយលើកកម្ពស់ស្តង់ដារបដិសណ្ឋារកិច្ចថ្នាក់ពិភពលោក ឆ្លើយតបតាមតម្រូវការធនធានមនុស្សនៃសេដ្ឋកិច្ចក្នុងស្រុកនាពេលអនាគត ។ លើសពីនេះទៀត វានឹងបើកទ្វារសម្រាប់កម្ពុជា ក្នុងការលើកកម្ពស់ស្ដង់ដាររបស់ខ្លួនសម្រាប់ការប្រកួតប្រជែងក្នុងឆាកអន្តរជាតិ។ លោក Gabriel Tan នាយកជាន់ខ្ពស់ផ្នែកទំនាក់ទំនង របស់សម្ព័ន្ធក្រុមហ៊ុនព្រីនស៍ហូលឌីងគ្រុប បានមានប្រសាសន៍ថា៖ «ពួកយើងមានសេចក្តី រំភើប ដែលបានទទួលពាក្យពីបេក្ខជនជាង ១ ៥០០នាក់ ក្នុងរយៈពេល ៣ខែកន្លងមកនេះ សម្រាប់អាហារូបករណ៍ ចេន ហ្ស៊ី ជំនាន់ដំបូងគេនេះ។ នៅពេលនេះ ពួកយើងបានជ្រើសរើសបានបេក្ខជនឆ្នើមចំនួន ១០០នាក់ ដោយសង្ឃឹមថា ពួកគេទទួលបានគ្រឹះ ដ៏រឹងមាំ ក្នុងការចាប់យកក្តីស្រមៃ និងកសាងអនាគតដ៏ត្រចះត្រចង់ សម្រាប់ប្រទេសកម្ពុជា»។ នេះគឺជាអាហារូបករណ៍ទ្រង់ទ្រាយធំដំបូងបង្អស់ដែល ផ្តល់ដោយមូលនិធិព្រីនស៍ ដើម្បីពង្រឹងការជឿជាក់ដល់យុវជនកម្ពុជា ចាប់តាំងពីការចាប់ផ្តើមនៃជំងឺរាតត្បាតកូវីដ-១៩។ ដំណើរការនៃការជ្រើសរើសនេះ ដឹកនាំ ក្រសួងអប់រំ យុវជន និងកីឡា ដោយទទួលបានការគាំទ្រយ៉ាងពេញទំហឹង ពីសមាជិកនៃមូលនិធិព្រីនស៍។ នៅដើមខែកុម្ភៈ បេក្ខជនប្រមាណ ២០០នាក់ ដែលទទួលបាននិទ្ទេសល្អ ក្នុងការប្រលងសញ្ញាបត្រមធ្យមសិក្សាទុតិយភូមិ ត្រូវបានជ្រើសរើសដើម្បីសម្ភាសន៍។ អាហារូបករណ៍នេះ នឹងផ្តល់ការបង់ថ្លៃសិក្សាពេញ ព្រមទាំងប្រាក់ឧបត្ថម្ភដល់ និស្សិតដែលនឹងបន្តការសិក្សារបស់ពួកគេ នៅសកលវិទ្យាល័យល្បីៗក្នុងប្រទេសកម្ពុជា រួមមានសាកលវិទ្យាល័យភូមិន្ទភ្នំពេញ សាកលវិទ្យាល័យជាតិគ្រប់គ្រង និង វិទ្យាស្ថានបច្ចេកវិទ្យាកម្ពុជា។ ក្រុមហ៊ុន ព្រីនស៍ គ្រុប កំពុងធ្វើការ ដើម្បីធានាឲ្យបានថាអាហារូបករណ៍នេះដំណើរការទៅមុខ ឆ្ពោះទៅកាន់គោលដៅដែលមានចែង នៅក្នុងផែនការយុទ្ធសាស្ត្រវិស័យអប់រំឆ្នាំ ២០១៩-២០២៣ ដែលត្រូវបានរៀបចំឡើង ដើម្បីធ្វើកំណែទម្រង់ការអប់រំ យុវជន និងកីឡាដែលត្រូវការជាចាំបាច់។ លោក Gabriel បានបន្ថែមថា៖ «ជាមួយនឹងកម្មវិធីអាហារូបករណ៍នេះ យើងសង្ឃឹមថា នឹងចូលរួមចំណែក ដើម្បី លើកកម្ពស់ការអប់រំ រួមជាមួយកម្មវិធីដើម្បីសង្គម និងសកម្មភាពភាពជាអ្នកដឹកនាំផ្សេងៗ នៅឆ្នាំនេះ។ លើសពីនេះទៀត យើងចង់លើកកម្ពស់ដល់និស្សិតឆ្នើមទាំង ១០០នាក់ ជាមួយនឹងឱកាសការងារ និងរៀនសូត្រផ្សេងៗ ប្រសិនបើពួកគេជ្រើសរើសធ្វើការជាមួយយើង»៕ សម្រាប់ព័ត៌មានបន្ថែមអំពី ព្រីនស៍ គ្រុប សូមទំនាក់ទំនង៖ លោក សូ សោទ្ធី អ្នកគ្រប់គ្រងផ្នែកទំនាក់ទំនងសាធារណៈ Prince Foundation ទូរសព្ទលេខ៖ (+855) 92 881 101 អ៊ីម៉ែល៖ [email protected] (អត្ថបទពាណិជ្ជកម្ម)	រាជធានីភ្នំពេញ៖ ថ្ងៃទី០៥ ខែមេសា ឆ្នាំ២០២២ មូលនិធិព្រីនស៍ ដែលជាមូលនិធិសប្បុរសធម៌ របស់សម្ព័ន្ធក្រុមហ៊ុនព្រីនស៍គ្រុបដែលជាពហុក្រុមហ៊ុនមួយក្នុងចំណោម ក្រុមហ៊ុនដែលធំជាងគេ និងរីកចម្រើនបំផុតនៅក្នុងប្រទេសកម្ពុជា បាន ប្រកាសឈ្មោះបេក្ខភាពឆ្នើម១០០នាក់ ដែលទទួលបានអាហារូបករណ៍ ចេន ហ្ស៊ី ជំនាន់ដំបូងគេបង្អស់ ។
អគ្គលេខាធិការ នៃគណៈកម្មាធិការរៀបចំការបោះឆ្នោតថៃ លោក Jarungvith Phumma នៅថ្ងៃ២៣ តុលា បានអះអាងថា អង្គភាពរបស់លោក កំពុងតែប្រមូលព័ត៌មាន និងភស្តុតាងពាក់ព័ន្ធលើការចោទប្រកាន់អតីតនាយករដ្ឋមន្ត្រីថៃ លោក ថាក់ស៊ីន ស៊ីណាវ៉ាត់ ថាមានការអន្តរាគមន៍ និងឥទ្ធិពលនៅក្នុងបក្សភឿថៃ។ នេះបើយោងតាមការចុះផ្សាយរបស់សារព័ត៌មានថៃ The Nation។ លោកអគ្គលេខាធិការ បានបន្ថែមថា ព័ត៌មានដែលអង្គភាពលោកប្រមូលបាន នឹងជួយឲ្យភ្នាក់ងារជាតិមួយនេះ អាចកំណត់ ថាតើច្បាប់បក្សនយោបាយ ពិតជាត្រូវបានបក្សភឿថៃបំពាន និងថាតើបក្សភឿថៃ គួរតែត្រូវបានរំលាយចោលឬយ៉ាងណា ហើយបច្ចុប្បន្ន គណៈកម្មាធិការរៀបចំការបោះឆ្នោត កំពុងតែពិនិត្យមើលរូបភាព និងវីដេអូ ក៏ដូចជាការផ្សព្វផ្សាយតាមសារព័ត៌មាននានាអំពីជំនួបពាក់ព័ន្ធរបស់អ្នកនយោបាយបក្សភឿថៃជាមួយនឹងលោកថាក់ស៊ីន នៅហុងកុងនាពេលថ្មីៗនេះ។ តាមលោកអគ្គលេខាធិការ គណៈកម្មាធិការរៀបចំការបោះឆ្នោត នឹងបើកការស៊ើបអង្កេតភ្លាម ប្រសិនបើភស្តុតាងដែលប្រមូលបាននោះមានលក្ខណៈគ្រប់គ្រាន់សម្រាប់ដាក់បន្ទុកលើការសង្ស័យ និងបទចោទប្រកាន់ពីសកម្មភាពរវាងអ្នកនយោបាយបក្សដ៏មានប្រជាប្រិយភាពភឿថៃ ជាមួយនឹងអតីតនាយករដ្ឋមន្ត្រី និងជាជនដែលតុលាការថៃ តាមចាប់ខ្លួន លោកថាក់ស៊ីន ។ ជុំវិញការព្រមាននេះ មន្ត្រីជាន់ខ្ពស់បក្សភឿថៃ លោក Wirote Pao-in នាថ្ងៃដដែលនោះ បានចេញថ្លែងការណ៍បញ្ជាក់ថា លោក ថាក់ស៊ីន មិនមានជាប់ពាក់ព័ន្ធនឹងកិច្ចការបក្សរបស់លោកឡើយ ហើយការជួបរវាងមន្ត្រីជាន់ខ្ពស់របស់បក្សជាមួយនឹងលោក ថាក់ស៊ីន គឺជាការសម្តែងការគោរពរវាងបុគ្គល និងបុគ្គលនោះទេ។ មួយវិញទៀតនោះ លោក ក៏បានបកស្រាយផងដែរថា ជុំវិញការផ្តល់កិច្ចសម្ភាសន៍ជាមួយនឹងសារព័ត៌មានក្នុងដំណើរទស្សនកិច្ចទៅកាន់ហុងកុងរបស់លោកថាក់ស៊ីនលើប្រធានបទការបោះឆ្នោតថៃនាពេលខាងមុខនេះ គឺជាការបង្ហាញក្តីបារម្ភក្នុងនាមជាពលរដ្ឋថៃចំពោះបញ្ហាប្រទេសជាតិខ្លួនប៉ុណ្ណោះ។ លោក សង្កត់ធ្ងន់ថា គ្មានហេតុផលណាមួយ ដែលគេអាចរំលាយបក្សភឿថៃបានឡើយ ដ្បិតលោក ថាក់ស៊ីន គ្មានកិច្ចអន្តរាគមន៍អ្វីទាល់តែសោះក្នុងកិច្ចការរបស់បក្ស។ គួររម្លឹកថា នៅថ្ងៃ១៨ តុលាកន្លងទៅ លោក ថាក់ស៊ីន បានថ្លែងក្នុងកិច្ចសម្ភាសន៍ជាមួយនឹងសារព័ត៌មាន ដោយបានទទូចឲ្យបក្សនយោបាយ មាននិន្នាការគាំទ្រប្រជាធិបតេយ្យរួមគ្នាជាកម្លាំងមួយដើម្បីផ្តួលបក្សនយោបាយ ដែលមានទំនោរទៅរកយោធាតាមរយៈការបោះឆ្នោតជាតិថៃនៅដើមឆ្នាំ២០១៩ខាងមុខនេះ។ លោក ក៏បានថ្លែងជាមួយនឹងសារលាយឡំនឹងនយោបាយជាច្រើន ដែលធ្វើឲ្យមានការសង្ស័យថា អតីតអ្នកនយោបាយដ៏មានឥទ្ធិពល និងមានប្រជាប្រិយភាពរូបនេះ លូកឡំនយោបាយថៃ ខណៈដែលរូបលោក កាលពីដើមឆ្នាំកន្លងទៅ ក៏ធ្លាប់ប្រកាសថា មិនប្រលូកក្នុងនយោបាយថៃទៀតឡើយ។ លោក ថាក់ស៊ីន បច្ចុប្បន្នស្ថិតក្រោមការចោទប្រកាន់លើបទល្មើសជាច្រើនពីតុលាការថៃ ហើយ លោក ក៏ត្រូវបានតុលាការចេញដីកាចាប់ខ្លួនផងដែរ ដ្បិតលោក អវត្តមានក្នុងការចូលបំភ្លឺក្នុងតុលាការថៃ៕	គណៈកម្មាធិការរៀបចំការបោះឆ្នោតថៃ បានព្រមានចាត់វិធានការផ្នែកច្បាប់រំលាយបក្សភឿថៃ ប្រសិនបើ បក្សនេះ ត្រូវបានរកឃើញថាមានជាប់ពាក់ព័ន្ធឬមានទំនាក់ទំនងជាមួយនឹងអតីតនាយករដ្ឋមន្ត្រីថៃ លោក ថាក់ស៊ីន ស៊ីណាវ៉ាត់។ ការណ៍ដែលអង្គភាពរៀបចំការបោះឆ្នោតថៃ ចេញសារបែបនេះ ដើម្បីពង្រឹងការអនុវត្តច្បាប់បក្សនយោបាយ ដែលហាមឃាត់មិនឲ្យគណបក្សមានទំនាក់ទំនងនឹងឥទ្ធិពលបរទេស។
នៅប្រាសាទអង្គរវត្តឯណេះ អ្នកភូមិត្រពាំងសេះ និងអ្នកភូមិជុំវិញ បានរៀបចំពិធីនៅគោកតារាជ។ ការរៀបចំនៅគោកតារាជ ហាក់ស្ងប់ស្ងាត់បន្ដិចនៅឆ្នាំនេះ អ្នកចូលរួមមានមានគ្នាប្រមាណ៥០នាក់ រៀបរាប់ទាំងអាចារ្យ និងអ្នកលេងភ្លេង និងពុំមានអ្នកស្នងរូបដូចឆ្នាំកន្លងទៅទេ៕ សូមទស្សនាទិដ្ឋភាពពិធីឡើងអ្នកតានៅគោកតារាជ ប្រាសាទអង្គរវត្ត ដូចតទៅនេះ៖	សៀមរាប៖ រាល់ថ្ងៃ៣កើត ខែមាឃ ដែលឆ្នាំនេះត្រូវនឹងថ្ងៃទី២៤ មករា ពលរដ្ឋរស់នៅតំបន់អង្គរ បានរៀបចំពិធីឡើងអ្នកតា ឬពិធីបុណ្យឡើងមាឃ ដែលជាទំនៀមពីបុរាណកាលមក។ ពិធីនេះ ធ្វើឡើងក្នុងបំណងសុំសេចក្ដីសុខ និងបញ្ជៀសពីជំងឺឈឺថ្កាត់នានា។ល។ អ្នកភូមិបានរៀបចំម្ហូបអាហារ គ្រឿងភេសជ្ជៈ ផ្លែឈើ ថ្នាំជក់ ស្រា ក្បាលជ្រូក មាន់ បាយសី។ល។ ដើម្បីថ្វាយនៅតាមរោងអ្នកតាដែលពួកគេចាត់ទុកថា ម្ចាស់ភូមិ ថែរក្សាពួកគេ។
ជម្លោះផ្នែកគំនិត ផ្នែកសតិអារម្មណ៍ បានកើតមាននៅគ្រប់សង្គម និងនៅគ្រប់ប្រទេសក្នុងសាកលលោក។មនុស្សចាស់បន្ទោសក្មេងជំនាន់ក្រោយដែលមានឬកពារក្រអឺតក្រទម មិនគោរពចាស់ទុំ។ យុវជនជំនាន់ក្រោយ តែងបន្ទោសមនុស្សចាស់ ថាមានគំនិត និងរបៀបធ្វើការចាស់។ មនុស្សទាំងពីរក្រុមនេះ អាចនិយាយត្រូវផង និងខុសផង។ តាមពិតអ្នកទាំងពីរក្រុម មានគុណសម្បត្តិដូចគ្នា ហើយដែលត្រូវរស់នៅផ្សារភ្ជាប់គ្នា ជាពិសេសនៅក្នុងការងារបម្រើប្រទេសជាតិ។ យុវជនមានកម្លាំង មានចំណេះដឹងថ្មី ប៉ុន្តែពួកគេខ្វះពិសោធន៍។ គឺជាពិសោធន៍នៅត្រង់នេះ គឺជាបរិបទរបស់កម្ពុជា។ មានតែមនុស្សចាស់របស់កម្ពុជាទេ ដែលស្គាល់កម្ពុជា ហើយដែលអាចបង្រៀននិងណែនាំយុវជនជំនាន់ក្រោយបាន។ ដើម្បីអាចផ្ទេរ និងទទួលពិសោធន៍ និងចំណេះដឹងពីគ្នាបាន ពួកគេទាំងពីរក្រុមត្រូវភ្ជាប់គ្នាឲ្យបាន។ ចាស់ធា្លប់ក្មេង តែក្មេងមិនធ្លាប់ចាស់។ នេះជាពាក្យទូន្មានបែបប្រពៃណីរបស់ខ្មែរ ដែលយុវជនគួរយកមកពិចារណា៕	លទ្ធផលនៃការបោះឆ្នោតនីតិកាលទី៦បានធ្វើឲ្យសាធារណៈមតិទាំងក្នុងប្រទេសកម្ពុជា និងបរទេស ភ្ញាក់ផ្អើលម្តងហើយ។ សមាសភាពនៃគណៈរដ្ឋមន្ត្រីអាណត្តិថ្មីក៏បានបង្កើតការភ្ញាក់ផ្អើលម្តងទៀតដល់សាធារណៈមតិ។ ប៉ុន្តែប្រមុខគណបក្សកាន់អំណាច និងប្រមុខរដ្ឋាភិបាលបានពន្យល់រួចហើយអំពីគោលការណ៍រក្សាចាស់បន្ថែមថ្មី ឬបន្ថែមក្មេង ដូចកាលអាណត្តិទី៥កន្លងទៅដែរ។
លោក ជួន ណារិន ស្នងការនគរបាលខេត្តព្រះសីហនុ ប្រាប់សារព័ត៌មានថ្មីៗ តាមទូរសព្ទថា សមត្ថកិច្ច ចាប់បានជនសង្ស័យមួយចំនួនហើយ។ ប៉ុន្តែ លោកស្នងការ ពុំបានបញ្ជាក់មូលហេតុនៃការផ្ទុះអាវុធនេះទេ ដោយលោក គ្រាន់តែបញ្ជាក់យ៉ាងខ្លីថា «យើងកំពុងចាត់ការរឿងនេះ»។	ជនជាតិចិន បានបាញ់សម្លាប់ជនជាតិគ្នាឯងម្នាក់ ឲ្យស្លាប់នៅនឹងកន្លែងកើតហេតុ នៅល្ងាចថ្ងៃទី៦ ខែឧសភានេះ ក្នុងខេត្តព្រះសីហនុ។ តាមរយៈវីដេអូ ដែលបង្ហោះលើបណ្តាញសង្គម គេ ឃើញ ជនជាតិចិន ជាជនរងគ្រោះនោះ ត្រូវបានបាញ់ទម្លាក់ចេញពីរថយន្ត។
ជំនួបនៅឯសេតវិមាននេះគឺជាលើកទី១របស់លោក Biden ក្នុងនាមជាប្រធានាធិបតីអាមេរិកជាមួយមេដឹកនាំមួយរូបមកពីទ្វីបអាហ្វ្រិក។ អ្នកនាំពាក្យសេតវិមានលោកស្រី Jen Psaki បានថ្លែងក្នុងសេចក្តីថ្លែងការណ៍មួយថា មេដឹកនាំទាំងពីរ នឹងពិភាក្សាគ្នាពីកិច្ចប្រឹងប្រែងដើម្បីការពារលទ្ធិប្រជាធិបតេយ្យនិងសិទ្ធមនុស្ស ធ្វើឲ្យជឿនលឿនដល់សន្តិភាពនិងសន្តិសុខ បង្កើនការរីកលូតលាស់សេដ្ឋកិច្ចនិងដោះស្រាយបញ្ហាប្រែប្រួលអាកាសធាតុ។ ប្រទេសកេនយ៉ាធ្វើជាប្រធានផ្លាស់វេននៃក្រុមប្រឹក្សាសន្តិសុខអង្គការសហប្រជាជាតិនៅក្នុងខែនេះ។ សហរដ្ឋអាមេរិកនិងកេនយ៉ា បានធ្វើកិច្ចសហប្រតិបត្តិការជាយូរមកហើយលើវិស័យសេដ្ឋកិច្ចនិងសន្តិសុខ ដែលក្នុងនោះក៏រួមមានការប្រឆាំងអំពើភេរវកម្មផងដែរ។ រដ្ឋបាលរបស់លោកប្រធានាធិបតី Biden កំពុងពិចារណាចាត់វិធានការដាក់ទណ្ឌកម្មចំពោះវិបត្តិដែលកំពុងកាន់តែអាក្រក់ឡើងនៅក្នុងតំបន់ភាគខាងជើងប្រទេសអេត្យូពី ជាទីកន្លែងដែលមនុស្សរាប់ពាន់នាក់ត្រូវបានសម្លាប់ ហើយមនុស្សរាប់លាននាក់ទៀត កំពុងត្រូវការជំនួយមនុស្សធម៌ជាខ្លាំងនោះ។ កាលពីខែមុន លោកប្រធានាធិបតី Biden បានចុះហត្ថលេខាលើបទបញ្ជាប្រតិបត្តិមួយដើម្បីត្រួសត្រាយផ្លូវឲ្យមានការដាក់ទណ្ឌកម្មប្រឆាំងរដ្ឋាភិបាលអេត្យូពីនិងក្រុមរណសិរ្ស TPLF ប្រសិនបើពួកគេមានតួនាទីនៅក្នុងការទទួលខុសត្រូវក្នុងការធ្វើឲ្យជម្លោះអូសបន្លាយកាន់តែយូរ រារាំងមិនអនុញ្ញាតឲ្យមានជំនួយមនុស្សធម៌ឬក៏រំលោភបំពានដ៏ធ្ងន់ធ្ងរលើសិទ្ធិមនុស្សនោះ៕ អានអត្ថបទដើម VOA (https://khmer.voanews.com/a/biden-kenya-president-kenyatta-to-hold-white-house-meeting/6269272.html)	វ៉ាស៊ីនតោន ប្រធានាធិបតីអាមេរិកលោក Joe Biden ទទួលរៀបចំកិច្ចប្រជុំមួយក្នុងរដ្ឋធានាវ៉ាស៊ីន តោននៅថ្ងៃព្រហស្បតិ៍ ជាមួយប្រធានាធិបតីកេនយ៉ាលោក Uhuru Kenyatta ខណៈ ពេលដែលសេតវិមានកំពុងត្រៀមដាក់ទណ្ឌកម្មប្រឆាំងភាគីជម្លោះនៅក្នុងតំបន់ភាគខាងជើងប្រទេសអេត្យូពីដែលនៅក្បែរខាងប្រទេសកេនយ៉ានោះ។ នេះបើតាមសេចក្តីរាយការណ៍របស់ទីភ្នាក់ងារព័ត៌មាន Reuters។
ភ្នំពេញ៖ ពលរដ្ឋភាគច្រើននិយម យកកូនចេកតាំងជាគ្រឿងសក្ការៈបូជា ដើម្បីទទួលទេវតាឆ្នាំថ្មី និងកម្មវីធីសាសនាមួយចំនួន។ បើតាមសម្ដេចព្រះមហាអរិយវង្ស បណ្ឌិត ឃី សុវណ្ណរតនា ការយកដើមចេក ជាគ្រឿងបូជា ក្នុងពេលចូលឆ្នាំខ្មែរ និងពិធីផ្សេងៗ គឺជាការតំណាង ឱ្យភាពស្មោះត្រង់ សេចក្តីចម្រើនលូតលាស់ ភាពមិនទៀង និងងាយរលត់ផុសសង្ខាររបស់មនុស្ស។ ភាគច្រើនគេតែប្រទះឃើញប្រជាពលរដ្ឋខ្មែរ និយមទិញកូនចេក ផ្លែឈើ ធូប ទាន ផ្កា ភេសជ្ជៈ និងគ្រឿងរណ្ដាប់ផ្សេងទៀតរៀបចំទទួលទេវតា ក្នុងឱកាសពិធីបុណ្យចូលឆ្នាំខ្មែរ ។ កូនចេក ដែលគេប្រើភាគច្រើន ជាកូនចេកណាំវ៉ា មានបែកស្លឹកបី ( ស្លឹកពីរ រួមនឹងបណ្ដូលមួយ) ឬស្លឹកប្រាំ។ ជាទូទៅកូនចេកនោះ មានកម្ពស់ប្រមាណកន្លះម៉ែត្រ បែកស្លឹកត្រង់ៗ និងរលូន។ ពលរដ្ឋរស់នៅស្រុកស្រែចំការ និយមហៅកូនចេកប្រភេទនេះថា « ចេកស្លឹកត្រចៀកប្រឹស »។ ព្រះមហាអរិយវង្ស បណ្ឌិត ឃី សុវណ្ណរតនា ជាអគ្គលេខាធិការរងថេរ សភាពុទ្ធសាសនានៃព្រះរាជាណាចក្រកម្ពុជា តាមទម្លាប់ មុនថ្ងៃចូលឆ្នាំប្រពៃណីជាតិខ្មែរ ពលរដ្ឋភាគច្រើនតែងកាត់ កូនចេកពីចម្ការ ឬទិញពីផ្សារ ដើម្បីរៀបត្រៀមជារណ្ដាប់បូជាទេវតាឆ្នាំថ្មី។ បើតាម សម្ដេចព្រះមហាអរិយវង្ស បណ្ឌិត ឃី សុវណ្ណរតនា ជាអគ្គលេខាធិការរងថេរ សភាពុទ្ធសាសនា នៃព្រះរាជាណាចក្រកម្ពុជា បានបញ្ជាក់ថា៖ « ទាំងនេះមិនមែនជាប្រពៃណីទេ ប៉ុន្តែជាជំនឿ ដែលបន្សល់ទុកតាំងពីបុរាណកាល បន្តឱ្យប្រជាពលរដ្ឋគោរពប្រត្តិបតិ រហូតមកដល់បច្ចុប្បន្ន » ។ បើតាមការសិក្សា ទាក់ទងចំណេះដឹងទូទៅ ផ្នែកសាសនាជាង២០ឆ្នាំ សម្ដេចព្រះមហាអរិយវង្ស សុវណ្ណរតនា មានថេរដីកាថា ជំនឿបន្សល់ទុកពីសម័យព្រហ្មញ្ញសាសនា ព្រោះអ្នកប្រណិប័តន៍ព្រហ្មញ្ញសាសនា ពួកគេយកកូនចេកទៅរៀប ជាគ្រឿងរណ្ដាប់បូជា ក្នុងពិធីណាមួយ ដើម្បីតំណាងឱ្យ ភាពស្មោះត្រង់ មិនវៀចវេរ និងចិត្តល្អបរិសុទ្ធ ។ បើតាមសម្ដេចព្រះមហាអរិយវង្ស សុវណ្ណរតនា ភាគច្រើន គេយកតែកូនចេក ដើមតូចៗ ល្មម បែកស្លិកបី ឬស្លឹកប្រាំ និងមានដើមរលូនៗ ហើយត្រង់ប៉ុណ្ណោះ។ មួយផ្នែកទៀត ជាជំនឿតំណាងឱ្យការរីកចម្រើន និងលូតលឿន មានន័យថា គេប្រដូចការលូតលាស់របស់រុក្ខជាតិនេះ ទៅនឹងការប្រកបរបរចិញ្ចឹមជីវិតរបស់ពលរដ្ឋ «ងាយដាក់ចុះ ឆាប់ដុះឡើង» រកស៊ីមុខអ្វីក៏ជោគជ័យ និងមានទ្រព្យ ហូរចូលរហ័ស ដូចជាការរីកលូតលាស់លឿន របស់ដើមចេកដូច្នេះដែរ។ តាមជំនឿនេះ គេជឿថា កាលណា គេយកដើមចេកមកបូជាក្នុងពិធីណាមួយ វាអាចជាសិរីសួស្តី និងលើករាសីដល់ក្រុមគ្រួសារ របស់ពួកគេផងដែរ។ នេះជាការបញ្ជាក់ពីសម្ដេចព្រះមហាអរិយវង្ស បណ្ឌិត ឃី សុវណ្ណរតនា។ ហេតុផល ចុងក្រោយ ការដាក់កូនចេក គឺដើម្បី រម្លឹក ដាស់តឿន ដល់មនុស្សដែលរស់នៅលើផែនដី ថាជីវិតខ្លីណាស់ រស់នៅបានមិនបានយូរប៉ុន្មានទេ ប្រៀបបានដូចជាដើមចេកដូច្នេះឯង លូតលាស់លឿន ងាយងាប់ និងឆាប់ពុកផុយ។ « សង្ខារមិនទៀង ទៀងតែនឹងស្លាប់ ជីវិតផុយស្រួយដូចជាដើមចេក ដាក់បូជាក្នុងកិច្ចសាសនាយ៉ាងដូច្នេះ » ។នេះជាថេរដីការ សម្ដេចព្រះមហាអរិយវង្ស បណ្ឌិត ឃី សុវណ្ណរតនា៕	ដោយ៖ ប៉ូ សុភា
លោក Reinhard វ័យ ៥៧ ឆ្នាំរូបនេះក៏ទើបលាឈប់ពីតំណែងជាប្រធានសហព័ន្ធកីឡាបាល់ទាត់អាល្លឺម៉ង់ (GFA) ផងដែរកាលពីសប្តាហ៍មុនបន្ទាប់ពីមានការចោទប្រកាន់ថាលោកបានទទួលកាដូនាឡិកាដែលមានតម្លៃថ្លៃពីមិត្តរួមការងារម្នាក់។ បុរសសញ្ជាតិអាល្លឺម៉ង់រូបនេះបដិសេធថាមិនបានប្រព្រឹត្តកំហុសអ្វីទេមុនពេលប្រកាសចុះចេញពីតួនាទីសំខាន់ៗទាំង៣របស់លោក នៅថ្ងៃទី១០ ខែមេសា ឆ្នាំ២០១៩នេះ។ Reinhard បាននិយាយក្នុងសេចក្តីថ្លែងការណ៍មួយថា លោកត្រូវការការពារកេរ្តិ៍ឈ្មោះរបស់ UEFA ហើយលោកក៏មិនចង់ដាក់បន្ទុកដល់ FIFA ដែលកំពុងដើរឆ្ពោះទៅរកតម្លាភាពនិងអភិបាលកិច្ចល្អនោះទេ។ មុនការចុះចេញពីតំណែងដែលទទួលបានប្រាក់ឈ្នួល១,៨លានដុល្លារក្នុងមួយខែដ៏គួរឲ្យភ្ញាក់ផ្អើលនេះលោក Reinhard បានទទួលរងការរិះគន់ផងដែរកាលពីឆ្នាំមុន ជុំវិញការចូលនិវត្តន៍របស់ Mesut Ozil ពីក្រុមជម្រើសជាតិអាល្លឺម៉ង់។ ខ្សែបម្រើ Arsenal រូបនេះបានប្រកាសចែកផ្លូវពីក្រុមជម្រើសជាតិបន្ទាប់ពីអាល្លឺម៉ង់ធ្លាក់ចេញពី World Cup នៅរុស្សីត្រឹមវគ្គចែកពូល និងបញ្ហាចម្រូងចម្រាសក្រោយរូបគេជួបប្រធានាធិបតីតួកគីលោក Recep Tayyip Erdogan នៅមុនព្រឹត្តិការណ៍បាល់ទាត់ពិភពលោកនោះ៕	អនុប្រធានសហព័ន្ធកីឡាបាល់ទាត់ទ្វីបអឺរ៉ុប (UEFA) លោក Reinhard Grindel បានប្រកាសលាលែងពីតំណែងជាគណៈគ្រប់គ្រងកីឡាបាល់ទាត់ប្រចាំតំបន់អឺរ៉ុបនេះ និងលាឈប់ពីតំណែងគណៈកម្មាធិការប្រតិបត្តិរបស់សហព័ន្ធកីឡាបាល់ទាត់អន្តរជាតិ FIFA។ ការលាលែងដ៏ភ្ញាក់ផ្អើលនេះ បន្ទាប់ពីលោក Reinhard ទទួលកាដូដែលមានតម្លៃពីមិត្តរួមការងារ។
ដើម្បីជ្រាបព័ត៌មានលម្អិត សូមលោកអ្នកស្តាប់បទសម្ភាសរវាងលោក គី សុខលីម អ្នកសារព័ត៌មានអេឡិចត្រូវនិកថ្មីៗ និងលោក ហ៊ុន ម៉ានី ប្រធានសហភាពសហព័ន្ធយុវជនកម្ពុជា ដូចតទៅ៖ ថ្នាក់ដឹកនាំកម្ពុជាធ្លាប់និយាយហើយនិយាយទៀតថា«វប្បធម៌រលត់ជាតិរលាយ»។ ឃ្លានេះ គឺស្ថិតនៅក្នុងអារម្មណ៍របស់លោក ហ៊ុន មានី ជានិច្ច។ សម្រាប់លោក ហ៊ុន មានី ការបង្កើតចាប៉ីយក្សនេះ គឺជាការអបអរសាទរការចុះបញ្ជីផង ការបន្តផ្សព្វផ្សាយ និងអប់រំឲ្យពលរដ្ឋខ្មែរឲ្យស្គាល់-ដឹងពីតម្លៃនៃចាប៉ីដងវែងខ្មែរផងដែរ។ ក្រៅពីប្រធានបទចាប៉ីដងវែង លោក ហ៊ុន ម៉ានី បានថ្លែងជាទូទៅថា ខ្មែរមានវប្បធម៌អស្ចារ្យណាស់។ លោកថា៖«ទំហំសេដ្ឋកិច្ចកម្ពុជាមិនទាន់ធំមែន។ ហើយយើងនឹងឆ្ពោះទៅធំដូចប្រទេសជិតខាង។ តែអ្វីមួយដែលពិភពលោកអត់មានដូចយើង គឺវប្បធម៌សម្បូរបែបដែលបុព្វបុរសខ្មែរជំនាន់មុនបានកសាង និងថែរក្សាទុកឲ្យយើងក្មេងជំនាន់ក្រោយ»។ លោក ម៉ានី បានបន្តទៀតថា៖«យើងត្រូវបង្ហាញមោទកភាពរបស់យើងទៅកាន់ពិភពលោកចំពោះភាពសម្បូរបែបផ្នែកវប្បធម៌ និងប្រពៃណីរបស់ខ្មែរ»។	សៀមរាប៖ ក្រោយពីដង្ហែចាប៉ីយក្សចូលក្នុងបរិវេណ«ភូមិខ្ញុំ»ដែលស្ថិតនៅខាងជើងប្រាសាទបាយ័នរួចមក លោក ហ៊ុន ម៉ានី ប្រធានសហភាពសហព័ន្ធយុវជនកម្ពុជា ដែលជាស្ថាប័ន ចូលរួមរៀបចំអង្គរសង្ក្រាន្តនៅក្នុងខេត្តសៀមរាបផងដែរនោះ បានថ្លែងលើកតម្កើងតម្លៃចាប៉ីដងវែងដែលទើបត្រូវបានចុះឈ្មោះក្នុងបញ្ជីបេតិកភណ្ឌអរូបីនៃមនុស្សជាតិរបស់អង្គការយូណេស្កូកាលពីចុងឆ្នាំ២០១៦កន្លងមក។ លោក ម៉ានី បានបន្តទៀតថា៖«យើងត្រូវបង្ហាញមោទកភាពរបស់យើងទៅកាន់ពិភពលោកចំពោះភាពសម្បូរបែបផ្នែកវប្បធម៌ និងប្រពៃណីរបស់ខ្មែរ»។
ប្រតិកម្ម ឬ បដិកម្ម មានន័យថា អំពើប្រឆាំង, អំពើតទប់, អំពើតបតត្រឡប់មករកវិញ, ការរករឿងហេតុតបតមកវិញ។ ប្រតិកម្មបានកើតឡើងភ្លាម ក្រោយដែលទីប្រជុំបានពិភាក្សាសម្រេចរឿងនោះរួចហើយ។ ភាសាបារាំងគឺ Réaction។ រីឯពាក្យ «ប្រតិក្រិយា» វិញ មានន័យដូចប្រតិកម្មដែរ ប៉ុន្តែពាក្យនេះ ប្រើសំដៅយកជនដែលកាន់ជើងជួយជ្រោមជ្រែងដល់ប្រតិកម្មនយោបាយ ឬដល់បក្ខពួកដែលប្រឆាំងចំពោះសេចក្តីចម្រើន ឬក៏ចំពោះគោលបំណងរបស់ខ្លួន។ ពួកប្រតិក្រិយា មានន័យដូច Réactionaire ជាភាសាបារាំង។ យើងក៏អាចប្រើពាក្យ «ប្រតិកិរិយា» ឬក៏ «បដិកិរិយា» បានដែរ៕	ពាក្យ «បដិកម្ម» និង «ប្រតិកម្ម» មានន័យដូចគ្នា។ នេះបើតាមការពន្យល់ក្នុងវចនានុក្រមខ្មែរ សម្តេចព្រះសង្ឃរាជ ជួន ណាត។
អត្ថបទទាក់ទង វៀតណាមបានជិត៦០ម៉ឺនដុល្លារ ក្រោយឈ្នះជើងឯក AFF Suzuki Cup 2018 ក្រុមកីឡាបាល់ទាត់ជម្រើសជាតិម៉ាឡេស៊ីទទួលបានត្រឹមការខកចិត្តប៉ុណ្ណោះ ដោយការចាញ់វៀតណាមក្នុងលទ្ធផលទាំងពីរជើង ៣-២ សម្រាប់ការប្រកួតដណ្តើមពានប្រចាំតំបន់អាស៊ានឆ្នាំ២០១៨នេះ។ នាការប្រកួតវគ្គផ្តាច់ព្រ័ត្រជើងទី២ នៅកីឡដ្ឋាន MyDinh ក្នុងក្រុងហាណូយដែលម្ចាស់ផ្ទះបានយកឈ្នះម៉ាឡេស៊ី ១-០ បុរសវ័យ៩៣ឆ្នាំ ដែលទើបឡើងកាន់តំណែងជានាយករដ្ឋមន្ត្រីម៉ាឡេស៊ីជាថ្មីនោះ ក៏បានអង្គុយទស្សនាការប្រកួតនៅមុខអេក្រុងទូរស្សន៍ក្នុងបន្ទប់មួយជាមួយក្រុមការងារ ៥០នាក់ផ្សេងទៀតផងដែរ បើទោះបីលោកកំពុងស្ថិតនៅក្រុងបាងកក ប្រទេសថៃ ដើម្បីធ្វើទស្សនកិច្ចជាផ្លូវការក៏ដោយ។ @chedetofficial & Tun Siti kini bersama kami semua di Bangkok #WeBelangTogether @501Awani pic.twitter.com/kMkX16a409 Asyraf Hasnan AWANI (@AsyrafAWANI) December 15, 2018 បើទោះជាបានលទ្ធផលយ៉ាងនេះក្តី ប៉ុន្តែលោកមហាធៀ នៅតែលើកទឹកចិត្តដល់កីឡាកររបស់លោកដោយប្រើពាក្យសរសើលួងលោម រួមជាមួយនឹងការគាំទ្ររបស់លោកយ៉ាងខ្លាំងក្លា។ លោក មហាធៀ ជួបកីឡាករម៉ាឡេស៊ីដើម្បីលើកទឹកចិត្ត មុនជំនួបផ្តាច់ព្រ័ត្រ AFF Suzuki Cup 2018 «កីឡាកររបស់យើងលេងបានល្អ។ ពួកគេបានខិតខំព្យាយាមស្ទើតែរកគ្រាប់បាល់ពីវៀតណាមបានទៅហើយ ប៉ុន្តែពួកគេមិនមានសំណាង។ ជាមួយនឹងទម្រង់លេងរបស់ក្រុមបែបនេះ យើងអាចមានលទ្ធភាពឈ្នះច្រើនសម្រាប់ការប្រកួតនាថ្ងៃអនាគត»។ នាយករដ្ឋមន្ត្រីម៉ាឡេស៊ី មហាធៀ បន្ថែមថា លោកសង្ឃឹមយ៉ាងមុតមាំថាកីឡាកររបស់យើងមិនខកចិត្តនឹងលទ្ធផលនេះទេ ហើយយកបរាជ័យលើកនេះជាមេរៀន និងបទពិសោធដើម្បីបង្កើនជំនាញរបស់ពួកគេឲ្យកាន់តែល្អជាងមុខ៕	នាយករដ្ឋមន្ត្រីម៉ាឡេស៊ី មហាធៀ មហាម៉ាត់ បាននិយាយលើកទឹកចិត្តដល់ក្រុមកីឡាករម៉ាឡេស៊ីដោយប្រើពាក្យលួងលោម និងសរសើរពួកគេក្រោយទទួលបរាជ័យក្រោមថ្វីជើងវៀតណាមក្នុងការប្រកួតដណ្តើមពានរង្វាន់ AFF Suzuki Cup 2018។
ប្រជាប្រិយភាពរបស់លោក អេម៉ានុយអែល ម៉ាក្រុង ប្រធានាធិបតីបារាំង បានកើនឡើងយ៉ាងខ្លាំង នៅមុនការបោះឆ្នោតប្រធានាធិបតីក្នុងខែមេសាខាងមុខ។ ការទទួលបានការគាំទ្រនេះ ដោយសារកន្លងមក លោក ម៉ាក្រុង បានរួមចំណែកយ៉ាងខ្លាំង ក្នុងការចូលរួមដោះស្រាយជម្លោះរវាងរុស្ស៊ី និងអ៊ុយក្រែន។ យ៉ាងណាមិញ មេដឹកនាំរូបនេះ ក៏រងសម្ពាធពីគូប្រជែងជុំវិញគោលនយោបាយសេដ្ឋកិច្ច និងសង្គមដែរ។ ដើម្បីស្វែងរកសំឡេងគាំទ្របន្ថែមទៀត មេដឹកនាំបារាំងចេញពីបក្ស Republique en Marche រូបនេះ បានសន្យាធ្វើកំណែទម្រង់លើប្រព័ន្ធសុខុមាលភាពសង្គម, បង្កើនអាយុចូលនិវត្តន៍ និងបន្តកាត់ពន្ធលើអាជីវកម្ម រួមទាំងផ្ទះសម្បែង។ លោកម៉ាក្រុង បានបន្តថា ប្រសិនបើជាប់ឆ្នោតជាប្រធានាធិបតីម្តងទៀត លោកនឹងធ្វើកំណែទម្រង់លើការចូលនិវត្តន៍ ដែលលោកបរាជ័យនៅក្នុងអាណត្តិទីមួយ។ លោកម៉ាក្រុង បានស្នើផ្លាស់ប្តូរអាយុចូលនិវត្តន៍របស់ប្រជាជនពី ៦២ឆ្នាំ ទៅ៦៥ឆ្នាំ និងកំណត់ប្រាក់សោធននិវត្តន៍យ៉ាងហោចណាស់១២១៧ដុល្លារ ក្នុងមួយខែ។ «យើងស្ថិតនៅចំណុចតូចៗ ដែលអាចធ្វើឱ្យមានការផ្លាស់ប្តូរពិតប្រាកដមួយ»។ លោក ម៉ាក្រុង បានសង្កត់ធ្ងន់បែបនេះនៅក្នុងសន្និសីទសារព័ត៌មានរយៈពេល ៤ម៉ោងនៅជាយក្រុងប៉ារីសក្នុងថ្ងៃទី១៧ ខែមីនា។ មេដឹកនាំរូបនេះ ក៏បានព្រមានពីវិបត្តិសកលផងដែរ ក្នុងនោះមានដូចជាជំងឺកូវីដ-១៩ ជម្លោះអ៊ុយក្រែន-រុស្ស៊ី បម្រែបម្រួលអាកាសធាតុ និងបញ្ហាប្រឈមលើភាពគ្រាប់គ្រាន់សម្រាប់ប្រទេសក្នុងវិស័យកសិកម្ម។ នៅក្នុងឆ្នាំ២០១៩ លោក ម៉ាក្រុង បានស្នើឱ្យធ្វើកំណែទម្រង់លើការចូលនិវត្តន៍ម្តងហើយ ប៉ុន្តែកាលនោះ វាបានធ្វើឱ្យប្រជាជនបារាំងធ្វើកូដកម្មយ៉ាងខ្លាំង។ កូដកម្មពេលនោះ មានរយៈពេលយូរជាងពេលណាទាំងអស់ បើគិតចាប់ពីឆ្នាំ ១៩៦៨។ មិនតែប៉ុណ្ណោះ មេដឹកនាំរូបនេះ បានស្នើរុះរើប្រព័ន្ធផ្តល់ផលប្រយោជន៍ដល់ប្រជាជនគ្មានការងារធ្វើផង។ តាមការស្ទង់មតិកន្លងមក លោក ម៉ាក្រុង ទទួលបានសំឡេងគាំទ្រច្រើនជាងគេ និងតាមពីក្រោយដោយលោកស្រី Marine Le Pen មកពីបក្ស National Rally។ មកទល់ពេលនេះ បេក្ខជនប្រជែងតំណែងប្រធានាធិបតីបារាំងមានចំនួន ១២រូប។ ការបោះឆ្នោតប្រធានាធិបតីបារាំង ជាធម្មតានឹងប្រព្រឹត្តទៅចំនួនពីរលើក។ លើកនេះ ជុំទីមួយ ប្រព្រឹត្តទៅនៅថ្ងៃទី១០ ខែមេសា និងលើកទីពីរប្រព្រឹត្តទៅនៅថ្ងៃទី២៤ ខែមេសា។ ប្រសិនបើ ការបោះឆ្នោតនៅជុំទីមួយ មិនមានបេក្ខភាពទទួលបានសំឡេងភាគច្រើនដាច់ខាត ការបោះឆ្នោតជុំទីពីរ នឹងត្រូវប្រព្រឹត្តឡើង។ បេក្ខភាពដែលទទួលបានសំឡេងច្រើនជាងគេពីរនាក់នៅជុំទីមួយ នឹងត្រូវប្រជែង ហើយអ្នកដែលទទួលសំឡេងច្រើនជាងគេ នឹងឈ្នះការបោះឆ្នោតតែម្ដង។ ក្នុងការបោះឆ្នោតលើកនេះ លោក ម៉ាក្រុង ត្រូវបានរំពឹងថា នឹងទទួលបានសំឡេងគាំទ្រច្រើនជាងគេនៅជុំទីមួយ ប៉ុន្តែគូប្រជែងនៅជុំចុងក្រោយ មិនទាន់ដឹងឡើយថាជានរណា។ តាមរដ្ឋធម្មនុញ្ញ ប្រធានាធិបតីបារាំង អាចកាន់តំណែងបានពីរអាណត្តិ ដោយមួយអាណត្តិមានរយៈពេល៥ឆ្នាំ៕	ប្រធានាធិបតីបារាំង អេម៉ានុយអែល ម៉ាក្រុង នៅថ្ងៃទី១៧ ខែមីនា បានសន្យាធ្វើកំណែទម្រង់ប្រព័ន្ធសុខុមាលភាពសង្គម, ប្រព័ន្ធពន្ធ និងទីផ្សារកម្លាំងពលកម្ម ប្រសិនបើលោកជាប់ឆ្នោតជាប្រធានាធិបតីបារាំងនៅអាណត្តិទីពីរ។ បារាំងនឹងរៀបចំការបោះឆ្នោតប្រធានាធិបតីមួយខែទៀត។
សហព័ន្ធកីឡាអេឡិចត្រូនិកម្ពុជា បានសម្រចយកក្រុម Newblood បានក្លាយជាក្រុមតំណាងឱ្យកម្ពុជា ដើម្បីត្រៀមទៅប្រកួត SEAEF DOTA 2 Champoinship 2021 ដែលនឹងត្រូវធ្វើតាមប្រព័ន្ធOnline នៅថ្ងៃទី ១៦-២០ ខែវិច្ឆិកា ឆ្នាំ២០២១ ។ ការសម្រេចនេះ ក្រោយពីក្រុម Newblood យកឈ្នះក្រុម Yeaksa នៅវគ្គផ្ដាច់ព្រ័ត្រ ៣ ទល់០ នាថ្ងៃទី០៨ ខែវិច្ឆិកា ឆ្នាំ២០២១ នៅក្លឹប CUE Cyber Gamer ។ អគ្គលេខាធិការសហព័ន្ធកីឡាអេឡិចត្រូនិកម្ពុជា លោក លន់ សាមឌី បានវាយតម្លៃខ្ពស់ ទៅលើការប្រកួត Dota 2 ជាពិសេសការរៀបចំកីឡាអេឡិចត្រូនិច ជើងឯកអាស៊ានលើកដំបូង ក្រោយបង្កើតឲ្យមានសហព័ន្ធកីឡាអេឡិចត្រូនិកអាស៊ីអាគ្នេយ៍ (SEAEF) ។ លោក សាមឌី បានបន្ថែមថា ឱកាសកម្ពុជាប្រកួតប្រជែងកីឡានេះ វាជាសញ្ញាវិជ្ជមានមួយ ដែលបង្ហាញថាវិស័យកីឡាអេឡិចត្រូនិច នៅកម្ពុជាមានការរីកចម្រើន ទាំងក្នុងតំបន់ និងឆាកអន្តរជាតិផងដែរ ។ គណៈកម្មាធិការជាតិរៀបចំការប្រកួតកីឡាអាស៊ីអាគ្នេយ៍ លើកទី៣២ ឆ្នាំ២០២៣ (CAMSOC) បានស្រង់សម្តីលោក លន់ សាមឌី ដូច្នេះ៖«នេះគឺជាសញ្ញាណវិជ្ជមានមួយ ដែលអាចឲ្យយើងមើលឃើញថា ការវិវឌ្ឍន៍ទៅមុខឥតឈប់ឈររបស់វិស័យកីឡាអេឡិចត្រូនិកកាន់តែដើរលឿន និងបង្កលក្ខណៈងាយស្រួលឲ្យកីឡាករកម្ពុជាយើងអាចចូលរួមការប្រកួតលក្ខណៈអន្ដរជាតិបានកាន់តែច្រើន» ។ ក្រោយពីការចម្រាញ់យកក្រុមខ្លាំងមួយ ក្នុងចំណោម១៤ក្រុមដែលបានចូលរួមប្រកួត កាលពីថ្ងៃទី០៨កន្លងមក សហព័ន្ធកីឡាអេឡិចត្រូនិកម្ពុជា សម្រេចយកក្រុម Newblood ធ្វើជាតំណាងឱ្យកម្ពុជាក្នុងការប្រកួត SEAEF DOTA 2 Champoinship 2021 ។ សហព័ន្ធ SEAEF រៀបចំការប្រកួតនេះឡើង ក្នុងមានគោលបំណង ជំរុញទំនាក់ទំនងភាគីពាក់ព័ន្ធនឹងវិស័យកីឡា esports និងស្ថាប័នអន្តរជាតិផ្សេងៗទៀត។ ១០ក្រុមតំណាងប្រទេសនីមួយៗក្នុងអាស៊ាន នឹងត្រូវចូលរួមប្រកួត រួមមាន កម្ពុជា ថៃ ម៉ាឡេស៊ី ឥណ្ឌូណេស៊ី វៀតណាម សិង្ហបុរី ឥណ្ឌូណេស៊ី ហ្វីលីពីន ឡាវ និងព្រុយណេ លើកលែងតែទីម័រខាងកើត ។ ការប្រកួតនេះមានទឹកប្រាក់រង្វាន់សរុប ៣៥,០០០ដុល្លារ ៕	ដោយ៖ គឹម មករា
ស្រុកកំពង់ស្វាយ, កំពង់ធំ៖ ប្រជាពលរដ្ឋនៅក្នុងឃុំកំពង់ស្វាយ បានស្នើឱ្យអាជ្ញាធរមូលដ្ឋានជួយជួសជុលផ្លូវឡើងវិញ ក្រោយបានងើបពីជំនន់ទឹកភ្លៀង ដើម្បីកុំឱ្យប្រជាពលរដ្ឋពិបាកធ្វើដំណើរ និងសិស្សានុសិស្សពិបាកជិះកង់ម៉ូតូទៅសាលារៀន។ អ្នកស្រី អ៊ូ សុខខេម ពលរដ្ឋនៅឃុំកំពង់ស្វាយ បានលើកឡើងថា ការអភិវឌ្ឍនៅក្នុងភូមិឃុំបច្ចុប្បន្នមានការរីកចម្រើនជាងមុន ព្រោះខាងឃុំបានយកចិត្តទុកដាក់ជួយស្វែងរកជំនួយពីសប្បុរជន ដើម្បីយកមកអភិវឌ្ឍផ្លូវនៅតាមភូមិនីមួយៗ ដែលមានការខូចខាតច្រើន។ អ្នកស្រីបន្តថា អាជ្ញាធរបានជួសជុលផ្លូវដែលខូចខាតដោយសារជំនន់ទឹកភ្លៀង និងឡានដឹកស្រូវធុនធំ បានចំនួន៣ទៅ ៤ខ្សែរួចមកហើយ ខណៈប្រជាពលរដ្ឋក៏បានប្រើប្រាស់ផ្លូវទាំងនោះងាយស្រួលជាងមុនផងដែរ។ អ្នកស្រីបន្តថា ប៉ុន្តែនៅកន្លែងខ្លះទៀត ក៏ពុំទាន់បានជួសជុលនោះដែរ។ ពលរដ្ឋឃុំកំពង់ស្វាយរូបនេះ បានលើកឡើងថា៖«ពេលផ្លូវពិបាក ប៉ះពាល់ដល់ការធ្វើដំណើរ ពិបាកជិះម៉ូតូជិះកង់ ពេលទៅស្រែចំការអីក៏ពិបាកដែរ! បើមានផ្លូវស្រួល ធ្វើដំណើរក៏ស្រួល ការដឹកជញ្ជូនស្រូវ ប្រាំងស្រូវវស្សាមកផ្ទះក៏ស្រួល ហើយឈ្មួញក៏ពួកគេចូលទៅទិញច្រើន »។ អ្នកស្រី អ៊ូ សុខខេម ពលរដ្ឋនៅឃុំកំពង់ស្វាយ។ ជាមួយគ្នានេះ អ្នកស្រី សុខខេម សំណូមពរឱ្យមេភូមិមេឃុំជួយធ្វើផ្លូវ និងជួសជុលផ្លូវ ដែលខូចខាតដោយសារទឹកទំនន់ឱ្យបានល្អប្រសើរវិញបន្ថែមទៀត ដើម្បីពលរដ្ឋងាយស្រួលធ្វើដំណើរ។ អ្នកស្រី អ៊ា ចន្ថា ពលរដ្ឋរស់នៅឃុំកំពង់ស្វាយ ក៏បានស្នើដល់អាជ្ញាធរឱ្យជួយជួសជុលផ្លូវនោះដែរ ដោយអ្នកស្រី បានលើកឡើងថា នៅពេលមានភ្លៀងមក ពិបាកជិះម៉ូតូជិះកង់តាមផ្លូវ គឺបែកភក់តែម្ដង។ បើមានផ្លូវស្រួលជិះ អាចជួយដល់កូនសិស្សពេលទៅរៀន និងអ្នកដំណើរផ្សេងៗទៀតផងដែរ។ អ្នកស្រី អ៊ា ចន្ថា ពលរដ្ឋរស់នៅឃុំកំពង់ស្វាយ។ អ្នកស្រីបញ្ជាក់ថា៖ «ផ្លូវខូចពេលគ្នា(សិស្ស)ជិះពិបាករអិលដួល កូនសិស្សខ្លះខកខានទៅសាលារៀន ព្រោះផ្លូវយើងខូច ពេលមានទឹកមកលិចអស់។ តែបើផ្លូវស្អាតជួយលើកសម្រស់ និងសោភណ្ឌភាពក្នុងភូមិយើងដែរ»។ ក្រៅពីស្នើឱ្យជួសជុលផ្លូវ អ្នកស្រី អ៊ា ចន្ថា ក៏ស្នើអាជ្ញាធរដាក់អំពូលភ្លើងតាមដងផ្លូវពុំទាន់ល្អគ្រប់គ្រាន់នោះទេ៕ អានអត្ថបទពាក់ព័ន្ធផ្សេងទៀត៖យុវជនសកម្មសេវាល្អ (អត្ថបទនេះ គឺជាស្នាដៃរបស់ក្រុមយុវជន និងត្រូវបានរៀបរៀងឡើង ក្រោមជំនួយហិរញ្ញវត្ថុរបស់សហភាពអឺរ៉ុប និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអ៊ែត តាមរយៈអង្គការតម្លាភាពកម្ពុជា និងអង្គការអាក់សិនអេតកម្ពុជា។ រាល់ខ្លឹមសារនៅក្នុងអត្ថបទនេះ គឺជាការទទួលខុសត្រូវរបស់ស្មេរ ឬផលិតករ ហើយមិនឆ្លុះបញ្ចាំងអំពីទស្សនៈរបស់សហភាពអឺរ៉ុប និងទីភ្នាក់ងារសហប្រតិបត្តិការ អភិវឌ្ឍអន្តរជាតិស៊ុយអ៊ែតនោះទេ)	ដោយ៖ ជឿង ស៊ីចាន់(យុវជនកំពង់ស្វាយ)
បច្ចុប្បន្ន លោក ពូទីន ក្លាយជាអ្នកចូលចិត្តសន្សំរថយន្ត និងចូលចិត្តបើករថយន្តដោយខ្លួនឯងផងដែរ។ រថយន្ត របស់លោកមានផលិតនៅរុស្ស៊ីផ្ទាល់ដែលមានតម្លៃថោក ដូចជា Lada Kalina, Niva, Volga GAZ-21 ហើយក៏ធ្លាប់បើករថយន្តទាំងនេះ ឌុបថ្នាក់ដឹកនាំពិភពលោកផងដែរ រួមមាន នាយករដ្ឋមន្ត្រីតួកគី Recep Tayyip Erdogan, លោក George W.Bush ។ រថយន្តដំបូងរបស់លោក ពូទីន គឺម៉ាក Zaporozhets នៅពេលដែលគាត់រៀននៅឆ្នាំទី៣កម្រិតមហាវិទ្យាល័យ។ យោងតាមការផ្សាយរបស់ Emirates247 រថយន្តនោះ គឺជាកាដូរបស់ម្តាយដែលបានឈ្នះក្នុងការចាប់ឆ្នោតមួយ។ ក្នុងចំណោមរថយន្តជាង៧០០គ្រឿង រថយន្តបរទេសដែលលោក ពូទីន ចូលចិត្តបំផុតនោះ គឺ Mercedes-Benz S 600 Guard Pullman ដែលមានតម្លៃ១.៦២លានដុល្លារអាមេរិក និងជារថយន្តផ្លូវការរបស់លោកក្នុងតំណែងជាប្រធានាធិបតីរុស្ស៊ីផងដែរ។ ក្រៅពីនេះ មាន Mercedes-Benz Gelandewagen ដែលមានតម្លៃប្រមាណ ៤៣៤ ០០០ ដុល្លារអាមេរិក។ ក្រៅពីនេះ លោក ពូទីន ក៏មានរថយន្តប្រភេទ Formula One ផងដែរ។ ទោះបីជាយ៉ាងណាក៏ដោយ លោកចូលចិត្តរថយន្តដែលផលិតនៅក្នុងស្រុក ដោយលោកតែងតែបើករថយន្តទាំងនេះ ទទួលថ្នាក់ដឹកនាំពិភពលោក និងទៅចូលរួមក្នុងពិធីផ្លូវការនានា។ កាលពីឆ្នាំ២០១៦ រថយន្ត BMW របស់ពូទីន បានជួបគ្រោះថ្នាក់ចរាចរណ៍ បណ្តាលឲ្យអ្នកបើកបរស្លាប់ ប៉ុន្តែលោកពូទីន មិនមានវត្តមាននៅក្នុងរថយន្តឡើយ ដោយពេលនោះ លោកស្ថិតក្នុងកិច្ចប្រជុំមួយនៅប្រទេសចិន។ នៅឆ្នាំ២០១៨ខាងមុខ សារព័ត៌មានបរទេស បានផ្សព្វផ្សាយថា លោកប្រធានាធិបតីរូបនេះ នឹងប្រើប្រាស់រថយន្តផ្លូវការដែលផលិតនៅក្នុងប្រទេសរុស្ស៊ីផ្ទាល់។ «Cortege» គឺជាគម្រោងមួយដែលអនុម័តកាលពីឆ្នាំ២០១២ ដើម្បីលើកកម្ពស់ការផលិតរថយន្តទំនើបៗនៅក្នុងប្រទេសរុស្ស៊ី។ នៅឆ្នាំ២០២០ ខាងមុខ គម្រោង Cortege រំពឹងផលិតរថយន្តបានពី៤០០០ទៅ៥០០០គ្រឿង ដោយបំពាក់នូវបច្ចេកវិទ្យាទំនើបៗ ជាពិសេសអាចការពារគ្រាប់បានថែមទៀតផង ៕	លោកប្រធានាធិបតីរុស្ស៊ី វ្លាឌីមៀរ ពូទីន គឺជាមនុស្សដែលស្រឡាញ់រថយន្តខ្លាំងណាស់ ពោលគឺបន្ទាប់ពីបានប្រើប្រាស់រថយន្តដំបូងដែលជាអំណោយរបស់ម្តាយ។ ក្នុងចំណោមទ្រព្យសម្បត្តិមហាសាល លោកពូទីន មានរថយន្តទំនើបៗ រួមទាំងរថយន្តផលិតក្នុងស្រុក ជាង៧០០គ្រឿង ហើយរក្សាទុកក្នុងយានដ្ឋានផ្ទាល់ខ្លួន ដែលបំពាក់ទៅដោយប្រព័ន្ធបច្ចេកវិទ្យា និងសុវត្ថិភាពខ្ពស់។
នៅចំពោះអ្នកចូលរួមពីបណ្តាប្រទេសនានាប្រមាណ លោក ថោង ខុន បានលើកឡើងពីបទពិសោធរបស់កម្ពុជា ក្នុងការទាក់ទាញទេសចរចិនថា កម្ពុជា បានដាក់ចេញយុទ្ធសាស្ត្រទីផ្សារទាក់ទាញទេសចរណ៍ចិន (ឆ្នាំ២០១៦-២០២០) និងសៀវភៅស្ដីពី China Ready ដែលផ្ដោតសំខាន់លើការរៀបចំលក្ខណសម្បត្តិ ដើម្បីឆ្លើយតបនឹងសេចក្ដីត្រូវការរបស់ទេសចរចិន។ យុទ្ធសាស្ត្រសំខាន់ៗទាំងនោះ រួមមាន ការរៀបចំបង្កើតផលិតផលថ្មីៗ, ការបណ្ដុះណ្ដាលភាសាចិនដល់បុគ្គលិកបម្រើការ និងមគ្គុទ្ទេសក៍ទេសចរណ៍, ការវាយតម្លៃស្ដង់ដាគុណភាព តាមប្រព័ន្ធវាយតម្លៃគុណភាព (China Accreditation System) និងការផ្សព្វផ្សាយនានា។ លោករដ្ឋមន្ត្រី បានបន្តថា ជាលទ្ធផលនៃការអនុវត្តយុទ្ធសាស្ត្រនេះ ក្នុងឆ្នាំ២០១៨ កម្ពុជាទទួលបានទេសចរចិនជាង ២លាននាក់ ដែលចំនួននេះលើសពីការរំពឹងទុករបស់ក្រសួង។ ហើយក្រសួង សង្ឃឹមថា ក្នុងឆ្នាំ ២០២០ កម្ពុជារំពឹងទទួលបានទេសចរអន្តរជាតិ ជាង៧លាននាក់ ក្នុងនោះទេសចរជនជតិចិន អាចកើនដល់៣លាននាក់។ រដ្ឋមន្ត្រីរូបនេះបាននិយាយថា៖«មូលដ្ឋានគ្រឹះនៃកិច្ចសហប្រតិបត្តិការលើគ្រប់វិស័យ ក្នុងនោះកិច្ចសហប្រតិបត្តិការលើវិស័យទេសចរណ៍ក៏ត្រូវបានពង្រីកបន្ថែមទៀត ស្របតាមបរិបទនៃគំនិតផ្ដួចផ្ដើម ខ្សែក្រវាត់ និងវិថី ក៏ដូចជាស្មារតីនៃសហគមន៍វាសនារួមកម្ពុជា-ចិន ផងដែរ»។ គួររម្លឹកថា ក្នុងរយៈពេល៣ខែ ដើមឆ្នាំ២០១៩ កម្ពុជាទទួលបានទេសចរអន្តរជាតិប្រមាណជាង ១.៨លាននាក់ កើន៩.៧% ដោយក្នុងនោះ ទេសចរជនជាតិចិនមានប្រមាណជាង ៦៨ម៉ឺននាក់ កើនជាង ៣៥% ធៀបនឹងរយៈពេលដូចគ្នាក្នុងឆ្នាំ២០១៨។ អង្គការទេសចរពិភពលោក បានព្យាករថា ក្នុងឆ្នាំ២០២០ ពិភពលោករំពឹងថានឹងទទួលបានទេសចរអន្តរជាតិប្រមាណ១៨០០លាននាក់ ក្នុងនោះទេសចរជនជាតិនឹងកើនដល់ ២០០ លាននាក់។ និន្នាការនៃកំណើនទេសចរចិននេះ បានធ្វើឲ្យប្រទេសនានាក្នុងសាកលលោកចាប់ផ្ដើមដាក់ចុះគោលនយោបាយទាក់ទាញទេសចរចិន។ ខណៈឆ្នាំ២០១៨ ពិភពលោកទាំងមូលបានទទួលទេសចរអន្តរជាតិ ចំនួន១៤០០លាននាក់ កើន៦ ភាគរយ៕	លោក ថោង ខុន រដ្ឋមន្ត្រីក្រសួងទេសចរណ៍ បានលើកឡើងថា ដោយសារភាពរីកចម្រើនខាងសេដ្ឋកិច្ចនៃប្រទេសចិន និងជីវភាពរស់នៅរបស់ប្រជាជនចិន ដូច្នេះ នាពេលបច្ចុប្បន្ន និងអនាគត ប្រទេសចិន គឺជាទីផ្សារផ្គត់ផ្គង់ទេសចរដ៏ធំរបស់ពិភពលោក។ លោក លើកឡើងបែបនេះ ក្នុងសន្និសីទប្រតិបត្តិករទេសចរណ៍អាស៊ី (Asia Travel Operators Conference) នៅទីក្រុងប៉កាំង កាលពីថ្ងៃទី១៦ ខែឧសភា ឆ្នាំ២០១៩។
លោក ជាវ តាយ ធ្លាប់កាន់តំណែងជាអភិបាលរងខេត្តកណ្តាល មុនពេលលោកក្លាយជាអភិបាលខេត្តកំពត ជំនួសលោក ចាន់ ចេស្តា តាមព្រះរាជក្រឹត្យចុះថ្ងៃទី២ ខែមករា ឆ្នាំ២០១៨។ នៅថ្ងៃទី៣០ ខែកញ្ញា ឆ្នាំ២០២១ ព្រះករុណាព្រះមហាក្សត្រ បានចេញព្រះរាជក្រឹត្យត្រាស់បង្គាប់ផ្ទេរភារកិច្ចលោក ទៅជាអភិបាលខេត្តពោធិ៍សាត់ ហើយលោក ម៉ៅ ធនិន ទៅកាន់ខេត្តកំពតវិញ។ នៅខែវិច្ឆិកា ឆ្នាំ២០២២ សម្តេច ស ខេង ដែលកាលណោះជារដ្ឋមន្ត្រីក្រសួងមហាផ្ទៃ បានស្នើទៅសម្តេច ហ៊ុន សែន សុំដោះដូរលោក ជាវ តាយ ពីអភិបាលខេត្តពោធិ៍សាត់ ទៅជារដ្ឋលេខាធិការក្រសួងមហាផ្ទៃ ហើយស្នើដាក់លោក ខូយ រីដា អភិបាលរងខេត្តបាត់ដំបង ជំនួសវិញ។ សម្តេច ស ខេង បានអះអាងប្រាប់អ្នកសារព័ត៌មានថា ការដោះដូរនេះ គឺធ្វើឡើងតាមការស្នើសុំរបស់លោក ជាវ តាយ ហើយលោកមិនមានកំហុសអ្វីនោះទេ ដោយសារលោកត្រូវការពេលវេលាសម្រាកព្យាបាលជំងឺ។ សព លោក ជាវ តាយ ត្រូវតម្កល់ធ្វើបុណ្យនៅគេហដ្ឋានក្នុងសង្កាត់ផ្សារដើមគរ ខណ្ឌទួលគោករាជធានីភ្នំពេញ មុននឹងដង្ហែទៅបញ្ចុះនៅថ្ងៃទី៦ ខែឧសភា។ ក្នុងសាររំលែកទុក្ខជូនលោកស្រី លាង ហៃ ភរិយាលោក ជាវ តាយ សម្តេចនាយករដ្ឋមន្ត្រី ហ៊ុន ម៉ាណែត សម្តែងការសោកស្តាយ ហើយចាត់ទុកការបាត់បង់លោក ជាវ តាយ ជាការបាត់បង់នូវធនធានមនុស្សដ៏ល្អឆ្នើមមួយរូប៕	លោក ជាវ តាយ រដ្ឋលេខាធិការក្រសួងមហាផ្ទៃ និងជាអតីតអភិបាលខេត្តកំពត បន្ទាប់មកពោធិ៍សាត់ បានទទួលមរណភាព កាលពីរសៀលថ្ងៃទី១ ខែឧសភា ក្នុងអាយុ៥៧ឆ្នាំ ដោយរោគាពាធ។
ស្ពានមិត្តភាពកម្ពុជា-ជប៉ុន មានប្រវែង ៩៧១ម៉ែត្រ ទទឹង១៣ម៉ែត្រ ដែលត្រូវបានសាងសង់តាំងពីឆ្នាំង១៩៦៣ មកម្លេះ។ ដោយសារភាពទ្រុចទ្រោម ស្ពាននេះត្រូវបានជួសជុលឡើងវិញក្រោមជំនួយថវិការដ្ឋាភិបាលជប៉ុនប្រមាណ ៣០លានដុល្លារ៕	ភ្នំពេញ៖ ស្ពានមិត្តភាពកម្ពុជា-ជប៉ុន (ស្ពានជ្រោយចង្វារទី១) គ្រោងបើកឲ្យដំណើរការឡើងវិញ នៅថ្ងៃទី៣ខែមេសាខាងមុខនេះ។ សម្ដេចនាយករដ្ឋមន្ត្រី ហ៊ុន សែន នឹងអញ្ជើញជាអធិបតីក្នុងពិធីបើកដំណើរការនេះ។ នេះបើតាមសេចក្ដីជូនដំណឹងរបស់ក្រសួងសាធារណការ និងដឹកជញ្ជូន នៅទំព័រហ្វេសប៊ុក។
កីឡាករប្រធានក្រុមរបស់បឹងកេតអង្គរ ឃួន ឡាបូរ៉ាវី បន្ទាប់ពីមានឱកាសច្រើន តែមិនអាចទម្លុះសំណាញ់ទីក្រុម Global FC ដើម្បីរកគ្រាប់បាល់ជូនក្រុមបឹងកេតអង្គរ។ ប្រធានក្រុមរូបនេះ ហាក់ដូចបន្ទោសទៅលើសំណាង និងថ្ងៃទៅវិញសម្រាប់ការមិនអាចសម្រេចទីនេះ។ ឆ្លើយទៅនឹងសំនួររបស់អ្នកសារព័ត៌មានដែលសួរថា តើប្រធានក្រុមបឹងកេតអង្គរមានយោបល់យ៉ាងណានៅពេលធ្វើមិនបានសម្រេច ខណៈដែលខ្លួនមានឱកាសច្រើន? កីឡាកររូបនេះបានបញ្ជាក់ថា៖«ចំពោះបាល់ទាត់ គីវាអ៊ីចឹង ជួនកាលយើងមានសំណាងល្អយើងមានឱកាសយើងទាត់ចូល តែជួនកាលថ្ងៃនឹងមិនមែនជាថ្ងៃរបស់យើង ទោះបីយើងមានឱកាសប៉ុន្មានដងក៏យើងនៅតែមិនអាចធ្វើបាន»។ ទោះបីជាយ៉ាងនេះក្តីប្រធានក្រុមរូបនេះបានទទួលស្គាល់ថា ក្នុងជំនួបជាមួយ Global FC ពួកគេពិតជាមានបញ្ហាត្រង់តំបន់ប្រយុទ្ធពិតមែន ខណៈតំបន់ការពារ និងបម្រើមិនសូវមានបញ្ហានោះទេ។«ខ្ញុំសង្កេតឃើញថា ការលេងរបស់កូនក្រុមរបស់ខ្ញុំមិនមានបញ្ហានោះទេ គឹលេងមានការសហការគ្នាល្អ តែខ្វះការទាត់បាល់បញ្ចូលទី។ ការប្រកួតក្រោយៗពួកយើងនឹងព្យាយាមកែប្រែចំណុចខ្វះខាតទាំងនេះ»។ គួរបញ្ជាក់ថា សម្រាប់ការប្រកួតវគ្គសន្សំក្នុងពូល F នាព្រឹត្តិការណ៍ AFC Cup 2017 ជើងទី២នៅពហុកីឡដ្ឋានជាតិកាលពីថ្ងៃទី៧ ខែមីនា ក្រុមម្ចាស់ផ្ទះបឹងកេតអង្គរបានចាញ់ក្រុម Global FC របស់ហ្វីលីពីនក្នុងលទ្ធផល ២-០។ ចំណែកការប្រកួតនៅកីដ្ឋាន Youth Training Centre លើទឹកដី មីយ៉ាន់ម៉ា ក្រុមម្ចាស់ផ្ទះ Magwe FC បានត្រឹមស្មើ ១-១ ជាមួយក្រុម Johor Darul TA'ZIM របស់ម៉ាឡេស៊ី។ តាមរយៈការប្រកួតពីរជើងកន្លងមកនេះក្រុម Global FC ឈរកំពូលតារាងដោយមាន៦ពិន្ទុ រីឯក្រុម Johor Darul TA'ZIM ឈរលេខរៀងទី២ដោយមាន៤ពិន្ទុ ខណៈក្រុម Magwe FC ឈរលំដាប់លេខ៣ដោយមាន១ពិន្ទុ។ ចំណែក្រុមបឹងកេតអង្គរក្រោយបរាជ័យទាំងពីរលើកស្ថិតនៅបាតតារាងប្រចាំពូល F ដោយមាន០ពិន្ទុ៕	ក្រុមបឹងកេតអង្គរបានចាញ់ក្រុម Global FC ក្នុងលទ្ធផល ២-០ នាការប្រកួតវគ្គជម្រុះសន្សំពិន្ទុពូល F ជើងទី២នៃព្រឹត្តិការណ៍ AFC Cup 2017 នៅពហុកីឡដ្ឋានជាតិកាលពីថ្ងៃទី៧ ខែមីនា។ ប្រធានក្រុមបឹងកេតអង្គរ ដែលមានឱកាសច្រើនក្នុងការសម្រេចទី ហើយធ្វើមិនបានសម្រេចបានចាត់ទុកការបរាជ័យនេះ ដោយសារគ្មានសំណាង និងមិនមែនជាថ្ងៃរបស់ខ្លួន។
អត្ថបទទាក់ទង លោក ត្រាំ ប្រាប់ពិភពលោកថា ចិនទុកឲ្យ COVID-19 រាតត្បាតពេញពិភពលោក ថ្លែងនៅក្នុងវេទិកាមួយ ដែលរៀបចំដោយសមាគមការទូតសាធារណៈចិន លោកវ៉ាង យី រដ្ឋមន្ត្រីការបរទេស និងជាទីប្រឹក្សារដ្ឋចិន បានលើកឡើងថា ប្រទេសនីមួយៗ មិនអាចប្រយុទ្ធប្រឆាំងCOVID-19 តែម្នាក់ឯងឡើយ។ «ក្រៅពីសហការជាមួយគ្នា និងជួយគ្នាទៅវិញទៅមក យើងគ្មានជម្រើសផ្សេងទេ»។ លោកវ៉ាង បានលើកឡើងបែបនេះ ដោយបន្ថែមថា ដូចការលើកឡើងរបស់អគ្គលេខាធិការអង្គការសហប្រជាជាតិលោកអាន់តូនីញ៉ូ ហ្គូតេរ៉េស កន្លងមក COVID-19 មិនមែនជាការដាស់តឿនប្រាប់ពិភពលោកប៉ុណ្ណោះទេ ប៉ុន្តែវាគឺជាសញ្ញានៃវិបត្តិ។ បើសិនបើមិនសហការជាមួយគ្នាទេ ពិភពលោកនឹងជួបគ្រោះមហន្តរាយ។ បើតាមការអះអាងប្រមុខការទូតចិន «នៅក្នុងការប្រឈមមុខនឹងបញ្ហាសកលដូចជាជំងឺរាតត្បាត បើសិនបើយើងប្រយុទ្ធតាមផ្លូវខ្លួនឯង ឬចាត់ទុកប្រទេសផ្សេងទៀតជាសត្រូវ វានឹងនាំមកនូវគ្រោះមហន្តរាយដ៏ធំធេង»។ ក្នុងវេទិកាក្នុងទីក្រុងប៉េកាំងដដែលនេះ លោកវ៉ាង បានបន្ថែមទៀតថា នៅក្នុងមហាសន្និបាតអង្គការសហប្រជាជាតិកន្លងមក ប្រទេសមួយចំនួន បានយកកិច្ចប្រជុំអន្តរជាតិមួយនេះ មកបម្រើឲ្យផលប្រយោជន៍ និងនយោបាយផ្ទាល់ខ្លួន ដើម្បីវាយប្រហារលើប្រទេសផ្សេង។ យ៉ាងក៏ដោយ ប្រមុខការទូតចិនរូបនេះ មិនបានបញ្ជាក់ប្រទេសណាមួយឡើយ។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ សូមបញ្ជាក់ថា នៅក្នុងមហាសន្និបាតអង្គការសហប្រជាជាតិកន្លងទៅ ប្រធានាធិបតីអាមេរិក លោកដូណាល់ ត្រាំ បានចោទចិនថា បើកផ្លូវឲ្យប្រជាជនខ្លួនចាកចេញពីប្រទេសក្នុងដំណាក់កាលដំបូងនៃការផ្ទុះរាលដាល COVID-19។ ជាការឆ្លើយតប អគ្គរដ្ឋទូតចិនប្រចាំអង្គការសហប្រជាជាតិ លោកZhang Jun បានបដិសេធការចោទប្រកាន់់របស់លោក ត្រាំ ប្រឆាំងចិន ដោយចាត់ទុកថា គ្មានមូលដ្ឋានច្បាស់លាស់ បង្ករឿងក្តៅក្រហាយ និងបង្កើតការបែកបាក់គ្នា៕	ការប្រយុទ្ធប្រឆាំងCOVID-19 តែម្នាក់ឯង និងការបន្ទោសដាក់គ្នាទៅវិញទៅមក គឺមានតែនាំមកនូវគ្រោះមហន្តរាយប៉ុណ្ណោះ។ ប្រមុខការទូតចិន លោកវ៉ាង យី នៅថ្ងៃទី២៩ ខែកញ្ញា បានលើកឡើងបែបនេះ ដោយបន្ថែមថា ពិភពលោក គួរតែសហការជាមួយគ្នា ដើម្បីលុបបំបាត់ជាមួយជំងឺឆ្លងសកលមួយនេះ។
«ខ្ញុំអាចនិយាយបានថា អង្គភាពសារព័ត៌មានស្ទើរតែ៨០ភាគរយ មិនបានចុះបញ្ជីពាណិជ្ជកម្មនៅក្រសួងពាណិជ្ជកម្មឡើយ។ ពួកគេយល់ច្រឡំថា ពួកគេបានទទួលអាជ្ញាបណ្ណពីក្រសួងព័ត៌មានហើយ គឺពួកគេអាចប្រកបអាជីវកម្មបាន។ តាមពិត ពួកគេត្រូវចុះបញ្ជីនៅក្រសួងពាណិជ្ជកម្មទៀត។»។ នេះជាការបញ្ជាក់របស់លោក ផុស សុវណ្ណ ដែលជាអគ្គនាយកនៃអគ្គនាយកដ្ឋានព័ត៌មាន និងសោតទស្សន៍នៃក្រសួងព័ត៌មាន។ នាថ្ងៃទី២៨ខែសីហាឆ្នាំ២០២០នេះ លោករដ្ឋមន្ត្រី ខៀវ កាញារីទ្ធ និងលោករដ្ឋមន្ត្រី ប៉ាន សូរស័ក្តិ បានចុះហត្ថលេខាលើប្រកាសអន្តរក្រសួងស្តីពីការគ្រប់គ្រងការចុះបញ្ជីពាណិជ្ជកម្ម និងកិច្ចការពារម៉ាក និងពាណិជ្ជនាមសម្រាប់អាជ្ញាបណ្ណលើវិស័យព័ត៌មាន និងសោតទស្សន៍ ដែលមាន១៤ប្រការ។ ប្រការ១២នៃប្រកាសនេះបានចែងថា «រាល់រូបវន្តបុគ្គល ឬនីតិបុគ្គលដែលបានធ្វើអាជីវកម្ម ឬសេវាកម្មលើវិស័យព័ត៌មាន និងសោតទស្សន៍ ត្រូវស្នើសុំចុះបញ្ជីពាណិជ្ជកម្ម និងអាចស្នើសុំចុះបញ្ជីម៉ាក ពាណិជ្ជនាម នៅក្រសួងពាណិជ្ជកម្មក្នុងរយៈពេល៦ខែ ដោយគិតចាប់ពីថ្ងៃចុះហត្ថលេខាតទៅ។ []»។ មន្ត្រីជាន់ខ្ពស់ក្រសួងព័ត៌មានបានអះអាងប្រាប់សារព័ត៌មានថ្មីៗតាមទូរសព្ទថា វិសាលភាពនៃសេចក្តីប្រកាសអន្តរក្រសួងនេះ នឹងត្រូវគ្រប់ដណ្តប់ដល់គ្រប់អង្គភាពសារព័ត៌មានគ្រប់ប្រភេទដោយរួមទាំង សារព័ត៌មានបោះពុម្ព អនឡាញ វិទ្យុ និង ទូរទស្សន៍។ រហូតដល់ពេលនេះ មានក្រុមហ៊ុនសារព័ត៌មានតិចតួចប៉ុណ្ណោះដែលបានចុះបញ្ជីពាណិជ្ជកម្មនៅក្រសួងពាណិជ្ជកម្ម បន្ថែមពីលើអាជ្ញាបណ្ណនៃក្រសួងព័ត៌មាន។ ទាក់ទងនឹងកាត្វកិច្ចនៃការចុះបញ្ជីពាណិជ្ជកម្ម លោក ផុស សុវណ្ណ បានពន្យល់យ៉ាងដូច្នេះ៖«ការចុះបញ្ជីនៅក្រសួងពាណិជ្ជកម្ម នឹងធ្វើឱ្យក្រុមហ៊ុនសារព័ត៌មានក្លាយជាអង្គភាពស្របច្បាប់ពេញលេញ។ ការចុះបញ្ជីពាណិជ្ជកម្មនឹងការពាររាល់ឈ្មោះអង្គភាព ម៉ាក ពាណិជ្ជនាមរបស់ក្រុមហ៊ុនសារព័ត៌មាននោះ។ ខ្ញុំអំពាវនាវដល់ក្រុមហ៊ុនសារព័ត៌មានទាំងអស់ទៅចុះបញ្ជីពាណិជ្ជកម្មនៅក្រសួងពាណិជ្ជកម្ម។»។ យោងតាមប្រកាសអន្តរក្រសួងនេះ បន្ទាប់ពីទទួលបានការអនុញ្ញាតជាគោលការណ៍ពីក្រសួងព័ត៌មានសម្រាប់ការប្រកបអាជីវកម្ម ឬសេវាកម្មក្នុងវិស័យសារព័ត៌មានហើយនោះ រូបវន្តបុគ្គល ឬនីតិបុគ្គលមានរយៈពេល២សប្តាហ៍ ដើម្បីចុះឈ្មោះអង្គភាពរបស់ពួកគេក្នុងបញ្ជីពាណិជ្ជកម្មនៅក្រសួងពាណិជ្ជកម្ម។ ប្រកាសដដែលក៏បានបញ្ជាក់ផងដែរថា ថ្លៃសេវាចុះបញ្ជីក្រុមហ៊ុនសារព័ត៌មាននេះ នឹងត្រូវកំណត់ដាច់ដោយឡែកនៅក្នុងប្រកាសរួមរវាងក្រសួងសេដ្ឋកិច្ច និងក្រសួងពាណិជ្ជកម្ម។ អង្គភាពផ្សាយព័ត៌មានកាន់តែច្រើនឡើងត្រូវបានបង្កើតឡើងនៅកម្ពុជា។ អ្នកដែលទើបប្រឡូកចូលក្នុងទីផ្សារសារព័ត៌មានកម្ពុជាមួយចំនួនបានបង្កើតឈ្មោះ និងម៉ាកសញ្ញាស្រដៀង ឬប្រហាក់ប្រហែលនឹងសារព័ត៌មានដែលមានឈ្មោះ និងមានការទទួលស្គាល់ពីសាធារណជនរួចហើយ។ ពួកគេធ្វើជាពុំដឹងថា ការសម្រេចចិត្តបែបនេះ នឹងធ្វើឱ្យពួកគេប្រឈមនឹងពាក្យបណ្តឹង។ អ្នកទើបតែបង្កើតអង្គភាពសារព័ត៌មានថ្មីថ្មោងមួយចំនួន បានចុះឈ្មោះសុំអាជ្ញាបណ្ណតែត្រឹមក្រសួងព័ត៌មានប៉ុណ្ណោះ។ ពួកគេទាំងនេះមិនហ៊ានចុះឈ្មោះស្ថាប័នរបស់ពួកគេក្នុងបញ្ជីពាណិជ្ជកម្ម ដោយសារតែខ្លាចកាតព្វកិច្ចពន្ធ៕	វិច្ឆិកា៖ ក្រសួងព័ត៌មានមានគម្រោងរៀបចំកិច្ចប្រជុំមួយដើម្បីអំពាវនាវដល់ក្រុមហ៊ុនសារព័ត៌មានទាំងអស់ ចុះបញ្ជីពាណិជ្ជកម្មនៅក្រសួងពាណិជ្ជកម្ម។ កិច្ចប្រជុំគឺជាការងារបន្តមួយ បន្ទាប់ពីរដ្ឋមន្ត្រីនៃក្រសួងព័ត៌មាន និងក្រសួងពាណិជ្ជកម្មបានចុះហត្ថលេខាអនុម័តប្រកាសអន្តរក្រសួងស្តីពីការគ្រប់គ្រងការចុះបញ្ជីពាណិជ្ជកម្ម និងកិច្ចការពារម៉ាក និងពាណិជ្ជនាមសម្រាប់អាជ្ញាបណ្ណលើវិស័យព័ត៌មាន និងសោតទស្សន៍។
ផ្សារពាណិជ្ជកម្មខេមបូឌាត្រេដ ដែលស្ថិតក្រោមការគ្រប់គ្រងរបស់ក្រសួងពាណិជ្ជកម្ម និងជំនួយឧបត្ថម្ភពីរាជរដ្ឋាភិបាលមួយនេះ គឺអាចឱ្យអតិថិជនចូលទៅប្រើប្រាស់ដោយឥតគិតថ្លៃជាមួយការរចនារូបភាព និងវេទិកាសាមញ្ញៗត្រជាក់ភ្នែក ងាយស្រួលឱ្យអតិថិជនក្នុងការស្វែងរកទីតាំង ឬមុខងារនៃផលិតផលដោយឡែកៗ ដូចជាផ្នែកស្វែងរកទំនិញ ផ្នែកទាក់ទងជាមួយម្ចាស់អាជីវកម្ម ផ្នែកទំនិញបញ្ចុះតម្លៃជាដើម ដែលងាយស្រួលឱ្យអតិថិជនទទួលបានការផ្តល់ជូនពិសេសៗជាច្រើន និងព័ត៌មានលម្អិតផ្សេងៗ។ តួយ៉ាង ផ្សារពាណិជ្ជកម្មខេមបូឌាត្រេដ បានផ្តួចផ្តើមគំនិតច្នៃប្រឌិតក្នុងការបង្កើតថ្នាលសម្រាប់ដាក់លក់ផលិតផលក្នុងស្រុក ដែលប្រមូលផ្តុំមកពីស្ទើរតែគ្រប់តំបន់ក្នុងប្រទេសកម្ពុជាដ៏សម្បូរបែប និងទំនិញគ្រប់មុខខុសប្លែកគ្នាសម្រាប់រាល់គ្រប់តម្រូវការតាំងពីផលិតផលកសិកម្ម សិប្បកម្ម សម្ភារតម្បាញ ប្រភេទអាហារកែច្នៃ នំចំណីកញ្ចប់ ផ្លែឈើសម្ងួត ភេសជ្ជៈ សម្ភារផ្ទះបាយ គ្រឿងសង្ហារិម ថ្នាំសង្កូវ និងគ្រឿងអលង្ការជាដើម។ សម្រាប់អតិថិជន ដែលមិនធ្លាប់មានបទពិសោធន៍ក្នុងការទិញទំនិញនៅលើផ្សារខេមបូឌាត្រេដពីមុនសោះ ឬអតិថិជនថ្មីគ្រាន់តែចុះឈ្មោះ បង្កើតគណនីជាមួយនឹងការបញ្ជាក់ព័ត៌មានផ្ទាល់ខ្លួនមួយចំនួនដូចជា ឈ្មោះ លេខទូរស័ព្ទ និងអាស័យដ្ឋានបច្ចុប្បន្ន។ កន្លងមកខាងក្រសួងពាណិជ្ជកម្ម និងស្ថាប័ន ដែលពាក់ព័ន្ធបានកត់សម្គាល់ឃើញថា សហគ្រាសធុនតូច និងមធ្យមនៅកម្ពុជា ជាពិសេសនៅតាមបណ្តាខេត្តមួយចំនួនមិនសូវជាមានការសាកល្បងក្នុងការធ្វើអាជីវកម្មបែបឌីជីថលនេះនៅឡើយទេ ពីព្រោះ បញ្ហា និងកត្តារាំងស្ទះមួយចំនួននៅតែកើតមានដូចជា កង្វះខាតចំណេះដឹងទាក់ទងនឹងការគ្រប់គ្រងអាជីវកម្មនិងបច្ចេកវិទ្យាឌីជីថលថ្មីៗ ក៏ដូចជាកត្តាប្រកួតប្រជែងពីខាងក្រៅ។ ទោះជាយ៉ាងណាក៏ដោយ អាជីវកម្មត្រូវតែដើរឱ្យទាន់សម័យកាល ពីព្រោះនាពេលបច្ចុប្បន្នការផ្លាស់ប្តូរឆ្ពោះទៅរករបៀបធ្វើអាជីវកម្មបែបបច្ចេកវិទ្យាអនឡាញបានផ្តល់មកនូវការអភិវឌ្ឍមួយកម្រិតថែមទៀត ដល់ម្ចាស់អាជីវកម្ម ដូចជាការស្វែងយល់បន្ថែមពីគោលដៅអតិថិជន និងបង្កើនការលក់ចេញជាដើម។ ផ្សារខេមបូឌាត្រេដ ត្រូវបានបង្កើតឡើងយ៉ាងពិសេសសម្រាប់ប្រជាជនខ្មែរក្នុងការទទួលបានបទពិសោធន៍ទិញទំនិញខ្មែរ ដែលមានគុណភាពខ្ពស់នៅលើប្រព័ន្ធអេឡិចត្រូនិកជាមួយនឹងវិធីទូទាត់ប្រាក់ដ៏សម្បូរបែប ការជជែកទាក់ទងដោយផ្ទាល់រវាងអ្នកទិញ និងអ្នកលក់ និងអាចឱ្យអតិថិជនតាមដានកញ្ចប់ទំនិញរបស់ខ្លួន ក្នុងកំឡុងពេលដឹកជញ្ជូន។ គួរបញ្ជាក់ថា ផ្សារពាណិជ្ជកម្មរបស់កម្ពុជាដំបូងគេមួយនេះ ត្រូវបានបង្កើតឡើងសម្រាប់ជួយ និងពង្រឹងសហគ្រាសធុនតូច និងមធ្យមនៅកម្ពុជា ក្នុងការដាក់លក់ផលិតផលក្នុងស្រុកដ៏សម្បូរបែបទៅកាន់អតិថិជនក្នុងស្រុក និងក្រៅស្រុក ជាមួយនឹងការជួយឧបត្ថម្ភហិរញ្ញប្បទាន និងជំនួយខាងបច្ចេកទេសផ្សេងៗពីក្របខណ្ឌសមាហរណកម្ម EIF។ កន្លងមកផ្សារខេមបូឌាត្រេដតែងតែពាំនាំនូវសមិទ្ធផលល្អៗ ពីផលិតផលក្នុងស្រុកទៅកាន់ឆាកអន្តរជាតិ ក៏ដូចជាការលើកកម្ពស់ទំនិញខ្មែរ ឱ្យមានការផ្សព្វផ្សាយកាន់តែទូលំទូលាយ ដូចជា យុទ្ធនាការភូមិមួយផលិតផលមួយ ការដាក់តាំងបង្ហាញផលិតក្នុងពិព័រណ៍ជាតិ និងអន្តរជាតិជាច្រើនប្រទេសផងដែរ។ ចំណែកផលិតផលក្នុងស្រុក ដែលបានដាក់លក់ទាំងអស់នោះ មិនត្រឹមតែជួយចូលរួមចំណែកដល់ការរីកចម្រើនខាងសេដ្ឋកិច្ចជាតិនោះទេ ប៉ុន្តែថែមទាំងបង្ហាញវប្បធម៌ដ៏ល្អផូរផង់នៅតាមតំបន់នីមួយៗក្នុងប្រទេសកម្ពុជា ដូច្នេះហើយទើបរាជរដ្ឋាភិបាល តែងតែខិតខំផ្តល់ជាជំនួយក្នុងទម្រង់ផ្សេងៗរួមមាន ជំនួយបច្ចេកទេស វគ្គបណ្តុះបណ្តាល និងការអភិវឌ្ឍផ្នែកផ្សេងៗនៃអាជីវកម្ម ជាដើម។ បច្ចុប្បន្ន សហគ្រាសធុនតូច និងមធ្យម ចាប់ផ្តើមមានការរីកលូតលាស់ជាបន្តជាបន្ទាប់ ក្រោមជំនួយឧបត្ថម្ភទាំងអស់នេះ និងនៅតែបន្តពង្រឹង និងពង្រីកសក្តានុពលផលិតផលខ្មែរ ឱ្យកាន់តែល្បីល្បាញបន្ថែមទៀត មិនថាទីផ្សារក្នុងស្រុក និងក្រៅស្រុកនោះទេ ជាមួយការសហការ និងការគាំទ្រពីផ្សារពាណិជ្ជកម្មខេមបូឌាត្រេដ៕ (អត្ថបទពាណិជ្ជកម្ម)	លោកអ្នកនឹងទទួលបានបទពិសោធន៍ក្នុងការទិញទំនិញក្នុងស្រុក ដែលមានគុណភាពខ្ពស់ ជាផលិតផលកែច្នៃ និងផលិតចេញពីសហគ្រាសខ្មែរពិតប្រាកដ។ ផ្សារពាណិជ្ជកម្មអេឡិចត្រូនិកថ្នាក់ជាតិដំបូងបង្អស់របស់កម្ពុជា ដែលមានគេហទំព័រផ្លូវការ cambodiatrade.com ត្រូវបានទទួលស្គាល់ថាជាផ្សារអនឡាញដែលទំនើប និងឈានមុខគេក្នុងប្រទេស ហើយបានផ្លាស់ប្តូររបៀបនៃការរស់នៅមួយផ្នែករបស់ប្រជាជនកម្ពុជាដោយអនុញ្ញាតឱ្យអតិថិជនបញ្ជាទិញទំនិញក្នុងស្រុក ដែលជាស្នាដៃរបស់កូនខ្មែរផ្ទាល់តាមបែបឌីជីថល ជាលក្ខណៈអេឡិចត្រូនិកជាមួយជំហានងាយៗ និងឆាប់រហ័ស ខុសប្លែកពីការទិញទំនិញបែបប្រពៃណី។

Subsets and Splits

No community queries yet

The top public SQL queries from the community will appear here once available.